
Prefaţă 


Ştirea că ceva foarte asemănător cu bosonul Higgs a fost des- 
coperit la CERN, la Geneva, pe 4 iulie 2012 s-a răspândit instan- 
taneu în jurul lumii ca un virus electronic foarte contagios. 
Descoperirea a ținut prima pagină a ziarelor, a fost difuzată în 
multe buletine de ştiri şi a atins audienţe-record. Semnale com- 
patibile cu o particulă care fusese prima dată presupusă sau 
„inventată“ în 1964 fuseseră în sfârşit găsite, după 48 de ani, 
cu preţul a multe miliarde de dolari. 

Dar de ce atâta zgomot pe tema asta? Ce este bosonul Higgs 
ŞI de ce contează el atât de mult? Dacă această nouă particulă 
este cu adevărat particula Higgs, ce ne spune ea despre lumea 
materială şi despre evoluţia universului timpuriu? A meritat 
într-adevăr descoperirea ei tot acest efort? 

Răspunsurile la aceste întrebări se pot găsi în istoria aşa- 
numitului „Model Standard“ al fizicii particulelor. După cum 
îi arată numele, acesta e cadrul pe care fizicienii îl folosesc 
pentru a interpreta constituenţii elementari ai materiei şi forțele 
care leagă materia sau fac ca ea să se dezintegreze. Este un an- 
samblu de teorii concepute în mai multe decenii de efort sus- 
ținut, care reprezintă cele mai reuşite încercări ale fizicienilor 
de a interpreta lumea din jurul nostru. 

Modelul Standard nu este încă o „teorie universală“, a tot 
ce există. El nu include forța gravitaţiei. În ultimii ani aţi citit, 
poate, despre noi teorii exotice ale fizicii, care încearcă să 

unească forţele fundamentale, inclusiv gravitația. Sunt teorii 
precum supersimetria sau supercorzile. În ciuda eforturilor a 
sute de teoreticieni angajaţi în aceste proiecte, asemenea teorii 
rămân speculative şi nu sunt aproape deloc susținute de dovezi 
experimentale. Deocamdată, cu toate neajunsurile care au fost 
recunoscute încă de la crearea sa în anii '70, Modelul Standard 
rămâne locul principal de desfăşurare a acțiunii reale. 

Bosonul Higgs este important în Modelul Standard deoa- 
rece implică existenţa unui câmp Higgs, un câmp de energie 
altminteri invizibil, care umple întregul univers. Fără câmpul 
Higgs, particulele elementare din care suntem alcătuiți, voi, eu 
şi tot universul vizibil, nu ar avea masă. Fără câmpul Higgs, 
masa nu ar putea fi constituită şi nimic n-ar putea să existe. 

Se pare că datorăm foarte mult existenţei acestui câmp. lată 
unul dintre motivele pentru care bosonul Higgs, particula câm- 
pului Higgs, a fost prezentat în presă drept particula lui Dum- 
nezeu. Acest nume e considerat total inacceptabil de oamenii 
de ştiinţă din domeniu, fiindcă exagerează importanţa acestei 
particule şi atrage atenția asupra relației nu întotdeauna simple 
dintre fizică şi teologie. Este însă o denumire foarte îndrăgită 
de ziarişti şi de autorii de ştiinţă popularizată. 

Multe dintre consecințele prezise ale câmpului Higgs au 
fost confirmate de experimentele din acceleratoarele de parti- 
cule de la începutul anilor "80. Dar a deduce indirect existenţa 
câmpului nu e acelaşi lucru cu a detecta particula sa de câmp 
care îl dezvăluie. De aceca e extrem de reconfortant să ştim că 
acest câmp este foarte probabil aici, şi acolo, şi pretutindeni. 
Posibilitatea ca bosonul Higgs să nu fie descoperit exista efectiv, 
iar implicațiile pentru Modelul Standard puteau fi catastrofale. 

Am început să scriu această carte în iunie 2010, cu doi ani 
înainte ca descoperirea să fie făcută. Tocmai terminasem ma- 
nuscrisul altei cărți, intitulată Povestea cuantică. O istorie în 
40 de episoade, care, aşa cum arată titlul, e o istorie a fizicii cuan- 
tice de la 1900 până în prezent. Acea carte prezenta elaborarea 

Modelului Standard şi inventarea câmpului şi a particulei Higgs. 
Cu câteva luni mai devreme, acceleratorul LHC de la CERN 
atinsese energia-record de şapte mii de miliarde de electronvolţi 
în ciocnirile proton-proton, şi mă aşteptam ca o descoperire să 
fie posibilă în următorii câțiva ani. Din fericire, am avut dreptate. 

Povestea cuantică a tost publicată în februarie 2011. Cartea 
de față se bazează, în parte, pe ea. 

Adresez mulțumirile mele Lathei Menon şi conducerii edi- 
turii Oxford University Press, care au acceptat să rişte publi- 
când o carte despre o particulă ce nu fusese încă descoperită. 
Am urmărit evenimentele de la CERN prin canalele oficiale, dar 
sunt recunoscător şi câtorva bloggeri din fizica energiilor înalte, 
între care Philip Gibbs, Tommaso Dorigo, Peter Woit, Adam 
Falkowski, Matt Strassler şi Jon Butterworth. Le mulțumesc lui 
Jon Butterworth, Sophie Tesauri, James Gilles, Laurette Ponce 
şi Lyndon Evans pentru că au găsit timp să discute cu mine şi 
să-mi împărtăşească entuziasmul lor tot mai mare. Doresc să-mi 
exprim recunoştinţa față de profesorii David Miller şi Peter 
Woit, care au citit şi au comentat manuscrisul în faza prelimi- 
nară, şi față de profesorul Steven Weinberg, care, de asemenea, 
a citit manuscrisul şi a avut amabilitatea să contribuie cu o 
perspectivă personală printr-un cuvânt înainte. Vă asigur că ero- 
rile care au mai rămas mi se datorează în întregime mie. 


Jim Baggott 
Reading, 6 iulie 2014 


Cuvânt înainte 


Multe descoperiri ştiinţifice importante au fost urmate de cărți 
de popularizare care explicau aceste descoperiri marelui pu- 
blic. Dar acesta e primul caz din câte cunosc în care o carte a 
fost scrisă în cea mai mare parte în aşteptarea unei descoperiri. 
Pregătirea acestei cărți pentru publicare, imediat după anunţul 
din iulie 2012 privind descoperirea la CERN (confirmată oare- 
cum de Fermilab) a unei noi particule care pare a fi particula 
Higgs, demonstrează energia şi curajul remarcabil ale lui Jim 
Baggott şi ale editurii Oxford University Press. 

Publicarea promptă a acestei cărți demonstrează şi interesul 
mare al publicului pentru această descoperire. De aceca este 
poate util ca în acest cuvânt înainte să adaug câteva observaţii 
proprii despre ceea ce tocmai s-a realizat. Se spune adesea că 
miza în căutarea particulei Higgs este originea masei. Este ade- 
vărat, dar această explicație necesită câteva precizări. 

Prin 1980 aveam o teorie cuprinzătoare acceptabilă a tutu- 
ror particulelor elementare observate şi a forţelor (altele decât 
gravitația) care se exercită între ele. Unul dintre elementele 
esențiale ale acestei teorii este o simetrie, un fel de relație de 
rudenie, între două dintre aceste forţe, forța electromagnetică 
şi forţa nucleară slabă. Electromagnetismul este răspunzător 
pentru lumină; forţa nucleară slabă permite particulelor din 
interiorul nucleului atomic să-şi schimbe identitatea în proce- 
sele de dezintegrare radioactivă. Această simetrie uneşte cele 

două forţe într-o singură structură „electroslabă“. Proprietățile 
generale ale teoriei electroslabe au fost foarte bine testate; nu 
valabilitatea lor era miza recentelor experimente de la CERN şi 
Fermilab, şi ea nu ar fi fost pusă serios la îndoială nici dacă par- 
ticula Higgs n-ar fi fost descoperită. 

Dar una dintre consecinţele simetriei electroslabe este că, 
dacă nu se adaugă nimic teoriei, toate particulele elementare, 
inclusiv electronii şi cuarcii, ar avea masă nulă, ceea ce desigur 
nu e adevărat. Aşadar, ceva trebuie să fie adăugat în teoria elec- 
troslabă, un nou tip de materie sau de câmp, care nu a fost ob- 
servat până acum în natură sau în laborator. Căutarea particulei 
Higgs a fost căutarea răspunsului la întrebarea: ce este această 
nouă materie de care avem nevoie? 

Căutarea acestei noi materii n-a însemnat doar efectuarea 
unor experimente la marile acceleratoare, aşteptând să se vadă 
ce apare. Simetria electroslabă, o proprietate exactă a ecuaţiilor 
fundamentale ale fizicii particulelor elementare, trebuie să fie 
într-un fel ruptă*; ea nu trebuie să se aplice direct particulelor 
şi forțelor pe care le observăm în realitate. Se ştia încă de la 
cercetările lui Yoichiro Nambu şi Jeffrey Goldstone din 1960-— 
1961 că ruperea simetriei de acest tip este posibilă în diverse 
teorii, dar se părea că aceasta ar atrage după sine în mod obli- 
gatoriu noi particule fără masă, care se ştia că nu existau. 

Au apărut apoi cercetările efectuate independent de Robert 
Brout şi Francois Englert, de Peter Higgs, de Gerald Guralnik, 
Carl Hagen şi Tom Kibble, toate din 1964, care au arătat că în 
anumite clase de teorii aceste particule Nambu-—Goldstone fără 
masă pot să dispară, ele având doar rolul de a da masă particu- 
lelor care intermediază forțele.** Exact acest lucru se întâmpla 


* Termenul symmetry breaking (ruperea simetriei) are sensul de 
încălcare a unei legi de simetrie, după cum e explicat în capitolul 1 al 
cărții de față. (N. 1.) 

** Pentru concizie, am să numesc aceste lucrări „articolele din 
1964“. (Nota lui Steven Weinbere.) 

în teoria forțelor slabă şi electromagnetică propusă în 1967-— 
1968 de Abdus Salam şi de mine. Dar mai rămânea fără răspuns 
o întrebare: ce tip nou de materie sau de câmp rupe în realitate 
simetria electroslabă? 

Existau două posibilități. O posibilitate era ca nişte câm- 
puri până atunci neobservate să umple spațiul vid, şi, exact la 
fel cum câmpul magnetic al Pământului distinge nordul de alte 
direcţii, aceste noi câmpuri să facă distincţia între forțele slabe 
şi cele electromagnetice, conferind masă particulelor care trans- 
mit forța slabă şi celorlalte particule, dar lăsând fotonii (care 
transmit forța electromagnetică) fără masă. Aceste câmpuri sunt 
numite „scalare“, ceea ce înseamnă că, spre deosebire de câmpu- 
rile magnetice, ele nu disting direcțiile din spaţiul obişnuit. Câm- 
puri scalare de acest tip general au fost introduse în exemplele 
ilustrative de rupere a simetriei considerate de Goldstone, iar 
mai târziu în articolele din 1964. 

Când Salam şi cu mine am folosit acest gen de rupere a 
simetriei în construirea teoriei „electroslabe““ moderne a forţelor 
slabă şi electromagnetică, am presupus că ruperea simetriei se 
datorează unor câmpuri de acest tip scalar care umplu tot spa- 
tul. (O simetrie de acest fel fusese deja presupusă de Sheldon 
Glashow şi de Salam împreună cu John Ward, dar nu ca o pro- 
prietate exactă a ecuaţiilor teoriei, astfel că aceşti teoreticieni 
nu au fost conduşi spre introducerea câmpurilor scalare.) 

Una dintre consecinţele teoriilor în care simetruile sunt rupte 
de nişte câmpuri scalare, între care modelele considerate de 
Goldstone şi în articolele din 1964, precum şi teoria electroslabă 
propusă de Salam şi de mine, este că, deşi unele dintre aceste 
câmpuri servesc doar pentru a da masă particulelor care transmit 
forţa, alte câmpuri scalare se pot manifesta în natură ca nişte 
particule fizice noi, care ar putea fi create şi observate în acce- 
leratoarele cu ţintă fixă sau în cele în care fasciculele de par- 
ticule accelerate se ciocnesc frontal. Salam şi cu mine am găsit 
că trebuie să introducem patru câmpuri scalare în teoria noastră 

electroslabă. Trei dintre aceste câmpuri scalare erau folosite 
pentru a da masă particulelor W*, W- şi ZO — „fotonii grei“ —, 
care în teoria noastră transmit forţa slabă (aceste particule au 
fost descoperite la CERN în 1983-1984 şi s-a găsit că au masele 
prezise de teoria electroslabă). Dar un câmp scalar rămânea în 
plus, manifestându-se ca o particulă fizică, un pachet de ener- 
gie şi impuls al acestui câmp. Aceasta este „particula Higgs“ 
pe care fizicienii o caută de aproape treizeci de ani. 

Dar mai exista şi a doua posibilitate: să nu existe nici un 
câmp scalar nou care să umple spațiul şi nici o particulă Higgs. 
Simetria electroslabă putea fi în schimb ruptă de nişte forţe 
puternice, cunoscute sub numele de „forţe tehnicolor“, care 
acționează asupra unor particule prea grele pentru a fi observate 
deocamdată. Ceva asemănător se întâmplă în supraconduc- 
tibilitate. Acest tip de teorie a particulelor elementare a fost 
propus la sfârşitul anilor *70 independent de Leonard Susskind 
şi de mine, şi ar conduce la o mulţime de noi particule, legate 
între ele prin forțe tehnicolor. Aceasta era deci alternativa cu 
care ne confruntam: câmpuri scalare sau forţe tehnicolor? 

Descoperirea nou particule constituie un vot foarte puternic 
în favoarea ruperii simetriei electroslabe prin câmpuri scalare, 
şi nu prin forţe tehnicolor. De aceea este descoperirea atât de 
importantă. 

Dar mai rămân încă multe de făcut pentru a stabili cu preci- 
zie dacă am găsit într-adevăr particula căutată. Teoria electro- 
slabă din 1967-1968 prezice toate proprietățile particulei Higgs, 
cu excepţia masei. Cu masa cunoscută acum experimental, pu- 
tem calcula probabilitățile tuturor modurilor în care se pot dez- 
integra particulele Higgs şi putem vedea dacă predicțiile sunt 
confirmate de experimente ulterioare. Aceasta va dura un timp. 

Descoperirea unei noi particule care pare a fi particula Higgs 
le pune şi teoreticienilor în faţă o sarcină dificilă, aceea de a-i 
înțelege masa. Particula Higgs este singura particulă elemen- 
tară a cărei masă nu apare din ruperea simetriei electroslabe. 
Din punctul de vedere al principiilor fundamentale ale teoriei 

electroslabe, masa particulei Higgs ar putea avea orice valoare. 
De aceea nici Salam şi nici eu nu am putut s-o prezicem. 

De fapt, există un aspect neclar legat de masa particulei Higgs 
pe care o observăm acum, aspect cunoscut în genere drept „pro- 
blema ierarhiei“. Deoarece masa particulei Higgs este cea care 
fixează scala maselor tuturor celorlalte particule elementare cu- 
noscute, am putea presupune că ea trebuie să fie similară cu o 
altă masă care joacă un rol fundamental în fizică, aşa-numita 
masă Planck, care este unitatea de masă fundamentală în teoria 
gravitaţiei (ea reprezintă masa unor particule ipotetice a căror 
atracție gravitațională ar fi la fel de intensă ca forța electrică 
dintre doi electroni separați prin aceeaşi distanță). Dar masa 
Planck este mai mare de circa o sută de mii de bilioane de ori 
decât masa Higgs. Astfel că, deşi particula Higgs e atât de grea 
încât a fost necesar un accelerator de particule gigantic pentru 
a o crea, trebuie totuşi să ne întrebăm de ce este masa ei atât 
de mică. 

e 


Jim Baggott mi-a propus să adaug câteva remarci personale 
privind evoluția ideilor în acest domeniu. Voi menţiona doar 
două remarci. 

După cum arată Baggott în capitolul 4, Philip Anderson 
afirmase mai demult, înainte de 1964, că particulele fără masă 
Nambu-Goldstone nu sunt o consecinţă necesară a ruperii sime- 
triei. Atunci, de ce eu şi ceilalți teoreticieni n-am fost convinşi 
de argumentul lui Anderson? Desigur că asta nu reflecta nici- 
decum părerea că Anderson nu trebuia luat în serios. Dintre 
toţi teoreticienii care se ocupau de fizica stării condensate, nici 
unul n-a înţeles mai limpede decât Anderson importanţa prin- 
cipiilor de simetrie care s-au dovedit indispensabile în fizica 
particulelor. 

Cred că argumentul lui Anderson a fost în general desconsi- 
derat deoarece se baza pe analogii cu fenomene ca supraconduc- 
tibilitatea, care sunt nerelativiste (adică, sunt fenomene ce au 

loc în domenii în care teoria relativității restrânse a lui Einstein 
poate fi ignorată fără nici un risc). Dar inevitabilitatea particu- 
lelor fără masă Nambu-Goldstone fusese dovedită, aparent 
riguros, de Goldstone, Salam şi de mine, într-o demonstraţie 
din 1962 care se baza pe valabilitatea manifestă a teoriei relati- 
vitățui. Teoreticienii particulelor erau dispuşi să creadă că Ander- 
son avea dreptate în cadrul nerelativist al supraconductivităţii, 
dar nu şi în teoria particulelor elementare, care include în mod 
necesar relativitatea. Articolele din 1964 au arătat clar că de- 
monstraţia dată de Goldstone, de Salam şi de mine nu se aplica 
teoriilor cuantice cu particule care transmit forţe, deoarece, deşi 
fenomenele fizice din aceste teorii satisfac principiul relativității, 
formularea matematică a acestor teorii în contextul mecanicii 
cuantice nu satisface acest principiu. 

O problemă legată de relativitate a fost şi motivul pentru 
care nu am reuşit după 1967, în ciuda unor eforturi îndârjite, 
să demonstrez ceea ce Salam şi cu mine presupusesem, şi anu- 
me faptul că infiniții fără sens care apăreau în teoria electro- 
slabă pot fi eliminaţi, aşa cum se arătase deja doar în teoria 
electromagnetismului că pot fi eliminaţi infiniți similari care 
apar acolo. Relativitatea fusese esențială în demonstrarea 
compensării infiniților în electromagnetism. Demonstrația 
dispariției infiniților, dată de Gerard 't Hooft în 1971 şi pre- 
zentată de Baggott în capitolul 5, folosea tehnici pe care "t 
Hoofft le elaborase împreună cu Martinus Veltman, în care prin- 
cipiile mecanicii cuantice erau extinse pentru a permite formu- 
larea teoriei într-un mod compatibil cu relativitatea. 

A doua remarcă: Baggott sugerează în capitolul 4 că nu 
am inclus cuarcii în articolul meu din 1967 care a propus teoria 
electroslabă deoarece eram preocupat de faptul că teoria ar 
putea prezice unele procese implicând aşa-numitele particule 
„stranii“ care nu fuseseră observate în realitate. Aş vrea ca mo- 
tivul meu să fi fost atât de precis. De fapt, nu am inclus cuarcii 
în teorie pur şi simplu pentru că în 1967 nu credeam în cuarci. 

Nimeni până atunci nu observase vreun cuarc şi era greu de 
crezut că aceasta se datora faptului că ei ar fi fost mult mai grei 
decât particulele observate, ca protonii şi neutronii, care se pre- 
supuneau a fi alcătuite din cuarci. 

Ca mulți alți teoreticieni, nu am acceptat pe deplin existenţa 
cuarcilor înainte de articolele din 1973 ale lui David Gross, 
Frank Wilczek şi David Politzer. Ei au arătat că în teoria cuar- 
cilor şi a forțelor nucleare tari, cunoscută sub numele de cro- 
modinamică cuantică, forța tare scade în intensitate odată cu 
scăderea distanţei. Atunci ne-am dat seama că forța tare dintre 
cuarci ar putea, contrar intuiției, să devină mai puternică atunci 
când distanţa dintre cuarci creşte, poate în aşa măsură încât 
chiar să împiedice cuarcii să se separe unul de altul. Nu există 
încă o demonstraţie a acestui fapt, dar el este acceptat în general. 
Cromodinamica cuantică este acum o teorie foarte bine testată, 
deşi nimeni n-a văzut vreodată un cuarc izolat. 

Am fost foarte bucuros să constat că povestea din această 
carte începe în primii ani ai secolului XX cu Emmy Noether, 
care şi-a dat seama înaintea tuturor de importanţa principiilor 
de simetrie din natură. Aceasta ne ajută să ne amintim că munca 
oamenilor de ştiinţă de azi este doar ultimul pas dintr-o splen- 
didă tradiție, aceea de a încerca să aflăm cum funcționează na- 
tura, supunându-ne mereu presupunerile testării experimentale. 
Cartea lui Jim Baggott ar trebui să transmită cititorului ceva 
din spiritul acestei minunate aventuri istorice. 


Steven Weinberg 
6 iulie 2012 


PROLOG 
Formă şi substanță 


Din ce e alcătuită lumea? 


Întrebări simple ca aceasta au frământat minţile oamenilor de 
când omenirea a ajuns la gândirea rațională. Desigur, felul în 
care punem azi această întrebare e mult mai detaliat şi mai 
complicat, iar răspunsurile au devenit mult mai complexe şi 
mai profunde. Dar nu încape îndoială că, în esență, întrebarea 
rămâne una foarte simplă. 

Acum două mii cinci sute de ani, filozofii Greciei antice erau 
călăuziți doar de ideea de frumos şi armonie în natură şi de 
forţa raționamentului logic şi a imaginației, aplicate lucrurilor 
pe care le puteau percepe doar cu simţurile. Privind în urmă, e 
de-a dreptul extraordinar cât de multe au putut înţelege. 

Grecii făceau distincția dintre formă şi substanță. Lumea e 
alcătuită dintr-o substanţă materială care poate lua o diversi- 
tate de forme. Filozoful Empedocle, care a trăit în Sicilia în 
secolul V î.Cr., credea că această diversitate putea fi redusă la 
patru forme fundamentale, pe care le numim astăzi „elementele 
clasice“. Acestea erau pământul, aerul, focul şi apa. Elementele 
erau considerate eterne şi indestructibile, se puteau uni în 
combinaţii prin forţa de atracţie a Iubirii şi se puteau despărți 
prin forța de respingere a Dezbinării, pentru a alcătui tot ce 
există în lume. 

Altă şcoală de gândire, inițiată de filozoful din secolul V 
î.Cr. Leucip (şi asociată mai mult cu Democrit, discipolul său), 
susținea că lumea e alcătuită din particule materiale minuscule, 

indivizibile şi indestructibile (numite atomi) şi din spaţiu gol 
(vid). Atomii erau cărămizile întregii substanţe materiale, răs- 
punzătoare pentru toată matenia. Existenţa atomilor este în prin- 
cipiu necesară, susținea Leucip, deoarece, evident, substanța 
nu poate fi divizată în mod indefinit. Dacă aşa ceva ar fi posibil, 
atunci am putea diviza substanţa la nesfârşit, până n-am mai 
obţine nimic, ceea ce contrazice legea conservării materiei, 
care pare irefutabilă. 

Un secol mai târziu, Platon a elaborat o teorie în care 
explica modul în care atomii (substanţa) sunt structurați pentru 
a alcătui cele patru elemente (formele). EI a reprezentat fiecare 
dintre cele patru elemente printr-un corp geometric („platoni- 
cian'“), şi a susținut în Timaios că feţele fiecărui corp pot fi 
descompuse mai departe în sisteme de triunghiuri, reprezentând 
atomii constituenți ai elementelor. Dacă rearanjăm dispunerea 
triunghiurilor — rearanțăm atomii —, putem să transformăm un 
element în altul şi să combinăm elementele pentru a produce 
noi forme.* 

Pare logic că trebuie să existe nişte constituenți ultimi, o rea- 
litate incontestabilă aflată la baza lumii pe care o vedem în 
jurul nostru şi care îi conferă structură şi formă. Dacă materia 
ar fi divizibilă la nesfârşit, atunci am atinge un punct în care 
constituenţii înşişi ar deveni aproape efemeri — până la a nu 
mai exista deloc. Atunci n-ar mai exista cărămizi constituente 
şi am rămâne doar cu interacțuile dintre nişte fantome imateriale, 
imposibil de definit, care creează i/uzia substanţei. 

Oricât de surprinzător ar părea, în mare măsură tocmai acest 
lucru ne spune fizica modernă. Masa, credem noi astăzi, nu e 


* Vezi Platon, Timeaus and Critias, Penguin, London 1971, pp. 73-87. 
[Pentru ediția românească vezi Platon, Opere complete IV (Editura Hu- 
manitas, Bucureşti, 2004), pp. 319-331.] Platon a construit aerul, focul 
şi apa dintr-un tip de triunghiuri, iar pământul dintr-un alt tip. Prin 
urmare, Platon credea că pământul nu poate fi transformat în alte ele- 
mente. (N. aq.) 

o proprietate intrinsecă sau o însuşire „primă“ a cărămizilor 
ultime ale naturii. De fapt, masa nici nu există ca atare. Ea este 
construită în întregime din energia interacțiilor dintre particulele 
elementare, care în mod natural nu au masă. 

Fizicienii au continuat să dividă materia, iar în cele din urmă 


n-au găsit chiar nimic. 
* 


Abia după apariția unei filozofii experimentale riguroase, la 
începutul secolului XVII, a fost depăşit acel tip de gândire spe- 
culativă din teoriile grecilor antici. Vechea filozofie încercase 
să intuiască natura substanţei materiale din observaţii contami- 
nate de prejudecăţi despre felul în care trebuie să fie lumea. 
Noii oameni de ştiinţă se luptau cu natura însăşi, străduindu-se 
să obțină dovezi privind felul în care este lumea în realitate. 

Întrebările se refereau în principal tot la natura formei şi a 
substanţei. Conceptul de masă — o măsură a cantității de mate- 
rie, aşa cum se manifestă ea în mişcările corpurilor — a devenit 
esențial pentru înțelegerea substanţei. Rezistenţa unui corp la 
accelerare e interpretată ca masă inerţială. Dacă sunt lovite cu 
aceeaşi forță, un corp mic va fi mai puternic accelerat decât 
unul mare. 

Capacitatea unui corp de a genera un câmp gravitațional e 
interpretată ca masă gravitațională. Forţa gravitaţională pro- 
dusă de Lună e mai slabă decât forța gravitațională produsă de 
Pământ, deoarece Luna e mai mică, deci are o masă gravitaţio- 
nală mai mică. Experienţa arată că masa inerțială şi cea gravita- 
tonală sunt identice, deşi nu există un motiv teoretic riguros 
ca lucrurile să stea aşa. 

Oamenii de ştiinţă au dezvăluit, de asemenea, secretele marii 
diversități de forme ale naturii. S-a dovedit că apa, „elementul“ 
fundamental al grecilor, nu e alcătuită din corpuri geometrice 
compuse din triunghiuri, aşa cum credea Platon, ci din molecule 
compuse din atomii elementelor chimice hidrogen şi oxigen, 
într-o combinaţie pe care o scriem azi ca H.O. 

Această utilizare modernă a cuvântului „atom“ amintea la 
început de interpretarea dată de greci — cărămidă indivizibilă 

a materiei. Dar, chiar pe când realitatea atomilor era aprig, dez- 
bătută, fizicianul englez Joseph John Thompson descoperea în 
1897 electronul de sarcină electrică negativă. Se părea că atomii, 
la rândul lor, aveau în interior constituenți subatomici. 

Descoperirea lui Thompson a fost urmată în anu 1909-1911 
de experimente efectuate de neozeelandezul Ernest Rutherford 
în laboratorul din Manchester. Acestea au arătat că atomii sunt 
alcătuiți, în cea mai mare parte, din spaţiu vid. În centrul ato- 
mului se află un nucleu minuscul, încărcat pozitiv, în jurul căruia 
se mişcă pe orbite electronii încărcaţi negativ, la fel ca planetele 
în jurul Soarelui. Cea mai mare parte a masei atomilor care 
formează substanţa materială e concentrată în nucleele atomice. 
Prin urmare, în nucleu sunt îngemănate forma şi substanţa. 

Modelul „planetar“ al atomului rămâne o metaforă vizuală 
atrăgătoare chiar şi în zilele noastre. Dar curând a devenit lim- 
pede pentru fizicieni că un asemenea model este de fapt absurd. 
Astfel de atomi planetari era de aşteptat să fie intrinsec instabili. 
Spre deosebire de planetele care se mişcă în jurul Soarelui, 
particulele încărcate electric care se mişcă într-un câmp electric 
radiază energie sub formă de unde electromagnetice. Aseme- 
nea electroni planetari şi-ar epuiza energia într-o fracțiune de 
secundă, iar apoi arhitectura internă a atomului s-ar prăbuşi. 

Lămurirea acestui mister a apărut sub forma mecanicii 
cuantice, la începutul anilor '20. Electronul nu este doar o par- 
ticulă — pe care am putea să ne-o închipuim ca pe o mică bilă 
de materie încărcată negativ —, ci este în acelaşi timp atât undă, 
cât şi particulă. EI nu se află „aici“ sau „acolo“, aşa cum ne-am 
aştepta să fie un fragment de materie localizat, ci practic „orl- 
unde“ în interiorul fantomaticei sale funcții de undă nelocali- 
zate. Electronii nu se mişcă propriu-zis în jurul nucleului, ci 
funcțiile lor de undă formează structuri tridimensionale caracte- 
ristice — pe care le numim „orbitali“ — în spațiul din jurul 
nucleului. Forma matematică a fiecărui orbital dă probabilitatea 
de a găsi misteriosul electron în anumite locuri — „aici“ sau 
„acolo“ — în interiorul atomului (vezi figura 1). 

Revoluţia cuantică a fost o perioadă de o fecunditate fără 
precedent atât în fizica experimentală, cât şi în cea teoretică. 
Când, în 1927, fizicianul englez Paul Dirac a combinat meca- 
nica cuantică cu teoria relativităţii restrânse a lui Albert Einstein, 
a apărut o nouă proprietate numită spinul electronului. Era de 
fapt o proprietate deja cunoscută experimentatorilor, care o in- 
terpretau presupunând că electronul se învârte în jurul axei 
proprii ca un titirez, la fel cum Pământul se învârte în jurul axei 
sale în timp ce se roteşte în jurul Soarelui (vezi figura 2). 

S-a văzut însă curând că aceasta era o altă metaforă vizuală 
fără temei în realitate. Astăzi interpretăm spinul electronului ca 
pe un efect cuantic pur „relativist““, în care electronul poate avea 
una din două „orientări“ posibile, pe care le numim spinul în 
sus şi spinul în jos. Ele nu sunt orientări după nişte direcții din 
spațiul tridimensional convențional, ci orientări într-un „spațiu 
al spinului“, care are doar două direcţii — în sus şi în jos. 


spinul în sus spinul în jos 


Figura 2. În 1927, Dirac a unit mecanica cuantică cu teoria relativităţii 
restrânse a lui Einstein, pentru a crea o teorie cuantică complet „rela- 
tivistă“. De aici a apărut proprietatea numită spinul electronului, expli- 
cată prin presupunerea că electronul încărcat negativ se învârte efectiv 
în jurul axei sale, producând în acest fel un mic câmp magnetic local. 
Astăzi interpretăm spinul electronului doar în funcție de orientările lui 


posibile — spinul în sus şi spinul în jos. 

S-a constatat că fiecare orbital dintr-un atom conține doi — 
şi numai doi — electroni. Acesta e faimosul principiu de exclu- 
ziune al fizicianulul austriac Wolfgang Pauli, formulat în 1925, 
şi care afirmă că electronilor le e interzis să ocupe simultan 
aceeaşi stare cuantică. Principiul decurge din forma matematică 
a funcției de undă pentru orice stare compusă din doi sau mai 
mulți electroni. Dacă presupunem că starea compusă ar fi creată 
cu doi electroni având exact aceleaşi caracteristici fizice, atunci 
funcția de undă ar avea amplitudine zero — o asemenea stare 
n-ar putea exista. Pentru ca o funcţie de undă cu amplitudine 
nenulă să existe, cei doi electroni trebuie să fie diferiți în anu- 
mite privinţe. Într-un orbital atomic, asta înseamnă că un elec- 
tron trebuie să aibă orientarea spinului în sus, iar celălalt trebuie 
să aibă orientarea spinului în jos. Cu alte cuvinte, spinii lor tre- 
buie să fie imperecheați. 

E mai prudent să rezistăm tentației de a ne imagina cum 
arată în realitate aceste orientări diferite. Efectele lor sunt însă 
cât se poate de reale. Spinul determină valoarea momentului 
cinetic al electronului — partea asociată cu mişcarea „de rotație“ 
a spinului său. Spinul determină de asemenea felul în care elec- 
tronul interacționează cu un câmp magnetic, prin efecte ce pot 
fi studiate în detaliu în laborator. Dar în mecanica cuantică se 
pare că am trecut pragul dintre ceea ce putem şti şi ceea ce nu 
putem şti despre originea acestor efecte. 

Teoria cuantică relativistă a lui Dirac a produs, de aseme- 
nea, un număr dublu de soluţii față de câte credea el că sunt 
necesare. Două dintre aceste soluții corespund orientărilor 
spinului electronului, în sus şi în jos. Dar la ce corespund cele- 
lalte două soluţii? Dirac a avut câteva idei proprii, dar în cele 
din urmă, în 1931, a admis că ele trebuiau să reprezinte orien- 
tările în sus şi în jos ale spinului unui electron încărcat cu sarcină 
pozitivă, necunoscut până atunci. Dirac descoperise antimate- 
ria. „Pozitronul“, antiparticula electronului, a fost găsit ulterior 
în experimente cu raze cosmice, formate la mare altitudine în 

atmosfera Pământului, în ciocniri care implicau particule de 
energii înalte. 

În 1932 se părea că ultima piesă a puzzle-ului fusese găsită. 
Fizicianul englez James Chadwick descoperise neutronul, o 
particulă neutră din punct de vedere electric, care stă cuibărită 
alături de protonul încărcat pozitiv în interiorul nucleului atomic. 
Se părea că fizicienii aveau acum toate ingredientele pentru a 
formula un răspuns definitiv la întrebarea noastră de la început. 

Răspunsul suna cam aşa: toată substanța materială e alcătu- 
ită din elemente chimice. Aceste elemente apar într-o varie- 
tate de forme care constituie tabelul periodic, de la cel mai uşor, 
hidrogenul, până la cel mai greu element cunoscut care apare 
în natură, uraniul.* 

Fiecare element e alcătuit din atomi. Fiecare atom e alcătuit 
dintr-un nucleu conţinând un număr variabil de protoni încărcaţi 
pozitiv şi neutroni neutri electric. Fiecare element e caracterizat 
prin numărul de protoni din nucleele atomilor săi. Hidrogenul 
are unul, heliul doi, litiul trei şi aşa mai departe, până la uraniu, 
care are 92. 

În jurul nucleului se află electroni încărcaţi negativ, în număr 
egal cu cel al protonilor, astfel încât nucleul în ansamblul său 
este neutru din punct de vedere electric. Fiecare electron poate 
avea spinul orientat în sus sau în Jos, iar fiecare orbital poate 
conține doi electroni, cu condiţia ca spinii lor să fie împerecheați. 

Este un răspuns foarte cuprinzător. Cu cărămizile funda- 
mentale — protoni, neutroni şi electroni — şi cu principiul de 
excluziune al lui Pauli, putem explica de ce tabelul periodic are 
structura pe care o are. Putem explica de ce materia are formă 
şi densitate. Putem explica existenţa izotopilor — atomi cu ace- 
laşi număr de protoni, dar cu un număr diferit de neutroni în 


* Există elemente mai grele decât uraniul, dar acestea nu se găsesc 
în natură. Ele sunt intrinsec instabile, şi de aceea trebuie produse arti- 
ficial în laborator sau într-un reactor nuclear. Plutoniul este probabil cel 
mai bine-cunoscut exemplu. (N. a.) 

nucleele lor. Cu puţin efort, putem explica toată chimia, biochi- 
mia ŞI ştiinţa materialelor. 

În această descriere, masa nu e un mister. Masa întregii sub- 
stanţe materiale se reduce la cea a protonilor şi neutronilor din 
alcătuirea ei, care contribuie cu aproape 99% din masa fiecărui 
atom. 

Imaginaţi-vă un mic cub de gheață format din apă triplu 
distilată. Laturile lui măsoară 2,7 centimetri, puţin peste un 
inch. Ţineţi-l în mână. E rece şi alunecos. Nu este greu, şi totuşi 
simțiţi greutatea lui în palmă. Unde se află deci masa cubului? 

Greutatea moleculară a apei se calculează simplu, din nu- 
mărul total de protoni şi neutroni din nucleele celor doi atomi 
de hidrogen şi nucleul atomului de oxigen care formează H,O. 
Nucleul fiecărui atom de hidrogen constă doar dintr-un proton, 
iar nucleul atomului de oxigen conţine opt protoni şi opt neu- 
troni, ceea ce înseamnă în total 18 „nucleoni“. Cubul de gheaţă 
pură pe care îl ţineţi în mână va cântări circa 18 grame“, ceea 
ce este egal cu greutatea moleculară exprimată în grame. De 
aceea cubul reprezintă o unitate de măsură standard pentru apa 
solidă, cunoscută sub numele de „mol“. 

Ştim că un mol de substanţă conține un număr fix de atomi 
sau de molecule din care este alcătuită acea substanță. Acesta 
e numărul lui Avogadro, puţin peste 600 de miliarde de bili- 
oane (6 x 1073). De aici rezultă răspunsul. Greutatea cubului 
de gheață pe care o simţiţi în palmă este rezultatul combinat 
al maselor a 600 de miliarde de bilioane de molecule de H.O, 
sau a circa 10 800 de miliarde de bilioane de protoni şi neu- 
troni (vezi figura 3).%** 


* Densitatea apei pure la 0" este de 0,9167 grame pe centimetru 
cub. Cubul de gheaţă are un volum de aproximativ 19,7 centimetri cubi, 
aşadar masa lui va fi cu puţin peste 18 grame. (N. a.) 

** Desigur, trebuie să avem grijă să facem deosebirea dintre greu- 
tate şi masă. Cubul de gheaţă cântărește 18 grame pe Pământ, dar cân- 
tăreşte mult mai puţin pe Lună, şi nu are deloc greutate dacă se roteşte 

(a) (b) (c) 


Figura 3. Un cub de gheaţă cu latura de 2,7 centimetri va cântări circa 
18 grame (a). El constă dintr-o reţea care conține puţin peste 600 de 
miliarde de bilioane de molecule de apă, H.O (b). Fiecare atom de oxi- 
gen conţine opt protoni şi opt neutroni, iar fiecare atom de hidrogen 
conţine un proton (c). Cubul de gheaţă conţine deci aproximativ 10 800 
de miliarde de bilioane de protoni şi neutroni. 


A trebuit să se accepte faptul că atomii nu mai sunt indes- 
tructibili, aşa cum crezuseră odinioară grecii. Atomii puteau 
trece dintr-o formă în alta. În anul 1905, Einstein a folosit teoria 
relativităţii restrânse pentru a arăta că masa şi energia sunt 
echivalente, prin ceea ce avea să devină cea mai celebră ecuaţie 
ştiinţifică a omenirii, E = mc?: energia este egală cu masa înmul- 
țită cu viteza luminii la pătrat. Dar, departe de a submina con- 
ceptul de masă, ideea că masa reprezintă un vast rezervor de 
energie l-a făcut şi mai real. 

Real, dar nu imuabil. Einstein a arătat că materia (masa) nu 
se conservă — ea poate fi transformată în energie. Când un atom 
de uraniu-235 fisionează în urma bombardamentului cu un neu- 
tron rapid, circa o cincime din masa unui proton se transformă 
în energie, în reacția nucleară care rezultă. La scara unei bombe 


pe o orbită în jurul Pământului. Masa lui însă rămâne riguros aceeaşi. 
Prin convenţie, stabilim că masa unui corp este egală cu greutatea lui 
pe Pământ. (N. a.) 

de 56 kg de uraniu-235 cu puritatea de 90%, cantitatea de 
energie eliberată a fost suficientă pentru a distruge complet 
oraşul japonez Hiroshima, în august 1945. 

Dar Einstein căuta de fapt un adevăr şi mai profund. Un indi- 
ciu apare în titlul articolului său din 1905: „Depinde oare inerția 
unui corp de conţinutul său în energie?! Einstein înțelesese 
că relaţia E = mc? înseamnă în realitate că m = E/c”: întreaga 
masă inerțială este doar o formă de energie.* Consecințele pro- 
funde ale acestei observaţii nu vor deveni limpezi decât peste 


şaizeci de ani. 
e 


La mijlocul anilor '30, cărămizile fundamentale — protoni, neu- 
troni şi electroni — păreau să ofere un răspuns complet la în- 
trebarea noastră de la început. Dar mai exista o problemă. Încă 
de la sfârşitul secolului XIX se ştia că izotopii anumitor ele- 
mente sunt instabili. Ei sunt radioactivi: nucleele lor se dezin- 
tegrează spontan printr-o serie de reacții nucleare. 

Există diverse tipuri de radioactivitate. Unul dintre ele, pe 
care Rutherford l-a numit în 1899 radioactivitate beta, implică 
transformarea unui neutron din nucleu într-un proton, transfor- 
mare însoțită de emisia unui electron de mare viteză (o parti- 
culă „beta“. Aceasta e o formă naturală de alchimie: schimbând 
numărul de protoni din nucleu, se schimbă automat identitatea 
lui chimică.“ * 

Din radioactivitatea beta rezulta că neutronul este o particulă 
instabilă, compusă, care nu e în realitate „fundamentală“. Mai 
apărea şi o problemă cu bilanţul energiei în acest proces. Ener- 
gia eliberată prin transformarea unui neutron în interiorul nu- 
cleului, cunoscută teoretic, nu se regăsea în întregime în energia 


* De fapt, relaţia E = mc? nu apare în această formă în articolul lui 
Einstein. (N. a.) 
** Din fericire pentru valoarea rezervelor de aur ale omenirii, radio- 
activitatea nu reprezintă un mod ieftin de a transforma metalele obiş- 
nuite în aur. (N. a.) 

electronului emis. În 1930, Pauli a intuit că nu avea altă soluţie 
decât să presupună că energia „lipsă“ din reacție era preluată de 
o particulă uşoară, fără sarcină electrică, neobservată până atunci, 
care în cele din urmă a fost numită neutrin (adică, ceva „mic şi 
neutru“). La acel moment se credea că ar fi imposibil să fie 
detectată o asemenea particulă, dar ea a fost descoperită în 1956. 

Era momentul să se facă inventarul. Câteva lucruri erau 
clare. Materia se bazează pe forță pentru a fi menţinută în stare 
stabilă. În afară de forţa gravitaţională, care acționează universal 
asupra întregii materii, se considera că există alte trei tipuri de 
forţe care acţionează în interiorul atomului. 

Interacțiile dintre particulele încărcate electric rezultă din 
forţa electromagnetică, bine cunoscută din lucrările de pionierat 
ale fizicienilor secolului XIX, care, printre multe alte realizări 
remarcabile, au pus bazele industriei electrotehnice. O teorie 
cuantică total relativistă a câmpului electromagnetic, numită 


Foton 
virtual 


Timp 


Spațiu 


Figura 4. Reprezentarea interacției dintre doi electroni, aşa cum e des- 
crisă de electrodinamica cuantică. Forta electromagnetică de respingere 
dintre doi electroni încărcaţi negativ presupune schimbul unui foton 
virtual în punctul de apropiere maximă. Fotonul este „virtual“, deoarece 
nu e vizibil în timpul interacției. 

electrodinamica cuantică*, a fost elaborată în 1948 de fizicienii 
americani Richard Feynman şi Julian Schwinger, şi de fizicianul 
japonez Sin-ltiri Tomonaga. În electrodinamica cuantică, forţele 
de atracție şi de respingere dintre particulele încărcate electric 
sunt „purtate“ de aşa-numitele particule de forță. 

De exemplu, atunci când doi electroni se apropie unul de 
altul, ei schimbă o particulă de forță care îi face să se respingă 
reciproc (vezi figura 4). Purtătorul forței câmpului electromag- 
netic este fotonul, particula cuantică din care e alcătuită lumina 
obişnuită. Electrodinamica cuantică a ajuns repede să se impună 
ca o teorie cu o putere de predicție fără precedent. 

Mai existau încă alte două forţe de luat în considerare. 
Electromagnetismul nu putea explica felul în care protonii şi 
neutronii sunt legați între ei în interiorul nucleului atomic, şi 
nici interacțiile asociate cu dezintegrarea radioactivă beta. Aceste 
forţe acționează la scări de energie atât de diferite, încât nu pot 
fi reduse la una singură. S-a constatat că sunt necesare două 
forţe, o forţă nucleară „tare“, răspunzătoare pentru menţinerea 
nucleelor atomice, şi o forță nucleară „slabă“, care guvernează 
anumite transformări nucleare. 


* 


Ajungem astfel la perioada din istoria fizicii care va fi pre- 
zentată în această carte. Următorii şaizeci de ani de fizică a 
particulelor, experimentală şi teoretică, ne-au condus la Mode- 
lui Standard, un ansamblu de teorii cuantice de câmp fundamen- 
tale care descriu toată materia şi toate forțele dintre particulele 
materiale, cu excepția gravitaţiei. Cea mai simplă cale de a 
afla ce este Modelul Standard şi ce înseamnă el pentru felul în 
care înţelegem lumea materială este să facem un tur rapid prin 
istoria lui. 

Călătoria noastră începe în 1916, în liniştitul orăşel univer- 
sitar german Gottingen. 


* În engleză, Quantum Electrodynamics, prescurtat QED. (N. £.) 

CAPITOLUL 1 
Poezia ideilor logice 


În care matematiciana germană Emmy Noether descoperă 
legătura dintre legile de conservare şi simetriile profunde 
ale naturii. 


Cred că suntem de acord că unul dintre scopurile ştiinţei este 
să explice din ce e alcătuită lumea şi de ce este ea aşa cum este. 
Ca atare, ea caută să descopere constituenți fundamentali ai 
materiei şi legile naturii care le guvernează comportamentul. 

Dacă putem cădea de acord în această privinţă, atunci va 
trebui să admitem că nu toate „legile“ sunt la fel. Nu toate 
legile sunt cu adevărat fundamentale. În secolul XVII, Johannes 
Kepler a studiat timp de mulți ani datele astronomice adunate 
sârguincios de Tycho Brahe şi a conceput în cele din urmă trei 
legi care guvernează mişcările planetelor în jurul Soarelui. 
Aceste legi sunt foarte puternice, dar ele escamotează explicația 
mai profundă, motivul pentru care planetele se rotesc în jurul 
Soarelui în felul în care o fac. Legea gravitaţiei universale a 
lui Newton a furnizat tocmai o astfel de explicație. Legea lui 
Newton a rezistat pe poziții timp de alte trei sute de ani, pentru 
a fi înlocuită de interdependenţa dintre materie şi spațiul-timp 
curbat, în teoria generală a relativității a lui Einstein. 

Prin urmare, ce sunt legile „fundamentale“? Poate că nu e 
prea greu de dat un răspuns. Mult din ceea ce înțelegem despre 
natura lumii noastre se întemeiază pe câteva legi de conservare 
aparent simple. Vechu greci credeau că materia se conservă şi 
erau foarte aproape de adevăr. Einstein ne-a învăţat mai târziu 
că materia poate fi redusă la energie şi că din energie poate să 
apară materie. 

Materia (sub forma substanței materiale) nu se conservă, 
dar ansamblul masă-energie se conservă. Oricât am încerca, 
nu putem crea sau distruge energia. Putem doar s-o transformăm 
dintr-o formă în alta. În orice interacţie fizică, oricum ar fi ea 
descrisă, energia se conservă. 

La fel stau lucrurile şi cu impulsul, masa unui corp înmulțită 
cu viteza lui pe o traiectorie dreaptă. La prima vedere, această 
conservare pare a fi contrazisă de experienţa cotidiană. Într-un 
montagne russe din parcurile de distracții li se imprimă ama- 
torilor de senzații tari o viteză orizontală mare de-a lungul unei 
piste.* Pista face o buclă completă în plan vertical. Vagonul 
care poartă pasagerii urcă o rampă abruptă, pierzând din impuls 
până când se opreşte. Gravitaţia îl trage în jos de-a lungul ram- 
pei. Vagonul capătă impuls şi face o buclă completă până în 
punctul inițial, unde ajunge în final în repaus. Pare destul de clar 
că impulsul nu se conservă în timp ce vagonul urcă pe rampă 
ŞI se opreşte. 

Dar lucrurile sunt mai complicate aici. Pe măsură ce vagonul 
îşi pierde impulsul, restul lumii de sub el şi de care este legat im- 
perceptibil câştigă impuls, astfel încât impulsul total se conservă 
cu adevărat. 

La fel se întâmplă şi cu momentul cinetic (sau unghiular) 
al corpurilor care se rotesc, definit ca impulsul liniar înmulțit 
cu distanţa până la centrul de rotație. O patinatoare începe o pi- 
ruetă cu braţele întinse şi un picior ridicat lateral. Pe măsură 
ce îşi strânge braţele şi piciorul înapoi către centrul ei de masă, 
ea reduce distanţa până la centrul de rotaţie şi se învârte mai re- 
pede. Aceasta e conservarea momentului cinetic în acțiune. 

Aşa cum arată exemplul legat de impuls, aceste legi de con- 
servare nu sunt prea lesne de sesizat intuitiv. Timp de multe 


* M-am dat într-un asemenea montagne russe pe când eram cer- 
cetător post-doctoral în California, la începutul anilor "80. Cred că se 
numea „Mareea“. (N. a.) 

secole s-a bănuit existenţa lor, dar pentru a formula clar o lege 
de conservare e nevoie să precizăm mai întâi ce mărime se con- 
servă. lar conceptul de energie a fost formalizat şi înţeles corect 
abia în secolul XIX. 

Legile de conservare, aşa cum ne apar astăzi, reprezintă apo- 
geul a secole de încercări şi eşecuri experimentale şi teoretice. 
Deşi sunt fundamentale, într-un anume sens aceste legi sunt 
totuşi empirice — ele decurg din observaţii şi experimente, iar 
nu din vreun model teoretic profund, fundamental al lumii. 
Există oare un principiu mai adânc din care să rezulte automat 
conservarea energiei şi a impulsului? 

În 1915, matematiciana germană Amalie Emmy Noether 
credea cu tărie că aşa stau lucrurile. 


* 


Emmy Noether s-a născut la Erlangen, în Bavaria, în martie 
1882. Tatăl ei, Max, era matematician la Universitatea din 
Erlangen, iar în 1900 Emmy era una din cele două studente 
care frecventau universitatea. Ca mai toate instituţiile acade- 
mice din Germania de la acea vreme, universitatea nu voia să 
încurajeze femeile să devină studente, şi Emmy era obligată 
să ceară mai întâi permisiunea profesorilor pentru a asista la 
cursurile lor. 

După ce a absolvit în vara lui 1903, ea şi-a petrecut lunile 
de iarnă la Universitatea din Gottingen. Aici a urmărit prelege- 
rile ținute de câțiva dintre matematicienii de frunte ai Germa- 
niei, printre care David Hilbert şi Felix Klein. S-a întors apoi 
la Erlangen ca să lucreze la teza de licenţă, iar în 1908 a devenit 
lector fără salariu la universitate. 

Şi-a arătat interesul față de cercetările lui Hilbert şi a publicat 
câteva articole care extindeau unele metode de algebră abstractă 
ale acestuia. Atât Hilbert, cât şi Klein au fost impresionați, iar 
la începutul lui 1915 au încercat s-o aducă înapoi la Gottingen, 
pentru a lucra la facultate. 

Dar s-au lovit de o rezistenţă îndârjită. „Ce vor gândi soldații 
noştri când se vor întoarce la universitate şi vor afla că li se 
cere să învețe la picioarele unei femei?“ strigau conservatorii. 

„Nu văd de ce sexul candidatului este un argument împo- 
triva admiterii sale ca Privardozent |protesor asistent“, a repli- 
cat Hilbert. „La urma urmei, suntem o universitate, nu o baie 
publică.“! Hilbert a avut câştig de cauză, şi Noether s-a mutat 
la Gottingen în aprilie 1915. 

La scurt timp după ce a ajuns la Gâttingen, Noether a formu- 
lat ceea ce avea să devină una dintre cele mai celebre teoreme 
din fizică. 

e 
Noether a dedus că principiile de conservare a mărimilor fizice 
precum impulsul şi energia pot fi deduse din felul în care se 
comportă legile care descriu sistemul la acțiunea anumitor 
transformări continue de simetrie. Legile de conservare sunt 
manifestări ale simetriilor profunde ale naturii. 

Avem tendinţa să ne gândim la simetrie în funcţie de refle- 
xiile în oglindă: stânga-dreapta, sus-jos, față-spate. Spunem că 
un lucru e simetric dacă apare la fel de-o parte şi de alta a unui 
centru sau a unei axe de simetrie. În acest caz, o „transformare“ 
de simetrie este acţiunea de reflectare unui obiect ca într-o 
oglindă. Dacă obiectul rămâne neschimbat (sau „invariant“) 
după o astfel de reflexie, spunem că e simetric. 

De exemplu, se pare că simetria facială este adânc înrădăci- 
nată în felul în care percepem frumuseţea şi puterea de seducţie, 
servind drept indiciu subliminal asupra calităţii genetice. Oa- 
menii considerați frumoşi au feţe mai simetrice şi, în general, 
dorim să ne împerechem cu cei pe care îi considerăm frumoşi 
(vezi figura 5).* 


* Există unele indicii care sugerează că într-adevăr corpul femeilor 
devine mai simetric în cele 24 de ore dinaintea ovulaţiei. Vezi Brian 
Bates and Jogh Cleese, The Human Face, BBC Books, London, 2001, 
p. 149. (N. a.) 

Figura 5. Avem tendința 
să ne gândim la simetrie 

în funcţie de reflexiile în 
oglindă şi spunem că un 
lucru e simetric dacă arată 
la fel de-o parte sau de alta 
a unui centru sau a unei axe 
de simetrie. Elisabeth 
Hurley ilustrează relația 
dintre simetria facială 

şi frumuseţea clasică. 
Sursa: OPeter 
Steffen/dpa/Corbis 


Spunem că aceste exemple de transformări de simetrie sunt 
„discrete“. Ele implică un „salt“ instantaneu de la o perspectivă 
la alta, de pildă de la stânga la dreapta. Transformările de 
simetrie la care se referă teorema lui Noether sunt foarte diferite 
de acestea. Ele implică schimbări continue, treptate, cum este 
o rotație continuă pe un cerc. Este evident că, dacă rotim un 
cerc cu un unghi infinitezimal măsurat din centrul său, atunci 
cercul rămâne neschimbat. Cercul este simetric în raport cu 
transformările de rotaţie continue. Un pătrat nu este simetric 
în raport cu aceste transformări. EI e în schimb simetric în ra- 
port cu rotaţiile discrete cu 90* (figura 6). 

Teorema lui Nocther leagă fiecare lege de conservare de o 
transformare de simetrie continuă. Ea a descoperit că legile 
care guvernează energia sunt invariante la schimbări sau „trans- 
laţii“ continue în timp. Cu alte cuvinte, relațiile matematice 
care descriu dinamica unui sistem fizic la un anumit timp £ sunt 
exact aceleaşi după un interval de timp infinitezimal de scurt. 

(b) 


Figura 6. Transformările continue de simetrie implică schimbări mici, 
treptate, ale unei variabile continue, cum ar fi o distanță sau un unghi. 
(a) Când rotim un cerc cu un mic unghi (6), cercul pare neschimbat 
(sau „invariant“”), şi spunem că este simetric în raport cu aceste trans- 
formări. (b) Spre deosebire de cerc, un pătrat nu e simetric în acest 


sens. Pătratul este simetric însă în raport cu rotaţiile discrete cu un 
unghi de 90”. 


Rezultă de aici că aceste legi nu se modifică în timp, tocmai 
ce ne aşteptăm să se întâmple cu relațiile dintre mărimile fizice 
pe care vrem să le ridicăm la rangul de „legi“ fundamentale. 
Aceste legi au fost, sunt şi vor fi aceleaşi ieri, azi şi mâine, ceea 
ce ne dă un sentiment de încredere. Dacă legile care descriu ener- 
gia nu se schimbă în timp, atunci energia trebuie să se conserve. 

Pentru impuls, Noether a descoperit că legile trebuie să fie in- 
variante la translații continue în spațiu. Legile care guvernează 

conservarea impulsului nu depind de localizarea în spaţiu. Ele 
sunt aceleaşi aici, acolo şi oriunde. Pentru momentul cinetic, le- 
gile sunt invariante la transformările de simetrie rotaționale, ca 
în exemplul cercului, prezentat pe pagina alăturată. Ele sunt ace- 
leaşi indiferent de unghiul direcției măsurat din centrul de rotație. 
Raționamentul prin care Noether a ajuns la teorema ei sună 
cam aşa. În fizică există anumite mărimi care par să se conserve, 
după cum rezultă din observația atentă şi din experiment. După 
multe eforturi, fizicienii au dedus legile ce guvernează mărimile 
care se conservă. Aceste legi se constată că sunt invariante la 
anumite transformări de simetrie continue. O asemenea inva- 
rianță înseamnă că mărimile respective trebuie să se conserve. 
Acest raționament poate fi inversat. Să presupunem că există 
o mărime care pare să se conserve, dar legile care îi guvernează 
comportamentul nu sunt încă pe deplin lămurite. Dacă mărimea 
fizică se conservă într-adevăr, atunci legile — oricare ar fi ele — 
trebuie să fie invariante la o anumită transformare continuă de 
simetrie. Dacă putem descoperi care e această simetrie, atunci 
suntem pe drumul cel bun pentru a identifica legile. 
Inversând raționamentul lui Noether, găsim un mijloc de a 
evita teoretizările făcute prin încercări şi eşecuri. Fizicienilor 
li s-a dat o metodă de a identifica legi, care 1-a ajutat să elimine 
o gamă largă de structuri matematice posibile. Găsirea simetriei 
care stă la baza mărimii fizice scurtează drumul către răspuns. 


* 


Exista într-adevăr o mărime fizică ce părea că se conservă rigu- 
ros, dar pentru care legile potrivite trebuiau deduse. Aceasta 
era sarcina electrică. 

Fenomenul electricităţii statice era cunoscut filozofilor din 
Grecia antică. Ei au descoperit că puteau genera sarcini elec- 
trice şi chiar scântei frecând cu o bucată de blană unele mate- 
riale cum este chihlimbarul. Studiul ştiinţific al electricității are 
o lungă şi strălucită istorie, la care au contribuit mulți fizicieni, 

dar cel care a sintetizat multitudinea de observaţii şi experi- 
mente într-o perspectivă unică şi coerentă asupra naturii sarcinii 
electrice a fost englezul Michael Faraday, care lucra la Institu- 
tul Regal din Londra. În urma unor experimente laborioase s-a 
ajuns la concluzia inevitabilă că sarcina electrică nu poate fi 
creată sau distrusă în nici o transformare fizică sau chimică. 
Sarcina se conservă. 

Au fost găsite multe legi sau reguli care guvernează sarcina 
electrică şi legătura ei misterioasă cu magnetismul — legea lui 
Coulomb, legea lui Gauss, legea lui Ampere, regula lui Biot şi 
Savart, legea lui Faraday etc. La începutul anilor '60 ai secolu- 
lui XIX, fizicianul scoțian James Clerk Maxwell a făcut pentru 
electromagnetism ceea ce făcuse Newton pentru teoria mişcării 
planetare. EI a ajuns la o sinteză teoretică îndrăzneață, care 
corespundea unificării experimentale a lui Faraday. Frumoasele 
ecuaţii ale lui Maxwell legau strâns între ele câmpurile electric 
şi magnetic generate de o sarcină electrică în mişcare.* 

Ecuațiile mai demonstrau că toate radiațiile electromagne- 
tice — inclusiv lumina — pot fi descrise ca o mişcare ondulatrie 
având o viteză ce poate fi calculată din două constante fizice 
cunoscute. Acestea sunt permitivitatea electrică a vidului, care 
măsoară capacitatea spaţiului vid de a transmite sau „permite“ 
un câmp electric generat de o sarcină electrică, şi permeabi- 
litatea magnetică a vidului, o măsură a capacităţii acestuia de 
a dezvolta un câmp magnetic în jurul unei sarcini electrice în 
mişcare. Când Maxwell a combinat aceste constante în modul 
dictat de noua sa teorie electromagnetică, rezultatul pe care l-a 


* E momentul să explicăm ce înțelegem aici prin „câmpuri“. Câm- 
pul asociat cu o forță, cum sunt gravitația sau electromagnetismul, are 
atât o mărime, cât şi o direcţie în fiecare punct al spațiului din jurul obiec- 
tului care îl generează. Puteţi detecta acest câmp plasând în el un alt 
corp care simte forța. Luaţi orice obiect (de preferință unul care nu se 
sparge) şi daţi-i drumul să cadă. Răspunsul obiectului este guvernat de 
mărimea şi direcția câmpului gravitațional din punctul în care l-ați lăsat 
liber. Obiectul simte forța şi cade pe pământ. (N. a.) 

obținut pentru viteza „undelor electromagnetice“ a fost exact 
viteza luminii. 

Dar ecuaţiile lui Maxwell tratează câmpurile generate de 
sarcina electrică, nu sarcina însăşi. Aceste mărimi sunt strâns 
corelate, însă ecuaţiile nu oferă în principiu o bază pentru a 
înţelege originea conservării sarcinii. În lumina teoremei lui 
Noether, căutarea legilor care guvernează sarcina electrică se 
reduce la căutarea transformării continue de simetrie subiacente 
față de care legile sunt invariante. 

Misiunea căutării a fost preluată de matematicianul german 
Hermann Weyl. 

Născut în 1885 în Elmshorn, un orăşel de lângă Hamburg, 
Weyl îşi luase doctoratul sub conducerea lui Hilbert, la Gâttingen, 
în 1908. Obţinuse apoi un post de profesor la Institutul Federal 
de Tehnologie (ETH) din Zirich, unde l-a întâlnit pe Albert 
Einstein şi a început să fie preocupat de problemele fizicii 
matematice. 

În elaborarea teoriei relativităţii generale din 1915, Einstein 
eliminase orice noţiune de spaţiu şi timp absolut. În schimb, 
susținea el, fizica trebuie să depindă doar de distanţele dintre 
puncte şi de curbura spațiului-timp în fiecare punct. Acesta 
este principiul covarianței generale al lui Einstein, iar teoria 
gravitației care rezultă este invariantă la schimbări arbitrare 
ale sistemului de coordinate. Cu alte cuvinte, deşi există legi 
fizice naturale, nu există nici un sistem de coordonate „natural“ 
al universului. Inventăm sisteme de coordonate pentru a ne 
ajuta să descriem fizica, dar legile ca atare nu trebuie să depindă 
(şi nu depind) de aceste alegeri arbitrare. 

Există două moduri în care putem schimba sistemul de coor- 
donate. Putem efectua o transformare globală, aplicată uniform 
în toate punctele din spaţiu şi timp. Un exemplu de asemenea 
transformare de simetrie globală este o decalare uniformă a linu- 
lor de latitudine şi longitudine folosite de cartografi pentru a 
reprezenta suprafața Pământului. Câtă vreme schimbarea e 

uniformă şi aplicată coerent pe tot globul, capacitatea noastră 
de a naviga dintr-un loc în altul nu e influențată în nici un fel. 

Dar schimbările pot fi făcute şi /oca/, cu modificări diferite 
ale coordonatelor în puncte diferite din spaţiu-timp. De exemplu, 
într-o anumită parte a spațiului putem alege să rotim axele sis- 
temului nostru de coordonate cu un unghi mic, schimbând în 
acelaşi timp şi scala. Această schimbare nu produce nici o modi- 
ficare în predicțiile relativităţii generale, cu condiția ca ea să se 
exprime prin măsurători ale diferenţelor în poziţie şi ale dife- 
renţelor în timp. Covarianţa generală este deci un exemplu de 
invarianță la transformări de simetrie locale. 

Weyl a reflectat îndelung şi temeinic asupra teoremei lui 
Noether şi s-a ocupat de teoria grupurilor de transformări de 
simetrie continue numite grupuri Lie, după matematicianul 
norvegian din secolul XIX Sophus Lie. În 1918, el a ajuns la 
concluzia că legile de conservare sunt legate de transformările 
de simetrie locale, cărora le-a dat numele generic de simetrii 
de etalonare, termen din păcate destul de obscur. Influențat de 
lucrările lui Einstein, el se gândea la simetrie în funcție de dis- 
tanţele dintre puncte în spațiu-timp, ca în exemplul unui tren 
care se mişcă pe şine cu un ecartament fix.* 

EI a observat că, generalizând principiul covarianţei generale 
la un principiu al invarianţei la etalonare, a putut folosi teoria 
lui Einstein ca bază pentru deducerea ecuaţiilor lui Maxwell 
pentru electromagnetism. Ce descoperise el părea a fi o teorie 
care putea unifica cele două forţe cunoscute atunci în ştiinţă — 
electromagnetismul şi gravitația. Invarianţa identificată cu legile 
de conservare putea fi pusă în legătură cu schimbările arbitrare 
în „etalonarea“ câmpurilor implicate. În acest fel, Weyl spera 
să demonstreze conservarea energiei, a impulsului şi a momen- 
tului cinetic, precum şi a sarcinii electrice. 


* Termenul în engleză pentru ecartament este gauge, care înseamnă 
şi etalon. (N. £.) 

Weyl a atribuit inițial invarianţa la etalonare spațiului însuşi. 
Dar, după cum a observat imediat Einstein, aceasta însemna că 
lungimile măsurate ale barelor şi indicaţiile ceasornicelor ar 
ajunge să depindă de istoria lor recentă. Un ceasornic mutat de 
colo-colo într-o cameră n-ar mai putea indica ora exactă. Einstein 
1-a scris lui Weyl, obiectând: „Lăsând deoparte acordul cu reali- 
tatea, [teoria dumneavoastră] este în orice caz o măreaţă înfăp- 
tuire a intelectului.“? 

Weyl a fost tulburat de această critică, dar a acceptat că trebuia 
ținut cont de intuiţia lui Einstein în asemenea chestiuni. Weyl 


şi-a abandonat teoria. 
e 


Fizicianul austriac Erwin Schrâdinger a primit un post la 
Universitatea din Zirich trei ani mai târziu, în 1921. După doar 
câteva luni, a fost diagnosticat ca suspect de tuberculoză pulmo- 
nară. 1 s-a prescris o perioadă de repaus complet. Împreună cu 
soția sa, Anny, s-a retras la o vilă din stațiunea Arosa din Alpi, 
în apropiere de eleganta stațiune de schi Davos, unde a stat 
nouă luni. 

În timp ce Anny îl îngrijea ca să-şi recapete sănătatea, Schră- 
dinger se gândea la semnificația simetriei de etalonare a lui Weyl 
ŞI, îndeosebi, la un „factor de etalonare“ periodic ce apărea în 
teoria lui Weyl. În 1913, fizicianul danez Niels Bohr publicase 
câteva detalii ale unei teorii a structurii atomice, în care elec- 
tronii erau constrânşi să se rotească în jurul nucleului la energii 
fixe caracterizate prin „numerele lor cuantice“. Aceste numere 
întregi guvernau energiile orbitelor, care creşteau în şir liniar 
(1, 2, 3...) de la orbita cea mai apropiată de nucleu la cea mai 
îndepărtată. La acea vreme, originea lor era un mister total. 

Lui Schrâdinger i-a venit brusc ideea că s-ar putea să existe 
o legătură între periodicitatea impusă de factorul de etalonare 
al lui Weyl şi periodicitatea prezentă în orbitele atomice cuanti- 
ficate ale lui Bohr. EI a examinat câteva forme posibile pentru 
factorul de etalonare, inclusiv una care conținea un număr 

complex, format prin înmulţirea unui număr real cu numărul 
„imaginar“ i, rădăcina pătrată a lui —1.* Într-un articol publicat 
în 1922, el a sugerat că această legătură are o semnificație fizică 
profundă. Dar era doar o intuiție vagă. Semnificația reală a 
legăturii 1-a devenit limpede abia atunci când a studiat teza de 
doctorat din 1924 a fizicianului francez Louis de Broglie. 

De Broglie sugerase că, la fel cum undele electromagne- 
tice par să se comporte ca nişte particule**, poate că şi parti- 
culele precum electronii ar putea să se comporte uneori ca nişte 
unde. Orice ar fi fost ele, aceste „unde de materie“ nu puteau 
fi asemănătoare în vreun fel fenomenelor ondulatorii cunoscute, 
cum erau undele sonore sau undele formate pe suprafaţa apei. 
De Broglie a tras concluzia că o undă de materie reprezintă o 
distribuţie spaţială a fazei, adică este o „undă de fază ****. 

Schrâdinger a început să se întrebe: oare cum ar arăta elec- 
tronul dacă ar fi descris de o undă? În 1925, de Crăciun, el s-a 
mai retras încă o dată la Arosa. Relaţia cu soția lui se răcise, aşa 
că a invitat o mai veche prietenă din Viena să-l însoţească. Şi-a 
luat cu el şi însemnările pe marginea tezei lui de Broglie. Când 


* Acest număr € „imaginar“ doar în sensul că nu este posibil să cal- 
culăm rădăcina pătrată a lui —1. Când este ridicat la pătrat, orice număr 
pozitiv sau negativ va da mereu un rezultat pozitiv. Dar, chiar dacă rădă- 
cina pătrată din —l nu există, acest fapt nu i-a împiedicat pe matema- 
ticieni s-o folosească. Astfel, rădăcina pătrată a oricărui număr negativ 
poate fi exprimată în funcţie de i. De exemplu, rădăcina pătrată din —25 
este numărul 5i, care se numeşte număr complex sau imaginar. (N. a.) 

** Acestea fuseseră numite de Einstein în 1905 „cuante de lumină“. 
Astăzi le numim fotoni. (N. a.) 

*** Un exemplu familiar de undă de fază este oferit de o valul „me- 
xican“ care se propagă de-a lungul unui stadion. Valul e creat de miş- 
cările spectatorilor individuali atunci când aceştia îşi schimbă poziţia 
de la stând în picioare cu braţele ridicate („creasta“ undei) la stând aşe- 
zaţi pe scaun (,„valea“ undei). Unda de fază este rezultatul mişcărilor 
coordonate ale spectatorilor şi se poate propaga de-a lungul stadionu- 
lui mult mai repede decât o pot face spectatorii individuali care o 
întreţin. (N. a.) 

s-a întors, pe 8 ianuarie 1926, descoperise mecanica ondulatorie, 
o teorie care descria electronul ca pe o undă, iar orbitele teoriei 
atomice a lui Bohr prin „funcţiile de undă“ ale electronului. 

Acum putea face legătura. Un exemplu de grup Lie este 
grupul de simetrie U(1), cunoscut ca grupul unitar al transfor- 
mărilor care depind de o variabilă complexă. Acesta implică 
transformări de simetrie care sunt, în multe privinţe, pe deplin 
analoage celor implicând o rotaţie continuă pe un cerc. Dar, în 
timp ce un cerc este desenat într-un plan bidimensional format 
din dimensiuni reale, transformările grupului de simetrie U(1) 
implică rotații într-un plan bidimensional complex. Acesta e 
format din două dimensiuni „reale“, una din ele fiind înmul- 
țită cu i. 

Putem reprezenta acest grup de simetrie şi în funcție de trans- 
formănile continue ale unghiului de fază al unei unde sinusoidale 
(vezi figura 7). Unghiuri diferite corespund unor amplitudini 
diferite ale undei în ciclul ei de la maxim la minim. Simetria 
de etalonare a lui Weyl se păstrează dacă modificările în faza 
funcției de undă ale electronului sunt asociate cu o modificare 
adecvată a câmpului electromagnetic care îl însoţeşte. Conser- 
varea sarcinii electrice poate fi legată de simetria de fază globală 
a funcției de undă a electronului. 

Legătura dintre mecanica ondulatorie şi teoria de etalonare 
a lui Weyl a fost pusă în evidenţă în mod explicit în 1927 de 
tânărul teoretician german Fritz London şi de fizicianul sovietic 
Vladimir Fock. Weyl şi-a reformulat şi extins teoria în contextul 


mecanicii cuantice în 1929. 
* 


„Dualismul“ undă-—particulă al lui de Broghe implica faptul că 
electronul trebuia privit atât ca particulă, cât şi ca undă. Dar cum 
se putea aşa ceva? Particulele sunt mici fragmente de materie loca- 
lizate, undele sunt perturbații nelocalizate într-un mediu (gândiți-vă 
la undele de pe suprafaţa apei unui lac, produse de aruncarea unei 
pietre). Particulele sunt „aici“, undele sunt „pretutindeni“. 

Figura 7. Grupul de simetrie U(1) este grupul unitar al transformărilor 
unei variabile complexe. Într-un plan complex format de o axă reală şi 
o axă imaginară, putem localiza orice număr complex pe circumferința 
cercului format prin rotirea dreptei duse din origine până la punct prin 
unghiul continuu, 6, pe care îl face dreapta cu axa reală. Există o legă- 
tură strânsă între această simetrie continuă şi mişcarea ondulatorie sim- 
plă, în care unghiul 0 este un unghi de fază. 

Una dintre consecinţele fizice ale dualismului undă-—particulă 
este că nu putem măsura simultan cu precizie poziţia şi impul- 
sul (adică viteza şi direcția) unei particule cuantice. Gândiţi-vă 
puţin. Dacă putem măsura precis poziția unei particule-undă, 
înseamnă că ea e localizată în spaţiu şi timp. Ea este „aici“. 
Pentru o undă acest lucru e posibil doar dacă ea este formată 
prin combinarea unui mare număr de unde de frecvenţe dife- 
rite, care se adună pentru a produce o undă de amplitudine 
mare într-o zonă a spațiului şi mică în orice altă parte. Aceasta 
ne dă poziția, dar cu preţul unei incertitudini totale în ce priveşte 
frecvenţa undei, deoarece ea trebuie să fie compusă din nume- 
roase unde cu o mulțime de frecvenţe foarte diferite. 

Dar, în ipoteza lui de Broglie, inversul frecvenţei undei este 
legat direct de impulsul particulei.* Incertitudinea în frecvență 
înseamnă deci o incertitudine în impuls. 

Reciproca este şi ea adevărată. Dacă vrem să ştim precis 
frecvenţa undei, şi deci impulsul particulei, atunci trebuie să ne 
limităm la o singură undă cu o frecvenţă unică. Dar atunci n-o 
mai putem localiza. Particula-undă rămâne răspândită în tot spa- 
iul şi nu mai putem măsura o poziţie precisă. 

Această incertitudine în poziţie şi impuls stă la baza cele- 
brului principiu de incertitudine al fizicianului german Werner 
Heisenberg, descoperit în 1927. El este o consecinţă directă a 
dualismului undă—particulă în comportamentul obiectelor cuan- 


tice elementare. 
* 


Weyl s-a întors la Gâttingen în 1930, preluând postul de pro- 
fesor, rămas vacant prin pensionarea lui Hilbert. El a întâlnit-o 
pe Noether, care rămăsese la Gottingen, cu excepția unei scurte 


* Relaţia lui de Broglie se scrie: 4 = h/p, unde 4 este lungimea de 
undă (legată de inversul frecvenţei), h este constanta lui Planck, iar p 
este impulsul. Asta înseamnă că p = hw/c, unde c este viteza luminii, iar 
v frecvenţa. (N. a.) 

vizite de studiu la Universitatea de Stat din Moscova, în iarna 
1928-1929. 

În ianuarie 1933, Adolf Hitler a devenit cancelar al Germa- 
niei. După câteva luni, guvernul naţional-socialist al lui Hitler 
a adoptat legea pentru reglementarea funcțiilor în administraţie, 
prima dintre cele patru sute de asemenea legi şi decrete care au 
urmat. Ea a dat naziştilor baza legală pentru a le interzice evrei- 
lor să ocupe posturi în serviciul public, inclusiv poziţii acade- 
mice în universitățile germane. 

Soţia lui Weyl era evreică, iar el a părăsit Germania pentru 
a 1 se alătura lui Einstein la Institutul de Studii Avansate de la 
Princeton, New Jersey. Noeher era evreică şi şi-a pierdut postul 
de la Gâttingen. Ea nu a fost promovată niciodată la statutul 
de profesor plin. A plecat la Bryn Mawr College, un colegiu 
de ştiinţe umaniste din Pennsylvania. A murit după doi ani, la 
vârsta de 53 de ani. 

Într-un necrolog apărut în New York Times la scurt timp 
după moartea ei, Einstein scria: 


După părerea celor mai competenți matematicieni în viaţă, 
domnişoara Noether a fost geniul matematic creator cel mai 
important apărut de când femeile au avut acces la învăţă- 
mântul superior. În domeniul algebrei, de care cei mai talen- 
taţi matematicieni s-au ocupat timp de secole, ea a descoperit 
metode ce s-au dovedit de o importanţă enormă pentru dez- 
voltarea generației actuale de matematicieni mai tineri. Mate- 
matica pură este, în felul ei, poezia ideilor logice. Se caută 
cele mai generale tipuri de operaţii care să unească într-o 
formă simplă, logică şi unitară cel mai mare ansamblu posi- 
bil de relaţii formale. În acest efort îndreptat către frumuseţea 
logică, se constată că formulele abstracte sunt necesare pen- 
tru o pătrundere mai adâncă în legile naturii. 


CAPITOLUL 2 
Asta nu-i o scuză! 


În care Chen Ning Yang şi Robert Mills încearcă să 
elaboreze o teorie cuantică de câmp pentru forțele nucleare 
tari şi îl necăjesc pe Wolfeang Pauli. 


Când Dirac a reuşit să unească în 1927 teoria cuantică cu teoria 
relativităţii restrânse a lui Einstein, rezultatul a fost spinul elec- 
tronului şi antimateria. Ecuația lui Dirac a fost privită pe bună 
dreptate ca o minune absolută, dar lumea şi-a dat imediat seama 
că ea nu putea fi sfârşitul poveşti. 

Fizicienii au început să recunoască faptul că aveau nevoie 
de o teorie relativistă matură a electrodinamicii cuantice (QED). 
Aceasta trebuia, în esenţă, să fie o versiune cuantică a ecuaţiilor 
lui Maxwell, care să fie conformă cu teoria relativităţii restrânse 
a lui Einstein. O asemenea teorie trebuia să includă în mod ne- 
cesar o versiune cuantică a câmpului electromagnetic. 

Unii fizicieni considerau câmpurile „mai fundamentale“ decât 
particulele. Se credea că o descriere corectă bazată pe câmpurile 
cuantice ar trebui să producă particule precum „cuantele“ câm- 
purilor înseşi, care să transmită forța de la o particulă în interac- 
ție la alta. Părea clar că fotonul era particula de câmp a câmpului 
electromagnetic cuantic, creată şi distrusă atunci când particulele 
încărcate electric interacționează. 

Fizicianul german Werner Heisenberg şi cel austriac Wolf- 
gang Pauli au elaborat în 1929 o versiune a unei astfel de teorii. 
Dar exista o mare problemă. Fizicienii au constatat că nu puteau 
rezolva exact ecuaţiile de câmp. Cu alte cuvinte, nu era posibil 
să se scrie o soluţie a ecuaţiilor de câmp care să ia forma unei 

expresii matematice unice, de sine stătătoare, aplicabilă în toate 
situaţiile. 

Heisenberg şi Pauli au trebuit să recurgă la o abordare 
alternativă pentru a rezolva ecuaţiile de câmp, bazată pe aşa- 
numita dezvoltare perturbativă. În această abordare, ecuaţia e 
scrisă ca suma unei serii potenţial infinite de termeni: x0 + x! 
+ x + x5 + ---. Seria începe cu o expresie „de ordin zero“ (sau 
de interacţie zero), care poate fi rezolvată exact. La aceasta se 
adaugă termeni suplimentari (sau de perturbaţie), care reprezintă 
corecţii de ordinul întâi (x!), de ordinul doi (x?), de ordinul trei 
(x3) etc. În principiu, fiecare termen din dezvoltare constituie 
o corecție din ce în ce mai mică la rezultatul de ordin zero, adu- 
când treptat calculul din ce în ce mai aproape de rezultatul 
exact. Precizia rezultatului final depinde astfel doar de numărul 
de termeni de perturbaţie incluşi în calcul. 

Dar, în loc să obțină corecții din ce în ce mai mici, ei au 
observat că unii termeni din dezvoltarea perturbativă creşteau 
rapid către infinit. Când metoda a fost aplicată în cazul teoriei 
cuantice de câmp a electronului, s-a văzut că aceşti termeni 
rezultă din „energia proprie“ a electronului, o consecință a 
interacției electronului cu propriul său câmp electromagnetic. 

Nu exista nici o ieşire evidentă din impas. 


* 


Chestiunea a rămas în suspensie. James Chadwick a descoperit 
neutronul în 1932. În anii care au urmat acestei descoperiri, 
fizicianul italian Enrico Fermi a folosit neutroni de energie 
înaltă pentru a bombarda atomii diferitelor elemente chimice, 
în căutarea unor noi fenomene fizice interesante. Contrariaţi de 
unele dintre rezultatele lui Fermi, chimiştii germani Otto Hahn 
şi Fritz Strassman au studiat produşi rezultați din bombarda- 
rea cu neutroni a atomilor de uraniu. În ajunul Crăciunului din 
1938, rezultatele lor, încă şi mai ciudate, au fost discutate de 
vechea colaboratoare a lui Hahn, Lise Meitner, şi de nepotul 

ei, fizicianul Otto Frisch, amândoi exilați deja din Germania 
nazistă. Discuţiile lor însuflețite au dus la descoperirea fisiunii 
nucleare. 

A fost o descoperire de rău augur, anunţată în ianuarie 1939, 
cu doar novă luni înainte de începerea celui de-al Doilea Răz- 
boi Mondial. Transformaţi din nişte „savanţi cu capul în nori“ 
în cele mai importante resurse militare ale statelor-naţiuni, fizi- 
cienii lucrau acum pentru a face din descoperirea fisiunii nu- 
cleare cea mai cumplită armă de război. 

În 1947, când în sfârşit a venit vremea ca fizicienii să-şi în- 
drepte din nou atenţia asupra dificultăților de care era copleşită 
electrodinamica cuantică, s-a constatat că fizica teoretică stag- 
nase de aproape două decenii. 


* 


A urmat însă rapid o altă explozie uriaşă de creativitate. În 
iunie 1947, un grup de fizicieni americani de frunte s-a reunit 
pentru o conferință mică, cu participare doar pe bază de invi- 
tație, la Ram's Head Inn, un mic hotel construit din lemn pe 
Shelter Island, în extremitatea estică a lui Long Island, în statul 
New York. 

Era un grup ilustru. Printre participanţi se aflau J. Robert 
Oppenheimer, „părintele“ bombei atomice, Hans Bethe, care 
condusese Departamentul de Fizică Teoretică de la Los Alamos, 
Victor Weisskopf, Isidor Rabi, Edward Teller, John Van Vleck, 
John von Neumann, Willis Lamb şi Hendrik Kramers. Noua ge- 
nerație de fizicieni era reprezentată de John Wheeler, Abraham 
Pais, Richard Feynman, Julian Schwinger şi Robert Serber şi 
David Bohm, foşti studenţi ai lui Oppenheimer. Einstein fusese 
invitat, dar n-a putut veni din motive de sănătate. 

Fizicienii au aflat despre câteva noi rezultate experimentale 
cam îngrijorătoare. Se constatase că una dintre stările cuantice 
ale hidrogenului atomic era deplasată puţin în energie față de 
alta, fenomen cunoscut drept deplasare Lamb, după numele 

celui care îl descoperise, Willis Lamb. Teoria lui Dirac prezicea 
că ambele stări trebuiau să aibă exact aceeaşi energie. 

Şi asta nu era totul. Rabi a anunţat că o nouă măsurătoare 
a factorului g al electronului — o constantă fizică ce reflectă 
tănia interacției unui electron cu un câmp magnetic — dădea 
valoarea de 2,00244. Teoria lui Dirac prezicea un factor g egal 
exact cu 2. 

Acestea erau rezultate ce nu puteau fi prezise fără o teorie 
completă a electrodinamicii cuantice. Se părea că, deşi teoria 
era afectată de dificultăți ținând de structura ei matematică, 
natura însăşi nu avea probleme cu mărimile infinite. Fizicienii 
trebuiau să găsească cumva o cale de ieşire din impas. 

Discuţia s-a prelungit până noaptea târziu. Fizicienii s-au 
împărțit în grupuri de câte doi sau trei, coridoarele răsunând 
de ecoul disputelor, semn că îşi redobândeau pasiunea pentru 
fizică. Schwinger avea să remarce ulterior: „Era pentru prima 
dată când oameni care ținuseră închisă în ei toată această fizică 
timp de peste cinci ani puteau vorbi între ei fără ca cineva să 
apară în spatele lor şi să zică: «Ai permisiunea să spui asta?! 

A apărut apoi un licăr de speranţă. Fizicianul olandez Kra- 
mers a prezentat un nou mod de a privi masa electronului în 
câmp electromagnetic. El a propus ca energia proprie a elec- 
tronului să fie tratată ca o contribuţie suplimentară la masa lui. 

După conferință, Bethe s-a întors la New York şi a luat un 
tren către Schenectady, unde lucra pe post de consultant cu 
jumătate de normă la General Electric. În tren, a început să se 
uite din nou peste ecuaţiile electrodinamicii cuantice. Teoriile 
existente preziceau o deplasare Lamb infinită, drept consecință 
a interacției electronului cu el însuşi. Bethe a urmat acum pro- 
punerea lui Kramers şi a identificat termenul infinit din dezvol- 
tarea perturbativă ca pe efectul unei mase electromagnetice. 
Cum ar putea scăpa de el? 

Bethe s-a gândit că ar putea să-l scadă pur şi simplu. Dezvol- 
tarea perturbativă pentru un electron legat într-un atom de 

hidrogen include un termen de masă infinit. Dar şi dezvoltarea 
din cazul unui electron lhber include acelaşi termen de masă in- 
finit. De ce nu am scădea pur şi simplu o serie perturbativă din 
cealaltă, eliminând astfel termenu infiniți? Se părea că, scăzând 
infinit din infinit, se obține un rezultat fără sens*, dar Bethe a 
găsit acum că, într-o versiune simplă, nerelativistă a electrodi- 
namicii cuantice, această scădere producea un rezultat care, deşi 
mai avea încă probleme, se comporta într-un mod mult mai tem- 
perat. EI a estimat că, într-o teorie a electrodinamicii cuantice 
complet conformă cu teonia relativității restrânse a lui Einstein, 
acest procedeu de „renormare“ ar elimina complet problema şi 
ar da un rezultat realist din punct de vedere fizic. 

Deoarece procedeul îmblânzise parțial comportamentul 
ecuațiilor, el a reuşit să obțină o estimare aproximativă pentru 
mărimea prezisă a deplasării Lamb. Nesigur în privinţa unui 
factor 2 pe care îl introdusese în calcule, în drum către labora- 
toarele de cercetare de la General Electric el a făcut o scurtă 
vizită la bibhotecă şi s-a asigurat că factorul era corect. Obţinuse 
o predicție pentru deplasarea Lamb care era doar cu patru pro- 
cente mai mare decât valoarea experimentală pe care Lamb o 
anunţase la conferinţa din Shelter Island. 

Era clar că se afla pe calea cea bună. 


* 


A mai trecut ceva timp până să fie elaborată o teorie relativistă 
definitivă a electrodinamicii cuantice, care să poată fi renor- 
mată în acest mod. Schwinger a prezentat o versiune într-o 


* Nu sunteți siguri? Încercaţi următoarea operaţie. Suma seriei infi- 
nite a numerelor întregi, | +2+3+4+ --:, este în mod evident infinită. 
La fel este şi suma seriei infinite a numerele întregi pare, 2 + 4 +6 + 
8+ --:. Să scădem infinit din infinit, scăzând seria numerelor pare din 
seria numerelor întregi. Ce obținem este suma numerelor impare, 1 + 3 
+ 5+ 7+ -, care este şi ca infinită, dar e un rezultat care are totuşi 
„sens“. Acest exemplu e luat din Gribbin, p. 417. (N. a.) 

lecţie-maraton de cinci ore, ţinută la o conferință ulterioară, 
care a avut loc în martie 1948 la Pocono Manor Inn, în munţii 
Pocono, lângă Scranton, Pennsylvania. Matematica sa era în 
cea mai mare parte impenetrabilă. Doar Fermi şi Bethe, se pare, 
i-au urmărit până la capăt demonstrația. 

Rivalul lui Schwinger din New York, Feynman, elaborase 
între timp o metodă foarte diferită, mult mai intuitivă, pentru 
a descrie corecțiile perturbative şi a ține evidenţa lor în electro- 
dinamica cuantică. Nici unul nu înţelegea metoda celuilalt, dar, 
când şi-au comparat notițele la sfârşitul prezentării lui Schwinger, 
au constatat că rezultatele lor erau identice. „Atunci am ştiut 
că nu sunt nebun“, a spus Feynman.? 

Acesta părea să fie finalul poveştii, dar Oppenheimer a aflat 
de încă o abordare de succes a electrodinamicii cuantice dintr-o 
scrisoare primită de la fizicianul japonez Sin-ltiro Tomonaga, 
imediat după ce s-a întors de la conferinţa din Pocono. Tomo- 
naga folosise metode similare celor ale lui Schwinger, dar mate- 
matica lui părea mult mai simplă. Situaţia era derutantă. Aceste 
abordări foarte diferite ale electrodinamicii cuantice relativiste 
produceau toate rezultate asemănătoare, dar nimeni nu înțelegea 
bine de ce. 

Un tânăr fizician englez pe nume Freeman Dyson a accep- 
tat provocarea. Pe 2 septembrie 1948, el a luat un autobuz din 
Berkeley, lângă San Francisco, California, pentru a ajunge pe 
Coasta de Est. „În a treia zi a călătoriei s-a întâmplat un lucru 
remarcabil“, le scria el părinților după câteva săptămâni. „Căzut 
într-o stare de apatie după 48 de ore de mers cu autobuzul, am 
început să mă gândesc foarte intens la fizică, şi în special la teo- 
riile rivale ale radiației propuse de Schwinger şi Feynman. 
Treptat, gândurile mele au devenit mai coerente şi, înainte de 
a şti unde mă găseam, rezolvasem problema pe care o avusesem 
în subconştient tot timpul în acest an, şi anume izbutisem să 
demonstrez echivalenţa celor două teorii.'“ 

Rezultatul a fost o teorie complet relativistă a electrodi- 
namicii cuantice, care prezice rezultatele experimentelor la 

niveluri uimitoare de precizie şi corectitudine. Teoria prezice 
pentru factorul g al electronului valoarea 2,0023 1930476. Valoa- 
rea experimentală comparabilă este 2,0023 1930482.* „Ca să 
vă faceţi o idee despre precizia acestor numere“, avea să scrie 
Feynman mai târziu, „gândiţi-vă la următorul exemplu: dacă 
ar fi să măsuraţi cu aceeaşi precizie distanţa dintre Los Angeles 
şi New York, eroarea ar fi cât grosimea unui fir de păr.“ 


* 


Succesul electrodinamicii cuantice a stabilit câteva precedente 
importante. Se părea acum că modul corect de a descrie o par- 
ticulă fundamentală şi interacțiile ei este o teorie cuantică de 
câmp în care forța implicată e transmisă de particulele câmpului. 
Ca şi teoria electromagnetică a lui Maxwell, electrodinamica 
cuantică este o teorie de etalonare U(1), în care simetria locală 
de fază U(1) a funcției de undă a electronului este legată de con- 
servarea sarcinii electrice. 

Atenţia s-a îndreptat acum către o teorie cuantică de câmp 
a forţei tari dintre protonii şi neutronii din interiorul nucleului. 
Dar aici apărea o altă problemă. Legătura dintre conservarea 
sarcinii electrice şi electromagnetism — clasic sau cuantic — era 
evidentă intuitiv. Dacă urma să fie descoperită o teorie cuantică 
de câmp a forței tari, era mai întâi nevoie să se înţeleagă ce anu- 
me se conservă în interacțiile guvernate de forța tare şi cu ce 
transformare continuă de simetrie este ea legată. 

Fizicianul chinez Chen Ning Yang credea că mărimea conser- 
vată în interacțiile nucleare implicând forţa tare este izospinul. 

Yang s-a născut în 1932 la Hefei, capitala provinciei Anhui 
din estul Chinei. A studiat în Kunming, la Universitatea Naţio- 
nală Asociată din Sud-vest, formată din Universitățile din 


* Aceste numere sunt supuse unei rafinări continue, atât experimen- 
tale, cât şi teoretice. Valorile citate aici sunt luate din G.D. Coughlan şi 
J.E. Dodd, The Ideas of Particle Physics: An Introduction for Scientists, 
Cambridge University Press, 1991, pag. 14. (N. a.) 

Tsinghua, Beijing şi Nankai, după invazia forțelor japoneze din 
1937. A absolvit în 1942 şi a obţinut o diplomă de master după 
doi ani. În 1946, înarmat cu o bursă cunoscută sub numele de 
„indemnizaţia boxerilor““*, a ajuns la Universitatea din Chicago. 

La Chicago, Yang a studiat fizica nucleară sub îndruma- 
rea lui Edward Teller. Inspirat de autobiografia inventatorului 
şi omului politic american Benjamin Franklin, el şi-a luat şi pre- 
numele de „Franklin“ sau, mai simplu, „Frank“. Şi-a susținut 
doctoratul în 1948 şi a lucrat încă un an ca asistent al lui Fermi. 
În 1949 s-a mutat la Institutul de Studii Avansate de la Princeton. 

Acolo a început Yang să se gândească la modul în care ar 
putea aplica teorema lui Noether pentru a construi o teorie cuan- 
tică de câmp a forțelor tari. 

Conceptul de izospin, sau spin izotopic, s-a născut din faptul 
simplu că masele protonului şi neutronului sunt foarte apro- 
piate.** Când a fost descoperit neutronul, în 1932, a fost natural 
să se presupună că este o particulă compusă, alcătuită dintr-un 
proton şi un electron. Se ştia că dezintegrarea radioactivă beta 
implica emisia unui electron de mare viteză direct din nucleu, 
un neutron transformându-se într-un proton în acest proces. De 
aici părea să rezulte că în radioactivitatea beta unul din neutronii 
compuşi îşi ejecta cumva electronul „lipit de el“. 

La puţin timp după descoperirea neutronului, Heisenberg 
a folosit ideea de neutron ca „proton plus neutron“ pentru a 


* Aceasta era o bursă administrată de Statele Unite cu fonduri plă- 
tite de chinezi, în compensație pentru „revolta boxerilor“ de la sfârşitul 
secolului XIX. (N. a.) 

** Masele particulelor atomice se exprimă în mod obişnuit ca ener- 
gii, de care sunt legate prin ecuaţia lui Einstein m = E/c?. Masa proto- 
nului este de 938,3 MevV/c?, unde MeV înseamnă un mega (un milion 
de) electronvolţi. Masa neutronului este de 939,6 MevV/c?. Factorul c? 
este adesea omis (el fiind implicit), iar masele sunt date simplu ca 938,3 
şi, respectiv, 939,6 MeV. Un electronvolt este cantitatea de energie pe 
care o câştigă un electron încărcat negativ atunci când este accelerat 
într-un câmp electric la o diferență de potenţial de un volt. (N. a.) 

elabora o primă teorie a interacțiilor proton-neutron din nucleu. 
Era un model care se baza din plin pe teoriile legăturii chimice. 

Heisenberg a presupus că protonul şi neutronul sunt legaţi 
împreună în nucleu prin schimbul unul electron între ei, în cursul 
procesului protonul transformându-se în neutron, iar neutronul 
transformându-se în proton. Interacţia dintre doi neutroni ar 
implica schimbul a doi electroni, câte unul în fiecare „sens“. 

Acest schimb sugerează că, în nucleu, protonii şi neutronii 
tind să-şi piardă identitatea, trecând rapid dintr-o formă în alta, 
ceea ce era în acord cu ideea lui Heisenberg că protonul şi neu- 
tronul sunt pur şi simplu două stări ale aceleiaşi particule şi că 
se deosebesc între ele prin proprietățile diferite ale acelor stări. 
Stările diferite posedă, desigur, sarcini electrice diferite, una e 
pozitivă, cealaltă neutră. Dar pentru a face ca această teorie să 
funcționeze, Heisenberg a trebuit să mai introducă şi o proprie- 
tate suplimentară analoagă spinului electronului. 

EI a introdus astfel ideea de izospin (care nu trebuie con- 
fundat cu spinul electronului), conform căreia protonului 1 se 
atribuie (în mod arbitrar) o orientare a spinului în sus, iar neu- 
tronului o orientare a spinului în jos. Acestea sunt orientări 
într-un „spaţiu al izospinului“ care are doar două dimensiuni, 
în sus şi în jos. Transformarea unui neutron într-un proton este 
atunci echivalentă cu „rotația“ spinului neutronului în spațiul 
izospinului, de la spinul în jos la spinul în sus. 

Toate astea sună foarte misterios, dar în multe privinţe izo- 
spinul este asemănător sarcinii electrice. Faptul că suntem 
familiarizați cu electricitatea nu trebuie să ne facă să uităm că 
şi ea este o proprietate care ia „valori“ (în loc de „orientări“) 
într-un „spaţiu al sarcinii“ abstract cu două dimensiuni — una 
pozitivă şi alta negativă. 

Deşi era o simplă analogie, teoria lui Heisenberg reprezenta 
deja o generalizare. Intensităţile legăturilor chimice formate 
prin schimbul electronilor sunt mult mai mici decât intensitatea 
forței care leagă protonii şi neutronii în nucleu. Dar Heisenberg 

a reuşit să folosească teoria pentru a aplica mecanica cuantică 
nerelativistă nucleului însuşi. Într-o serie de lucrări publicate 
în 1932, el a explicat multe observaţii din fizica nucleară, de 
pildă stabilitățile relative ale izotopilor. 

Neajunsurile teoriei au ieşit la iveală în experimente efec- 
tuate câțiva ani mai târziu. Deoarece protonul nu avea un 
electron „lipit de el“, modelul lui Heisenberg de schimb al 
electronilor nu permitea nici un tip de interacţie între protoni. 
Dar experimentele au arătat că intensitatea interacțiilor dintre 
protoni este comparabilă cu cea dintre protoni şi neutroni. 

În ciuda neajunsurilor teoriei, modelul schimbului de elec- 
troni al lui Heisenberg avea cel puţin un grăunte de adevăr. 
Schimbul electronilor a fost abandonat, dar conceptul de izospin 
a rămas. În raport cu forţa tare, protonul şi neutronul sunt în 
esenţă două stări ale aceleiaşi particule, ca şi cele două orien- 
tări ale spinului electronului. Singura diferență dintre ele este 


izospinul lor. 
* 


Izospinii individuali ai protonilor şi neutronilor se pot aduna 
pentru a da un izospin total, concept introdus de fizicianul Eu- 
gene Wigner în 1937. Literatura privind reacțiile nucleare părea 
să susțină ideea că izospinul total se conservă, exact la fel cum 
sarcina electrică se conservă în transformările fizice şi chimice. 
Yang a identificat apoi izospinul cu o simetrie de etalonare 
locală, la fel ca simetria de fază a funcției de undă a electronului 
în electrodinamica cuantică, şi a început să caute o teorie cuan- 
tică de câmp care s-o conserve. 

EI s-a împotmolit rapid, dar a început să fie obsedat de pro- 
blemă. „Uneori o obsesie se dovedeşte până la urmă a fi ceva 
bun“, avea să remarce el mai târziu.5 

În toamna lui 1953 şi-a luat o scurtă învoire de la Institutul 
de Studii Avansate şi a făcut o vizită la Laboratorul Naţional 
Brookhaven din Long Island, New York. Acolo s-a întâmplat 

să stea în acelaşi birou cu un tânăr fizician american pe nume 
Robert Mills. 

Mills a fost captivat de obsesia lui Yang, şi împreună au 
lucrat la o teorie cuantică de câmp a forței nucleare tari. „N-a 
existat nici un alt imbold direct“, avea să explice Mills câțiva 
ani mai târziu. „Amândoi ne puneam doar întrebarea: «lată 
ceva ce a funcţionat o dată. De ce n-ar funcţiona din nou?“ 

În electrodinamica cuantică, modificările în faza funcţiei 
de undă a electronului în spaţiu şi timp sunt compensate de 
modificări corespunzătoare ale câmpului electromagnetic. Câm- 
pul „reacționează“ astfel încât simetria de fază se păstrează. 
Dar o nouă teorie cuantică de câmp a forţei tari trebuia să ţină 
cont de faptul că acum erau două particule implicate. Dacă 
simetria de izospin se conservă, înseamnă că forța tare nu vede 
nici o diferenţă între proton şi neutron. Dacă se schimbă izo- 
spinul, de exemplu prin „rotația“ unui neutron care devine pro- 
ton, e necesar să existe un câmp care să exercite o „reacțiune“ 
ŞI să restabilească astfel simetria. Yang şi Mills au introdus deci 
un nou câmp, numit de ei câmpul „B“, care urma să facă exact 
acest lucru. 

Grupul simplu de simetrie U(1) este insuficient pentru acest 
tip de complexitate, de aceea Yang şi Mills au trecut la grupul 
SU(Q), grupul unitar special al transformărilor pentru două 
variabile complexe. E nevoie de un grup de simetrie mai mare 
pur şi simplu pentru că există acum două obiecte care se pot 
transforma unul în altul. 

Teoria avea nevole şi de trei noi particule ale câmpului, care 
să transmită forţa tare între protonii şi neutronii din interiorul 
nucleului, aşa cum face fotonul în electrodinamica cuantică. 
Două dintre cele trei particule de câmp trebuiau să aibă sarcină 
electrică, fiind răspunzătoare pentru schimbările sarcinii care 
rezultă din interacțiile proton-neutron şi neutron-proton. Yang 
şi Mills au numit aceste particule B* şi B-. Cea de-a treia par- 
ticulă era neutră, precum fotonul, şi a fost introdusă pentru a 

descrie interacțiile proton-—proton şi neutron-—neutron în care 
sarcina nu se schimbă. 

Până la sfârşitul verii, ei găsiseră o soluție. Dar era o soluție 
care ridica o mulțime de alte probleme. 

De pildă, metodele de renormare care fuseseră folosite cu 
atâta succes în electrodinamica cuantică nu se puteau aplica 
teoriei de câmp pe care o concepuseră Yang şi Mills. Şi mai 
rău încă, termenul de ordinul zero din dezvoltarea perturbativă 
indica faptul că particulele trebuie să aibă masă nulă, exact la 
fel ca fotonul. Dar aceasta era o contradicție. Heisenberg şi fizi- 
cianul japonez Hideki Yukawa sugeraseră în 1935 că particulele 
care intermediază forţe de rază scurtă de acţiune, cum e forța 
tare, trebuie să fie „grele“, adică trebuie să fie particule mari, 
masive. O particulă de câmp de masă nulă pentru forţa tare nu 


avea Nici un sens. 
* 


Yang s-a întors la Princeton. Pe 23 februarie 1954 a prezentat 
un seminar despre cercetările pe care le făcuse împreună cu 
Mills. Oppenheimer se afla în sală, ca şi Pauli, care se mutase 
la Universitatea Princeton în 1940. 

Se pare că Pauli explorase cu ceva timp în urmă aceeaşi 
problemă şi ajunsese la aceleaşi concluzii contradictorii pri- 
vind masele particulelor câmpului. În consecinţă, el abandonase 
această cale. Când Yang şi-a scris ecuaţiile pe tablă, Pauli a 
sărit ca ars: 

— Care este masa acestui câmp B? a întrebat el, anticipând 
răspunsul. 

— Nu ştiu, a răspuns Yang cu glas cam pierit. 

— Care este masa acestui câmp B? a întrebat din nou Pauli. 

— Am studiat chestiunea, a spus Yang. E o problemă foarte 
complicată şi nu putem răspunde acum. 

— Asta nu-i o scuză, a mormăit Pauli.” 

Buimăcit, Yang s-a aşezat pe scaun în atmosfera de jenă ge- 
nerală. „Cred că trebuie să-l lăsăm pe Frank să continue“, a 

sugerat Oppenheimer. Yang şi-a reluat prezentarea. Pauli n-a 
mai pus nici o întrebare, dar era vizibil enervat. A doua zi, el 
i-a lăsat un bilet lui Yang, în care scria: „Regret că ați făcut să 
fie aproape imposibil pentru mine să discut cu dumneavoastră 


după seminar. ““$ 
e 


Era o problemă de care pur şi simplu nu puteai scăpa. Fără masă, 
particulele de câmp ale teoriei Yang-Mills nu se potriveau cu 
aşteptările experimentale. Dacă nu aveau masă, aşa cum pre- 
zicea teoria, atunci ele trebuiau să fie omniprezente, la fel ca 
fotonul. Dar nici o asemenea particulă nu fusese niciodată 
observată. Metodele de renormare acceptate nu puteau fi 
aplicate. 

ȘI totuşi, era o teorie frumoasă. 

„Ideea era frumoasă şi trebuia să fie publicată“, avea să scrie 
Yang. „Dar care este masa particulelor de etalonare? Nu aveam 
concluzii ferme, doar experienţe frustrante care arătau că acest 
caz e mult mai complicat decât electromagnetismul. Eram 
tentaţi să credem, din motive fizice, că particulele de etalonare 
încărcate nu pot fi de masă nulă.” 

Yang şi Mills au publicat în octombrie 1954 un articol în 
care şi-au descris rezultatele. Acolo ei spuneau: „Ne vom ocupa 
în viitor de problema masei cuantei [B], pentru care nu avem 
un răspuns satisfăcător.““10 

N-au reuşit însă să avanseze în această direcţie şi şi-au 
îndreptat atenţia către alte lucruri. 


CAPITOLUL 3 
Oamenii se dovedesc obtuzi în această privință 


În care Murray Gell-Mann descoperă stranietatea şi 
„Calea cu opt braţe “, Sheldon Glashow aplică teoria 
de câmp Yang-—Mills în cazul forţei nucleare slabe, iar 
oamenii se dovedesc obtuzi în această privinţă. 


Yang şi Mills încercaseră să aplice teoria cuantică a câmpului 
la problema interacțiilor produse de forţa tare, în speranța de a 
repeta succesul electrodinamicii cuantice. Dar au găsit că teoria 
nu putea fi renormată şi că prezicea particule de masă nulă 
acolo unde ar fi trebuit să fie particule masive. În mod evident, 
aceasta nu putea fi soluția pentru forţa tare. 

Dar cum stăteau lucrurile cu forța slabă? 

Forţa slabă era un adevărat mister. Fizicianul italian Enrico 
Fermi fusese obligat să invoce un nou tip de forță nucleară 
într-o teorie completă a dezintegrării beta, elaborată la începutul 
anilor '30. EI a prezentat această teorie colegilor săi în timpul 
unei vacanțe de schi în Alpii italieni, în 1933, în preajma Cră- 
ciunului. Colegul său Emilio Segre avea să povestească ulterior 
momentul: „[...] stăteam cu toții pe un pat într-o cameră de 
hotel şi eu abia puteam să rămân nemişcat în acea poziţie, sufe- 
rind cum eram după câteva căzături pe zăpada îngheţată. Fermi 
era perfect conştient de importanţa descoperirii sale şi spunea 
că e convins că va rămâne în istoria fizicii pentru acest articol, 
cel mai bun al său de până atunci.“! 

Fermi a făcut o paralelă între forța slabă şi electromagnetism. 
Din teoria de tip electromagnetic creată astfel, el a putut deduce 
domeniul energiilor (şi deci al vitezelor) pe care le au electronii 
beta emişi. Predicţiile lui au fost confirmate de experimentele 
efectuate la Universitatea Columbia de fiziciana americană de 

origine chineză Chien-Shiung Wu în 1940. Cu unele mici 
amendamente, teoria lui Fermi este valabilă şi astăzi. 

Fermi a dedus că intensitatea interacțiilor dintre particulele 
implicate în radioactivitatea beta este de circa zece miliarde 
de ori mai slabă decât cea a interacțiilor dintre particulele în- 
cărcate electric. Este într-adevăr o forță slabă, dar ea are câteva 
consecințe profunde. Din cauza forţei slabe, neutronii sunt în 
mod intrinsec instabili. Un neutron care se mişcă liber în spațiu 
va supraviețui intact în medie doar 18 minute. Acest compor- 
tament e neobişnuit pentru o particulă considerată fundamen- 
tală sau elementară.* 

Desigur, era un pic cam mult să trebuiască să se invoce o 
nouă forță a naturii, doar pentru a explica un nou tip de inte- 
racție. Dar, pe măsură ce experimentatorii au început să exami- 
neze pleiada de particule noi care îşi manifestau prezenţa printre 
produşii ciocnirilor la energii înalte, au început să apară dovezi 
privind alte tipuri de particule care păreau a interacționa prin 


forța slabă. 
* 


În anii '30, dacă voiai să studiezi fizica particulelor elemen- 
tare, trebuia să escaladezi un munte. Razele cosmice — fluxuri 
de particule de energii înalte care vin din spaţiul cosmic — inva- 
dează în mod constant atmosfera superioară. Unele particule 
foarte energetice din aceste raze pot pătrunde în straturile mai 
Joase ale atmosferei, straturi accesibile de pe vârful munţilor, 
unde se pot studia ciocnirile particulelor. Asemenea studii se 
bazează pe detectarea întâmplătoare a particulelor şi, din cauza 


* Cei ce caută consecințe şi mai profunde ale interacţiilor slabe 
trebuie să privească nu mai departe de modelul solar standard, teoria 
actuală care descrie procesele ce au loc în Soare. Fuziunea proto- 
nilor (nuclee de hidrogen) pentru a forma nuclee de heliu în miezul 
Soarelui implică transformarea a doi protoni în doi neutroni prin 
intermediul forței slabe, însoțită de emisia a doi pozitroni şi a doi 
neutrini. (N. a.) 

caracterului lor aleator, nu există două evenimente care să se 
petreacă în exact aceleaşi condiţii. 

Fizicianul american Carl Anderson descoperise pozitronul 
lui Dirac în 1932. După patru ani, el şi colegul său american 
Seth Neddermeyer şi-au încărcat aparatura de detecție a par- 
ticulelor pe o platformă de transport şi au urcat-o pe Pikes Pike 
din Munţii Stâncoşi, la aproximativ 16 km vest de Colorado 
Springs.* În urmele lăsate de razele cosmice penetrante, fizi- 
cienii au descoperit o altă particulă nouă. Această particulă se 
comporta exact ca un electron, dar era deviată de un câmp 
magnetic într-o măsură mult mai mică. 

Particula îşi curba traiectoria mai puţin decât un electron 
şi mai mult decât era deviat (în direcție opusă) un proton cu 
aceeaşi viteză. Singura concluzie pe care puteai s-o tragi era 
că aveam de-a face cu un nou electron „greu“, cu o masă de 
aproximativ 200 de ori mai mare decât cea a unui electron 
obişnuit. Nu putea fi un proton, deoarece masa protonului este 
de circa 2 000 de ori mai mare decât masa electronului. ** 

Noua particulă a fost numită inițial mezotron, ulterior prescur- 
tat ca mezon. Era o descoperire nedorită. O versiune grea a elec- 
tronului? Asta nu se potrivea cu nici o teorie sau presupunere 
privind modul în care trebuie să fie organizate cărămizile funda- 
mentale ale naturii. 

Intrigat, Isidor Rabi, fizician american născut în Polonia, 
şi-a pus întrebarea: „Cine a comandat asta?'2 Willis Lamb avea 
să evoce acest sentiment de frustrare în conferința sa Nobel 


* De fapt, camionul lor n-a putut ajunge până sus şi a trebuit să fie 
remorcat pe ultima porțiune de drum. Bugetul oamenilor de ştiinţă pentru 
asemenea experimente era extrem de limitat, dar ei au avut norocul să 
întâlnească un vicepreşedinte de la General Motors care testa pe munte 
un nou camion Chevrolet. Din amabilitate, acesta a dispus ca platforma 
savanților să fie remorcată şi a plătit înlocuirea motorului. (N. a.) 

** Mai exact, raportul maselor de repaus ale protonului şi electro- 
nului (masele pe care aceste particule le-ar avea la viteză nulă) este egal 
cu 1 836. (N. a.) 

din 1955, când a spus: „,[...] cel care descoperă o nouă parti- 
culă elementară e recompensat de obicei cu un Premiu Nobel, 
dar acum o asemenea descoperire trebuia să fie pedepsită cu o 
amendă de 10 000 de dolari.“ 

În 1947, o altă particulă nouă a fost descoperită în razele 
cosmice pe Pic du Midi, vârful din Pirineii francezi, de către 
fizicianul Cecil Powell şi echipa sa de la Universitatea din 
Bristol. S-a constatat că noua particulă avea o masă puţin mai 
mare decât mezonul: de 273 de ori masa electronului. Fa apărea 
în variantele pozitivă, negativă şi, ulterior, neutră electric. 

Fizicienii aveau acum probleme cu denumirile. Mezonul a 
fost rebotezat mezon miu, prescurtat mai apoi ca miuon.* Noua 
particulă a fost numită mezon pi (pion). Pe măsură ce tehnicile 
pentru detectarea particulelor produse de razele cosmice au 
devenit mai sofisticate, porțile s-au deschis larg. Pionul a fost 
urmat curând de mezonul K (kaonul) pozitiv, de cel negativ şi 
de particula neutră lambda. Noi nume au proliferat. Răspunzând 
unei întrebări din partea unui tânăr fizician, Fermi remarca: 
„Tinere, dacă aş fi putut ține minte numele tuturor acestor 
particule, aş fi fost botanist.“* 

Kaonii şi particula lambda se comportau ciudat. Aceste par- 
ticule erau produse din abundență, semn al prezenţei interacțiilor 
tari. Adesea ele erau generate în perechi care lăsau urme carac- 
teristice în formă de „V“. Particulele produse se propagau apoi 
prin detector până se dezintegrau. Dezintegrarea dura mult mai 
mult decât producerea, sugerând că, deşi erau produse prin forța 
tare, modurile lor de dezintegrare erau guvernate de o forță mult 
mai slabă, aceeaşi forță, de fapt, care guvernează şi dezintegra- 
rea radioactivă beta. 

Izospinul nu putea explica straniul comportament al kaonilor 
şi al particulei lambda. Se părea că aceste particule posedă o 
proprietate suplimentară, necunoscută până atunci. 


* Erau vremuri de confuzie. După cum avea să devină clar în scurt 
timp, mezonul miu nu aparținea de fapt clasei de particule care vor de- 
veni cunoscute sub numele colectiv de „mezoni“. (N. a.) 

Fizicianul american Murray Gell-Mann se afla în încurcă- 
tură. EI îşi dăduse seama că putea da o explicaţie pentru com- 
portamentul acestor noi particule folosind izospinul doar dacă 
presupunea că izospinii erau dintr-un motiv anume „deplasați““ 
cu o unitate. Acest fapt nu avea sens fizic, de aceea el a propus 
o nouă proprietate, pe care a numit-o ulterior stranietate, care 
să justifice această deplasare.* EI avea să impună termenul 
apelând la cuvintele lui Francis Bacon: „Nu există o frumuseţe 
superioară care să nu aibă în ea o doză de stranietate.“5 

Gell-Mann a emis ipoteza că, indiferent ce este ea, stranie- 
tatea, la fel ca izospinul, se conservă în interacțiile produse prin 
forța tare. Într-o interacţie tare care implică o particulă „obiş- 
nuită“ (adică nestranie), producerea unei particule stranii cu o 
valoare a stranietății de +] trebuie să fie însoțită de producerea 
unei alte particule stranii cu o valoare a stranietăţii egală cu —l, 
astfel încât stranietatea totală să se conserve. Acesta era motivul 
pentru care particulele stranii erau produse în perechi. 

Conservarea stranietății explica şi de ce particulelor stranii 
le ia atât de mult timp ca să se dezintegreze. Odată formată par- 
ticula stranie, transformarea ei înapoi într-o particulă obişnuită 
nu era posibilă printr-o interacție tare, care era de aşteptat să 
se producă rapid, deoarece implica o modificare a stranietăţii 
(de la +1 sau —l la zero). Particulele stranii supravieţuiau deci 
destul de mult înainte de a ceda în final forţei slabe, care nu res- 
pectă conservarea stranietăţii. 


Nimeni nu ştia de ce. 
% 


În articolul său de importanţă crucială privind dezintegrarea 
beta, Fermi stabilise o analogie între forța slabă şi electromag- 
netism. EI făcuse estimările asupra intensităților relative ale for- 
țelor implicate în interacție folosind ca etalon masa electronului. 


* Aproximativ aceeaşi idee a fost avansată cam în acelaşi timp de 
fizicienii japonezi Kazuhiko Nishijima şi Tadao Nakano, care au numit 
stranietatea „sarcină m“. (N. a.) 

În 1941, Julian Schwinger se întrebase care ar fi consecinţele 
dacă am presupune că forţa slabă e transmisă de o particulă 
mult mai grea. El estimase că, dacă această particulă de câmp 
ar fi de câteva sute de ori mai grea decât protonul, atunci inten- 
sitățile forțelor slabă şi electromagnetică ar putea fi de fapt egale. 
Acesta a fost un prim indiciu că forța slabă şi cea electromag- 
netică ar putea fi unite într-o singură forță „electroslabă“. 

Yang şi Mills descoperiseră că, pentru a explica toate mo- 
durile în care protonii şi neutronii pot interacționa în nucleu, 
aveau nevoie de trei tipuri diferite de particule care să transmită 
forțele. În 1957, Schwinger a ajuns practic la aceeaşi concluzie 
privind interacțiile prin forţa slabă. EI a publicat un articol în 
care a avansat ipoteza că forța slabă e intermediată de trei par- 
ticule de câmp. Două dintre acestea, W* şi W- (în limbaj mo- 
dern), sunt necesare pentru a asigura transferul sarcinii electrice 
în interacţiile slabe. O a treia particulă, neutră, este necesară 
pentru a explica situațiile în care nu se transferă sarcină electrică. 
Schwinger credea că această particulă era fotonul. 


Figura 8. Mecanismul dezintegrării beta putea fi explicat acum prin 
dezintegrarea unui neutron (n) într-un proton (p), cu emisia unei par- 
ticule W “virtuale. Particula W se dezintegrează apoi într-un electron 
(e—) şi un antineutrin (V,). 

Conform schemei lui Schwinger, radioactivitatea beta ar 
arăta în felul următor. Un neutron se dezintegrează, emițând o 
particulă W- şi transformându-se într-un proton. Particula de 
viaţă scurtă W- se dezintegrează, la rândul ei, într-un electron 
de mare viteză (particula beta) şi un antineutrin (vezi figura 8). 

Schwinger 1-a cerut unuia dintre doctoranzi săi de la Harvard 
să se ocupe de această problemă. 

Sheldon Glashow se născuse în America într-o famile de 
imigranţi evrei ruşi. El absolvise Colegiul de Ştiinţe din Bronx 
în 1950, unde fusese coleg de clasă cu Steven Weinberg. Îm- 
preună cu Weinberg studiase la la Universitatea Cornell, pe care 
o absolvise în 1954, pentru a deveni apoi unul dintre doctoran- 
zii lui Schwinger la Harvard. 

Particulele grele W pe care Schwinger le presupusese erau 
obligate să aibă sarcină electrică. Glashow şi-a dat imediat 
seama că acest fapt simplu însemna că era într-adevăr imposibil 
să se separe teoria forței slabe de cea a electromagnetismului. 
„Vrem să sugerăm““, scria el într-o anexă a tezei sale de doctorat, 
„că o teorie pe deplin acceptabilă a acestor interacții poate fi 
realizată doar dacă ele sunt tratate împreună [...].“$ 

Glashow a ajuns acum la aceeaşi teorie cuantică de câmp 
SU(2) pe care o elaborseră Yang şi Mills, luând de bună afir- 
mația lui Schwinger că cele trei particule de câmp ale forței 
slabe erau cele două particule grele W şi fotonul. Un timp, el 
a crezut că reuşise să găsească o teorie unificată a forțelor slabă 
şi electromagnetică. Mai mult, credea că teoria este renormabilă. 

Dar adevărul e că făcuse o serie de greşeli. Când acestea 
au fost descoperite, şi-a dat seama că cerea prea mult de la 
foton. Soluţia lui a fost să lărgească simetria combinând câmpul 
Yang-Mills de etalonare SU) cu câmpul U(1) al electromagne- 
tismului într-un produs scris ca SUO)xU(1). Era mai mult un 
„amestec“ al forțelor slabă şi electromagnetică decât o forță elec- 
troslabă complet unificată, dar avea avantajul că elibera fotonul 

de povara responsabilități pentru proprietăţile interacțiilor prin 
forța slabă. 

Teoria mai avea nevoie de un purtător neutru al forţei slabe. 
Glashow avea acum trei particule masive pentru forța slabă, 
echivalente cu tripletul particulelor B introduse prima oară de 
Yang şi Mills. Acestea erau W*, W- şi Z0.* 

În martie 1960 Glashow a susţinut câteva conferinţe la Paris. 
Anci l-a întâlnit pe Gell-Mann, de la Institutul de Tehnologie 
din California (Caltech), care lucra în anul sabatic** ca profesor 
invitat la College de France. Glashow i-a prezentat teoria de 
tip SUO)xU(1) în timpul unui prânz. Gell-Mann l-a încurajat. 
„Faci un lucru bun“, a spus Gell-Mann, „dar oameni se vor 
dovedi obtuzi în privinţa asta.“ 

Obtuză sau nu, comunitatea fizicienilor n-a prea fost impre- 
sionată de teoria lui Glashow. Aşa cum descoperiseră Yang şi 
Mills, teoria de câmp SUO)xU(1) prezicea că purtătorii forței 
slabe trebuie să fie de masă nulă, ca şi fotonul. Introducând 
„cu mâna“ masele în ecuaţii, s-ar fi ajuns din nou la o teorie 
nerenormabilă. La fel ca Yang şi Mills înaintea lui, Glashow 
nu putea să-şi imagineze cum ar reuşi particulele de câmp să 
capete masă. 

Existau şi alte probleme. Interacţiile particulelor elementare 
implică una sau mai multe particule care se dezintegrează sau 
acționează împreună pentru a produce particule noi. Când ase- 
menea interacții implică particule intermediare încărcate, se 
spune că reacţiile au loc prin „curenţi“ încărcaţi, deoarece pre- 
supun „curgerea“ sarcinii de la particulele iniţiale la cele finale. 
S-a anticipat că un purtător neutru al forței slabe (ZO) s-ar 
manifesta experimental în forma unor interacţii care nu implică 
o schimbare a sarcinii, de tipul „curenților neutri“. Dar nici o 


* Glashow a numit inițial particula neutră B, conform lui Yang şi 
Mills, dar ea este acum numită în mod obişnuit ZO. (N. a.) 

** An de studiu acordat periodic profesorilor universitari din anu- 
mite state, în care aceştia nu au obligaţii didactice. (N. £.) 

dovadă privind asemenea curenți nu s-a putut găsi în dezinte- 
grările particulelor stranii, care deveniseră atunci principala pistă 
pentru obținerea de date despre interacțiile slabe. 

Glashow a forțat nota. El a susţinut că ZO era pur şi simplu 
o particulă mult mai masivă decât particulele încărcate W, astfel 
încât interacţiile care implicau schimbul lui ZO erau în afara 


.1...wue 


Experimentatorii n-au fost impresionați. 


* 


Murray Gell-Mann se născuse la New York în 1929. Copil 
precoce, a intrat la Universitatea Yale pe când avea doar cinci- 
sprezece ani. Şi-a luat doctoratul la Institutul de Tehnologie 
din Massachusetts în 1951, la vârsta de 21 de ani. A lucrat o 
scurtă perioadă la Institutul de Studii Avansate de la Princeton, 
pentru a se muta mai întâi la Universitatea Illinois de la Urbana- 
Champaign, apoi la Universitatea Columbia din New York, 
apoi la Universitatea din Chicago, unde a lucrat cu Fermi şi a 
încercat să înțeleagă proprietățile particulelor stranii. 

În 1955 a primit un post de profesor la Caltech, unde a 
lucrat împreună cu Feynman la teoria forței nucleare slabe. A 
început, de asemenea, să-şi îndrepte atenția spre problema 
clasificării puzderie: de particule elementare care fuseseră deja 
descoperite. Se puteau distinge mici regularități în această 
mulțime — particule care în mod clar aparțineau aceleiaşi specii, 
de exemplu —, dar trăsăturile individuale nu se potriveau între 
ele pentru a da o imagine coerentă. 

Fizicienii particulişti introduseseră deja o taxonomie pen- 
tru a face măcar puţină ordine în această harababură. Existau 
două clase principale: hadronii (de la grecescul hadros, care în- 
seamnă solid sau greu) şi leptonii (de la grecescul /eptos, care 
înseamnă mic). 

Clasa hadronilor conţine subclasa barionilor (de la grecescul 
barys, care înseamnă tot greu). Acestea sunt particule mai grele 

care simt forța nucleară tare: protonul (p), neutronul (n), lambda 
(AO) şi alte două serii de particule care fuseseră descoperite în 
anii '50 şi fuseseră numite sigma (£*, X0 şi >) şi xi (20, 2). 
Clasa hadronilor mai conţine şi subclasa mezonilor (de la 
grecescul mesos, care înseamnă „mijlociu“). Aceste particule 
simt forţa tare, dar sunt de masă intermediară, ca, de pildă, 
pionii (7%, 10 şi m) şi kaonii (K*, KOşiK). 

Din clasa leptonilor fac parte electronul (e), miuonul (u) 
şi neutrinul (v). Acestea sunt particule uşoare, care nu simt 
forţa nucleară tare. Atât barionii, cât şi leptonii sunt fermioni, 
numiți după Enrico Fermi. Ei sunt caracterizați prin spini semi- 
întregi. Barionii şi leptonii menţionaţi mai sus au toți spinul 
7, şi pot avea deci două orientări ale spinului, +! (spinul în 
sus) şi —! (spinul în jos). Fermionii se supun principiului de 
excluziune al lui Pauli. 

Situat în afara clasei hadronilor şi leptonilor era fotonul, 
purtătorul forței electromagnetice. Fotonul este un boson, numit 
după fizicianul indian Satyendra Nath Bose. Bosonii sunt 
caracterizați prin numere cuantice de spin întregi şi nu se supun 
principiului de excluziune al lui Pauli. Alți purtători de forță, 
precum particulele ipotetice W*, W- şi ZO, erau presupuși a fi 
bosoni de spin întreg. Bosonii cu spinul zero sunt şi ei posibili, 
dar nu sunt particule care transmit forţa. Mezonii sunt exemple 
de bosoni de spin zero. Clasificarea particulelor cunoscută pe 
la 1960 e sintetizată în figura 9. 

Era clar că în toată această confuzie trebuia să existe o 
regularitate, un echivalent pentru particule al tabelului periodic 
al lui Mendeleev. Dar care era această regularitate? Avea ea o 
explicație mai profundă? 

Gell-Mann a încercat inițial să construiască un model dintr-un 
triplet fundamental de particule constând din proton, neutron şi 
lambda, folosindu-le drept cărămizi pentru a construi toți ceilalți 
hadroni. Dar apărea o mare încurcătură. Nu era deloc limpede 
de ce aceste particule trebuie considerate mai „fundamentale“ 

Hadroni 


Barioni Mezoni Leptoni 


Masa (nu e la scară) _—> 


Sarcină | 10 +1] 1 o nula o n 


Spin VA 0/1 VW 


Fermioni Bosoni Leptoni 


Figura 9. Taxonomia adoptată de fizicienii particulişti pe la 1960 aju- 
tase la organizarea particulelor cunoscute în diferite clase. Acestea erau 
hadronii (barioni şi mezoni) şi leptonii. Situat în afara acestei clasificări 
era fotonul, particula care transmite forța electromagnetică. 

decât celelalte. Gell-Mann şi-a dat seama că încerca să ajungă 
la o explicaţie fundamentală înainte de a stabili un aranjament 
adecvat. Era ca şi cum am încerca să ne imaginăm care sunt că- 
rămizile elementelor chimice înainte de a cunoaşte mai întâi 
poziţia fiecărui element în tabelul periodic. 

Gell-Mann credea că la baza unui asemenea tablou ar putea 
sta un grup de simetrie globală, un mod de a organiza particulele 
astfel încât relaţiile dintre ele să poată fi dezvăluite. În acea 
etapă el căuta doar un mod de a reclasifica particulele, şi nu în- 
cerca să elaboreze o teorie de câmp Yang-—Mills, care ar fi nece- 
sitat o simetrie locală. 

Ştia că avea nevoie de un grup de simetrie continuă mai 
mare decât U(1) şi SU(2) pentru a include tot ce era cunoscut 
pe atunci, dar nu ştia exact cum să procedeze. În acel moment 
lucra ca profesor invitat la College de France din Paris. Deloc 
surprinzător, cantitățile mari de vin franțuzesc bun, consumate 
la prânz cu colegii lui francezi, nu l-au ajutat să găsească ime- 
diat calea către o soluție. 

Vizita lui Glashow la Paris în martie 1960 a fost deci mai 
mult decât o simplă încurajare. Gell-Mann a fost intrigat de 
teoria SUO)xU(1) a lui Glashow. EI a început să înțeleagă cum 
ar putea extinde grupul de simetrie la dimensiuni mai mari. 
Astfel inspirat, a încercat teorii cu tot mai multe dimensiuni. 
A încercat trei, patru, cinci, şase şi şapte dimensiuni, urmărind 
să găsească o structură care să nu corespundă produsului lui 
SU) cu U(1). „În acel moment, am spus: «Destul!» N-am 
avut tăria, după ce băusem atâta vin, să încerc opt dimensiuni. “$ 

Se pare că vinul nici n-a dezlegat limbile. Colegii cu care 
Gell-Mann obişnuia să bea la prânz erau matematicieni care 
i-ar fi putut rezolva aproape imediat problema. Dar el n-a dis- 
cutat niciodată cu ei despre asta. 

Glashow a acceptat oferta lui Gell-Mann de a i se alătura 
la Caltech şi, la scurt timp după ce s-au întors de la Paris, cei 
doi fizicieni au căutat împreună o soluție. Dar, abia după o 


74 INVENTAREA 


discuţie cu matematicianul Richard Block de la Caltech, a 
descoperit Gell-Mann că grupul Lie SU(3) oferea exact struc- 
tura pe care o căuta. La Paris, el renunţase tocmai când era pe 
punctul de a face singur această descoperire. 

Cea mai simplă reprezentare, aşa-numita reprezentare „ire- 
ductibilă“ a grupului SU(3), este un triplet fundamental. Rea- 
litatea e că şi alţi teoreticieni încercaseră să construiască un 
model bazat pe grupul de simetrie SU(3) şi folosiseră protonul, 
neutronul şi particula lambda drept reprezentare fundamentală. 
Gell-Mann parcusese deja acest drum şi nu voia să repete 
experienţa. A sărit pur şi simplu peste reprezentarea fundamen- 
tală şi şi-a îndreptat atenţia asupra următoarei reprezentări. 

Una dintre reprezentările lui SU(3) constă dintr-un spațiu 
cu opt dimensiuni. „Rotind“ o particulă de pe o anumită direcție 
a acestui spaţiu, o transformăm într-o particulă de pe altă direc- 
ție, la fel cum „rotind“ izospinul neutronului în grupul de sime- 
trie SU(Q) îl transformăm într-un proton. Dacă Gell-Mann 
izbutea să plaseze cumva o particulă pe fiecare dimensiune, 
atunci poate că ar fi început să înțeleagă natura relațiilor 
fundamentale dintre ele. Era oare o simplă coincidenţă faptul 
că existau opt barioni — protonul, neutronul, lambda, trei parti- 
cule sigma şi două particule x1? 

Aceste particule se puteau distinge prin valorile sarcinii elec- 
trice, ale izospinului şi stramietăţii. Reprezentați într-un grafic 
valoarea stranietăţii în funcție de sarcină sau izospin şi veți 
obține un tablou hexagonal cu o particulă în fiecare vârf şi două 
particule în centru (vezi figura 10). Tabloul cerea ca protonul, 
neutronul şi particula lambda să fie incluse în schemă, iar Gell- 
Mann trebuie să fi găsit în asta o justificare pentru decizia de 
a nu atribui aceste particule reprezentării fundamentale. 

Când Gell-Mann a făcut o analiză similară pentru mezoni, 
a găsit că trebuia să-l includă pe anti-KO, dar tot îi mai lipsea 
o particulă. Echivalentul mezonic al lui lambda „era absent“. 
Prinzând curaj, el a prezis că trebuie să mai existe un al optulea 
mezon cu sarcină electrică nulă şi stranietate zero. 

Figura 10. Calea cu opt braţe. Gell-Mann a descoperit că putea po- 
trivi mezonii şi barionii, inclusiv neutronul (n) şi protonul (p), în două 
reprezentări de tip octet ale grupului de simetrie globală SU(3). Dar 
existau doar şapte particule în reprezentarea pentru mezoni. O particulă, 
echivalentul mezonic al lui AO, lipsea. Această particulă a fost găsită 
câteva luni mai târziu de Luis Alvarez şi echipa lui de la Berkeley. Ei 
au numit-o eta, n. 


Gell-Mann descoperise regularitățile celor doi „octeți“ de 
particule bazându-se pe o reprezentare opt-dimensională a gru- 
pului de simetrie globală SU(3). A numit-o „Calea cu opt braţe“, 
referindu-se pe jumătate în glumă la învățăturile lui Buddha 
despre cele opt trepte către Nirvana.* Şi-a încheiat articolul 
despre Calea cu opt braţe în preajma Crăciunului din 1960, iar 
lucrarea a fost publicată ca preprint** Caltech la începutul lui 


* Acestea sunt: înțelegere corectă, gândire corectă, vorbire corectă, 
acțiune corectă, mod de viaţă corect, efort corect, atenţie corectă şi con- 
templare corectă. (N. a.) 

** Versiune a unui articol care nu a fost încă publicat într-o revistă 
cu referenţi. A fost şi este foarte mult folosit de fizicieni pentru co- 
municarea rapidă a rezultatelor şi asigurarea priorităţi. În epoca mo- 
dernă postarea on-line a preprinturilor în baza de date arXiv, creată 

1961. Particula pe care o prezisese pentru a completa octetul 
mezonilor a fost descoperită peste câteva luni de fizicianul Luis 
Alvarez şi echipa lui de la Berkeley. Ei au numit noua particulă 


eta, n. 
* 


Gell-Mann lucra independent, dar nu era singurul teoretician 
care căuta un tablou regulat. Yuval Ne'eman a fost un nume 
apărut târziu pe firmamentul fizicii teoretice. Când Gell-Mann 
se dusese la Yale la vârsta fragedă de 15 ani, Ne'eman, originar 
din Tel Aviv, se înrolase în Haganah, mişcarea evreiască clan- 
destină din ceea ce era pe atunci Palestina sub mandat britanic. 
Comandase un batalion de infanterie în războiul israeliano-arab 
din 1948 şi ocupase funcţii de conducere în serviciile secrete 
israeliene. 

Ne'eman ajunsese la gradul de colonel în forțele armate 
când s-a hotărât să caute un prilej de a studia pentru a obţine 
un doctorat în fizică. Moshe Dayan, şeful Marelui Stat-Major, 
a acceptat să-l trimită ca ataşat militar la ambasada Israelului 
de la Londra. Dayan s-a gândit că Ne'eman va putea studia 
pentru doctorat în timpul liber. 

Ne'eman voise mai întâi să studieze relativitatea la King's 
College din Londra, dar şi-a dat seama imediat că, din cauza 
traficului aglomerat, îi era imposibil ca, plecând de la sediul 
ambasadei din Kensington, să ajungă acolo la timp pentru a 
participa la cursuri şi seminare. S-a orientat atunci spre Imperial 
College şi fizica particulelor. La Imperial College a fost îndru- 
mat către teoreticianul pakistanez Abdus Salam. 

Ne'eman lucra serile şi în weekenduri. Începuse să caute 
grupurile de simetrie care s-ar potrivi cu particulele cunoscute, 
şi a identificat cinci candidaţi, între care şi SU(3). Entuziasmat 
inițial de ideea unui grup de simetrie care avea o schemă de forma 


initial pentru domeniul energiilor înalte, s-a extins şi la alte domenii, 
vezi http://arxiv.org/. (N. £.) 

Stelei lui David, Ne'eman s-a oprit în cele din urmă la SU(3). 
Şi-a publicat propria versiune a Căii cu opt braţe în iulie 1961. 

Salam s-a arătat la început sceptic, dar, când pe birou 1-a sosit 
versiunea preliminară a articolului lui Gell-Mann, a lăsat ime- 
diat deoparte orice rezervă. În ciuda faptului că a avut un uşor 
avans la start, Ne'eman a fost întrecut la publicare de Gell-Mann 
(deşi articolul lui Ne'eman fusese de fapt primul trimis spre pu- 
blicare într-o revistă de fizică). Dar n-a fost dezamăgit. Dimpo- 
trivă, s-a simţit în culmea fericirii că se afla într-o companie 
atât de bună. 

Ne'eman şi Gell-Mann au participat la o conferință de fizica 
particulelor care a avut loc în iunie 1962 la Organizaţia Euro- 
peană pentru Cercetări Nucleare (CERN) de la Geneva. Au 
ascultat amândoi cu atenție rapoartele privind noile particule 
care mai fuseseră descoperite, un triplet format din ceea ce 
aveau să fie numite ulterior particulele sigma-star, cu valoarea 
stranietății egală cu —1, şi un dublet de particule xi-star cu 
stranictate —2. 

Ne'eman şi-a dat seama imediat că aceste particule aparți- 
neau altei reprezentări a lui SU(3), care avea dimensiunea 
egală cu zece. A înţeles într-o clipă că, din cele zece particule 
implicate în această reprezentare, nouă fuseseră deja găsite. 
Particula de care era nevoie pentru a completa tabloul trebuia 
să aibă sarcină negativă şi stranietatea egală cu —3. 

EI a ridicat mâna să ia cuvântul, dar Gell-Mann făcuse şi 
el exact aceeaşi legătură şi stătea în sală mai în față. De aceea 
Gell-Mann a fost cel care s-a ridicat în picioare pentru a prezice 
existenţa unei particule pe care a numit-o omega. Particula a 
fost descoperită în ianuarie 1964. 

Tabloul fusese acum găsit, dar care era explicația funda- 
mentală? 


CAPITOLUL 4 
Idei corecte aplicate într-o problemă greşită 


În care Murray Gell-Mann şi George Zweig inventează 
cuarcii, iar Steven Weinberg şi Abdus Salam folosesc me- 
canismul Higgs pentru a da (în sfârşit!) masă particulelor 
W şi Z. 


Fizicianul american de origine japoneză Yoichiro Nambu era 
teribil de îngrijorat. 

Nambu studiase fizica la Universitatea Imperială din Tokyo, 
pe care a absolvit-o în 1942. A fost atras către domeniul fizicii 
particulelor elementare de reputaţia de care se bucurau Yoshio 
Nishina, Sin-ltiro Tomonaga şi Hideki Yukawa, întemeietorii 
fizicu particulelor elementare în Japonia. Dar nu existau la acea 
vreme fizicieni importanţi în domeniul particulelor elementare 
la Tokyo, aşa că a studiat în schimb fizica stării solide. 

Nambu a plecat din Tokyo în 1949 pentru a ocupa un post 
de profesor la catedra de fizică a Universităţii din Osaka. Trei 
ani mai târziu a fost invitat la Institutul de Studii Avansate de 
la Princeton. S-a mutat în 1954 la Universitatea din Chicago, 
unde a fost numit profesor după patru ani. 

În 1956 a participat la un seminar al lui John Schrieffer 
o elaborase împreună cu John Bardeen şi Leon Cooper. Aceasta 
era o aplicație elegantă a teoriei cuantice pentru a explica faptul 
că, atunci când sunt răcite sub o temperatură critică, anumite 
materiale cristaline îşi pierd complet rezistenţa electrică. Ele 
devin supraconductori. 

Sarcinile de acelaşi semn se resping. Totuşi, electronii dintr-un 
supraconductor simt o atracție reciprocă slabă. Ce se întâmplă 
de fapt este că un electron liber care trece prin apropierea unui 

ion încărcat pozitiv din rețeaua cristalină exercită o forță de 
atracție care deplasează puţin ionul, distorsionând astfel reţeaua. 
Electronul merge mai departe, dar reţeaua distorsionată conti- 
nuă să vibreze înainte şi înapoi. Această vibrație produce un 
mic surplus de sarcină pozitivă, care atrage un al doilea electron. 

Consecința acestei interacții este că o pereche de electroni 
(numită „pereche Cooper“), având spini şi impulsuri opuse, se 
deplasează prin reţea în mod concertat, mişcarea lor fiind 
mediată sau înlesnită de vibraţiile reţelei. Amintiţi-vă că elec- 
tronii sunt fermioni şi, ca atare, datorită principiului de exclu- 
ziune a lui Pauli, nu pot ocupa aceeaşi stare cuantică. În schimb, 
perechile Cooper se comportă ca bosonii, care nu sunt supuși 
unei asemenea constrângeri. Nu există nici o restricție asupra 
numărului de perechi care pot ocupa aceeaşi stare cuantică, iar 
la temperaturi scăzute ei se pot „condensa“, strângându-se într-o 
singură stare care poate atinge dimensiuni macroscopice.* Pe- 
rechile Cooper din această stare nu întâmpină nici o rezistență 
la trecerea prin reţea, iar rezultatul este supraconductibilitatea. 

Ce îl îngrijora pe Nambu era faptul că teoria părea să nu res- 
pecte invarianţa la etalonare a câmpului electromagnetic. Cu 
alte cuvinte, părea să nu respecte conservarea sarcinii electrice. 

Nambu s-a tot gândit la problemă şi a apelat la cunoştinţele 
sale de fizica stări solide. EI şi-a dat seama ca teoria Bardeen-— 
Cooper-Schriefter (BCS) a supraconductibilităţi e un exemplu 
de rupere spontană a simetriei aplicată câmpului de etalonare 
al electromagnetismului. 

Există multe exemple familiare de rupere a simetriei. Un 
creion în echilibru pe vârful său e perfect simetric, dar foarte 
instabil. Când cade, o face pe o direcție anume (deşi aparent în- 
tâmplătoare) şi se spune că simetria e ruptă spontan. La fel, o 
bilă aşezată în vârful unui sombrero e perfect simetrică, dar in- 
stabilă. Bila se rostogoleşte într-o direcţie anume (deşi aparent 


* Lumina laserului este un exemplu de acest tip de condensare im- 
plicând fotoni. (N. a.) 

întâmplătoare) şi se opreşte în borul pălăriei. În realitate, ceea 
ce produce căderea creionului sau rostogolirea bilei sunt micile 
fluctuații ale mediului înconjurător. Aceste fluctuații infime 
formează o parte a „zgomotului“ de fond. 

Ruperea spontană a simetriei afectează starea de energie 
minimă, aşa numita stare „de vid“ a sistemului. Ca orice alt mate- 
rial, un supraconductor se presupune că are o stare de vid în 
care toate particulele au poziţii fixe în structura rețelei, iar elec- 
tronii rămân în repaus. Dar posibilitatea mişcării concertate a 
perechilor Cooper mediate de vibraţiile reţelei conduce la o 
stare de vid care are o energie mai joasă. În acest caz, simetria 
de etalonare U(1) a electromagnetismului e ruptă prin prezența 
unui alt câmp cuantic, ale cărui cuante sunt perechile Cooper. 
Legile care descriu dinamica electronilor în material rămân 
invariante la simetria de etalonare locală U(1), dar starea de 
vid nu e invariantă. 

Nambu a înţeles că, deoarece perechile Cooper se află într-o 
stare de energie mai joasă, este acum nevoie de un aport de 
energie pentru a le desface. Electronii liberi astfel creaţi vor 
avea o energie suplimentară egală cu jumătate din energia nece- 
sară pentru a desface perechile. Această energie suplimentară 
va apărea ca o masă în plus. El a fost impresionat de aceste 
posibilități şi le-a rezumat câţiva ani mai târziu după cum 
urmează!: 


Ce s-ar întâmpla dacă un material supraconductor ar ocupa 
întregul univers, iar noi am trăi în el? Din moment ce nu pu- 
tem observa adevăratul vid, starea fundamentală |de energie 
minimă] a acestui mediu ar deveni, de fapt, vidul. Atunci 
chiar şi particulele care erau lipsite de masă [...] în vidul ade- 
vărat ar dobândi masă în lumea reală. 


Rupe simetria ŞI vei obține particule cu masă — aşa suna raționa- 
mentul lui Nambu. 

În 1961, Nambu şi fizicianul italian Giovanni Jona-Lasinio 
au publicat un articol care prezenta exact un asemenea meca- 
nism. Pentru a-l face să funcţioneze, ei au trebuit să recurgă la 
un câmp cuantic de fond care să creeze un vid „fals“. În exem- 
plul de mai sus, creionul cade atunci când interacționează cu 
„Zgomotul“ de fond, care rupe simetria. La fel, pentru ruperea 
simetriei într-o teorie cuantică de câmp este nevoie de un fond 
cu care să se interacționeze. Rezultă de aici că spaţiul gol nu e, 
de fapt, gol. Conţine energie sub forma unui câmp cuantic răs- 
pândit peste tot. 

În modelul lor, acest vid fals oferea fondul necesar pentru 
ruperea simetriei într-o teorie a interacțiilor prin forţe tari 
implicând protoni şi neutroni ipotetici fără masă. Rezultatul a 
fost că s-au obținut într-adevăr protoni şi neutroni cu masă. 
Ruperea simetriei „activase“ masele particulelor. 

Dar lucrurile nu erau chiar atât de simple. Fizicianul britanic 
Jeffrey Goldstone a studiat şi el ruperea simetriei şi a stabilit 
că o consecinţă este crearea unei alte particule fără masă. 

De altfel, Nambu şi Jona-Lasino se izbiseră de aceeaşi pro- 
blemă în modelul lor. Pe lângă faptul că dădea masă protonilor 
şi neutronilor, modelul lor prezicea, de asemenea, particule de 
masă nulă formate din nucleoni şi antinucleoni. În articolul lor, 
ei încercaseră să argumenteze că acestea ar putea dobândi o 
masă mică, şi deci ar putea fi identificate cu pionii. 

Aceste noi particule fără masă au fost în cele din urmă nu- 
mite bosoni Nambu-Goldstone. Goldstone simţea instinctiv că 
apariția acestor particule ar putea fi un rezultat general, aplicabil 
tuturor simetriilor, iar în 1961 l-a ridicat la statutul de principiu. 
EI a devenit cunoscut sub numele de teorema Goldstone. 

Desigur, aceşti bosoni Nambu-Goldstone erau afectați de 
exact aceleaşi probleme ca şi particulele fără masă ale teoriilor 
cuantice de câmp. Orice noi particule fără masă prezise de 
teorie era de aşteptat să fie omniprezente precum fotonii. Dar, 

bineînţeles, aceste particule suplimentare nu fuseseră observate 
niciodată. 

Ruperea spontană a simetriei promitea o soluție la problema 
particulelor fără masă din teoriile de câmp Yang-Mills. Totuşi, 
ruperea simetriei trebuia însoțită de şi mai multe particule fără 
masă, care nu fuseseră observate niciodată. Când a fost rezol- 
vată o problemă, a apărut o alta. Pentru a progresa, trebuia găsită 
cumva o cale de a evita sau de a învinge teorema Goldstone. 


* 


Atât Gell-Mann, cât şi Ne'eman săriseră peste reprezentarea 
fundamentală a grupului de simetrie globală SU(3). Ei consta- 
taseră că pot găzdui protonul şi neutronul în următoarea repre- 
zentare, opt-dimensională, aplicată barionilor. Concluzia era 
cât se poate de clară. Cei opt membri ai octetului barionic — in- 
clus1v protonul şi neutronul — trebuie să fie particule compuse, 
formate din alte trei particule fundamentale necunoscute ştiinţei 
experimentale. O fi fost clară conluzia, dar aceasta era o ipoteză 
cu câteva consecințe foarte incomode. 

În 1963, Robert Serber de la Universitatea Columbia a în- 
ceput să combine în joacă trei particule fundamentale (nepre- 
cizate) pentru a crea cei doi octeți ai Căii cu opt braţe. În acest 
model, fiecare membru al octetului barionic urma să fie format 
din combinaţii de trei noi particule, iar octetul mezonilor din 
combinaţii de particule fundamentale şi antiparticulele lor. Când, 
în luna martie a acelui an, Gell-Mann a venit la Universitatea 
Columbia pentru a susține o serie de conferinţe, Serber l-a în- 
trebat ce crede despre această idee. 

Conversaţia a avut loc în timpul prânzului la clubul facultății. 

„I-am arătat că poate să 1a trei piese şi să construiască din 
ele protoni şi neutroni“, a explicat Serber. „Piesele şi anti-pie- 
sele pot alcătui mezoni. Aşa că i-am spus: «De ce nu luaţi asta 
în considerare?y"? 

Gell-Mann nu a fost receptiv. L-a întrebat pe Serber care 
ar trebui să fie sarcinile electrice ale acestui nou triplet de par- 
ticule elementare, lucru la care acesta nu se gândise. 

„Era o idee absurdă“, a spus Gell-Mann. „Am luat un şer- 
veţel şi am făcut pe dosul lui calculele necesare pentru a arăta 
că particulele ar trebui să aibă sarcini electrice fracționare — 
egale cu —1/3 sau +2/3 — pentru a alcătui un proton sau un neu- 
tron cu sarcini egale cu +1 sau 0.* 

Serber a fost de acord că era un rezultat îngrozitor. După 
doar doisprezece ani de la descoperirea electronului, fizicienii 
americani Robert Millikan şi Harvey Fletcher efectuaseră 
celebrul lor experiment cu „picăturile de ulei“, în care au mă- 
surat unitatea fundamentală de sarcină electrică a unui electron 
individual. Exprimată în unităţi standard, sarcina electronului 
e un număr complicat cu multe cifre zecimale*, dar s-a constatat 
rapid că toate particulele încărcate au sarcini care sunt multipli 
întregi ai acestei unități fundamentale. Niciodată în cei 54 de 
ani care se scurseseră de când fusese stabilită noțiunea de unitate 
fundamentală de sarcină, nu apăruse cel mai mic indiciu că ar 
putea exista particule cu sarcina mai mică decât aceasta. În 
discuţiile lor ulterioare, Gell-Mann a numit noile particule ale 
lui Serber „quorks“, un cuvânt lipsit de sens, ales în mod deli- 
berat pentru a sublinia absurditatea sugestiei. Serber a crezut 
că termenul era derivat din „quirk“**, deoarece Gell-Mann afir- 
mase că astfel de particule ar fi într-adevăr o ciudăţenie a naturii. 

Dar, în ciuda consecinţelor înspărmântătoare, logica era ine- 
vitabilă. Grupul de simetrie SU(3) are o reprezentare funda- 
mentală, iar faptul că particulele cunoscute puteau fi încadrate 
în cei doi octeți sugera şi un triplet de particule fundamentale. 
Sarcinile fracționare erau problematice, dar, poate, se gândea 


* Valoarea acceptată în prezent pentru sarcina electronului este 
1,602176487 (40) x 10'!? Coulombi, unde cifrele din paranteză repre- 
zintă marja de eroare a ultimelor două zecimale. (N. a.) 

** În traducere, calambur, capriciu, ciudăţenie. (N. £.) 

acum Gell-Mann, dacă acei „quorks“ erau captivi sau „închişi“ 
pe vecie în interiorul hadronilor mai mari, aceasta ar putea 
explica de ce particulele cu sarcini fracționare nu fuseseră vă- 
zute niciodată în experimente. 

Pe când ideile lui Gell-Mann prindeau contur, el a dat din 
întâmplare peste un pasaj din cartea lui James Joyce Finnegans 
Wake, care 1-a dat o sugestie pentru numele acestor noi parti- 
cule ridicole: 


Three quarks for Muster Mark! 
Sure he hasn t got much of a bark. 
And sure any he has its all beside the mark. * 


„Asta e!“ a exclamat el. „Trei cuarci [guarks] formează un neu- 
tron şi un proton!“ Cuvântul nu prea rima cu varianta sa inițială 
„quork“, dar era suficient de apropiat. „Aşadar, ăsta a fost 
numele pe care l-am ales. Toată treaba nu-i decât o glumă. E 
o reacţie împotriva limbajului ştiinţific pretenţios.“+ 
Gell-Mann a publicat în februarie 1964 un articol de două 
pagini în care a explicat această idee. EI s-a referit la cei trei 
cuarci folosind simbolurile u, d şi s. Deşi nu a spus explicit în 
articol, acestea veneau de la „up“ (u), cu o sarcină electrică de 
+2/3, „down“ (d), cu o sarcină de —1/3, şi „strange“ (s) tot cu sar- 
cina —1/3. Barionii sunt formaţi din diverse permutări ale acestor 
trei cuarci, iar mezonii din combinaţii de cuarci şi anticuarci. 
În această schemă, protonul constă din doi cuarci de tip up 
şi unul de tip down (uud), cu o sarcină electrică totală egală cu 
+1. Neutronul constă dintr-un cuarc up şi doi down (udd), cu o 
sarcină electrică totală egală cu zero. Pe măsură ce modelul era 
elaborat, devenea evident ca izospinul este legat de conţinutul 
în cuarci up şi down al particulei compuse. Neutronul şi protonul 
au izospini ce se obțin ca jumătate din numărul de cuarci up 


* În traducere liberă: „Trei cuarci pentru conu” Mark! / Desigur... nu 
prea are el vreun franc. / Şi sigur tot ce are nu-i decât un banc.“ (N. £.) 

minus jumătate din numărul de cuarci down.* Pentru neutron 
aceasta dă izospinul %2 x (1 —2), sau — 2 . „„Rotaţia“ izospinului 
neutronului înseamnă schimbarea unui cuarc down într-un cuare 
up, producând un proton cu izospinul 2 x (2 — 1), sau + 2. Con- 
servarea izospinului devine acum conservarea numărului de cuarci. 
Radioactivitatea beta sugerează conversia unui cuare down dintr-un 
neutron într-un cuarc up, transformând neutronul în proton, cu 
emisia unei particule W-, aşa cum se arată în figura 1]. 

Particulele „stranii“ au valori ale stranietăţii care se obțin 
simplu ca minusul numărului de cuarci strange prezenţi.** 
Devine evident că un grafic al sarcinii sau al izospinului în func- 
te de stranietate reflectă pur şi simplu conţinutul în cuarci al 
particulei, diverse combinaţii de cuarci apărând în locuri diferite 
pe hartă (figura 12). 

Gell-Mann lucra din nou de unul singur, dar nu era singurul 
teoretician aflat pe urmele unei explicaţii fundamentale. Întors 
din Marea Britanie în Israel de vreo doi ani, Ne'eman lucrase 
împreună cu matematicianul Haim Goldberg la o idee foarte 
speculativă privind un triplet fundamental, dar ei nu îndrăzniseră 
să declare ca acestea ar putea fi particule „reale“ cu sarcini 
electrice fracționare. 

Cam în aceeaşi perioadă când au fost tipărite speculațiile 
lui Gell-Mann, George Zweig, fost student de la Caltech, ela- 
borase o schemă perfect echivalentă, bazată pe un triplet funda- 
mental de particule pe care le-a numit „aşi“. EI şi-a imaginat 
că barionii ar putea fi construiți din tripleți de aşi, iar mezonii 
din dubleţi de aşi şi anti-aşi. Zweig lucra ca asistent postdoctoral 
asociat la CERN şi şi-a publicat ideile în ianuarie 1964 într-un 


* Relaţia este puțin mai complicată. De fapt, izospinul e dat de 

% x (numărul de cuarci up minus numărul de cuarci anti-up) — 2 x 

(numărul de cuarci down minus numărul de cuarci anti-down). (N. a.) 

** Din nou, relaţia e un pic mai complicată. Stranietatea se calcu- 

lează ca minus (numărul de cuarci strange minus numărul de cuarci 
anti-strange). (N. a.) 

Figura 11. Mecanismul 
dezintegrării nucleare 
beta se explică acum în 
funcție de 
dezintegrarea prin forța 
slabă a unui cuarc 
down din neutron (d) 
într-un cuarc up (u), 
care transformă 
neutronul în proton, cu 
emisia unei particule 

W virtuale. 


Figura 12. Calea cu 
opt braţe poate fi 
explicată simplu în 
funcție de diversele 
combinaţii posibile de 
cuarci up, down şi 
strange, ilustrate aici 
pentru octetul barionic. 
Particulele AO şi 20 
sunt ambele compuse 
din cuarci up, down şi 
strange, dar diferă ca 
izospin. AO are 
izospinul 0, iar 20 are 
izospinul 1. Această 
diferență poate fi 
atribuită diverselor 
combinaţii posibile ale 
funcțiilor de undă ale 
cuarcilor up şi down. 
AO e format dintr-o 
combinație 
antisimetrică (ud — du), 
X0 dintr-o combinaţie 
simetrică (ud + du). 

preprint CERN. Văzând apoi articolul lui Gell-Mann, Zweig 
s-a pus rapid pe lucru pentru a-şi dezvolta modelul, a produs 
un alt preprint CERN de 80 de pagini şi l-a trimis spre publicare 
prestigioasei reviste Physical Review. 

A fost desfiinţat de referenţii revistei. Articolul n-a fost pu- 
blicat niciodată. 

Gell-Mann era deja un fizician cunoscut, cu multe descope- 
riri importante la activ, şi putea fi iertat pentru „eroarea“ de 
judecată privind cuarcii. Ca tânăr asociat postdoctoral, Zweig 
nu se afla într-o asemenea poziţie fericită. Atunci când, la scurt 
timp după aceea, a căutat un post la o universitate de vârf, unul 
dintre membrii facultății, un respectabil teoretician mai în 
vârstă, a declarat că modelul aşilor e lucrarea unui şarlatan. 
Zweig n-a primit postul şi a revenit la Caltech spre sfârşitul 
lui 1964. Mai târziu, Gell-Mann s-a străduit să-i asigure lui 
Zweig, recunoaşterea pentru rolul său în descoperirea cuarcilor. 

Modelul cuarcilor era o schemă simplificatoare frumoasă, 
dar de fapt nu era mai mult decât rezultatul potrivelii unor tipare. 
Nu exista practic nici o bază experimentală pentru el. Gell-Mann 
nu şi-a susținut cauza, fiind mai degrabă rezervat în legătură cu 
statutul noilor particule. Vrând să evite angajarea în dezbateri 
filozofice privind realitatea particulelor care nu pot fi văzute în 
principiu niciodată, el a numit cuarcii „obiecte matematice“. 
Unii au interpretat asta în sensul că Gell-Mann n-ar fi crezut că 
cuarcii sunt alcătuiți din „materie“ reală, că sunt entităţi care 
există în realitate şi că se pot combina producând efecte reale. 

Zweig a fost mai curajos (sau, în funcție de felul în care inter- 
pretăm, mai nesăbuit). În al doilea preprint CERN el scrisese: 
„Există, de asemenea, şansa extremă ca modelul să fie o apro- 
ximaţie mai bună a naturii decât ne închipuim, iar aşii cu sarcini 
fracţionare să se găsească din plin înăuntrul nostru.“S 


* 


Fizicianul Philip Anderson, care lucra în domeniul stări solide, 
nu credea în teorema lui Goldstone. Era evident, din numeroase 

exemple concrete din fizica stării solide, că bosonii Nambu-— 
Goldstone nu sunt produşi întotdeauna când simetriile de eta- 
lonare sunt rupte spontan. Simetriile erau rupte tot timpul, şi 
totuşi fizicienii stării solide nu erau deloc copleşiţi din cauza 
asta de şuvoaie de particule fără masă, asemănătoare fotonului. 
Nu existau particule fără masă generate în interiorul supracon- 
ductorilor, de pildă. Ceva nu era tocmai în regulă. 

În 1963, Anderson a sugerat că problemele cu care se luptau 
teoreticienii câmpurilor cuantice s-ar putea rezolva oarecum 
de la sine*: 


Considerând analogia cu supraconductibilitatea, este deci 
probabil ca drumul să fie acum deschis [...] fără nici un fel 
de dificultăți legate de bosonii de etalonare Yang-—Mills de 
masă nulă ori de bosonii |Nambu-]Goldstone de masă nulă. 
Aceste două tipuri de bosoni par să se poată „anihila reci- 
proc“, lăsând doar bosoni de masă finită. 


Putea fi într-adevăr totul atât de simplu? Să fie acesta un caz 
în care două rele să dea un lucru bun? Articolul lui Anderson 
a provocat o controversă minoră. Când argumentele şi contra- 
argumentele şi-au făcut apariția în presa ştiinţifică, câțiva fizi- 
cieni le-au studiat cu atenţie. 

A urmat o serie de articole care prezentau mecanisme deta- 
late de rupere spontană a simetriei, în care diverşi bosoni fără 
masă „se anihilau reciproc“ cu adevărat, lăsând doar particule 
masive. Aceste articole au fost publicate în mod independent 
de fizicienii belgieni Robert Brout şi Francois Englert, de 
fizicianul englez Peter Higgs de la Universitatea din Edinburgh, 
şi de Gerald Guralnik, Carl Hagen şi Tom Kibble de la Imperial 
College din Londra.* Mecanismul e cunoscut sub numele de 


* Aceste trei articole au fost publicate toate în 1964 în acelaşi volum 
(13) al revistei Physical Review Letters, la paginile 321-323 şi, res- 
pectiv, 508—509 şi 585-587. (N. a.) 

mecanism Higgs (sau, în unele medii mai preocupate de de- 
mocrația descoperirilor, mecanism Brout-Englert—Higgs—Hagen-— 
Guralnik-—kKibble — BEHHGK, sau mecanismul „beck“). 

Mecanismul funcționează astfel. O particulă de câmp fără 
masă, cu spinul 1 (un boson), se deplasează cu viteza luminii şi 
are două „grade de libertate“, ceea ce înseamnă că amplitudinea 
undei sale poate oscila în două dimensiuni perpendiculare 
(adică, transversale) pe direcția de-a lungul căreia se deplasează. 
Dacă particula se mişcă, să spunem, pe direcția z, atunci amplitu- 
dinea undei poate oscila doar pe direcțiile x şi y (stânga/dreapta 
şi sus/jos). Pentru foton, cele două grade de libertate sunt aso- 
ciate cu polarizarea circulară spre stânga şi polarizarea circulară 
spre dreapta. Aceste stări pot fi combinate pentru a forma stările 
mai familiare de polarizare liniară: orizontală (pe direcția x) şi 
verticală (pe direcția y). Pentru lumină nu există polarizare pe o 
a treia dimensiune. 

Pentru a schimba această stare este necesar să se introducă 
un câmp cuantic de fond, numit adesea câmp Higgs, care să 
rupă simetria.* Câmpul Higgs este caracterizat de forma curbei 
de energie potenţială. 

Ideea unei curbe a energiei potenţiale este relativ simplă. 
Imaginaţi-vă un pendul oscilând înainte şi înapoi în jurul pozi- 
tei de echilibru. Când pendulul urcă în timpul balansului, el 
îşi reduce viteza, se opreşte, apoi oscilează înapoi în sens contrar. 
În acest punct, toată energia mişcării sale (energia cinetică) s-a 
transformat în energie potențială înmagazinată în pendul. Când 
pendulul oscilează înapoi, energia potențială e eliberată ca ener- 
gie cinetică de mişcare, iar viteza lui creşte. În punctul cel mai 
de Jos al oscilației, când pendulul e orientat pe verticală în Jos, 
energia cinetică este maximă, iar energia potenţială e zero. 


* Spre deosebire de alte câmpuri cuantice pe care le-am întâlnit până 
acum în această carte, câmpul Higgs este un câmp „scalar“ — el are o 
mărime în fiecare punct din spațiu-timp, dar nu are nici o direcţie. Cu alte 
cuvinte, el „nu trage“ şi „nu împinge“ în vreo anume direcție anume. (N. a.) 

Dacă reprezentăm grafic energia potenţială în funcţie de 
unghiul de deplasare a pendulului faţă de verticală, obținem o 
parabolă — vezi figura 13(a). Minimul în această curbă de ener- 
gie potențială este evident punctul în care deplasarea pendulului 
e zero. 

Curba energiei potențiale a câmpului Higgs diferă într-un 
mod subtil de cea din exemplul de mai sus. În locul unghiului 
de deplasare, reprezentăm deplasarea sau valoarea câmpului 
însuşi. În partea cea mai de jos a curbei există o mică proemi- 
nenţă, nu prea diferită de vârful unui sombrero, sau de adân- 
citura din fundul unei sticle de şampanie. Prezenţa acestei 
proeminențe face ca simetria să se rupă. Pe măsură ce câmpul 
se răceşte şi îşi pierde energia potențială, el cade în mod alea- 
tor, asemenea creionului care se răstoarnă, într-o vale a curbei 
(curba e de fapt tridimensională). Dar, de această dată, punctul 
situat cel mai jos pe curbă corespunde unei valori a câmpului 
diferite de zero. Fizicienii spun că în acest caz există o valoare 
medie pe vid diferită de zero. Ea reprezintă un vid „fals“, ceea 
ce înseamnă că vidul nu e complet gol — el conţine valori diferite 
de zero ale câmpului Higgs. 

Prin ruperea simetriei se creează un boson Nambu-Goldstone 
fără masă. Acesta poate fi acum „absorbit“ de câmpul bosonic 
de spin 1, pentru a genera un al treilea grad de libertate (înain- 
te/înapoi). Amplitudinea undei particulei câmpului poate acum 
să oscileze în toate cele trei dimensiuni, inclusiv în direcția pe 
care se propagă. Particula capătă „adâncime“ (vezi figura 14). 

În mecanismul Higgs, obţinerea celei de-a treia dimensiuni 
echivalează oarecum cu aplicarea unei frâne. Particula este în- 
cetinită într-o măsură care depinde de intensitatea interacției ei 
cu câmpul Higgs. 

Fotonul nu interacționează cu câmpul Higgs şi continuă să 
se mişte netulburat, cu viteza luminii. El rămâne fără masă. Par- 
ticulele care interacționează cu câmpul capătă profunzime, câş- 
tigă energie şi sunt încetinite, câmpul din jurul lor frânându-le 

Pendul 5 


Unghi de 
deplasare Câmp Higgs 


pt Ia 


Câmpul nu 
este zero 


| 


Energie potenţială 
Energie potenţială 

Figura 13. (a) În cazul unui pendul simplu fără frecare, curba energiei 
potenţiale seamănă cu o parabolă, iar energia potenţială nulă corespun- 
de unei deplasări a pendulului egale cu zero. Curba energiei potenţiale 
pentru câmpul Higgs (b) are însă altă formă. Acum energia potențială 
nulă corespunde unei deplasări finite (a câmpului însuşi), sau a ceea ce 
fizicienii numesc o valoare medie pe vid nenulă. 


ca melasa. Interacțiile particulei cu câmpul se manifestă ca o 
rezistenţă faţă de accelerarea e1.* 

Nu vă sună oarecum familiar? 

Masa inerțială a unui corp este o măsură a rezistenţei sale 
la accelerare. Instinctul ne spune să echivalăm masa inerțială 


* Observaţi că mişcarea accelerată este cea care e împiedicată. Par- 
ticulele care se mișcă cu viteză constantă nu sunt afectate de câmpul 
Higgs. Din acest motiv, câmpul Higgs nu intră în contradicție cu teoria 
restrânsă a relativităţii a lui Einstein. (N. a.) 

Figura 14. Un boson fără masă se deplasează cu viteza luminii şi are 
doar două „grade de libertate“ transversale, stânga/dreapta (x) şi sus/ 
Jos (y). Când interacționează cu câmpul Higgs, particula poate absorbi 
un boson Nambu-Goldstone fără masă, dobândind un al treilea grad 
de libertate — înainte/înapoi (2). În consecință, particula capătă „adân- 
cime“ şi este încetinită. Această rezistenţă la accelerare constituie masa 
particulei. 


cu cantitatea de substanță pe care o are corpul. Cu cât conţine 
corpul mai multă „materie“, cu atât este el mai greu de accelerat. 
Mecanismul Higgs inversează această logică. Acum interpretăm 
ca masă (inerţială) a particulei gradul în care câmpul Higgs 
se opune accelerării particulei. 

Conceptul de masă a dispărut printr-un simplu joc al logicii. 
EI a fost înlocuit prin interacțiile dintre particulele care altmin- 
teri nu ar avea masă şi câmpul Higgs. 

Mecanismul Higgs nu a câştigat imediat adepţi. Higgs însuşi 
s-a lovit de dificultăți în publicarea articolului. EI l-a trimis 
inițial revistei europene Physics Letters, în iulie 1964, dar a fost 
respins de editor, pe motiv că e „inadecvat“. După mai mulți ani, 
Higgs avea să scrie”: 


Am fost indignat. Credeam că ceea ce arătasem putea avea 
consecinţe importante în fizica particulelor. Mai târziu, cole- 

gul meu Squires, care a petrecut luna august 1964 la CERN, 
mi-a spus că teoreticienii de acolo n-au înţeles esența lucrării 
mele. Privind în urmă, acest lucru nu e surprinzător: în 1964 
[...] teoria cuantică a câmpului nu mai era la modă [...]. 


Higgs a făcut câteva modificări în articol şi l-a trimis revistei 
Physical Review Letters. Lucrarea 1-a fost trimisă lui Nambu 
pentru referatul de specialitate. Nambu i-a cerut lui Higgs să 
spună care era relația dintre articolul său şi un articol al lui Brout 
şi Englert, care tocmai fusese publicat în aceeaşi revistă (pe 
31 august 1964). Higgs nu ştiuse de lucrarea lui Brout şi Englert 
pe aceeaşi temă, şi a citat articolul lor într-o notă de subsol 
suplimentară. El a adăugat, de asemenea, un paragraf final la 


je wi... 


„multipleţi incompleţi de bosoni scalari şi vectoriali“&, o refe- 


rire destul de obscură la posibilitatea existenţei unui alt boson 
masiv de spin zero, particula cuantică a câmpului Higgs. 
Acesta avea să fie cunoscut ca bosonul Higgs. 
În mod surprinzător poate, mecanismul Higgs a avut un im- 
pact imediat slab asupra celor care ar fi avut cel mai mult de 


câştigat de pe urma lui. 
e 


Higgs s-a născut la Newcastle pe Tyne, în Anglia, în anul 1929. 
În 1950 a absolvit fizica la King's College, Londra, şi şi-a luat 
doctoratul patru ani mai târziu. Au urmat perioade petrecute 
la Universitatea din Edinburgh, la Universitatea din Londra şi 
la Imperial College. A revenit la Universitatea din Edinburgh 
în 1960, pentru a ocupa un post de lector de fizică matematică. 
S-a căsătorit în 1963 cu Jody Williamson, o colegă activistă 
în campania pentru dezarmare nucleară. 

În august 1965, Higgs a plecat împreună cu Jody la Chapel 
Hill, pentru o perioadă sabatică la Universitatea din Carolina 
de Nord. Primul lor fiu, Christopher, s-a născut peste câteva luni. 
Puțin după aceea, Higgs a primit de la Freeman Dyson invitația 

de a prezenta un seminar despre mecanismul Higgs la Institutul 
de Studii Avansate de la Princeton. Higgs era îngrijorat în pri- 
vința felului în care avea să fie primită teoria sa într-un loc 
renumit pentru seminarele dure, „cu pușca la picior“, dar, când 
a ținut seminarul, în martie 1966, a scăpat teafăr. Pauli murise 
în decembrie 1958, însă ne putem întreba dacă argumentele 
lui Higgs i-ar fi schimbat atitudinea faţă de nefericita pledoarie 
a lui Yang, din urmă cu mai bine de doisprezece ani. 

Higgs a profitat de ocazie pentru a răspunde unei cereri mai 
vechi de a susține un seminar la Universitatea Harvard, iar a 
doua zi a plecat într-acolo. Publicul a fost la fel de sceptic, un 
teoretician de la Harvard recunoscând mai târziu că „abia aş- 
teptau să-l facă bucăţi pe acest idiot care credea că poate ocoli 
teorema lui Goldstone“”. 

Glashow era în sală, dar se pare că pe atunci uitase cu totul 
de tentativele lui mai vechi de a obţine o teorie unificată elec- 
troslabă, teorie care să prezică masele particulelor W*, W- şi 
ZO, care trebuiau cumva să fie masive. „Amnezia lui a persistat 
din păcate tot anul 1966“, avea să spună Higgs.!0 Ca să fim 
drepți cu Glashow, Higgs era preocupat de aplicarea mecanis- 
mului său în cazul forței tari. 

Dar Glashow n-a reuşit să coreleze cele două lucruri. Fostul 
său coleg de liceu Steven Weinberg (şi, independent, Abdus 
Salam) vor fi aceia care vor face în cele din urmă legătura. 

După obținerea unei licenţe la Universitatea Cornell în 1954, 
Weinberg îşi începuse studiile de masterat la Institutul Niels 
Bohr din Copenhaga, revenind la Universitatea Princeton în 
1957 pentru terminarea doctoratului. EI şi-a încheiat studiile 
postdoctorale la Universitatea Columbia din New York şi la 
Laboratorul de Radiaţii Lawrence din California, pentu a 
obţine apoi un post de profesor la Universitatea din Berkeley, 
California. În 1966 şi-a luat o vacanţă pentru merge ca lector 
invitat la Harvard, iar în anul următor a devenit profesor invi- 
tat la MIT. 

Weinberg îşi petrecuse cei doi ani anteriori ocupându-se de 
efectele ruperii spontane a simetriei în interacțiile prin forţa 
tare descrise de o teorie de câmp SU(2)*SU(2). Aşa cum des- 
coperiseră cu câţiva ani înainte Nambu şi Jona-Lasinio, rezulta- 
tul ruperii spontane a simetriei este faptul că protonii şi neutronii 
capătă masă. Weinberg credea că bosonii Nambu-Goldstone 
astfel creaţi ar putea fi aproximațţi prin pioni. La acea vreme, 
toate acestea păreau să aibă sens şi, departe de a încerca să oco- 
lească teorema Goldstone, el a privit în mod cert cu bucurie 
particulele suplimentare prezise. 

Dar acum Weinberg şi-a dat seama că această abordare nu 
putea fi rodnică şi i-a venit brusc o altă idee!!: 


La un moment dat în toamna lui 1967, cred că în timp ce 
conduceam maşina spre biroul meu de la MIT, am înțeles 
dintr-odată că aplicasem idei corecte într-o problemă greşită. 


Weinberg aplicase mecanismul Higgs în cazul forței tari. El şi-a 
dat acum seama că structurile matematice pe care încercase să 
le aplice interacțiilor prin forţa tare erau exact cele necesare pen- 
tru a rezolva problemele pe care le aveau interacțiile prin forța 
slabă şi bosonii masivi implicaţi în aceste interacții. „O, Doam- 
ne“, a exclamat el cu voce tare, „ăsta e răspunsul pentru interac- 
țiile slabe!“!? 

Weinberg era pe deplin conştient că, dacă masele particulelor 
W*, W- şi ZOsunt puse cu mâna, ca în teoria de câmp electroslab 
SUO)xU(1) a lui Glashow, atunci rezultatul va fi nerenormabil. 
EI se întreba acum dacă nu cumva ruperea simetriei prin meca- 
nismul Higgs ar înzestra particulele cu masă, ar elimina bosonii 
Nambu-Goldstone nedoriți şi ar produce o teorie care să fie în 
principiu renormabilă. 

Rămânea problema curenților slabi neutri, interacții impli- 
când particula neutră ZO, pentru care nu exista încă nici o dovadă 
experimentală. Weinberg a hotărât să evite cu totul această pro- 
blemă, restrângându-şi teoria la leptoni — electroni, miuoni şi 

neutrini. El devenise între timp circumspect în privinţa ha- 
dronilor, particulele afectate de forța tare, şi mai ales în privința 
particulelor stranii, care constituiau principalul motiv pentru 
studiul experimental al interacțiilor prin forţa slabă. 

Curenţii neutri erau în continuare prezişi, dar, într-un model 
care consta doar din leptoni, aceşti curenţi ar implica neutrini. 
Neutrinul se dovedise încă de la început destul de greu de pus 
în evidenţă experimental, iar Weinberg şi-a imaginat pesemne 
că detectarea curenților neutri ai forței slabe care implică aceste 
particule pune probleme experimentale atât de grele, încât el 
îi poate prezice fără să se teamă prea mult că va fi contrazis. 

Weinberg a publicat în noiembrie 1967 un articol care pre- 
zenta în detaliu teoria unificată electroslabă pentru leptoni. 
Aceasta era o teorie de câmp SUO)xU(1) redusă la simetria 
U(1) obişnuită a electromagnetismului prin ruperea spontană 
a simetriei, care dădea masă particulelor W*, W- şi ZO, în timp 
ce fotonul rămânea fără masă. El a estimat masele bosonilor 
forţei slabe: aproximativ 85 de mase protonice pentru particu- 
lele W şi 96 de mase protonice pentru particula ZO. N-a reuşit 
să demonstreze că teoria e renormabilă, dar era sigur că este. 

În 1964, Higgs vorbise despre posibilitatea existenţei unui 
boson Higgs, dar acest fapt nu era legat de vreo forță sau vreo 
teorie anume. În teoria sa electroslabă, Weinberg găsise că era 
necesar să introducă un câmp Higgs cu patru componente. Trei 
dintre acestea aveau să asigure masă pentru particulele W*, W- 
şi ZO. A patra urma să fie o particulă fizică — bosonul Higgs. 
Ce fusese la început o posibilitate matematică devenise acum 
o predicție. Weinberg chiar a estimat mărimea cuplajului dintre 
bosonul Higgs şi electron. Bosonul Higgs a făcut un pas extrem 
de important înainte, devenind o particulă „reală“. 

În Marea Britanie, Abdus Salam aflase de mecanismul Higgs 
de la Tom Kubble. EI lucrase mai înainte la o teorie electroslabă 
de câmp SUQ)xU(1), şi a înţeles imediat posibilitatea oferită 
de ruperea spontană a simetriei. Când a văzut un preprint al 

articolului lui Weinberg care aplica teoria în cazul leptonilor, 
şi-a dat seamă că el şi Weinberg ajunseseră în mod indepen- 
dent la exact acelaşi model. A hotărât să nu-şi publice lucrarea 
până nu va avea ocazia să includă în mod corect hadronii. Dar, 
deşi a încercat din răsputeri, n-a putut ocoli problema curenților 
neutri. 

Atât Weinberg, cât şi Salam credeau că teoria este renorma- 
bilă, dar nici unul n-a putut demonstra asta. ŞI nici n-au putut 
prezice masa bosonului Higgs. 


* 


Nimeni n-a dat prea mare importanţă acestor lucruri. Cei câțiva 
care le-au acordat o oarecare atenție au fost de regulă critici. 
Problema masei fusese rezolvată printr-o „şmecherie“ care 
semăna confuzie, implicând un câmp ipotetic, care implica un 
alt boson ipotetic. Se părea că fizicienu teoriei cuantice a câm- 
pului continuau să se joace cu câmpurile şi particulele, conform 
unor reguli obscure pe care puţini le înțelegeau. 

Fizicienii particulişti i-au ignorat pur şi simplu şi au conti- 
nuat să se ocupe de ştiinţa lor. 


CAPITOLUL 5 
Pot face asta! 


În care Gerard t Hooft demonstrează că teoriile de câmp 
Yang-—Mills pot fi renormate, iar Murray Gell-Mann şi 
Harald Fritsch elaborează o teorie a forței tari bazată 
pe culoarea cuarcilor. 


Pe lângă absurdele sarcini electrice fracționare, mai exista o 
mare problemă cu modelul cuarcilor. Fiind constituenți ai „par- 
ticulelor de materie“, cum sunt protonii şi neutronii, cuarcii 
trebuiau să fie fermioni, cu spini semiîntregi. De aici rezulta, 
conform principiului lui Pauli, că hadronii nu puteau conţine 
mai mult de un cuarc în fiecare din stările cuantice posibile. 
Dar, conform modelului cuarcilor, protonul trebuia să fie 
alcătuit din doi cuarci up şi un cuarc down. Era oarecum totuna 
cu a spune că un orbital atomic trebuie să conțină doi electroni 
cu spinul în sus şi unul cu spinul în jos. Acest lucru nu era însă 
posibil. Proprietăţile de simetrie ale funcției de undă îl interzi- 
ceau. Puteau exista doar doi electroni, unul cu spinul în sus şi 
unul cu spinul în jos. Nu mai era loc pentru al treilea. La fel, dacă 
cuarcii erau fermioni, nu era loc pentru doi cuarci up în proton.* 
Această problemă fusese identificată la scurt timp după 
publicarea de către Gell-Mann a primului său articol despre 
cuarci. Fizicianul Oscar Greenberg a sugerat în 1964 că în rea- 
litate cuarcii ar putea fi parafermioni, ceea ce însemna că ei ar 


* De fapt, cuarcii legaţi în hadroni se mai disting şi prin numă- 
rul cuantic de spin, ceea ce face ca, în cazul protonului, cei trei cuarci 
să poate fi în stări diferite, aşa cum cere principiul lui Pauli. Proble- 
ma semnalată în carte există însă în cazul altui hadron, aşa-numita par- 
ticulă omega, al cărei spin total cere ca cei trei cuarci să aibă spinii „în 
sus“. (N. £.) 


POT FACE ASTA! 99 


putea să se distingă şi prin alte „grade de libertate“ în afara celui 
pentru care numerele cuantice erau up, down şi strange. Ca 
urmare, ar putea exista diferite tipuri de cuarci up, de exemplu. 
Câtă vreme erau de tipuri diferite, doi cuarci up puteau sta 
foarte bine unul lângă altul într-un proton, fără să ocupe aceeaşi 
stare cuantică. 

Dar existau probleme şi cu acest model. Soluția lui Green- 
berg făcea posibil ca barionii să se comporte ca bosonii, conden- 
sându-se într-o singură stare macroscopică la fel ca un fascicul 
de lumină laser. Acest lucru nu era acceptabil. 

Yoichiro Nambu a încercat o schemă similară, sugerând 
mai întâi că ar putea exista două, apoi trei tipuri diferite de 
cuarci up, down şi strange. Un tânăr student la masterat de la 
Universitatea Syracuse din New York, coreeanul Moo-Young 
Han, i-a scris în 1965 dezvoltând această idee. Împreună au re- 
dactat un articol care a fost publicat mai târziu în acel an. 

Nu era însă o simplă generalizare a teoriei lui Gell-Mann 
privind cuarcii. Han şi Nambu au introdus un nou tip de „sar- 
cină a cuarcului“, care era diferită de sarcina electrică. Cei doi 
cuarci up din proton se distingeau acum prin noua sarcină, 
evitând astfel încălcarea principiului de excluziune al lui Pauli. 
Ei au susținut că forța care ține cuarcii împreună în interiorul 
nucleonilor mai mari se bazează pe o simetrie locală SU(3), 
care nu trebuie confundată cu simetria globală SU(3) care stă 
la baza Căii cu opt braţe. 

Ei au hotărât, de asemenea, să folosească această ocazie 
pentru a scăpa de sarcinile electrice fracționare, introducând 
în schimb în teoria cuarcilor nişte tripleți SU(3) suprapuşi, cu 
sarcini electrice egale cu +1, 0 şi —1, pe lângă noul tip de sarcină. 

Nimeni nu le-a dat mare atenție. Han şi Nambu făcuseră 
un mare pas înainte către soluția finală, dar lumea nu era încă 
pregătită. 

e 
Glashow a revenit până la urmă, în 1970, la problemele teoriei 
sale de câmp SUO)xU(1) a interacţiilor electroslabe, în 

compania a doi cercetători postdoctorali de la Harvard, fizicia- 
nul grec John Ilhopoulos şi italianul Luciano Maiani. Glashow 
îl întâlnise pentru prima oară pe Iliopoulos la CERN, şi fusese 
impresionat de eforturile lui de a găsi o cale pentru a renorma 
teoria de câmp a forței slabe. Maiani a sosit la Harvard cu câteva 
idei ciudate despre intensitatea interacțiilor slabe. Toţi trei şi-au 
dat seama că preocupările lor erau convergente. 

În acel moment nici unul dintre ei nu cunoştea articolul din 
1967 al lui Weinberg, care aplica ruperea spontană a simetriei 
şi mecanismul Higgs într-o teorie electroslabă a leptonilor. 

Glashow, Iliopoulos şi Maiani au luat de la început lupta 
cu teoria. Dacă introduceau masele particulelor W*, W- şi ZO 
„cu mâna“ în teorie, atunci în ecuaţii apăreau divergențe necon- 
trolabile care făceau ca teoria să fie nerenormabilă. Mai era 
apoi problema curenților slabi neutri. De exemplu, teoria pre- 
zicea că un kaon neutru trebuie să se dezintegreze prin emisia 
unui boson ZO, schimbând stranietatea particulei din proces şi 
producând doi miuoni — un curent slab neutru. Nu exista însă 
nici o dovadă experimentală privind acest mod de dezintegrare. 
În loc să abandoneze cu totul bosonul ZO, fizicienii au încercat 
să înțeleagă de ce acest mod particular ar putea fi interzis. 

Neutrinul miuonic fusese descoperit în 1962, ca al patrulea 
lepton alături de electron, neutrinul electronic şi miuon. Fizicie- 
nii au început să ajusteze modelul cu trei cuarci şi patru leptoni, 
adăugând inițial mai mulți leptoni. Dar Glashow publicase deja 
un articol în 1964, speculând asupra existenţei posibile a unui 
al patrulea cuarc, pe care l-a numit cuarcul charm.* Această solu- 
ție părea mai rezonabilă. Natura doreşte cu siguranţă un echi- 
hbru între numărul leptonilor şi numărul cuarcilor. Un model 
cu patru leptoni şi patru cuarci avea o simetrie mult mai plăcută. 


* Am păstrat numele originale din engleză pentru cuarci (up, down, 
charm, strange), cu prescurtările consacrate (u, d, c, s). Pentru ha- 
droni, vom utiliza uneori versiunile în română, de pildă mezoni cu stra- 
nictate sau cu farmec (traducerea lui charm). (N. £.) 

Teoreticienii au introdus în joc un al patrulea cuarc, o 
versiune mai grea a cuarcului up cu sarcina +2/3. Ei şi-au dat 
seama că astfel eliminau cu totul curenţii slabi neutri. 

Curenţii slabi neutri pot să apară prin dezintegrări care-l 
implică pe ZO sau prin dezintegrări mai complexe, care implică 
emisia celor două particule W* şi W-. În ambele cazuri 
rezultatul final e acelaşi — doi miuoni cu sarcini electrice opuse, 
u' şi pu. Cea de-a doua cale de dezintegrare e reprezentată în 
figura 15(a). Aici, un kaon neutru (prezentat ca o combinaţie 
de cuarci down şi anti-strange) emite o particulă W- virtuală, 
iar cuarcul down (cu sarcina —1/3) se transformă într-un cuarc 
up (cu sarcina +2/3). Particula virtuală W- se dezintegrează 
într-un miuon şi un antineutrin MIuonic. 

Cuarcul up care rezultă se poate presupune apoi că emite o 
particulă W” virtuală, transformându-se într-un cuarc strange. 
Particula W' se dezintegrează într-un miuon pozitiv şi un ncutrin 
miuonic. Acest proces este interpretat ca o „contribuţie a unei 
bucle“ la rezultatul total, care implică dezintegrarea unui kaon 
neutru într-un miuon încărcat pozitiv şi unul încărcat negativ. 

Nu exista, în principiu, nici un motiv pentru care acest 
exemplu de curent neutru să nu fie observat. Totuşi, modurile 
de dezintegrare comune ale kaonilor neutri produc pioni, nu 
miuoni. Calea de dezintegrare în miuoni era cumva blocată. 
Glashow, Iliopoulos şi Maiani au înţeles că un mod de dez- 
integrare perfect analog implicând cuarcul charm ar conduce 
la rezultatul dorit — figura 15 (b). O diferență de semn în con- 
tribuţiile celor două moduri de dezintegrare posibile înseamnă 
că practic ele se anihilează reciproc. Prins ca un iepure în lumina 
farurilor, kaonul neutru nu se poate decide în ce parte să sară, 
până e prea târziu. 

Era o soluție ingenioasă. Kaonii, principala bază pentru 
studiile experimentale ale interacțiilor slabe care ar fi putut fi 
mediate prin curenți neutri, nu se dezintegrau aproape niciodată 
aşa din cauza modurilor de dezintegrare alternative care im- 
plicau cuarcul charm. 

Figura 15. (a) Un kaon neutru se dezintegrează în doi miuoni printr-un 
mecanism complicat care implică emisia particulelor W" şi W-. Nu 
există o schimbare netă a sarcinii, deci acesta este un curent slab neu- 
tru. (b) Calea de dezintegrare definită în (a) este compensată de această 
cale de dezintegrare alternativă care implică cuarcul charm (notat aici 
prin €). 


Entuziasmaţi de descoperirea lor, cei trei fizicieni s-au în- 
ghesuit într-o maşină şi au plecat spre MIT ca să-l întâlnească pe 
fizicianul american Francis Low, care se ocupase şi el de aceas- 
tă problemă. Weinberg li s-a alăturat, iar împreună au discutat 
despre avantajele acestui nou mecanism Glashow-Ilopoulos-— 
Maiani (GIM). 

Ce a urmat a fost o extraordinară lhpsă de comunicare. 

Aproape toate ingredientele unei teorii unificate a forțelor 
slabă şi electromagnetică erau reunite în mințile teoreticienilor 

adunaţi în biroul lui Low. Weinberg înțelesese cum să aplice 
ruperea spontană a simetriei folosind mecanismul Higgs într-o 
teorie de câmp SUQ)xU(1) pentru leptoni, permiţând ca masele 
particulelor să fie calculate în loc să fie puse de la început cu 
mâna. Glashow, Iliopoulos şi Maiani găsiseră o soluţie posibilă 
pentru problema curenților slabi neutri în dezintegrările parti- 
culelor cu stranietate şi ofereau promisiunea că teoria SU(2)x 
U(1) ar putea fi extinsă la interacțiile slabe care implică hadroni. 
Dar ei mai trebuiau încă să precizeze masele particulelor de 
câmp şi se luptau cu divergenţele. 

Glashow, Iliopoulos şi Maiani nu ştiau nimic despre lucrarea 
lui Weinberg din 1967, iar Weinberg n-a spus nimic despre ea. 
EI a mărturisit mai târziu că avea „un blocaj psihologic“ legat 
de lucrările lui anterioare, în special cele despre demonstrarea 
faptului că teoria electroslabă ar putea fi renormată.! În acelaşi 
timp, el nu a primit cu bunăvoință propunerea privind cuarcul 
charm. Glashow, Iliopoulos şi Maiani nu vorbeau doar despre 
o particulă nouă, parte a unei familii extinse de particule cu o 
relevanţă pesemne dubioasă, ci despre o întreagă nouă colecție 
de barioni şi mezoni „cu farmec“. Dacă cuarcul charm exista, 
atunci Calea cu opt braţe era doar o submulțime a unei reprezen- 
tări mult mai vaste, conţinând numeroşi membri „cu farmec“. 

Erau cam prea multe de înghițit numai pentru a explica ab- 
senţa curenților slabi neutri în dezintegrările particulelor stranii. 
„Desigur, nu toată lumea credea în existenţa hadronilor cu 
farmec pe care noi îi preziceam“, a spus Glashow.? 


* 


Nu putea fi vorba de vreun progres înainte ca cineva să demon- 
streze că teoria electroslabă Weinberg-Salam putea fi renormată. 

Teoreticianul olandez Martinus Veltman studiase matematica 
la Universitatea de Stat din Utrecht, ajungând profesor acolo 
în 1966. El a început să se ocupe de problema renormării teo- 
riilor de câmp Yang-Mills în 1968. 

Fizica energiilor înalte nu era un domeniu abordat de mulți 
cercetători în Olanda. Aceasta a dus la o oarecare senzație de 
izolare. Dar ea se potrivea cu scopurile lui Veltman, fiindcă 
însemna că nu trebuia să se justifice pentru alegerea unui subiect 
de cercetare în afara modei. 

La începutul lui 1969 el a primit un tânăr student, Gerard 
't Hoofit, care îşi definitiva o teză predoctorală (numită în mod 
colocvial în Olanda scriptie). Veltman a ezitat să-l implice pe 
tânărul său student în cercetările asupra teoriilor Yang-—Mills, 
deoarece considera că subiectul e prea riscant şi avea puţine 
şanse să conducă la un post bine plătit. Dar, după ce şi-a ter- 
minat cu succes teza predoctorală, lui 't Hooft i s-a oferit un post 
la universitate, aşa încât şi-a putut continua studiile doctorale. 
't Hooft şi-a exprimat dorinţa de a continua să lucreze cu 
Veltman. 

Veltman tot mai considera că teoriile Yang-—Mills erau pline 
de pericole. EI făcuse câteva progrese considerabile în privința 
renormării, însă problema era extrem de greu de tratat. Dar "t 
Hooft credea cu tărie că ea se va dovedi o bază fertilă pentru 
teza lui de doctorat. Veltman a sugerat iniţial un subiect diferit, 
dar "t Hooft nu s-a lăsat convins. 

Cei doi formau o pereche neobişnuită. Veltman era un tip 
cu personalitate puternică, tranşant, mândru de realizările sale, 
deşi indiferent faţă de lipsa generală de interes din partea co- 
munităţii fizicienilor. 't Hooft avea o constituție fragilă şi era 
mai degrabă timid, modestia lui ascunzând o minte deosebit 
de ascuțită. 

În cartea sa din 1997 intitulată In Search of the Ultimate 
Building Blocks (În căutarea constituenţilor fundamentali), *+ 
Hoofi îl va prezenta pe Veltman printr-o anecdotă. Într-o bună zi, 
Veltman a intrat într-un ascensor care era deja plin. Când buto- 
nul a fost apăsat, sistemul de alarmă al ascensorului a avertizat 
că era prea încărcat. Toţi ochii s-au întors spre Veltman, care 
era destul de corpolent şi, în plus, intrase printre ultimii. Dar, 

în timp ce alții ar fi mormăit jenați o scuză şi ar fi ieşit din lift, 
Veltman nu se clintea din loc. El cunoştea principiul de echi- 
valență al lui Einstein, care stă la baza teoriei generale a rela- 
tivitățu — dacă un om cade liber, greutatea lui nu se mai simte. 
Ştia ce trebuie să facă. 

„Când spun «acum» apăsaţi pe buton!“ a exclamat el. 

Apoi şi-a făcut vânt şi a sărit în aer. „Acum!“ a strigat el. 

Cineva a apăsat pe buton şi ascensorul a început să urce. 
Când Veltman a revenit pe podea, ascensorul avea deja o viteză 
suficientă pentru a-şi continua urcarea. 't Hooft se afla în acel 
ascensor. 

Într-o zi din toamna sau iarna lui 1970, Veltman şi "t Hooft 
se plimbau printre clădirile campusului universitar. 

— Nu-mi pasă ce şi cum, i-a spus Veltman studentului său, 
dar trebuie să avem cel puţin o teorie renormabilă cu bosoni 
vectoriali încărcați masivi, şi dacă ea seamănă sau nu cu natura 
nu contează, [acestea] sunt detalii care vor fi aranjate ulterior 
de vreun fanatic al modelelor. Oricum, toate modelele posibile 
au fost deja publicate.* 

— Pot face asta, a spus calm "t Hoofi. 

Știind foarte bine cât de grea era problema şi că alții — de 
talia lui Richard Feynman — încercaseră şi dăduseră greş, Velt- 
man a fost extrem de surprins de afirmația lui 't Hooft. 

— Ce spui? a întrebat el. 

— Pot face asta, a repetat "t Hooft. 

Veltman lucrase la această problemă atât de mult timp, încât 
pur şi simplu nu putea crede că soluția era atât de uşoară pe 
cât îşi închipuia "t Hooft. Era, pe bună dreptate, sceptic. 

— Pune totul pe hârtie şi o să vedem, a zis el. 

Dar 't Hooft aflase despre ruperea spontană a simetriei la 
o şcoală de vară organizată la Cargese, Corsica, în 1970. La 
sfârşitul lui 1970 el arătase în primul său articol că teoriile de 
câmp Yang-—Mills care conţin particule fără masă pot fi renor- 
mate. 't Hoofit era sigur că ruperea spontană a simetriei va face 

ca şi teoriile de câmp Yang-Mills cu particule masive să fie 
renormabile. 

În scurt timp scurt el a pus într-adevăr totul pe hârtie. 

Pe Veltman îl nemulţumea faptul că "t Hooft folosise meca- 
nismul Higgs. Era mai ales îngrijorat de faptul că prezenţa unui 
câmp Higgs de fond, care umple întregul univers, ar trebui să 
se manifeste prin efecte gravitaționale.* 

Aşa că au discutat în contradictoriu o vreme. În cele din urmă, 
"+ Hoofft a hotărât să-i dea conducătorului său de teză rezultatele 
calculelor lui teoretice, fără a arăta explicit de unde proveneau 
ele. Veltman ştia foarte bine de unde, dar s-a mulţumit să veri- 
fice doar corectitudinea rezultatelor lui 't Hooft. 

În urmă cu câţiva ani Veltman elaborase o nouă metodă de 
a efectua calcule algebrice complexe folosind un program pe 
care l-a numit Schoonschip, „vapor curat“ în olandeză.** Era 
unul dintre primele sisteme algebrice pe computer, care putea 
opera cu ecuații matematice în formă simbolică. Veltman a luat 
cu el la Geneva rezultatele lui "t Hooft pentru a le verifica pe un 
calculator de la CERN. 

Veltman era tulburat, dar rămânea sceptic. Uitându-se peste 
rezultate în timp ce-şi construia programul pe calculator, a hotă- 
rât să omită câţiva factori egali cu patru care apăreau în ecua- 
țule lui 't Hooft, factori în mod evident legaţi de bosonul Higgs. 
Credea că factorii egali cu patru erau pur şi simplu greşiți. Şi-a 
construit programul şi l-a rulat fără aceşti factori. 

Peste puţină vreme l-a sunat pe 't Hooft şi a declarat: „Merge 
aproape bine. Ai doar câţiva factori de doi greşiți.““ 


* Contribuind la constanta cosmologică, introdusă prima oară ca 
un termen „fără sens“ de Einstein în ecuaţiile lui pentru câmpul gravita- 
țional. În modelul lambda-CDM (cold dark matter = materie întunecată 
rece) al cosmologici big bang, constanta cosmologică (lambda) contro- 
lează rata de expansiune a spațiului-timp. (N. a.) 

** Expresie olandeză provenind din navigaţie, care înseamnă lămu- 
rirea unei situaţii încurcate. Veltman a afirmat ulterior că a ales acest 
nume pentru a enerva pe toată lumea, cu excepţia olandezilor. (N. a.) 

"t Hooft nu făcuse nici o greşeală. „Atunci el şi-a dat seama 
că şi factorul egal cu patru era corect“, a explicat 't Hooft, „şi 
că toate divergenţele se anulau în mod miraculos. În acel mo- 
ment era la fel de entuziasmat de asta pe cât fusesem şi eu.“ 

't Hooft reconstruise, absolut independent (şi printr-o pură 
coincidență), teoria de câmp bazată pe simetria SUQ)xU(1) 
ruptă pe care Weinberg o elaborase în 1967, şi arătase cum poate 
fi ea renormată. El se gândise să aplice teoria de câmp forţei 
tari, dar când Veltman l-a întrebat pe un coleg de la CERN dacă 
cunoştea vreo altă aplicaţie a unei teorii SU(2)xU(1), el a fost 
îndrumat către articolul lui Weinberg. Veltman şi 't Hooft au 
înțeles că elaboraseră o teorie cuantică de câmp complet renor- 
mabilă a interacțiilor electroslabe. 

Era o mare realizare. „.[...] efectul psihologic al unei de- 
monstrații complete a renormabilității a fost imens“, avea să 
scrie Veltman peste câţiva ani.* De fapt,'t Hooft reuşise să de- 
monstreze că teoriile de etalonare Yang-—Mills sunt renormabile 
în general. Teoriile cu simetrie de etalonare locală reprezintă 
într-adevăr singura clasă de teorii de câmp care pot fi renormate. 

't Hooft avea doar 25 de ani. Iniţial, Glashow n-a înţeles de- 
monstrația. El a spus despre 't Hooft: „Ori tipul e complet idiot, 
ori e cel mai mare geniu apărut în fizică după mulţi ani.“ 
Weinberg n-a crezut, dar când a văzut că un coleg teoretician o 
lua în serios, a hotărât să se uite mai atent la lucrarea lui "t Hoofi. 
A fost repede convins. 

't Hooft a primit un post de profesor asistent la Utrecht. 

Acum toate ingredientele erau disponibile. Exista o teorie 
de câmp cu simetria SU()xU(1) spontan ruptă, renormabilă, a 
interacțiilor slabă şi electromagnetică. Masele bosonilor W şi 
ZO rezultau în mod „natural“ din aplicarea mecanismului Higgs. 
Câteva anomalii rămâneau, dar 't Hooft precizase în articolul 
său, într-o notă de subsol, că acestea nu făceau teoria nerenor- 
mabilă. „Desigur“, avea să scrie el după câțiva ani, „afirmația 
trebuia interpretată în sensul că renormabilitatea se poate 

restabili adăugând numere convenabile din diversele tipuri de 
fermioni (cuarci), dar recunosc că mă gândeam şi că poate acest 
lucru nu e necesar.“$ 

Anomaliile care rămâneau au putut fi eliminate adăugând 
mai mulți cuarci modelului. 


* 


Ce speranţe erau acum pentru o teorie de câmp a forţei tari? 

Gell-Mann primise Premiul Nobel pentru fizică pe 1969 
pentru numeroasele sale contribuţii, în special pentru descope- 
rirea stranietății şi a Căii cu opt braţe. Realizările sale au fost 
trecute în revistă în discursul oficial ținut de Ivar Waller, mem- 
bru al Comitetului Nobel pentru fizică. Waller a menţionat şi 
cuarcii, explicând că, deşi căutaţi cu asiduitate, ei nu fuseseră 
descoperiți. El a recunoscut cu eleganţă că totuşi cuarcii erau 
de o mare valoare „euristică“. 

Gell-Mann trebuia acum să facă față statutului de celebri- 
tate acordat laureaţilor Nobel. Copleşit de cereri de a participa 
la reuniuni şi de a publica articole, a constatat că procesul de 
redactare, pe care îl găsise întotdeauna dificil, devenise acum 
imposibil. EI a ratat chiar şi termenul-limită pentru publicarea 
propriei sale conferințe Nobel în volumul Le prix Nobel al 
Academiei Suedeze.* A fost unul dintre numeroasele termene- 
limită ratate. 

În vara lui 1970, s-a retras cu familia la Aspen, în Colorado. 
Dar era o sustragere de la obligaţiile formale, nu de la fizică. 
Ei şi-au petrecut vacanţa împreună cu familile altor fizicieni 
pe domeniile Centrului Aspen pentru Fizică. 

Centrul era conceput ca un loc de retragere pentru laureaţii 
Nobel care doreau să lucreze în linişte. Fusese creat în 1962 de 
Institutul Aspen pentru Studii Umaniste, la propunerea a doi 


* Website-ul Nobelprize.org menţionează sec că: „Profesorul Gell- 
Mann şi-a prezentat conferința Nobel [pe 11 decembrie 1969], dar nu a 
trimis un manuscris pentru a fi inclus în acest volum.“ (N. a.) 

fizicieni. Ideca lor a fost să ofere un mediu liniştit, relaxat, infor- 
mal, unde fizicienii să scape de obligațiile administrative ale 
posturilor lor academice de rutină şi doar să discute fizică între 
el. Institutul cedase o parte din campusul său de pe pajiştile din 
Aspen, în mijlocul unui crâng de plopi de la marginea oraşului. 

La Aspen l-a întâlnit Gell-Mann pe Harald Fritzsch, un fer- 
vent adept al modelului cuarcilor, care a fost uimit să descopere 
că Gell-Mann avea o atitudine ciudat de ambiguă în privinţa 
propriei sale creaţii „matematice“. 

Fritzsch se născuse la Zwickau, la sud de Leipzig, în Germa- 
nia de Est. Împreună cu un coleg, fugise din Germania comu- 
nistă, scăpând de autoritățile din Bulgaria într-un caiac echipat 
cu un motor extern. Ei navigaseră vreo 300 km pe Marea Nea- 
gră, până în Turcia. 

Fritzsch începuse un doctorat în fizică teoretică la Institutul 
de Fizică şi Astrofizică din Miinchen, în Germania de Vest, unde 
unul dintre profesori era Heisenberg. În vara lui 1970, a trecut 
prin Aspen în drum spre California. 

Ca student în Germania de Est, Fritzsch se convinsese de 
faptul că cuarcii trebuie să stea la baza unei teorii cuantice de 
câmp a forţei nucleare tari. Aceste obiecte erau mult mai mult 
decât nişte instrumente matematice. Cuarcii erau reali. 

Gell-Mann a fost impresionat de entuziasmul tânărului ger- 
man şi a fost de acord ca Fritzsch să vină la el la Caltech cam 
o dată pe lună. Împreună, ei au început să lucreze la o teorie de 
câmp construită din cuarci. Când Fritzsch şi-a terminat studiile 
doctorale în Germania de Vest la începutul lui 1971, el s-a trans- 
ferat la Caltech. 

Fritzsch declanşase un mic cutremur, zdruncinând bazele 
atitudinii conservatoare a lui Gell-Mann față de cuarci. A fost 
mult mai mult decât un simplu cutremur psihologic: sosirea lui 
Fritzsch la Caltech pe 9 februarie 1971 a coincis cu un cutremur 
real, care a lovit în acea dimineaţă valea San Fernando în apro- 
piere de Sylmar, cu o magnitudine de 6,6 pe scara Richter. „În 
amintirea acelui moment“, avea să scrie mai târziu Gell-Mann, 

„am lăsat tablourile de pe pereţi să atârne strâmb, până când 
au fost perturbate din nou de cutremurul din 1987." 

Gell-Mann a obținut finanţări pentru el şi pentru Fritzsch, 
iar în toamna lui 1971 s-au dus împreună la CERN. Acolo au 
aflat de la William Bardeen (fiul lui John Bardeen, cel cu teoria 
BCS a supraconductibilităţii) despre existența unor anomalii în 
calculul ratelor de dezintegrare a pionilor neutri. Bardeen pe- 
trecuse un timp la Princeton, lucrând cu Stephen Adler la acest 
calcul. Ei arătaseră că modelul cuarcilor cu sarcini fracționare 
prezicea o rată de dezintegrare care era cu un factor de trei mai 
mică decât valoarea măsurată experimental. Adler mersese mai 
departe, arătând că modelul Han-Nambu al cuarcilor cu sarcini 
întregi era mai bun în prezicerea ratelor măsurate. 

Gell-Mann, Fritzsch şi Bardeen lucrau acum împreună 
pentru a explora diversele posibilități. Ei voiau să vadă dacă 
era posibil să pună de acord rezultatele privind dezintegrarea 
pionului neutru în doi fotoni cu o variantă a modelului inițial 
al cuarcilor cu sarcini fracționare. 

După cum sugeraseră Han şi Nambu, ei aveau nevoie de un 
nou număr cuantic. Gell-Mann a hotărât să numească acest nou 
număr cuantic „culoare“. În noua schemă, cuarcii aveau trei 
numere cuantice de culoare posibile: albastru, roşu şi verde.* 

Banonu ar fi alcătuiți din trei cuarci de culori diferite, astfel 
încât sarcina lor „de culoare“ totală să fie zero, iar rezultatul 
să fie „alb“. De exemplu, ne putem imagina că un proton constă 
dintr-un cuarc up albastru, un cuarc up roşu şi un cuarc down 
verde (u,u d). Un neutron va consta dintr-un cuarc up albastru, 
un cuarc down roşu şi un cuarc down verde (u,d d). Am putea 


* În schema lor inițială, Gell-Mann, Fritzsch şi Bardeen le-au nu- 
mit roşu, alb şi albastru (inspirați de steagul naţional francez). S-a văzut 
însă curând că roşu, verde şi albastru era o alegere mai bună, deoarece, 
atunci când sunt amestecate, produc culoarea albă (deşi, strict vorbind, 
culorile primare care produc alb prin combinare sunt roşu, galben şi 
albastru). Pentru a evita orice confuzie am adoptat de la început termi- 
nologia acceptată în prezent. (N. £.) 

considera că mezonii, de pildă pionii şi kaonii, sunt compuşi 
din cuarci colorați şi anticuarcii corespunzători cu anticuloare, 
astfel încât sarcina de culoare totală să fie zero, iar particulele 
să fie, de asemenea, „albe“. 

Era o soluţie elegantă. Diversele culori ale cuarcilor consti- 
tuiau un grad de libertate suplimentar şi făceau ca principiul de 
excluziune al lui Pauli să nu mai fie încălcat. Triplând numărul 
diferitelor tipuri de cuarci, rata de dezintegrare a pionului neutru 
era acum prezisă cu precizie. ŞI nimeni nu se putea aştepta să 
vadă sarcina de culoare dezvăluită în experimente, întrucât 
aceasta e o proprietate a cuarcilor, iar cuarcii sunt „închişi“ în 
interiorul hadronilor de culoare albă. Culoarea nu poate fi vă- 
zută, deoarece natura cere ca toate particulele observabile să 
fie albe. 

„Ne-am dat seama treptat că acea variabilă [culoarea] făcea 
totul pentru noi!“ a explicat Gell-Mann. „Ea rezolva problema 
statisticii şi putea face asta fără să ne oblige să apelăm la noi 
particule dubioase. Apoi ne-am dat seama că ea putea stabili 
şi dinamica, deoarece am putut construi pe baza ei o teorie de 
etalonare SU(3), o teorie Yang-Mills.“!0 

Până în septembrie 1972, Gell-Mann şi Fritzsch elaboraseră 
un model care consta din trei particule încărcate cu sarcină elec- 
trică fracționară, care puteau apărea în trei „arome“ — up, down 
şi strange — şi trei culori, legate între ele printr-un sistem de opt 
gluoni colorați, purtători „forţei de culoare“ tari. Gell-Mann a 
prezentat modelul la o conferinţă de fizica energiilor înalte orga- 
nizată pentru a marca inaugurarea Laboratorului Naţional de 
Acceleratoare din Chicago. 

Dar el începea deja să aibă îndoieli. Preocupat din nou îndeo- 
sebi de statutul cuarcilor şi de mecanismul prin care aceştia sunt 
în permanenţă captivi în interiorul hadronilor, Gell-Mann n-a 
făcut o propagandă prea zgomotoasă teoriei. A menționat o 
variantă a modelului care avea doar un singur gluon. A insistat 
pe faptul că gluonii şi cuarcii erau „fictivi“. 

În momentul când el şi Fritzsch s-au apucat să redacteze 
textul conferinţei, erau deja cuprinşi de îndoieli. „Când pregă- 
team varianta scrisă“, avea să spună el mai târziu, „eram din 
păcate tulburaţi de îndoielile pe care tocmai le-am menționat, 
şi de aceea ne-am refugiat în aspectele tehnice.“!! 

Această lipsă de curaj nu e prea greu de înţeles. Dacă cuarcii 
colorați erau în realitate menținuți permanent prizonieri înă- 
untrul barionilor şi mezonilor „albi“, astfel încât sarcinile lor 
electrice fracționare şi sarcinile de culoare nu puteau fi văzute 
niciodată, atunci se putea susține că toate speculaţiile despre 
proprietăţile lor erau neîntemeiate. 

Teoreticienii erau acum foarte aproape de o mare sinteză: 
o combinație a teoriilor de câmp bazate pe o simetrie SU(3)x 
SUO)xU(1) — ceea ce avea să devină aşa-numitul Model 
Standard. Era o sinteză care va pune bazele teoretice ale fizicii 
experimentale a particulelor pentru următorii treizeci de ani. 
Această ezitare a fost doar ca o inspirație adâncă înainte de 
saltul final. 

De fapt, unele dovezi foarte atrăgătoare în favoarea existen- 
ței cuarcilor apăruseră exact cu câțiva ani în urmă din ciocnirile 
la energii înalte implicând electroni şi protoni. Rezultatele expe- 
rimentelor efectuate la Centrul de Acceleratoare de la Stanford 
(SLAC) indicau în mod convingător că protonul e format din 
nişte constituenți care se comportă ca şi cum ar fi punctiformi. 

Dar nu era clar că aceşti constituenți punctiformi erau cuarci. 
Ca situația să fie şi mai încurcată, rezultatele sugerau şi faptul 
că, departe de a fi ținuți strâns legaţi în interiorul protonului, 
constituenții se comportau ca şi cum ar fi complet liberi să hoi- 
nărească oriunde în interiorul încăpătoarelor lor gazde. Cum 
putea fi acest lucru compatibil cu ideea prizonieratului veşnic 
al cuarcilor? 

Munca teoreticienilor era aproape încheiată. Modelul Stan- 
dard era aproape gata. Venise rândul experimentatorilor. 


PARTEA A II-A 
Descoperirea 


CAPITOLUL 6 
Curenţi neutri alternativi 


In care se arată că protonii şi neutronii au o structură 
internă, iar curenţii neutri ai forței nucleare slabe prezişi 
teoretic sunt găsiţi, apoi pierduţi, apoi găsiți din nou. 


Razele cosmice produc ciocniri ale particulelor cu cea mai 
înaltă energie observată vreodată, mult mai înaltă uneori decât 
tot ce poate fi atins chiar şi în acceleratoarele de particule de 
astăzi.* Dar originea razelor e învăluită în mister, iar particulele 
şi energiile implicate în declanşarea acestor evenimente sunt 
necunoscute. Experimentele reuşite cu raze cosmice au la bază 
detectarea întâmplătoare a unor noi particule şi noi procese, de- 
tectare care se poate dovedi greu de repetat. 

În ciuda succesului experimentelor cu raze cosmice în des- 
coperirea pozitronului, a miuonului, a pionilor şi a kaonilor în 
cele două decenii dintre anii '30 şi începutul anilor '50, progre- 
sul în fizica particulelor a trebuit să aştepte apariția unor acce- 
leratoare din ce în ce mai puternice, construite de oameni. 

Primele acceleratoare au fost construite la sfâşitul anilor 
'20. Erau acceleratoare liniare, producând accelerarea elec- 
tronilor sau a protonilor prin trecerea lor printr-o succesiune 
liniară de câmpuri electrice oscilante. Un asemenea accelerator 


* Energiile particulelor din razele cosmice au valori tipice cuprin- 
se între 10 MeV şi 10 GeV, dar foarte rar se înregistrează particule cu 
energii incredibil de înalte. Pe 15 octombrie 1991, în Utah a fost înre- 
gistrată o particulă din razele cosmice având o energie de aproximativ 
300 milioane TeV. Numită particula „minune“ („OA-My-God “ particle), 
ea a fost interpretată ca fiind un proton accelerat până la viteze apro- 
piate de viteza luminii. (N. a.) 

a fost folosit în 1932 de John Cockroft şi Ernest Walton pentru 
a produce protoni de viteze înalte, care loveau apoi o ţintă fixă, 
producând transmutația nucleelor-țintă în primele reacții 
nucleare induse artificial.* 

Fizicianul american Ernest Lawrence a inventat în 1929 un 
model diferit de accelerator. Acesta folosea un magnet care 
făcea ca un fascicul de protoni să se muşte pe o spirală, în timp 
ce protonii erau acceleraţi la viteze din ce în ce mai înalte cu 
ajutorul unui câmp electric alternativ. EI l-a numit cic/otron. 

Lui Lawrence îi plăcea şi să impresioneze lumea, avea 
ambiţii nemăsurate. A urmat un şir de aparate din ce în ce mai 
mari, culminând în 1939 cu proiectul unui super-ciclotron 
gargantuesc, având un magnet care cântărea 2000 de tone. 
Lawrence a estimat că acesta ar putea produce protoni cu energii 
de 100 miloane electronvolți (100 MeV), la pragul energiilor 
necesare pentru ca protonul să străbată nucleul. Lawrence s-a 
adresat Fundaţiei Rockefeller, cerând sprijin financiar. Reverul 
lui a devenit brusc mai puternic atunci când, în toiul unei partide 
de tenis, a aflat vestea că tocmai primise Premiul Nobel pentru 
fizică pe 1939. 

După izbucnirea războiului, tehnologia ciclotronului lui 
Lawrence a fost îndreptată spre problema separării unor canti- 
tăi de uraniu 235 suficiente pentru a produce bomba atomică 
ce avea să fie aruncată la Hiroshima. Instalaţia Y-12 de separare 
electromagnetică a izotopilor, construită la Oak Ridge, în estul 
statului Tennessee, s-a bazat pe proiectul ciclotronului lui 
Lawrence.** 

Magneţii utilizați la Y-12 aveau 75 m lungime şi cântăreau 
între trei mil şi zece mii de tone. Construcția lor a epuizat 


* Acestea erau numite în mod inexact experimente care „spărgeau 
atomul“. (N. a.) 
** Separarea electromagnetică nu a fost singura tehnică folosită. O 
instalaţie uriaşă de difuzie gazoasă (K-25) şi o instalație de difuzie ter- 
mică au fost, de asemenea, construite la Oak Ridge. (N. a.) 

rezerva de cupru a Americii, iar Trezoreria Statelor Unite a tre- 
buit să împrumute proiectului Manhattan cincisprezece mii de 
tone de argint pentru a completa înfăşurările bobinelor. Mag- 
neții aveau nevoie de tot atâta putere cât un oraş mare şi erau 
aşa de puternici, încât lucrătorii puteau simţi atracţia magnetică 
asupra cuielor din pantofi. Femeile care se apropiau prea mult 
de magneți îşi pierdeau uneori agrafele din păr. Ţevile erau trase 
din pereți. Treisprezece mii de oameni erau angajaţi pentru a se 
ocupa de instalaţie, care a intrat în funcţiune în noiembrie 1943. 

Acesta a fost primul exemplu pentru ceea ce avea să se 
numească „ştiinţă la scară mare“. 

Ciclotronul folosea un câmp magnetic de intensitate con- 
stantă şi un câmp electric de frecvenţă fixă, astfel încât avea o 
limită inerentă pentru energiile particulelor, de circa 1 000 MeV 
(sau 1 giga electronvolt, GeV). Pentru a atinge energii mai 
mari, este necesar ca particulele accelerate să se mişte pe o 
traiectorie circulară de-a lungul căreia atât câmpul electric, cât 
şi cel magnetic să varieze în mod sincronizat. Primele exemple 
de asemenea sincrotroane au fost bevatronul, un accelerator 
de 6,3 GevV, construit în 1950 la Laboratorul de Radiaţii de la 
Berkeley, California, şi cosmotronul, o maşină de 3,3 GeV 
construită în 1953 la Laboratorul Naţional Brookhaven din 
New York. 

Alte ţări au început să se implice şi ele. Pe 29 septembrie 
1954, unsprezece state din Europa de Vest au ratificat o con- 
venţie pentru a înfiinţa Consiliul European pentru Cercetări 
Nucleare (Conseil Europeen pour la Recherche Nucleaire, sau 
CERN).* După trei ani, un sincrotron de protoni de 10 GevV a 
fost inaugurat în Uniunea Sovietică de Institutul Unificat pentru 


* Numele a fost schimbat în Organizaţia Europeană pentru Cerce- 
tări Nucleare (Organisation Europeenne pour la Recherche Nucleaire) 
când Consiliul provizoriu a fost dizolvat. Totuşi, s-a apreciat că acro- 
nimul OERN era mai puțin reuşit decât CERN, astfel că acronimul ini- 
țial a fost păstrat. (N. a.) 

Cercetări Nucleare de la Dubna, la 120 km nord de Moscova. 
A urmat curând CERN-ul în 1959, cu un sincrotron de protoni 
de 26 GeV construit la Geneva. 

Finanţarea fizicii energiilor înalte în America a crescut 
considerabil în timp ce cursa pentru supremație tehnologică 
din cadrul Războiului Rece a atins apogeul în anii '60. Sincro- 
tronul cu gradient alternativ, construit la Brookhaven în 1960, 
funcționa la energia de 33 GeV. Părea evident că dezvoltarea 
viitoare a fizicii particulelor se afla în mâinile proiectanților de 
sincrotroane, care împingeau tehnologia spre energii de ciocnire 
din ce în ce mai mari. 

Astfel, când construcția unui nou accelerator liniar de elec- 
troni de 20 GeV, care costa 114 milioane de dolari, a început 
în 1962 la Universitatea Stanford din Calforma, mulți fizicieni 
particulişti l-au respins ca pe o instalație irelevantă, capabilă 
doar de experimente de mâna a doua. 

Dar câțiva fizicieni au recunoscut că accentul pus pe cioc- 
nirile la energii tot mai mari ale hadronilor ajunsese să fie în 
detrimentul subulității. Sincrotroanele erau folosite pentru a 
accelera protoni şi a-i izbi cu putere de nişte ținte fixe, care con- 
țineau alți protoni. După cum explica Richard Feynman, cioc- 
nirile proton-—proton erau „ca şi cum am izbi unul de altul două 
ceasuri de buzunar pentru a vedea din ce sunt alcătuite“|. 

Centrul pentru Acceleratoare Liniare de la Stanford (SLAC) 
era construit pe 200 ha de pe terenurile Universităţii Stanford, 
la aproximativ 60 km la sud de San Francisco. EI şi-a atins 
energia proiectată de 20 GeV pentru prima oară în 1967. Acce- 
leratorul de trei kilometri este liniar în loc să fie circular, deoa- 
rece curbarea fasciculului de electroni până la un cerc folosind 
câmpuri magnetice intense duce la o pierdere mare de energie 
prin emisia radiației de sincrotron sub formă de raze X. 

Când un electron se ciocneşte de un proton, pot să rezulte 
trei tipuri diferite de interacţii. Electronul poate ricoşa pe pro- 
ton într-un proces relativ inofensiv, schimbând un foton virtual, 

modificând viteza şi direcția electronului, dar lăsând particulele 
intacte. Această împrăştiere, numită „elastică“, produce electroni 
cu energii finale relativ înalte, distribuite în jurul unui maxim. 

Într-un al doilea tip de interacţie, ciocnirea cu electronul 
poate implica schimbul unui foton virtual care face ca protonul 
să treacă într-una sau mai multe stări excitate. Electronul îm- 
prăştiat va avea în consecință mai puţină energie, iar un grafic 
al acestei energii în funcție de numărul de electroni prezintă o 
serie de maxime sau „rezonanţe“, care corespund diferitelor 
stări excitate ale protonului. O astfel de împrăştiere e „inelas- 
tică“, fiindcă pot fi create noi particule (de pildă, pionii), deşi 
atât electronul, cât şi protonul ies intacţi din interacţie. În esenţă, 
energia CIOCnIri1, ca şi cea a fotonului virtual schimbat, se con- 
sumă pentru crearea de noi particule. 

AL treilea tip de interacție este aşa-numita ciocnire „profund 
inelastică“, în care o mare parte din energia electronului şi a 
fotonului virtual schimbat este folosită pentru a distruge com- 
plet protonul. Rezultă o puzderie de hadroni diferiți, iar electro- 
nul împrăștiat ricoşează, având acum o energie considerabil 
mai MICĂ. 

Studii de împrăştiere profund inelastică la unghiuri relativ 
mici pe o țintă de hidrogen lichid au început la SLAC în sep- 
tembrie 1967. Ele au fost efectuate de un mic grup experimen- 
tal din care făceau parte fizicienii Jerome Friedman şi Henry 
Kendall de la MIT şi fizicianul de origine canadiană Richard 
Taylor de la SLAC. 

Ei şi-au concentrat atenţia asupra dependenţei unei mărimi 
numite „funcție de structură“ de diferenţa dintre energia inițială 
a electronului şi energia electronului împrăştiat. Această dife- 
rență e legată de energia fotonului virtual schimbat. S-a consta- 
tat că, pe măsură ce energia fotonului virtual creştea, funcția de 
structură prezenta maxime pronunţate corespunzând rezonan- 
țelor presupuse ale protonului. Dar, atunci când energia a cres- 
cut mai mult, aceste maxime au făcut loc unui platou larg, fără 

structură, care scădea treptat, pe măsură ce se extindea în zona 
ciocnirilor profund inelastice. 

În mod straniu, forma funcţiei părea să fie în mare măsură 
independentă de energia inițială a electronului. Experimentatorii 
nu înțelegeau de ce. 

Dar teoreticianul american James Bjorken a înţeles. Bjorken 
îşi luase doctoratul la Universitatea Stanford în 1959 şi se 
întorsese de curând în California, după o scurtă perioadă petre- 
cută la Institutul Niels Bohr din Copenhaga. Exact înainte ca 
SLAC să fie terminat, el elaborase o metodă de a prezice rezul- 
tatele ciocnirilor electron-proton, folosind o abordare destul de 
ezoterică, bazată pe teoria cuantică a câmpului. 

În acest model, era posibil ca protonul să fie văzut în două 
moduri diferite. EI putea fi considerat o „bilă“ solidă de sub- 
stanță materială, cu masa şi sarcina distribuite în mod uniform. 
Sau putea fi imaginat ca o regiune din spaţiu în mare parte vidă, 
în care se află nişte constituenți discreți, punctiformi, încărcaţi 
cu sarcină electrică, la fel cum se arătase în 1911 că atomul este 
un spațiu vid conținând un nucleu minuscul, încărcat pozitiv. 

Aceste două moduri foarte diferite de a imagina structura 
protonului produc rezultate de împrăştiere diferite. Bjorken înţe- 
lesese că electronii cu energie suficient de mare puteau pătrunde 
în interiorul unui proton „compus“ şi se puteau ciocni de consti- 
tuenţii lui punctiformi. În regiunea ciocnirilor profund inelas- 
tice, electronii vor fi împrăştiați în număr mai mare şi la unghiuri 
mai mari, iar funcția de structură se va comporta în modul care 
era acum pus în evidenţă de experimente. 

Bjorken se abţinuse să declare că aceşti constituenți punc- 
tiformi ar putea fi cuarcii. Modelul cuarcilor era încă privit cu 
neîncredere de comunitatea fizicienilor şi existau pe piaţă teorii 
alternative care erau mai bine văzute. Dispute privind interpre- 
tarea datelor au izbucnit chiar în interiorul grupului de fizicieni 
de la MIT-SLAC. În consecinţă, fizicienii nu s-au grăbit să de- 
clare rezultatele ca pe o dovadă a existenţei cuarcilor. 

Și lucrurile au rămas aşa timp de alte zece luni. 

Richard Feynman a vizitat SLAC în august 1968. După ce 
se ocupase de forța nucleară slabă şi de aspecte ale gravitaţiei 
cuantice, el se hotărâse să-şi îndrepte din nou atenția asupra 
fizicul energiilor înalte. Joan, sora lui, locuia într-o casă din apro- 
pierea instalaţiei de la SLAC şi, în timpul vizitelor la ea, el a 
avut ocazia să „dea o raită“ pe la SLAC ca să afle ce se mai în- 
tâmpla în domeniu. 

A aflat astfel despre studule grupului MIT-SLAC asupra îm- 
prăştierii profund inelastice. O a doua rundă de experimente 
era pe punctul de a începe, dar fizicienii încă îşi băteau capul 
cu interpretarea datelor din anul precedent. 

Bjorken era plecat din oraş, dar noul său asociat postdoctoral 
de cercetare, Emmanuel Paschos, 1-a vorbit lui Feynman despre 
comportamentul funcției de structură şi l-a întrebat ce crede 
despre asta. Când Feynman a văzut datele, a exclamat: „Toată 
viaţa am fost în căutarea unui experiment ca ăsta, care să poată 
testa o teorie de câmp a forţei tari!“? Şi a înţeles cum stăteau 
lucrurile în noaptea aceea, în camera lui de motel. 

Comportamentul pe care îl văzuseră fizicienii de la MIT-— 
SLAC, credea el, era legat de distribuția după impulsuri a consti- 
tuenților punctiformi aflați în profunzimea protonului. Feynman 
a numit aceşti constituenți „partoni“ — adică „părți ale protonu- 
lui“ — pentru a evita să se încurce cu vreun model particular 
pentru interiorul protonului.* 

„Am cu adevărat ceva să vă arăt, fraulor“, le-a spus Feynman 
lui Friedman şi Kendall în dimineaţa următoare. „Am lămurit 
totul în camera mea de motel noaptea trecută!““ Bjorken ajun- 
sese deja la majoritatea concluziilor pe care Feynman le-a expus 
acum, şi Feynman i-a recunoscut prioritatea. Dar, din nou, 


* Gell-Mann n-a fost impresionat. El a numit partonii „put-ons“ 
adică „particule puse cu mâna“. Realitatea e că partonii nu sunt doar 
cuarci — ei pot fi sau cuarci, sau gluonii care transmit forța de culoare 
de la un cuarc la altul. (N. a.) 

Feynman descria fizica într-un mod mult mai simplu, şi totuşi 
mai viu, mai vizual. Când s-a întors la SLAC în octombrie 1968 
pentru a ţine o conferință despre modelul partonilor, atmosfera 
era incendiară. Nimic nu sporeşte mai mult încrederea într-o 
idee curajoasă decât susținerea ei entuziastă de către un laureat 
Nobel. 

Erau partonii într-adevăr cuarci? Feynman nu ştia şi nu-i 
păsa de asta, dar Bjorken şi Paschos au creat rapid un model 
particular al partonilor bazat pe un triplet de cuarci. 

Studiile ulterioare ale împrăştierii profund inelastice a elec- 
tronilor pe neutroni, de la SLAC, şi rezultatele studiilor de îm- 
prăştiere a neutrinilor pe protoni, de la CERN, au furnizat dovezi 
suplimentare în sprijinul cuarcilor. La mijlocul anilor 70, cuarcii 
erau „prezenţi“ în mod oficial. Poate că fuseseră concepuţi 
oarecum în glumă, ca un capriciu ciudat al naturii, dar făcuseră 
acum un pas decisiv către acceptarea lor drept constituenți reali 
al hadronilor. 

Câteva întrebări importante rămâneau fără răspuns. Com- 
portamentul funcției de structură putea fi înţeles corect doar pre- 
supunând că, în interiorul protonului sau al neutronului, cuarcii 
se mişcă separat încoace şi-ncolo, absolut independent unul de 
altul. Şi totuşi, dacă electroni de 20 GeV loviseră cuarcii indi- 
viduali, producând distrugerea gazdelor nucleonice ţintă, cum 
se face că nici un cuarc liber nu 1eşise în afară? 

Era absurd. Dacă forţa tare ținea cuarcii atât de strâns legaţi 
în interiorul nucleonilor, încât aceştia erau „închişi“ pe vecie 
şi nu puteau fi văzuţi niciodată, cum era posibil ca în interiorul 
nucleonilor ei să se mişte aparent atât de liber? 


* 


La sfârşitul lui 1971 fusese elaborată o teorie cuantică de câmp 
completă a interacțiilor electroslabe, iar încrederea teoreticie- 
nilor era în creştere. Ruperea simetriei folosind mecanismul 
Higgs putea explica deosebirea dintre electromagnetism şi forța 


CURENȚI NEUTRI ALTERNATIVI 123 


nucleară slabă, care ar fi fost altminteri o singură forță univer- 
sală electroslabă. Ruperea simetriei lăsase fotonul fără masă, 
în vreme ce le dăduse masă purtătorilor forţei slabe. Forţa slabă 
necesita doi purtători de forță încărcaţi, particulele W* şi W, 
dar şi un purtător neutru, ZO. Dacă ZO exista, atunci interacțiile 
care implicau schimbul său era de aşteptat să se manifeste sub 
forma unor curenţi slabi neutri. 

Dacă teoria era corectă, atunci kaonii neutri puteau prezenta 
curenţi neutri care să implice şi o schimbare a stranietății. Ab- 
senţa destul de supărătoare a unor asemenea curenți care schim- 
bau stranietatea era acum explicată invocând mecanismul GIM 
şI existența unui al patrulea cuarc, cuarcul charm. 

Teoreticienii şi-au îndreptat atenția către alte surse de curenți 
slabi neutri, care să nu implice o schimbare a stranietăţii, şi au 
început să-i preseze pe experimentatori să le caute. Evenimen- 
tele cu cele mai mari şanse păreau să fie cele care implicau inte- 
racțiile dintre neutrini miuonici şi nucleoni: protoni şi neutroni. 
În ciocnirea unui neutrin miuonic cu un neutron, de exemplu, 
schimbul unei particule W- virtuale, transformă neutrinul miuo- 
nic într-un miuon negativ, iar neutronul într-un proton. Acesta 
e un curent încărcat. Schimbul unei particule ZO virtuale lasă 
intacți şi neutrinul miuonic, şi neutronul — este un curent neutru 
(vezi figura 16). Dacă au loc ambele procese, atunci dovada 
existenţei curenților neutri ar putea fi obținută realizând cioc- 
nirea neutrinilor miuonici pe nucleoni şi căutând evenimente 
în care nu se produc miuoni. Weinberg a estimat că la fiecare 
100 de evenimente prin curenți încărcați ar putea fi între 14 şi 
33 de evenimente prin curenți neutri. 

Problema era că neutrinii sunt particule neutre extrem de 
uşoare, care nu lasă nici o urmă în detectorii de particule. Ase- 
menea detectori depind de trecerea particulelor încărcate care 
dislocă electronii din atomii materiei din care sunt alcătuiți de- 
tectorii, lăsând ca semn o dâră de ioni încărcaţi în drumul lor. 
Primul detector de acest tip a fost inventat de fizicianul scoţian 

Curent încărcat Curent încărcat 


(a) (b) 


Figura 16. (a) Un neutron se ciocneşte de un neutrin miuonic şi între ei 
se schimbă o particulă virtuală W-. Aceasta transformă neutronul în 
proton şi neutrinul în miuon. Este un „curent“ încărcat. Dar aceeaşi 
ciocnire poate să implice şi schimbul unei particule ZO virtuale, ca în 
graficul (b). Nu se produce nici o schimbare a identităţii particulelor. 
Acest eveniment „fără miuoni“ este un curent neutru. 


Charles Wilson în 1911. În „camera cu ceaţă“ a lui Wilson, tra- 
iectoriile particulelor devin vizibile prin condensarea vaporilor 
de apă în jurul ionilor care sunt lăsați în urmă. 

Camera cu ceaţă a fost înlocuită la începutul anilor '50 de 
camera cu bule, inventată de fizicianul american Donald Glaser, 
dar principiile lor sunt foarte asemănătoare. O cameră cu bule 
e umplută cu un lichid menţinut foarte aproape de punctul de 
fierbere. O particulă încărcată care trece prin lichid lasă din 
nou o urmă de ioni şi electroni în drumul său. Dacă presiunea 
de deasupra lichidului e micşorată, lichidul începe să fiarbă. 
Dar va fierbe mai întâi de-a lungul dârei de ioni lăsați în urmă 
de particulă, formând o serie de bule care fac ca urma să devină 
vizibilă. Urmele pot fi apoi fotografiate, iar presiunea e crescută 
pentru a opri fierberea în continuare a lichidului. 

Avantajul camerei cu bule este că lichidul din cameră poate 
servi drept țintă pentru particulele din accelerator. Majoritatea 

camerelor cu bule foloseau hidrogen lichid, dar lichide mai grele 
ca propanul sau freonul (lichide folosite în frigiderele mai vechi) 
au putut fi, de asemenea, folosite. 

Singurul indiciu pentru un eveniment „fără miuoni“ de tipul 
pe care Weinberg îl căuta era o cascadă de hadroni apărând brusc 
în detector, aparent de nicăieri. Dar puteau exista şi multe alte 
explicaţii, destul de comune, pentru asemenea explozii miste- 
rioase de hadroni. Neutrinii miuonici puteau lovi atomii din 
pereţii detectorului, extrăgând din întâmplare neutroni care 
puteau produce apoi hadroni aleatorii în detector. Evenimentele 
având loc „în amonte“, în detector, puteau genera neutroni care 
să producă apoi hadroni. lar dacă un miuon produs într-un 
eveniment de tip curent încărcat era împrăştiat la un unghi de 
recul mare, exista o mare probabilitate ca el să fie pierdut cu 
totul. Evenimente de fond ca acestea puteau fi uşor interpretate 
în mod greşit drept veritabile evenimente fără miuoni, şi deci 
identificate eronat drept curenţi slabi neutri. 

Experimentatorii erau extrem de prudenți din pricina dificul- 
tăților implicate într-o asemenea căutare. O listă a priorităților 
experimentale întocmită de fizicienii de la CERN în noiembrie 
1968 punea particulele W pe primul loc, dar căutarea curenților 
neutri ocupa un modest loc opt. „Realitatea este că, până în 1973, 
nu aveam o dovadă fermă în favoarea curenților neutri, şi existau 
numeroase probe împotriva lor“, spunea fizicianul Donald 
Perkins de la Oxford.* 

Totuşi, în primăvara lui 1972, progresele teoretice enorme 
care fuseseră realizate au împins căutarea în fruntea listei. Fi- 
zicienii au început să creadă că ar putea să obțină un răspuns 
definitiv. 

O colaborare internațională amplă şi în continuă creştere, 
condusă de fizicienii Paul Musset de la CERN, Andre Lagarrigue 
de la laboratorul de acceleratoare de la Orsay şi Donald Perkins, 
utiliza „Gargamelle“, cea mai mare cameră cu bule cu lichid 
greu din lume. Finanţată de Comisia Franceză pentru Energie 

Atomică, Gargamelle fusese construită în Franţa şi instalată la 
CERN în 1970, alături de sincrotronul de protoni de 26 GevV.* 
Construcția ei durase şase ani şi fusese proiectată în mod special 
pentru studiul ciocnirilor care implicau neutrini. 

Gargamelle fusese în funcțiune timp de aproape un an şi in- 
dicase o mulțime de evenimente fără miuoni care fuseseră 
respinse ca „zgomot“ de fond produs de neutronii accidentali. 
Experimentatorii au început să privească acum aceste eveni- 
mente cu un interes reînnoit. 

Provocarea era de a distinge evenimentele veritabile fără 
miuoni produse prin curenţi slabi neutri de cele produse de neu- 
tronii de fond, de împrăștierea miuonilor la unghiuri mari şi 
de identificarea greşită. Era o sarcină grea şi destul de ingrată, 
dar cam pe la finele lui 1972 mulţi fizicieni din colaborarea Gar- 
gamelle, care includea acum cercetători din şapte laboratoare 
europene şi invitaţi din America, Japonia şi Rusia, au început 
să creadă că găsiseră ceva. Dar părerile în interiorul colaborării 
erau împărțite, nu atât privind realitatea sau absenţa curenților 
neutri înşişi, ci mai ales când se punea problema dacă dovezile 
pe care le strânseseră erau suficient de convingătoare. 

Între timp, o a doua căutare începuse în America. Sincro- 
tronul de protoni cel mai mare din lume fusese construit la 
Laboratorul Naţional de Acceleratoare (NAL)** din Chicago, 
atingând în martie 1972 energia proiectată de 200 GevV. Fizi- 
cianul italian Carlo Rubbia de la Harvard, Alfred Mann de la 
Universitatea din Pensylvania şi David Cline de la Universitatea 
din Wisconsin foloseau acum fasciculele de neutrini miuonici 
generate de sincrotron pentru a căuta evenimente fără miuoni. 
Echipa de la CERN avea un uşor avans, dar rezultatele lor pre- 


* Ea a fost numită după mama uriaşului Gargantua din romanele 
Viaţa lui Gargantua şi Pantagruel ale scriitorului francez din secolul 
XVI Francois Rabelais. (N. a.) 

** Acesta şi-a schimbat numele în Laboratorul Naţional Fermi pen- 
tru Acceleratoare (Fermilab) în 1974. (N. a.) 

liminare fuseseră neconcludente. Rubbia era ambițios şi hotărât 
să câştige competiţia. 

Să găseşti evenimente fără miuoni era uşor. Să demonstrezi 
că ele proveneau din curenți slabi neutri era greu. Când Musset 
a prezentat alte date preliminare la începutul lui 1973, nu s-a 
făcut publicitate, nu s-a pretins că marea descoperire pe care 
toți o urmăreau fusese făcută. 

Avantajul celor de la NAL le-a dat ocazia să-i ajungă din 
urmă. Sincrotronul lor era mai puternic, capabil să creeze mai 
multe evenimente de împrăştiere a neutrinilor miuonici într-un 
timp mai scurt. Detectorul lor furniza, de asemenea, o masă mai 
mare pentru țintă decât Gargamelle, sporind şansele de a detecta 
evenimente de împrăştiere. Aceşti factori au permis să se reducă 
impactul neutronilor de fond, dar nu se putea face nimic în pri- 
vinţa miuonilor împrăştiați la unghiuri mari, care „scăpau“ fără 
a fi detectaţi. Rubbia şi echipa lui de la Harvard au căutat să ia 
în considerare această contribuție folosind o simulare pe cal- 
culator, scăzând o estimare teoretică a contribuției din numărul 
de evenimente fără miuoni măsurate experimental, şi ajungând 
astfel la numărul evenimentelor autentice fără miuoni. 

Era un compromis stângaci, iar Mann şi Cline erau foarte 
neîncrezători. Conştient de faptul că fizicienii de la CERN îşi 
adunau şi ei dovezile, Rubbia era grăbit.* Mann şi Cline au înţe- 
les prea bine că asemenea presiuni pot foarte uşor să-i facă pe 
fizicieni să se autoamăgească, să se convingă de existenţa a ceva 
ce de fapt nu există. Ei au îndemnat la prudenţă. 

Vestea despre rezultatele fizicienilor de la NAL a ajuns la 
CERN în iulie 1973. Rubbia i-a scris lui Lagarrigue pretinzând 


* Examinând câteva fotografii mai vechi de la Gargamelle, fizicienii 
de la CERN găsiseră şi ei între timp un eveniment excepţional de cu- 
rent slab neutru. Acesta implica interacția unui antineutrin miuonic cu 
un electron, un proces mult mai rar, dar care nu e contaminat de fond. 
Era o dovadă indubitabilă, însă exista totuşi o singură fotografie. În cele 
din urmă, după ce au fost cercetate aproape un milion şi jumătate de 
fotografii, s-au găsit doar trei astfel de evenimente. (N. a.) 

că ei adunaseră „aproximativ o sută de evenimente [produse 
prin curenţi neutri] neambigue“$. EI a propus ca grupurile să-şi 
publice simultan rezultatele. Lagarrigue a refuzat politicos. Fizi- 
cienii de la CERN identificaseră evenimente pure fără miuoni în 
ciocnirile ncutrinilor miuonici cu nucleonii şi estimaseră că 
raportul dintre evenimentele prin curenţi neutri şi prin curenți 
încărcaţi era 0,21. Pentru ciocnirile care implicau antineutrini 
miuonici raportul era 0,45. Fizicienii au putut acum să declare 
că, în sfârşit, curenţii neutri fuseseră descoperiţi, şi au trimis 
un articol la revista Physics Letters. Articolul a fost publicat 
în septembrie. 

Combinând datele obținute atât cu neutrini, cât şi cu anti- 
neutrini miuonici, grupul de la NAL găsise că raportul dintre 
curenții neutri şi cei încărcați era 0,29, în bună concordanţă cu 
rezultatele de la CERN.* 

În această împrejurare critică, viza americană a lui Rubbia 
a expirat şi, cu toate că avea un post de profesor la Harvard, era 
ameninţat cu expulzarea. În timpul audierii în recurs la birourile 
Serviciului pentru Imigrări şi Naturalizări din Boston, el şi-a 
ieşit din fire. A fost îmbarcat într-un avion şi expulzat din ţară 
în mai puțin de 24 de ore. 

Cu Rubbia ieşit din joc, colaboratorii NAL au început să 
dea înapoi. Articolul pe care îl trimiseseră la Physical Review 
Letters în august fusese respins de referenţii care bănuiau că 
problema eliminării falselor evenimente fără miuoni nu fusese 
abordată corect. Cline şi Mann şi-au reconstruit detectorul, vrând 
să tranşeze într-un fel sau altul problema. 

Evenimentele autentice fără miuoni au dispărut imediat, 
raportul dintre curenţii neutri şi cei încărcaţi scăzând la 0,05. 


* Raportul dintre numerele de neutrini şi antineutrini miuonici în 
experimentele de la NAL era de ordinul doi la unu. Media ponderată a 
rapoartelor obținute de CERN cu neutrini şi antineutrini miuonici este 
deci 0,29. (N. a.) 

Fizicienii de la NAL erau convinşi că fuseseră induşi în eroare 
de rezultatele lor anterioare. 

Rubbia, o figură proeminentă şi la CERN, era hotărât să 
agite spiritele. EI a căutat să-l convingă pe directorul general 
al CERN, Willibald Jentschke, că fizicienii din colaborarea 
Gargamelle făcuseră o mare greşeală. CERN se afla încă în 
umbra mai prestigioşilor rivali americani, iar reputaţia sa 
internațională avusese de suferit de câteva ori în trecut din 
cauza unor erori. Mulţi fizicieni europeni erau înclinați să creadă 
că rezultatul de la Gargamelle trebuie să fie greşit, iar un reputat 
cercetător de la CERN şi-a pus în joc o jumătate din rezerva 
de vin din pivniţă pariind împotriva rezultatului. Îngrozit la 
gândul că reputația CERN era pe cale să sufere o novă lovitură, 
Jentschke i-a convocat într-o reuniune pe fizicienii colaborării 
Gargamelle. Părea o adevărată inchiziție. 

Dar, deşi fizicienii de la Gargamelle erau marcați de aceste 
evenimente, ei au rămas fermi pe poziție. Au ales să-şi menţină 
concluziile. Întâlnindu-l pe Jentschke în lift la CERN, Perkins 
1-a oferit câteva asigurări. „Ştiam că grupul efectuase de multe 
ori analiza evenimentelor şi timp de aproape un an căutaserăm 
insistent alte explicaţii ale efectelor observate, fără succes“, a 
explicat Perkins. „De aceea eram convins că rezultatul era per- 
fect justificat, şi [Jentschke] trebuia să ignore pur şi simplu 
zvonurile de dincolo de Atlantic. Nu ştiu dacă cuvintele mele 
l-au liniştit, dar a ieşit din lift cu un zâmbet pe față.“ 

Rubbia s-a întors la NAL la începutul lui noiembrie şi, îm- 
preună cu fizicienii de acolo, a început să redacteze un articol 
oarecum diferit, declarând că nu fuseseră găsiți curenții slabi 
neutri, ceea ce intra în contradicţie cu rezultatele recente de la 
CERN şi cu predicțiile teoriei electroslabe. 

Iată ce a urmat după această răsturnare de atitudine destul 
de jenantă. Pe la mijlocul lui decembrie 1973, fizicienii de la 
NAL şi-au dat seama că pionii care apăreau din alte ciocniri 

ale neutrinilor fuseseră interpretați în mod greşit în detectorul 
lor ca miuoni. Acest efect eliminase practic numărătoarea eve- 
nimentelor fără miuoni. Curenţii slabi neutri au revenit. Cline 
a trebuit acum să recunoască „posibilitatea clară ca un semnal 
fără miuoni de ordinul a 10% să fie vizibil în date“. N-a putut 
găsi o altă explicație pentru aceste evenimente. Echipa de la 
NAL a hotărât să trimită din nou la revistă articolul inițial, cu 
modificarea respectivă. El a fost publicat în Physical Review 
Letters în aprile 1974. 

Unii fizicieni din comunitatea ştiinţifică au numit în glumă 
acest episod descoperirea „curenților neutri alternativi“. 

Până la mijlocul lui 1974, alte laboratoare confirmaseră 
rezultatul, iar confuzia se risipise. Curenţii slabi neutri erau un 
fapt experimental stabilit. 

Dar implicaţiile acestei descoperiri erau încă şi mai impor- 
tante. Curenţii slabi neutri indicau existenţa „fotonilor grei“ răs- 
punzători pentru transmiterea forței slabe. Iar, dacă nu se puteau 
găsi curenţi neutri în dezintegrănile particulelor stranii, motivul 
era că mecanismul GIM îi suprima. 

Cu alte cuvinte, trebuia să existe şi un al patrulea cuarc. 


CAPITOLUL 7 
Trebuie să fie particulele W 


În care este formulată cromodinamica cuantică, este 
descoperit cuarcul charm, iar particulele W şi Z sunt 
găsite exact acolo unde se prezisese că trebuie să fie. 


Toate piesele jocului de puzzle erau acum la locul lor. Enigma 
existenţei particulelor punctiforme care se mişcă liber în inte- 
riorul nucleonilor, descoperite în experimentele de împrăştiere 
profund inelastică de la SLAC, s-a dovedit că nu era deloc o 
enigmă. Era o consecință directă a naturii forței nucleare tari, 
al cărei comportament contrazice oarecum intuiţia. 

Când ne imaginăm natura interacției guvernate de forța 
dintre două particule, ne gândim de regulă la exemple precum 
gravitația sau electromagnetismul, în care forța devine tot mai 
puternică pe măsură ce particulele se apropie una de alta.* Dar 
forţa nucleară tare nu se comportă aşa. Forța manifestă proprie- 
tatea cunoscută sub numele de libertate asimptotică. În limita 
„asimptotică“ în care distanţa dintre doi cuarci este zero**, par- 
ticulele nu simt nici o forță şi sunt complet „libere“. Dar, când 
distanţa dintre ele depăşeşte marginea nucleonului, forţa tare 
îşi întăreşte strânsoarea şi le ţine în şah. 

E ca şi cum cuarcii ar fi legaţi la capetele unui elastic tare. 
Când cuarcii se află aproape unul de altul în interiorul unui 


* Gândiţi-vă la experiența din copilărie când încercaţi să apropiați 
polii nord a doi magneţi în formă de bară. Rezistenţa pe care o simţeaţi 
creştea când aduceați magneţii mai aproape unul de altul. (N. a.) 

** Această limită se atinge când particulele se apropie una de alta cu 
viteze foarte mari. De aceea, limita asimptotică se defineşte în mod echi- 
valent prin aceea că valorile impulsului relativ tind către infinit. (N. £.) 

Figura 17 (a) Forţa electromagnetică de atracţie dintre două sarcini în- 
cărcate electric creşte când particulele se mişcă mai aproape una de 
alta. Dar forţa de culoare care leagă cuarcii în interiorul hadronilor se 
comportă destul de diferit (b). La limita distanței nule dintre un cuarc 
şi un anticuarc (de exemplu), forța scade la zero. Forţa creşte pe mă- 
sură ce cuarcii sunt separați. 


nucleon, elasticul este relaxat, iar forţa e foarte mică sau chiar 
zero. Forţa se simte doar când tragem de cuarci ca să-i separăm, 
şi astfel întindem elasticul (vezi figura 17). 

Spre sfârşitul anului 1972, teoreticianul David Gross de la 
Princeton îşi propusese să arate că libertatea asimptotică era 
pur şi simplu imposibilă într-o teorie cuantică de câmp. Cu aju- 
torul studentului său Frank Wilczek, el a reuşit însă să de- 
monstreze exact contrariul. Teoriile cuantice de câmp bazate 
pe simetrii de etalonare locale pot fi compatibile cu libertatea 
asimptotică. Un tânăr student postdoctoral de la Harvard, pe 
nume David Politzer, a făcut în mod independent aceeaşi des- 
coperire. Articolele lor au fost publicate una după altul în volu- 
mul din iunie 1973 al Physical Review Letters.* 


* De fapt, "t Hooft ajunsese deja la concluzia că teoriile de etalo- 
nare Yang-Mills puteau avea acest comportament contraintuitiv, dar în 

Gell-Mann s-a retras încă o dată la Centrul Aspen în acel 
iunie, înarmat cu preprinturile articolelor lui Gross—Wilczek 
şi Politzer. 1 s-au alăturat Fritzsch şi Heinrich Leutwyler, un 
teoretician elvețian de la Universitatea din Berna, aflat în vizită 
la Caltech. Împreună, ei au construit o teorie cuantică de câmp 
de tip Yang-—Mills pentru trei cuarci cu culoare şi opt gluoni colo- 
rați fără masă.* Pentru a descrie libertatea asimptotică, gluonii 
trebuiau să aibă sarcină de culoare. Nu era necesar nici un 
artificiu care să implice un mecanism de tip Higgs. 

Noua teorie avea nevoie de un nume. În 1973 Gell-Mann 
şi Fritzsch o numiseră hadrodinamica cuantică, dar în vara ur- 
mătoare Gell-Mann s-a gândit că poate găsi un nume mai bun. 
„Teoria avea multe virtuţi şi nici un viciu cunoscut“, a explicat 
el. „În timpul verii următoare petrecute la Aspen am născocit 
pentru teorie numele de cromodinamică cuantică** şi am pledat 
în favoarea ei pe lângă Heinz Pagels şi alţii.“! 

O sinteză importantă, combinând teoriile forţelor tare şi 
electroslabă într-o singură structură SU(3)xSUO)xU(1), părea 
să fie în sfârşit realizată. 

Dar, deşi hbertatea asimptotică putea explica de ce cuarcii 
interacționează doar foarte slab în interiorul hadronilor, ea nu 
explica de ce cuarcii sunt închişi înăuntrul acestora. Diverse 
modele sugestive au fost propuse. Într-un astfel de model, câm- 
purile gluonice care înconjoară cuarcii formează tuburi înguste 


acel moment el era prins în lucrul la problema renormării şi nu a dez- 
voltat ideea. (N. a.) 

* Gluoni fără masă? Cum stăm atunci cu afirmaţiile făcute de Hei- 
senberg şi Yukawa, că purtătorii forței tari trebuie să fie particule mari, 
masive? Aceasta ar fi într-adevăr o cerință dacă forța tare ar fi asemă- 
nătoare cu gravitația sau cu electromagnetismul, dar nu este aşa. Forţa 
de culoare liberă asimptotică poate fi transmisă foarte bine de parti- 
cule fără masă. Ca şi cuarcii, aceste particule sunt ținute prizoniere în 
interiorul hadronilor, ceea ce explică faptul că ele nu sunt omniprezente 
precum fotonii. (N. a.) 

** În original, guantum chromodynamics, prescurtat QCD. (N. £.) 


134 DESCOPERIREA 


sau „corzi“ cu sarcină de culoare între cuarcii care se separă. Pe 
măsură ce cuarcii se îndepărtează unul de altul, coarda este mai 
întâi tensionată şi apoi se alungeşte, rezistenţa față de alungirea 
în continuare crescând odată cu creşterea separării. 

În cele din urmă coarda se rupe, dar la energii atât de mari, 
încât perechi cuarc-anticuarc pot apărea în mod spontan din vid. 
Astfel, nu putem extrage un cuarc din interiorul unui nucleon, 
de exemplu, fără a crea un anticuarc, care se va uni imediat cu 
cuarcul pentru a forma un mezon, şi un alt cuarc, care va lua 
locul primului cuarc înăuntrul nucleonului. Rezultatul final 
este că energia e canalizată către crearea spontană a unui mezon, 
şi nu se observă nici un cuarc individual. Cuarcii nu sunt pro- 
priu-zis prizonieri pe vecie, dar absolut niciodată nu pot fi vă- 
zuți fără un însoţitor.* 

Costul, exprimat în energie, al unei sarcini de culoare izolate 
sau „neîmbrăcate“* este mare. În principiu, energia unui cuare 
singur, izolat, e infinită. Cuarcul acumulează rapid un înveliş 
de gluoni virtuali în încercarea de a masca sarcina de culoare, 
iar energia creşte. Sarcina de culoare e mascată cu un cost mult 
mai mic în energie prin unirea cuarcului cu un anticuarc de 
aceeaşi culoare sau prin combinarea lui cu alți doi cuarci de 
culori diferite, astfel încât sarcina de culoare netă este zero, şi 
particula gazdă rezultantă e „albă“. 

Dar sarcina cuarcului nu poate fi complet mascată. Pentru 
aceasta ar trebui să putem aşeza cumva cuarcii exact unul peste 
altul. Cuarcii sunt însă la fel ca electronii — sunt particule cuan- 
tice cu proprietăţi şi de unde, şi de particule. Conform prin- 
cipiului de incertitudine al lui Heisenberg, fixarea în acest fel 
a poziţiilor cuarcilor ar conduce la o incertitudine infinită în pri- 
vința impulsurilor lor. De aici rezultă posibilitatea unui impuls 
infinit, care e la fel de costisitor. 


* Analogii de acest tip sunt pline de culoare (nici o intenție de a face 
un joc de cuvinte!), dar rămân speculative. Şi astăzi, prizonieratul cuar- 
cilor în hadroni rămâne o problemă în QCD care îşi aşteaptă rezolva- 
rea. (N. aq.) 

Natura ajunge la un compromis. Sarcina de culoare nu poate 
fi complet mascată, dar energia manifestată în câmpurile gluo- 
nilor asociați poate fi redusă până la valori acceptabile. Această 
energie este totuşi substanțială. Se ştie că masele (ipotetice) ale 
cuarcilor up şi down sunt destul de mici, între 1,5 şi 3,3 MeV 
ŞI, respectiv, între 3,5 şi 6,0 MeV.* De unde provine atunci 
restul de masă a protonului? EI provine din energia câmpurilor 
gluonilor din intenorul protonului. 

„Depinde inerția unui corp de conţinutul său în energie?“ se 
întrebase Finstein în 1905. Răspunsul este da. Aproximativ 99% 
din masa protonilor şi a neutronilor este purtată de gluoni fără 
masă care ţin cuarcii legaţi între ei. „Masa, o proprietate aparent 
ireductibilă a materiei şi un alt nume pentru rezistenţa la schim- 
bare şi inerția ei“, spunea Wilczek, „reflectă de fapt interdepen- 
denţa armonioasă dintre simetrie, incertitudine şi energie.“? 


* 


Glashow s-a dus la Brookhaven în august 1974 pentru a-i în- 
demna încă o dată pe experimentatori să caute cuarcul charm. 
Fizicianul american Samuel Ting urmărea atent problema. EI 
se pregătea să folosească sincrotronul cu gradient alternativ 
(Alternating Gradient Synchrotron — AGS) de 30 GeV pentru 
a studia ciocnirile proton-—proton la energii înalte şi pentru a 
izola cu grijă perechile electron—pozitron ce apăreau în haosul 
de hadroni produşi. 

Când datele au dezvăluit că perechile electron-pozitron se 
acumulau într-o „rezonanţă“ îngustă la o energie de aproxima- 
tiv 3 GeV, experimentatorii n-au prea ştiut cum s-o interpreteze. 
Ei au căutat să elimine sursele evidente de eroare şi au refăcut 
analiza. Nu s-a schimbat nimic. Vârful rămânea fixat cu încă- 
păţânare la 3,1 GeV şi era în continuare îngust. Bănuiala experi- 
mentatorilor era că putea fi vorba de o fizică nouă. 


* Aceste date pentru masele cuarcilor sunt luate din C. Amsler er a/,, 
Physics Letters B, 667 (2008), p. 1. (N. a.) 

Ting a rămas circumspect. Îşi câştigase reputaţia din des- 
coperirea erorilor în experimentele altor fizicieni şi nu voia să 
cadă el însuşi victimă aceluiaşi tratament. A rezistat presiunii 
de a publica rezultatele înainte de a avea şansa unei confirmări 
a datelor. 

În acest timp, pe Coasta de Vest a Americii, fizicianul Roy 
Schwitters de la Universitatea Stanford avea o problemă. Inelele 
asimetrice pentru electroni şi pozitroni de la Stanford (Stanford 
Positron Electron Asymmetric Rings — SPEAR), folosite pentru 
a ciocni electroni şi pozitroni acceleraţi, începuseră să funcțio- 
neze la SLAC la mijlocul anului 1973. Schwitters descoperise 
o eroare într-unul dintre programele de calculator folosite pentru 
analiza datelor de la experimentele SPEAR. Când a corectat-o, 
datele reanalizate din experimentele efectuate în iunie 1974 
indicau acum o structură — mici creşteri între 3,1 şi 4,2 GevV. 
Conducătorul proiectului, fizicianul american Burton Richter, 
a fost convins în cele din urmă să reconfigureze SPEAR pentru 
energii de ciocnire de aproximativ 3, GeV, astfel încât experi- 
mentatorii să poată reface măsurătorile. 

În noiembrie 1974, devenise clar că atât grupul lui Ting de 
la Brookhaven, cât şi grupul lui Richter de la SLAC descope- 
riseră aceeaşi particulă nouă, un mezon format dintr-un cuarc 
charm şi un anticuarc charm. Grupul lui Ting se decisese s-o 
numească particula J, grupul lui Richter a numit-o v (ps). 
Această descoperire comună a fost ulterior numită „revoluția 
din noiembrie“. 

A urmat un oarecare suspans în problema priorități. Nici un 
grup n-a cedat prioritatea adoptând numele dat de celălalt, iar 
particula este numită şi azi J/y. Ting şi Richter au împărțit 
Premiul Nobel pentru fizică pe anul 1976. 


* 


Descoperirea lui J/y a fost un triumf pentru fizica teoretică şi 
experimentală. Fa a contribuit, de asemenea, la lămurirea struc- 

turii particulelor fundamentale — baza a ceea ce avea să devină 
în curând „Modelul Standard“ al fizicii particulelor. 

Existau acum două „generaţii“ de particule fundamentale, 
constând fiecare din doi leptoni şi doi cuarci, şi particulele răs- 
punzătoare pentru transmiterea forțelor dintre ele. Electronul, 
neutrinul electronic, cuarcul up şi cuarcul down formează prima 
generație. Miuonul, neutrinul miuonic, cuarcul strange şi cuar- 
cul charm formează a doua generaţie, care se deosebeşte de 
prima prin masele particulelor. Fotonul transmite forța electro- 
magnetică, particulele W şi Z transmit forța nucleară slabă, iar 
cei opt gluoni colorați transmit forța nucleară tare, sau forţa de 
culoare, între cuarcii colorați. 

În primăvara lui 1977 se acumulaseră însă dovezi zdrobi- 
toare privind o versiune şi mai grea a electronului — numită lep- 
tonul tau. Nu era o veste bună pentru fizicieni. 

Un lepton tau avea nevoie şi de un neutrin tau şi, inevitabil, 
s-a ivit ipoteza că există de fapt trei generaţii de leptoni şi cuarci. 
Fizicianul american Leon Lederman a descoperit în august 1977 
la Fermilab particula upsilon (Y). Acesta e un mezon compus 
din ceea era cunoscut pe atunci drept cuarcul bottom şi din 
anticuarcul său. Cu o masă de aproximativ 4,2 GeV, cuarcul 
bottom este o versiune mai grea, aparținând generaţiei a treia, 
a cuarcilor down şi strange, cu sarcina electrică egală cu —1/3. 
S-a presupus că celălalt membru al generației a treia — cuarcul 
top — este şi mai greu şi va fi descoperit doar atunci când vor 
putea fi construite acceleratoare capabile să atingă energiile de 
ciocnire necesare. 

Deşi a fost oarecum o apariţie surpriză, a treia generație de 
cuarci şi leptoni a fost absorbită imediat în Modelui Standard 
(vezi figura 18). La un simpozion organizat la Fermilab în au- 
gust 1979, s-au prezentat dovezi privind apariția „jeturilor“ de 
tip cuarc şi gluon produse în experimentele de anihilare elec- 
tron-pozitron. Acestea sunt fascicule dirijate de hadroni care 
provin dintr-o pereche cuarc-anticuarc în care unul din cuarci 

Figura 18. Modelul Standard al fizicii particulelor descrie interacțiile a 
trei generaţii de particule de materie prin trei tipuri de forţe, mediate de 
un ansamblu de particule de câmp sau „purtători de forță“. 


„eliberează“ şi un gluon energetic. Asemenea „evenimente cu 
trei jeturi“ foarte sugestive oferă cea mai frapantă dovadă găsită 
până acum privind atât cuarcii, cât şi gluoni. 

Cuarcul top lipsea încă, la fel şi dovezile directe privind 
particulele W şi Z, purtătorii forţei slabe. În timp ce Modelul 
Standard devenea noua ortodoxie, Glashow, Weinberg şi Salam 

au aflat că li se acordase Premiul Nobel pentru fizică pe 1979 
pentru cercetările lor privind unificarea electroslabă. 

Începuse acum cursa pentru descoperirea celorlalte particule 
necesare pentru a completa ansamblul. În discursul rostit la 
acordarea Premiului Nobel, Weinberg a explicat că teoria elec- 
troslabă prezice pentru masele particulelor W şi Z valori de 
circa 83 GeV şi, respectiv, 94 GeV.* 

Încă din iunie 1976, la CERN fusese pus în funcțiune super- 
sincrotronul de protoni (Super Proton Synchrotron — SPS), un 
accelerator de protoni cu o circumferință de 6,9 km, care putea 
genera energii ale particulelor de până la 400 GevV. Cu o lună 
înainte de inaugurarea SPS, aceste energii fuseseră deja depă- 
şite de acceleratorul de protoni de la Fermilab, care atinsese 
500 GeV. Dar ciocnirea particulelor pe ținte staționare implică 
o risipă importantă, deoarece energia preluată de particulele 
care ricoşează este pierdută. În acest tip de accelerator, energia 
care poate fi canalizată în mod eficient spre crearea de noi par- 
ticule creşte doar ca rădăcina pătrată a energiei particulelor din 
fascicul. 

De aceea, ciocnirile implicând particule accelerate chiar 
până la energiile atinse acum la SPS sau la acceleratorul de la 
Fermilab era de aşteptat să producă particule noi doar de energii 
mult mai joase. Pentru a atinge energiile prezise pentru particu- 
lele W şi Z era nevoie de un accelerator considerabil mai mare 
decât tot ce se construise până atunci. 

Exista o alternativă. Ideea de a ciocni două fascicule de par- 
ticule accelerate apăruse în anii '50. Dacă particulele accelerate 
erau trimise în două inele de stocare legate între ele, în fasci- 
cule propagându-se pe direcţii opuse, fasciculele puteau suferi 
ciocniri frontale. Atunci toată energia particulelor accelerate 
putea fi canalizată spre crearea de noi particule. 


* Ştiind că masa protonului este de 938 MeV, aceste valori sunt de 
aproximativ 88 şi, respectiv, 100 de ori mai mari decât masa protonu- 
lui. (N. a.) 

Astfel de acceleratoare de particule pentru ciocniri frontale* 
au fost construite prima oară în anii '70. SPEAR a fost unul 
dintre primele exemple, dar el a realizat ciocniri frontale între 
leptoni (electroni şi pozitroni). În 1971, la CERN s-a terminat 
construcția inelelor de stocare intersectate (Intersecting Storage 
Rings — ISR), un accelerator pentru ciocniri frontale de hadroni 
(proton-—proton) care folosea sincrotronul de protoni de 26 GeV 
drept sursă de protoni acceleraţi. Protonii erau mai întâi accele- 
rați în sincrotron înainte de a trece în ISR, unde se ciocneau fron- 
tal. Dar energia maximă de ciocnire (52 GeV) era în continuare 
insuficientă pentru a pune mâna pe particulele W şi Z. 

În aprilie 1976, un grup de studiu s-a reunit la CERN pentru 
a prezenta următorul proiect experimental important numit 
„marele accelerator pentru ciocniri frontale de electroni şi 
pozitroni“ (Large Electron-Positron collider — LEP). Acesta 
urma să fie construit într-un tunel circular de 27 de kilometri 
care trecea pe sub frontiera franco-elveţiană, în apropiere de 
Geneva. El urma să folosească SPS ca să accelereze electronii 
şi pozitronii până la viteze apropiate de cea a luminii şi ca să-i 
injecteze apoi în inelul acceleratorului pentru ciocniri frontale. 
Ciocnirile urmau să implice particule (în acest caz electroni) şi 
antiparticulele lor (pozitroni) circulând în sensuri opuse într-un 
inel unic. Energia nominală inițială era de 45 GeV pentru fie- 
care fascicul de particule, ceea ce, prin combinare, urma să pro- 
ducă energii de ciocnire frontală de 90 GeV, aducând LEP exact 
în zona particulelor W şi Z. 

Fizicianul american Robert Wilson, directorul Fermilab- 
ului, avea planuri şi mai măreţe. EI voia să construiască un 
accelerator pentru ciocniri frontale de hadroni capabil să atingă 
energii de ciocnire de 1 TeV (1 000 GevV, un tera electronvolt 
sau un bilion de electronvolţi). Acest accelerator avea să fie 
cunoscut în final sub numele de „„Levatron“. El avea nevoie de 
nişte magneți supraconductori care nu fuseseră până atunci 


* În original, collider. (N. 1.) 

încercaţi sau testați pentru accelerarea particulelor. Şi nu era 
decât o propunere. 

Aceasta era situaţia cu care se confruntau fizicienii parti- 
culelor la energii înalte în 1976. La CERN, SPS putea accelera 
particule până la 400 GeV, iar ISR putea atinge energii de 
ciocnire de 52 GeV, ceea ce nu era suficient pentru a descoperi 
particulele W şi Z. La LEP era în principiu posibil ca ele să fie 
descoperite, dar această instalaţie nu era disponibilă înainte de 
1989. Inelul principal de la Fermilab putea accelera particule 
până la 500 GevV, ceea ce era tot insuficient pentru particulele 
W şi Z. Tevatronul, capabil în teorie să atingă energii de ciocnire 
de 1 TeV, era în faza de proiectare. 

Fizicienii nu mai aveau răbdare să aştepte. „Presiunea pen- 
tru a descoperi W şi Z era atât de puternică“, îşi amintea 
fizicianul Pierre Darriulat de la CERN, „încât timpul lung de 
proiectare, dezvoltare şi construcție a experimentului LEP era 
pentru cei mai mulți dintre noi, chiar şi pentru cei mai răbdători, 
greu de acceptat. O privire rapidă (şi, se spera, corectă) asupra 
noilor bosoni ar fi fost foarte bine-venită."“ Şi fizicienii de la 
Fermuilab îşi pierduseră răbdarea. 

Fizicienilor de pe ambele maluri ale Atlanticului nu le rămâ- 
nea decât să-şi imagineze cum ar putea fi împinse instalațiile 
existente până la regimul energiilor de interes. 


* 


O soluție apăruse la sfârşitul anilor '60. Era posibil — în prin- 
cipiu — să transformi un accelerator obişnuit într-un accelerator 
de hadroni pentru ciocniri frontale, producând fascicule de 
protoni şi antiprotoni care să circule în sensuri opuse de-a lun- 
gul unui inel de accelerare. Fasciculele puteau fi aduse apoi în 
situaţia de a se ciocni frontal. Un accelerator proton-proton 
avea nevoie de două inele intersectate, cu protonii din fiecare 
inel deplasându-se în sensuri opuse, dar ciocnirile proton-anti- 
proton puteau fi realizate într-un singur inel. Şi era astfel posibil 

să se atingă energii de ciocnire egale cu dublul celor mai înalte 
energii ale acceleratorului inițial. 

Dar nu era o treabă simplă. Antiprotonii sunt produşi cioc- 
nind protoni de energie înaltă cu ținte fixe (din cupru, de pildă). 
Un milion de asemenea ciocniri sunt necesare pentru a produce 
un singur antiproton. Şi mai rău e faptul că antiprotonii sunt 
produşi cu un spectru larg de energii, prea larg pentru a fi accep- 
tat într-un inel de stocare. Doar o mică fracțiune din antiprotonii 
astfel produşi se vor „potrivi“ cu condițiile din inel, reducând 
considerabil atât intensitatea fasciculului de antiprotoni, cât şi 
luminozitatea, o măsură a numărului de ciocniri pe care le poate 
produce fasciculul. 

Pentru a produce un fascicul de antiprotoni suficient de 
luminos pentru experimente reuşite de ciocnire proton-anti- 
proton era necesar ca energiile antiprotonilor să fie cumva „adu- 
nate“ şi concentrate în jurul energiei dorite a fasciculului. 

Din fericire, fizicianul olandez Simon van der Meer îşi 
imaginase cum să facă exact acest lucru. Van der Meer obținuse 
în 1952 o diplomă de inginer la Universitatea Tehnologică din 
Delft. A lucrat câțiva ani la compania electronică Philips, pentru 
a ajunge la CERN în 1956. La CERN, el a devenit teoretician în 
probleme de accelerare, ocupându-se în primul rând de aplica- 
rea practică a principiilor teoretice în proiectarea şi funcționarea 
acceleratoarelor de particule. 

Van der Meer efectuase în 1968 la ISR câteva experimente 
întemeiate pe speculaţii, dar a publicat un raport intern asupra 
rezultatelor obținute abia după patru ani. Motivul acestei întâr- 
zieri era simplu: fizica pe care o aplica părea oarecum lipsită 
de sens. În raportul său, el a scris: „Ideea părea prea neplauzibilă 
la acel moment pentru a justifica publicarea.“* 

Experimentele sale din 1968 sugeraseră că era într-adevăr 
posibil să se concentreze antiprotoni cu o distribuţie inițial largă 
de energii în intervalul de energii mult mai îngust necesar pentru 
inelul de stocare. Tehnica implica folosirea unui electrod „de 
recuperare“, care detecta antiprotonii cu energii ce se abăteau 

de la energia dorită a fasciculului şi trimitea un semnal electro- 
dului „de corecție“ din partea opusă a inelului, care aducea par- 
ticulele înapoi la ordine. Semnalele transmise de la electrodul 
de recuperare la cel de corecție semănau cu instrucțiunile date 
prin fluierat de un cioban câinelui turmei. Când primeşte instruc- 
tunile, câinele latră la oaia răzlețită aducând-o înapoi în rând, 
şi face ca turma să intre în ordine în ţarc. 

Van der Meer a numit această tehnică „răcire stocastică“. 
Termenul „stocastic“ este echivalent cu „întâmplător“, iar „ră- 
cire“ se referă nu la temperatura fasciculului, ci la mişcările 
aleatoare şi la distribuţia în energie a particulelor din fascicul. 
Repetând procesul de multe milioane de ori, fasciculul va con- 
verge treptat către energia de fascicul dorită. În 1974, van der 
Meer a efectuat câteva teste suplimentare de răcire stocastică 
la ISR. Rezultatele n-au fost impresionante, dar erau suficiente 
pentru a arăta că principiul funcționează. 

În acest timp, Carlo Rubbia trecuse peste nemulțumirea de 
a fi fost întrecut de fizicienii de la CERN în descoperirea cu- 
renților slabi neutri. Rubbia îşi luase doctoratul la Şcoala Nor- 
mală Superioară din Pisa, Italia, în 1959. EI lucrase în domeniul 
fizicii miuonilor la Universitatea Columbia înainte de a veni la 
CERN în 1961. În 1970 a obţinut un post de profesor la Harvard, 
unde a petrecut cam un an din stagiul său academic, în restul 
timpului ducându-se frecvent la CERN. Călătoriile numeroase 
i-au adus din partea studenților săi de la Harvard porecla „pro- 
fesorul Alitalia“. 

Rubbia era un om încăpățânat, calculat, ambițios şi foarte 
dificil în relaţule cu cei din jur.* EI hotărâse că nu va fi învins 
în cursa pentru descoperirea particulelor W şi Z. 


* Martinus Veltman scria despre Rubbia: „Când a fost director la 
CERN, îşi schimba secretarele în ritmul de una la trei săptămâni. Era 
mai puţin decât timpul mediu de supraviețuire a unui marinar pe un 
submarin sau pe un distrugător în cel de-al Doilea Război Mondial.“ 
Vezi Veltman, p. 74. (N. a.) 

Pe la mijlocul lui 1976, împreună cu colegii săi de la Harvard, 
Rubbia îi trimisese lui Wilson propunerea de a transforma sin- 
crotronul de protoni de 500 GeV de la Fermilab într-un accele- 
rator pentru ciocniri frontale proton-antiproton. Wilson refuzase, 
preferând să-şi îndrepte în schimb eforturile către colectarea 
de fonduri pentru Tevatron. Tehnica răcirii stocastice părea un 
obiectiv îndepărtat. Dacă n-ar fi reuşit, s-ar fi pierdut un timp pre- 
țios pentru sincrotron. Wilson a fost de acord cu un experiment 
de o jumătate de milion de dolari, cu o instalaţie de dimensiuni 
Mici, pentru a stabili dacă tehnica funcționează. 

Rubbia şi-a luat pur şi simplu înapoi propunerea şi s-a dus 
cu ea la CERN, unde s-a bucurat de o primire mult mai favora- 
bilă din partea lui Leon van Hove, directorul general de atunci. 
În iunie 1978, testele suplimentare privind răcirea stocastică 
efectuate la CERN dăduseră rezultate foarte încurajatoare, iar 
van Hove era gata sa accepte pariul. Pentru CERN era o ocazie 
de a descoperi noi particule, realizare care fusese timp de câțiva 
ani apanajul laboratoarelor americane. În plus, dacă van Hove 
n-ar fi acceptat, Rubbia ar fi mers cel mai probabil înapoi la Leon 
Lederman, care devenise director la Fermilab după demisia lui 
Wilson din februarie.* „Cel mai probabil, dacă CERN n-ar fi 
cumpărat ideea lui Carlo [Rubbia], el a fi vândut-o celor de la 
Fermilab“, a explicat Darriulat.5 

Rubbia a primit permisiunea de a forma o echipă de fizicieni 
care să colaboreze la proiectarea complicatei structuri a detec- 
torului necesar pentru descoperirea particulelor W şi Z. Întrucât 
acesta urma să fie construit pe o mare suprafață excavată lângă 


* Wilson întâmpinase dificultăți în găsirea fondurilor pentru Fer- 
milab şi, nemulțumit, plecase. Realitatea este că, în noiembrie 1978, 
după o trecere în revistă exhaustivă a opţiunilor, Lederman a hotărât că 
riscurile legate de folosirea instalaţiei existente pentru ciocniri frontale 
proton-antiproton erau prea mari. El nu era pregătit să rişte, aşa cum a 
făcut van Hove, şi a hotărât să-şi folosească autoritatea pentru a încerca 
din nou să obţină finanţarea Tevatronului. (N. a.) 

SPS, colaborarea a fost numită Zona Subterană 1 (Underground 
Area 1, prescurtat UA 1). Echipa urma să crească până avea să 
includă aproximativ 130 de fizicieni. 

La şase luni de la decizie, o a doua colaborare independentă, 
UA?2, a fost formată sub conducerea lui Darriulat. Aceasta urma 
să fie o colaborare mai mică, alcătuită din circa 50 de fizicieni 
care urmau să intre într-o competiție amicală cu cei din UAI. 
Proiectul detectorului UA? era mai puţin complicat (nu putea 
detecta miuoni, de exemplu), dar putea oferi o confirmare inde- 
pendentă a rezultatelor de la UAI. 

Energiile de 270 GevV ale fasciculelor de protoni şi antipro- 
toni urmau să se combine în SPS pentru a produce ciocniri cu 
o energie totală de 540 GeV, mult peste energiile necesare 
pentru a pune în evidență particulele W şi Z. 


* 


După câteva întârzieri, colaborările UAI şi UA? au început în 
sfârşit să strângă date în octombrie 1982. Se ştia că ciocnirile 
care pot produce particule W şi Z urmau să fie foarte rare, de 
aceea ambele instalații de detecție fuseseră proiectate astfel 
încât să răspundă doar la ciocniri selectate, care satisfăceau 
nişte criterii programate în prealabil. În accelerator urmau să 
aibă loc câteva mii de ciocniri pe secundă timp de două luni. 
Și doar câteva evenimente care să producă W şi Z erau aşteptate. 

Componentele detectorului fuseseră programate să iden- 
tifice evenimente care implicau emisia unor electroni sau 
pozitroni de energie înaltă la unghiuri mari faţă de direcția 
fasciculului. Electronii cu energii de până la aproximativ jumă- 
tate din masa lui W aveau să indice dezintegrarea particulelor 
W . Pozitronii de energie înaltă urmau să semnaleze, la rândul 
lor, dezintegrarea particulelor W*. Deficitul de energie măsurat 
(diferenţa dintre energia totală a particulelor care se ciocneau 
şI cea a particulelor finale) semnala producerea concomitentă 
de antineutrini şi, respectiv, neutrini, care nu puteau fi detectați 
în mod direct. 

Rezultatele preliminare au fost prezentate la un simpozion 
desfăşurat la începutul lui ianuarie 1983 la Roma. Rubbia, 
neobişnuit de agitat, a făcut anunţul. Din câteva mii de milioane 
de ciocniri care fuseseră observate, colaborarea UAI identifi- 
case şase evenimente care erau candidaţi pentru dezintegrările 
particulei W-. Colaborarea UA? identificase patru candidaţi. 
Deşi rezultatele erau prehminare, Rubbia era convins: „Arată 
ca W, miros ca W, trebuie să fie W.“ „Prezentarea lui a fost spec- 
taculoasă“, a spus Lederman. „Rubbia avea şi marfa, şi talentul 
de negustor de a o expune cu o logică pasionată.“ 

Pe 20 ianuarie 1983, fizicienii de la CERN s-au înghesuit 
în marea sală de conferinţe pentru a asculta două seminare 
tinute de Rubbia pentru UAI şi Luigi Di Lella pentru UA2. O 
conferinţă de presă a fost organizată pe 25 ianuarie. Colabora- 
rea UA? a preferat să se abțină de la un verdict, dar acesta a 
fost curând pronunţat. Particulele W fuseseră găsite, cu mase 
apropiate de valoarea prezisă de 80 Gev. 

Descoperirea de către UAI a lui ZO, cu o masă apropiată 
de 95 GeV, a fost anunţată pe 1 iunie 1983. Ea se baza pe ob- 
servarea a cinci evenimente — patru producând perechi elec- 
tron-—pozitron şi unul producând o pereche miuon-antimiuon. 
Colaborarea UA2 acumulase câteva evenimente-candidat la 
acel moment, dar a preferat să aştepte rezultatele unei noi runde 
de măsurători înainte de a le face publice. În cele din urmă, 
UA? a raportat opt evenimente care produceau perechi elec- 
tron-—pozitron. 

Până la sfârşitul lui 1983, UAL şi UA? aveau împreună 
circa o sută de evenimente W* şi o duzină de evenimente ZO, 
masele măsurate fiind în Jur de 81 GevV şi, respectiv, 93 Gev. 

Rubbia şi van der Meer au împărțit Premiul Nobel pentru 
fizică pe anul 1984. 


* 


Fusese o călătorie lungă, care se poate considera că începuse 
odată cu articolul crucial din 1954 al lui Yang şi Mills despre 

teoria cuantică de câmp SU() a forţei tari. Era teoria care 
prezicea bosonii fără masă care îl enervaseră atât de tare pe 
Pauli. În 1957, Schwinger lansase ipoteza că forța nucleară 
slabă este mediată de trei particule de câmp, iar studentul său 
Glashow ajunsese apoi la o teorie de câmp SU(Q) de tip Yang-— 
Mills care le includea. 

Descoperirea mecanismului Higgs în 1964 arătase modul 
în care bosonii fără masă de acest tip pot să devină masivi. 
Weinberg şi Salam merseseră mai departe, aplicând în 1967-— 
1968 mecanismul Higgs în cazul ruperii simetriei electroslabe. 
În 1971 s-a demonstrat că teoria astfel formulată este renor- 
mabilă. lar acum purtătorii forţei slabe fuseseră găsiți exact 
acolo unde erau aşteptaţi. 

Simpla existenţă a particulelor W şi Z cu masele prezise a 
oferit o dovadă cât se poate de convingătoare că teoria electro- 
slabă SUO)xU(1) este fundamental corectă. Şi, dacă teoria e 
corectă, de înzestrarea cu masă a purtătorilor forței slabe sunt 
răspunzătoare interacțiile cu un câmp de energie omniprezent 
(câmpul Higgs). lar, dacă acest câmp Higgs există, atunci tre- 
buie să existe şi bosonul Higgs. 

Dar pentru a găsi bosonul Higgs era nevoie de un accelerator 
pentru ciocniri frontale şi mai mare. 


CAPITOLUL 8 
Pasează în profunzime 


În care Ronald Reagan îşi foloseşte autoritatea pentru a 
sprijini construirea unui Super-accelerator Supraconduc- 
tor, dar şase ani mai târziu, când proiectul este anulat de 
congres, din el nu mai rămâne decăt o gaură în Texas. 


Ce învăţaseră fizicienii din experienţa unificării electroslabe 
putea fi aplicat din nou într-o problemă mai generală. Teoria 
electroslabă implică faptul că la un anumit moment, la scurt 
timp după big bang, temperatura universului trebuie să fi fost 
atât de înaltă, încât forţa nucleară slabă şi forţa electromagnetică 
erau indiscernabile. Exista pe atunci o singură forță electroslabă 
transmisă de bosoni fără masă. 

Perioada e cunoscută sub numele de „epoca electroslabă“. 
Pe măsură ce universul s-a răcit, câmpul Higgs de fond s-a „cris- 
talizat“, iar simetria de etalonare mai înaltă a forţei electroslabe 
a fost ruptă (sau, mai corect, a fost „ascunsă“). Bosonii fără masă 
ai electromagnetismului (fotonii) şi-au continuat nestânjeniţi 
existenţa, dar bosonii forței slabe au interacționat cu câmpul 
Higgs şi au dobândit masă pentru a deveni particulele W şi Z. 
Consecința a fost că, în ce priveşte intensitatea şi scala interac- 
țiilor, forța slabă şi cea electromagnetică arată acum foarte diferit. 

În 1974, Weinberg, Howard Georgi, un teoretician ameri- 
can, şi Helen Quinn, o fiziciană originară din Austrahia, au arătat 
că intensitățiile interacțiilor celor trei forţe dintre particule 
devin aproape egale la energii între o sută de miliarde şi o sută 
de milioane de miliarde de GeV.* Aceste energii, corespunzând 


* Evaluări mai recente situează această energie undeva pe la două 
sute de mii de miliarde de GeV. (N. a.) 

unor temperaturi de zece miliarde de miliarde de miliarde (10%) 
grade, ar fi fost dominante la un o sutime de milionime de mi- 
liardime de miliardime de miliardime (10-35) dintr-o secundă 
după big bang. 

Pare rezonabil să presupunem că, în această „epocă a marii 
unificări“, forţa nucleară tare şi forța electroslabă erau indiscer- 
nabile, manifestându-se ca o singură forță „electro-nucleară“. 
Toţi purtătorii forţei erau identici şi nu existau masă, sarcină 
electrică, aromă a cuarcilor (up, down) sau culoare (roşu, verde, 
albastru). Pentru a rupe această simetrie şi mai înaltă erau nece- 
sare mai multe câmpuri Higgs care să cristalizeze la temperaturi 
mai înalte, producând astfel diferenţele dintre cuarci, electroni 
şi neutrini şi dintre forţa tare şi cea electroslabă. 

Unul dintre primele exemple de asemenea „teorii ale marii 
unificări“* a fost elaborat de Glashow şi Georgi în 1974.** EI 
era bazat pe grupul de simetrie SU(5), pe care ei l-au declarat 
a fi „grupul de etalonare al universului“!. O consecinţă a sime- 
triei mai înalte a fost că toate particulele elementare erau pur 
şi simplu fațete ale unei entități unice. În teoria lui Glashow şi 
Georgi, transformările dintre cuarci şi leptoni deveniseră posi- 
bile. În particular, un cuarc din interiorul unui proton se putea 
transforma într-un lepton. „ȘI atunci am înţeles că asta făcea 
ca protonul, constituentul de bază al atomului, să fie instabil“, 
a spus Georgi. „În acel moment m-am simţit foarte deprimat 
şi m-am dus să mă culc.“2 

Cum marea unificare are loc doar la energii care nu pot fi 
atinse niciodată într-un accelerator de pe Pământ, am fi tentaţi 
să punem la îndoială valoarea unor asemenea teorii. Totuşi, ele 
prezic existenţa unor noi particule care pot fi în principiu puse 


* În engleză, grand unified theories, prescurtat GUT. (N. 1.) 

** Deşi numite teorii ale marii unificări, teoriile GUT nu urmăresc 
să includă şi forţa gravitaţiei. Teoriile care fac acest lucru se numesc 
„teorii universale“ [în engleză, Theories of Everything, prescurtat TOE]. 
(N. a.) 

în evidenţă în experimente de ciocnire. Şi, cu toate că epoca 
marii unificări pare să se fi încheiat cu miliarde de ani în urmă, 
ea a lăsat o amprentă durabilă asupra universului pe care îl 
putem observa astăzi. 

Cel puţin aceasta a fost logica urmată de tânărul fizician 
american Alan Guth. El confirmase că printre particulele noi 
prezise de GUT era şi monopolul magnetic, o unitate de „sar- 
cină“ magnetică echivalentă cu un pol nord sau sud izolat. În 
mai 1979 el începuse să lucreze cu Henry Tye, un fizician ame- 
rican de origine chineză aflat în stagiu postdoctoral, pentru a 
determina numărul de monopoli magnetici care fuseseră pro- 
babil produşi în big bang. Misiunea lor era de a explica de ce, 
dacă monopolii magnetici s-au format într-adevăr în universul 
timpuriu, nici unul nu mai e vizibil în zilele noastre. 

Guth şi Tye şi-au dat seama că pot să reducă formarea mo- 
nopolilor schimbând natura tranziției de fază dintre epoca marii 
unificări şi cea electroslabă. Problema se rezolva ajustând pro- 
prietătile câmpului Higgs implicat. Ei au descoperit că mono- 
polii dispăreau dacă, în locul unei tranziţii sau „cristalizări“ line 
la temperatura de tranziţie, universul suferise o suprarăcire. În 
acest scenariu, temperatura scade atât de rapid, încât univer- 
sul persistă în starea marii unificări mult sub temperatura de 
tranziție.* 

Când, în decembrie 1979, Guth a explorat efectele mai 
ample ale instalării suprarăcirii, el a descoperit că aceasta pre- 
zicea o perioadă de expansiune exponențială formidabilă a spa- 
tului-timp. Iniţial destul de nedumerit de rezultat, el a înţeles 
repede că această expansiune explozivă ar putea explica unele 
trăsături importante ale universului observabil, într-un fel în care 
cosmologia big bang de la acea vreme n-o putea face. „Nu-mi 
amintesc să fi încercat măcar să inventez un nume pentru acest 
fenomen extraordinar de expansiune exponențială“, avea să 


* Apa lichidă poate fi suprarăcită la temperaturi de până la 40 de 
grade sub punctul de îngheţ. (N. a.) 

scrie mai târziu Guth, „dar jurnalul meu arată că pe la sfârşitul 
lui decembrie începusem să-l numesc inflație.“ 

Cosmologia infiaționară a suferit unele modificări, mai ales 
ca rezultat al unor ajustări ulterioare ale proprietăților câmpului 
Higgs folosit pentru a rupe simetria la sfârşitul epocii marii 
unificări. Aceste prime teorii preziceau prea multă uniformitate, 
conducând spre un univers anost, fără nici o structură — nici 
stele, nici planete, nici galaxii. Cosmologii au început să înţe- 
leagă că germenii acestei structurii observabile trebuiau să pro- 
vină din fluctuațiile cuantice din universul timpuriu, amplificate 
prin inflație. Dar proprietățile câmpurilor Higgs necesare pentru 
asta erau incompatibile cu câmpurile Higgs ale teoriei unificate 
de tip Glashow-—Georgi. 

La începutul anilor '80, rezultatele experimentale confir- 
mau oricum că protonul e mai stabil decât prezicea teoria lui 
Glashow şi Georgi.* Nemaifiind constrânşi de teoriile deduse 
din fizica particulelor, cosmologii au fost hberi să descrie uni- 
versul observabil reglând în continuare câmpurile Higgs, care, 
pentru a li se sublinia semnificația, au căpătat numele colectiv 
de câmp inflaton. Predicţiile lor au fost confirmate în chip spec- 
taculos în august 1992 de datele transmise de satelitul COBE 
(Cosmic Backgound Explorer — Exploratorul Fondului Cosmic), 
care a detectat variaţii infime în temperatura radiației cosmice 
de fond, vestigiul rece al radiaţiei fierbinţi care s-a desprins de 
materie la aproximativ patru sute de mii de ani după big bang.** 


* Aceste experimente implicau căutarea unui eveniment de dezin- 
tegrare a unui proton dintr-un volum mare de protoni ecranat faţă de 
razele cosmice. După cum a explicat Carlo Rubbia: „[...] era ca şi cum 
ai pune o jumătate de duzină de studenţi masteranzi la câțiva kilome- 
tri sub pământ pentru a supraveghea un bazin mare plin cu apă timp de 
cinci ani.“ Citat în Woit, p. 104. (N. a.) 

** Aceste variaţii infime ale temperaturii au fost măsurate ulterior 
cu şi mai multă precizie de Sonda Wilkinson de Explorare a Anizo- 
tropiei Microundelor (Wilkinson Microwave Anisotropy Probe, pre- 
scurtat WMAP). Rezultatele comunicate în februarie 2003, martie 2006, 

Brout şi Englert, Higgs, Guralnik, Hagen şi Kibble inventa- 
seră câmpul Higgs ca mijloc de a rupe simetriile implicate în 
teoriile cuantice de câmp de tip Yang-—Mills. Weinberg şi Salam 
au arătat cum se poate aplica procedeul în cazul ruperii simetriei 
electroslabe, iar tehnica aceasta a fost folosită pentru a prezice 
masele particulelor W şi Z. Acelaşi procedeu a fost folosit apoi 
pentru a rupe simetria forței electro-nucleare. Metoda a avut 
câteva consecințe surprinzătoare, conducând la descoperirea 
cosmologiei inflaționare şi la descrierea precisă a structurii la 
scară mare a universului. 

Noţiunile teoretice de câmpuri Higgs şi vidurile false, pe care 
ele le implică, deveniseră esențiale atât pentru Modelul Standard 
al fizicii particulelor, cât şi pentru ceea ce va deveni Modelul 
Standard al cosmologiei big bang. Dar existau cu adevărat aceste 
câmpuri Higgs? Fizicienii aveau la dispoziţie o singură cale 
de a afla. 

Bosonii Higgs ai teoriilor marii unificări au mase uriaşe şi 
sunt pur şi simplu inaccesibili acceleratoarelor de pe Pământ. 
Pe de altă parte, deşi masa bosonului Higgs al câmpului Higgs 
electroslab se dovedise inițial greu de prezis cu o precizie rezo- 
nabilă, la mijlocul anilor '80 se credea că bosonul Higgs va fi 
accesibil generației următoare de acceleratoare pentru ciocniri 
frontale. 

Fizicienii particulişti americani erau încă afectați de faptul 
că fuseseră învinşi de rivalii lor europeni în competiţia pentru 
descoperirea particulelor W şi Z. Un editorial din iunie 1983 
al ziarului New York Times anunţase „Europa 3, SUA nici măcar 
Z, zero“, şi susținea că fizicienii europeni preluaseră acum con- 
ducerea în cursa pentru descoperirea elementelor constitutive 


februarie 2008 şi ianuarie 2010 au contribuit la confirmarea şi rafina- 
rea modelului standard al universului, aşa-numitul model lambda al 
materiei întunecate reci, „lambda-CDM“ (cold dark matter), în care 
inflația joacă un rol crucial. Conform celor mai recente date ale WMAP, 
universul are vârsta de 13,75 + 0,11 miliarde de ani. (N. a.) 

fundamentale ale naturii.* Fizicienii americanii voiau să-şi ia 
revanşa. Ei erau hotărâți să facă tot posibilul pentru ca bosonul 
Higgs să fie descoperit într-un laborator american. 


* 


Acceleratorul Tevatron de la Fermilab a fost pus în funcțiune 
pe 3 iulie 1983. Inelul său de accelerare lung de şase kilometri 
şi-a atins energia nominală de 512 GeV după doar douăspre- 
zece ore. Ciocnind protoni şi antiprotoni, el promitea energii de 
ciocnire de 1 TeV. Costase 120 milioane de dolari. ISABELLE, 
un nou accelerator pentru ciocniri proton-proton la 400 GeV, 
aflat în construcție la Brookhaven, era acum considerat deja 
depăşit. În iulie, proiectul a fost anulat de Comitetul consultativ 
pentru fizica energiilor înalte al Departamentului pentru Ener- 
gie al SUA. 

La CERN tocmai urmau să înceapă lucrările de construcție 
a acceleratorului pentru ciocniri frontale LEP, care avea să fie 
plasat într-un tunel de 27 de kilometri la aproape 180 de metri 
sub granița franco-elveţiană, pe care o intersecta în patru locuri. 
Acesta avea să fie cel mai mare proiect de inginerie civilă din 
Europa. Dar LEP era conceput ca o fabrică de particule W şi Z 
şi urma să fie folosit pentru a ne îmbunătăți cunoştinţele pri- 
vind noile particule şi a căuta cuarcul top care încă hpsea. EI 
nu era destinat căutării bosonului Higgs. 

Tevatronul putea oferi prilejul de a se arunca o privire asu- 
pra bosonului Higgs, dar nu exista nici o garanţie că acesta va 
fi descoperit. Sosise momentul unor proiecte grandioase. Le- 
derman propusese anterior un mare salt înainte — un accelerator 
pentru ciocniri proton—proton bazat pe folosirea magneților 
supraconductori şi putând să atingă energii de până la 40 Tev. 
EI îl numise „desertron“, deoarece urma să fie construit pe un 
teren plat din deşert şi ar fi fost singura instalație capabilă să tra- 
verseze „deşertul energetic“, adică domeniul energiilor în care, 
conform predicțiilor GUT, nu apărea o nouă fizică interesantă. 

Desertronul a devenit Foarte Marele Accelerator (Very Big 
Accelerator — VBA). După ce anulase proiectul ISABELLE, 
Comitetul consultativ recomanda acum să se acorde prioritate 
VBA-ului, care a fost imediat rebotezat Super-acceleratorul Supra- 
conductor (Superconducting Super-Collhder — prescurtat SSC). 

Proiectul SSC a fost pus la punct la sfârşitul anului 1986. 
Preţul estimat de 4,4 miliarde de dolari îl propulsa în prima 
ligă a proiectelor ştiinţifice americane şi era nevoie de aprobarea 
preşedintelui SUA. Lui Lederman i s-a cerut să aducă un mate- 
rial video scurt, de 10 minute, despre proiect, pentru a fi văzut 
de preşedintele Ronald Reagan. EI a folosit prilejul pentru a 
apela la spiritul de aventură al lui Reagan, făcând o paralelă 
între explorarea regiunilor necunoscute ale fizicii particulelor 
şi explorarea vestului Americii. 

Cererea oficială pentru aprobarea SSC le-a fost înaintată lui 
Reagan şi guvernului său în ianuarie 1987, în timpul unei pre- 
zentări la Casa Albă. Argumentele pro şi contra investiţiei au 
curs fără încetare. Ministrul de finanţe a spus că, aprobând 
proiectul, tot ce puteai obține era că făceai o mână de fizicieni 
foarte fericiți. Reagan a răspuns că ăsta era un lucru pe care pro- 
babil ar trebui să-l ia în seamă, fiindcă îl făcuse foarte nefericit 
pe profesorul lui de fizică din şcoală. 

Când discuţiile în contradictoriu s-au calmat, atenția s-a în- 
dreptat spre Reagan, care urma să ia decizia finală. Reagan a 
citit cu voce tare o frază a scriitorului american Jack London: 
„Prefer ca rămăşiţele mele să ardă într-o flacără strălucitoare 
decât să zacă într-un lemn putred.“ EI a explicat că aceste cu- 
vinte fuseseră pomenite de fundaşul Ken „Snake“ Stabler. 
Stabler condusese în 1977 echipa Oakland Raiders la o victorie 
în Super Bowl şi era celebru pentru precizia paselor sale, mai 
ales pentru acea pasă lungă „Ghost to the Post“, de 42 de yarzi, 
către Dave Casper (poreclit „Fantoma“ [G/hosr]), care a adus 
egalarea în ultimele secunde ale unui meci împotriva echipei 
Baltimore Colts. În prelungiri, Oakland Raiders a câştigat. 

Stabler interpretase citatul din Jack London după felul în 
care vedea el fotbalul american. „Pasează în profunzime“, spu- 
sese Stabler.€ Într-o situaţie dificilă, e mai bine să adopţi o 
strategie mai riscantă şi să te mistui într-o flacără strălucitoare. 

Reagan, actor în filme comerciale înainte de a intra în poli- 
tică în 1964, îşi atrăsese porecla „the Gipper“ după ce apăruse 
în rolul fotbalistului student George Gipp în filmul din 1940 
Knute Rokne, All American. Gipp murise de o infecţie a larin- 
gelui la vârsta de 25 de ani, iar filmul conţine celebrele sale cu- 
vinte: „ȘI ultimul lucru pe care George mi l-a spus a fost ăsta: 
«Rock, a zis el, «când echipa e la pământ şi băieţii par învinşi, 
spune-le să dea tot ce au mai bun şi să câştige încă un meci 
pentru the Gipper.>"! 

Pesemne că Reagan a intrat într-o rezonanță psihologică 
profundă cu ideea de SSC. Deja impresionat de promisiunea că 
ştiinţa ar putea oferi Americii o puternică linie de apărare sub 
forma Iniţiativei pentru Apărare Strategică (Strategic Defense 
Initiative, SDI, cunoscută şi ca „războiul stelelor“), el voia acum 
să dea tot ce avea mai bun în interesul supremaţiei ştiinţifice a 
Americii. „The Gipper“ era gata să paseze în profunzime. 


* 


Proiectul fusese aprobat, dar era ţinta multor atacuri. În ple- 
doaria sa, Departamentul pentru Energie explicase că SSC va 
deveni un proiect internațional, susținut prin contribuţii finan- 
ciare ale altor ţări. Retorica fizicienilor americani a subminat 
însă această intenție. De ce ar sprijini alte ţări un proiect care 
avea scopul evident de a restabili supremația americană în 
fizica energiilor înalte? Europa era oricum ferm angajată la 
CERN. Nu e de mirare că SSC a suscitat un interes scăzut din- 
colo de ocean. 

Resentimente se iviseră şi în rândurile comunității fizicie- 
nilor americani, iar acestea au degenerat acum în confruntări. La 
un preţ atât de mare, ce urma de fapt să fie sacrificat în numele 

căutării bosonului Higgs? Existau destule alte proiecte mult mai 
puţin costisitoare, care aveau şanse să aducă un progres teh- 
nologic prețios. Bugetul american pentru fizică nu putea finanța 
toate aceste proiecte şi SSC, iar proiectele mici păreau acum să 
fie grav periclitate. Era oare fizica energiilor înalte într-adevăr 
de o mie de ori mai prețioasă decât alte domenii ştiinţifice? 

„Știința mare“ a devenit un termen peiorativ. 

Sprijinul Congresului şi al Senatului pentru SSC s-a menținut 
câtă vreme amplasamentul noului accelerator nu era cunoscut. 
Academia Naţională de Ştiinţă şi Inginerie a primit 43 de pro- 
puneri din 25 de state. Guvernul Texasului a înfiinţat o comisie 
şi a promis o finanțare de | miliard de dolari dacă SSC va fi con- 
struit pe teritoriul său. Era mult mai rezonabil ca noul accele- 
rator să fie construit la Fermilab, unde exista o mare parte din 
infrastructură şi unde se aflau deja mulți fizicieni de care ar fi 
fost nevoie. Dar, în noiembrie 1988, Academia Naţională a 
hotărât că SSC va fi construit într-o formaţiune geolgică din 
cretacic numită Austin Chalk, la mare adâncime sub preria 
texană de pe fostele plantații de bumbac din comitatul Ellis. 

Vicepreşedintele lui Reagan, texanul George Bush, îi suc- 
cedase acestuia ca preşedinte cu doar două zile înainte de anunţ. 
Nu exista vreo bănuială de părtinire în decizia Academiei Naţio- 
nale, dar Bush a devenit un fervent susţinător. Totuşi, acum că 
amplasamentul era cunoscut, sprijinul din partea altor congres- 
meni şi senatori a început să se evapore. 

Fizicienii trebuiau să se lupte în permanenţă pentru a obține 
fonduri de la Congres şi erau chemaţi să pledeze în favoarea 
proiectului de fiecare dată când acesta era supus discuţiilor. 
Între timp, estimările bugetului au crescut vertiginos, pe măsură 
ce inginerii au început să înţeleagă mai clar ce însemna să se 
construiască un inel uriaş de magneţi supraconductori. În 1990, 
în momentul când s-au deblocat primele fonduri pentru înce- 
perea construcției, estimările bugetului aproape că se dublaseră, 
ajungând la 8 miliarde de dolari. 

În Austin Chalk au fost forate puțuri de testare, iar o parte 
din infrastructură a fost ridicată în apropiere de Waxahachic, 
pe terenul de 7 000 ha rezervat de guvernul Texasului pentru 
proiect. S-au construit laboratoare pentru producerea şi testarea 
magneților. Au fost asamblate mari structuri care să adăpos- 
tească unitățile de refrigerare necesare pentru a produce şi a 
face să circule heliul lichid ce urma să menţină magneții la tem- 
peratura de supraconductibilitate. 

S-au constituit două colaborări pentru construcția detec- 
torilor. Colaborarea pentru detectorul solenoidal (Solenoidal 
Detector Collaboration — SDC) avea să cuprindă o mie de fizi- 
cieni şi ingineri din peste o sută de instituţii de pe glob. Acesta 
era un detector cu spectru larg, costând circa 500 de milioane 
de dolari. Se spera că el va începe să colecteze date înainte de 
finele lui 1999. Grupul numit Gamas, Electrons, and Muons 
(GEM) avea să fie comparabil ca mărime şi să concureze cu 
grupul SDC. 

Mulţi fizicieni şi-au asumat riscul şi fie şi-au luat liber din 
posturile pe care le ocupau, fie le-au părăsit definitiv venind 
să lucreze pentru proiectul SSC. În total, circa 2000 de oameni 
s-au adunat în şi în jurul localității Waxahachie. Pentru un ob- 
servator din exterior care nu era la curent cu politica SSC, toată 
această activitate trebuie să fi părut încurajatoare. Se constru- 
iau laboratoare, se forau puțuri, iar oamenii se adunau în nu- 
măr mare. 

Dar existau alte semne mai degrabă îngrijorătoare. Adminis- 
trația americană se lupta cu un deficit bugetar deja mare şi în 
creştere. În ianuarie 1992 preşedintele Bush s-a întors dintr-o 
vizită în Japonia cu mâinile goale: japonezii insistau că SSC 
nu era un proiect internațional şi, ca atare, nu-l mai sprijineau. 
Zarva legată de „ştiinţa mare“ creştea neîncetat. În iunie, Ca- 
mera Reprezentanților a votat în favoarea unui amendament 
la bugetul federal care elimina proiectul SSC. Proiectul a supra- 
vieţuit grație intervenției Senatului. 

Deprimarea care începuse să se facă simțită în jurul proiec- 
tului a fost reflectată în cartea de popularizare a lui Weinberg 
Visul unei teorii finale (Dreams of a Final Theory), publicată 
în 1993. EI scria: 


În ciuda tuturor construcțiilor şi forajelor, ştiam că finanţa- 
rea proiectului putea fi încă oprită. Îmi puteam închipui că 
puţurile de probă vor fi umplute la loc cu pământ, iar clădirea 
magneților va rămâne pustie, şi doar amintirile din ce în ce 
mai vagi ale câtorva fermieri vor sta mărturie că un mare 
laborator ştiinţific fusese plănuit odinioară în comitatul Ellis. 
Poate că mă aflam sub vraja optimismului victorian al lui 
| Thomas] Huxley, dar nu-mi închipuiam că s-ar întâmpla aşa 
ceva sau că în zilele noastre căutarea legilor ultime ale na- 
turii ar fi abandonată.s 


În cartea ceva mai donquijotescă a lui Lederman Particula lui 
Dumnezeu (The God Particle), publicată în acelaşi an, autorul 
e trezit brutal dintr-un vis în care discuta prieteneşte cu filozoful 
grec Democrit: 


„Fir-ar să fie!“ Eram înapoi acasă, ridicându-mi amețit capul 
dintre hârtii. Am observat o fotocopie a unui titlu de ziar: 
Finanţarea super-acceleratorului de către Congres pusă sub 
semnul întrebării. Calculatorul m-a anunţat că primisem un 
mesaj prin e-mail: eram „invitat“ la Washington pentru o 
audiere în Senat în legătură cu SSC.” 


Bill Clinton a câştigat alegerile prezidenţiale în noiembrie 1992, 
învingându-i pe George Bush şi pe omul de afaceri texan inde- 
pendent Ross Perot. În iunie anul următor, estimările pentru 
bugetul SSC crescuseră la 1l miliarde de dolari, iar Camera 
Reprezentanților a votat încă o dată împotriva proiectului. După 
cum remarca Raphael Kasper, director asociat la SSC: „A vota 

contra SSC devenise un fel de simbol al responsabilități fiscale. 
Era un proiect scump împotriva căruia puteai vota.“10 

Clinton era în general favorabil, dar mai puţin angajat în 
proiect decât fuseseră Reagan şi Bush. Se întrezărea acum şi 
o competiție sub forma unui program de 25 de miliarde de 
dolari pentru a construi stația spațială internațională, proiect 
care ar fi fost şi el amplasat în Texas, la Centrul Spaţial Johnson 
al NASA din Houston. 

În septembrie 1993, Weinberg, Richter şi Lederman au făcut 
o ultimă încercare eroică de a obține sprijin pentru SSC. 
Fizicianul britanic Stephen Hawking a trimis un mesaj video 
de susținere. Fără nici un folos. 

În octombrie, Camera Reprezentanţilor a votat la limită (la 
diferenţă de un vot) în favoarea stației spaţiale internaționale. 
A doua zi, Senatul a votat cu doi la unu împotriva SSC. De 
data asta n-a mai fost nici o amânare. S-au alocat fonduri pentru 
conservarea construcțiilor deja realizate. Circa 23 kilometri de 
tunel fuseseră excavaţi şi se cheltuiseră 2 miliarde de dolari 
(vezi figura 19), dar nici o doză de optimism victorian nu mai 
putea menţine acum proiectul în viață. SSC murise. 

Scriitorul Herman Wouk, laureat al Premiului Pulitzer, a 
scris un roman bazat pe experienţa SSC. În prefața la această 
carte, intitulată O gaură în Texas, autorul spune: 


De la primele bombe atomice şi cu hidrogen, [fizicienii 
particulişti |] fuseseră mereu răsfăţaţii Congresului. Dar toate 
acestea s-au sfârşit brusc şi brutal. Tot ce a rămas din încer- 
carea lor eşuată de a găsi bosonul Higgs a fost o gaură săpată 
în Texas, o enormă gaură abandonată. 

Ea e încă acolo.|! 


Pe 16 decembrie 1994, la ceva mai mult de un an de la oprirea 
SSC, statele membre CERN au votat alocarea a 15 miliarde de 
dolari timp de 20 de ani pentru a modifica LEP la sfârşitul vieţii 
sale utile şi a-l transforma într-un accelerator pentru ciocniri 

Figura 19. În octombrie 1993, când proiectul SSC a fost anulat de 
Congres, se cheltuiseră 2 miliarde de dolari şi fuseseră excavaţi 23 de 
kilometri de tunel sub preria texană. 

Sursa: SSC Scientific and Technical Electronic Repository 


proton-proton. Ideea unui Mare Accelerator de Hadroni (Large 
Hadron Collider — LHC) fusese discutată prima oară cu mai 
bine de zece ani în urmă, la o reuniune organizată de CERN la 
Lausanne, în Elveţia, în martie 1984. El urma să producă energii 
de ciocnire de până la 14 TeV, mai puţin de jumătate din energia 
maximă a SSC, dar mai mult decât suficient pentru a descoperi 
Higgs-ul. 

Rubbia a declarat că CERN va „pava tunelul LEP cu magneţi 
supraconductori“!?. 


CAPITOLUL 9 
Un moment fantastic 


În care bosonul Higgs este explicat astfel încât să poată 
fi înțeles şi de un politician britanic, semne vagi privind 
Higgs-ul sunt găsite la CERN, iar Marele Accelerator de 
Hadroni (LHC) este pornit, dar mai apoi explodează. 


SSC fusese un mare pariu, şi fizicienii pierduseră. Criticile în 
surdină care duseseră până la urmă la anularea proiectului ame- 
rican începuseră să se facă auzite şi în Europa. CERN avea 
avantajul că de finanţare nu răspundea o singură naţiune. Dar 
nemulțumirile statelor membre privind valoarea contribuţiei 
lor puteau încă să se transforme într-o decizie de retragere a 
sprijinului. În aprilie 1993, exact la şase luni de la decizia finală 
a Camerei Reprezentanților de a opri finanţarea SSC, William 
Waldegrave, ministrul britanic al ştiinţei, adresa o somaţie co- 
munității fizicienilor energiilor înalte. 

Somaţia lui Waldegrave prevestea o schimbare semnifica- 
tivă în politica guvernului conservator condus de John Major 
în domeniul ştiinţei. Un raport al guvernului, care urma să fie 
publicat o lună mai târziu, căuta să deplaseze accentul de la 
ştiinţă spre inovaţii, cu scopul ultim de a spori avuţia națională 
şi a îmbunătăți calitatea vieții cetăţenilor britanici. Cu alte 
cuvinte, scopul ştiinţei britanice era să servească interesele eco- 
nomiei britanice, în beneficiul companiilor britanice. Organi- 
zarea finanţării guvernamentale pentru ştiinţă şi tehnologie în 
Marea Britanie urma să fie complet revizuită. 

Semnalele erau îngrijorătoare. Marea Britanie se refăcea 
încă după recesiunea globală declanşată de prăbuşirea burselor 
în octombrie 1987, şi abia reuşea să-şi achite contribuția anuală 
de 55 milioane de lire sterline la CERN. Deşi fizicienu puteau 

invoca multe aplicaţii colaterale apărute la CERN, precum pro- 
iectul de a uni hipertextul cu internetul, care a condus la inventa- 
rea reţelei globale (world wide web) de către Tim Berners-Lee 
în 1990, era pesemne greu de explicat cum ar putea descoperi- 
rea bosonului Higgs să sporească avuţia naţională şi să îmbu- 
nătăţească viaţa britanicilor. 

Din fericire, fizicienilor nu li se ceruse până atunci să pre- 
zinte asemenea justificări. Dar Waldegrave le-a spus cât se poate 
de limpede că trebuiau să explice mult mai bine ce anume în- 
cercau să facă. 

Ce era de fapt acest obiect numit bosonul Higgs? De ce era 
el atât de important, încât era nevoie de miliarde de dolari doar 
pentru a-l găsi? „Dacă mă ajutați să înțeleg asta, am mai multe 
şanse să vă ajut să obţineţi bani pentru a-l găsi“, le-a spus Wal- 
degrave participanţilor la o conferinţă anuală a Institutului de 
Fizică al Marii Britanii.! EI le-a spus că, dacă cineva poate ex- 
plica la ce bun atâta agitaţie, în cuvinte simple, pe o foaie de 
hârtie, el îl va răsplăti cu o sticlă de şampanie scumpă. 

Desigur, agitația era produsă de rolul central pe care câmpul 
Higgs ajunsese să-l joace în structura Modelului Standard. Fără 
câmpul Higgs nu se poate produce ruperea simetriei electro- 
slabe.* Fără ruperea simetriei, particulele W şi Z ar avea masă 
nulă, ca şi fotonul, iar forţa electroslabă ar fi în continuare uni- 
ficată. Fără interacțiile dintre particulele elementare şi câmpul 
Higgs, n-ar apărea masa: nu ar exista nici substanţă materială, 
nici stele, nici planete, nici viață. lar dovada directă pentru exis- 
tenţa acestui câmp am putea-o avea doar descoperind parti- 


* Strict vorbind, acest lucru nu e chiar adevărat. O clasă de teorii 
numite teorii „tehnicolor“ introduce noi forţe super-tari care pot, de ase- 
menea, să producă ruperea simetriei electroslabe. Aceste teorii pot şi 
ele să explice masele particulelor W şi Z, dar au probleme când în- 
cearcă să prezică masele cuarcilor. Din acest motiv, mecanismul Higgs 
e favorizat. Steven Weinberg, comunicare personală, 24 februarie 2011. 
(N. a.) 

cula sa de câmp, bosonul Higgs. Odată găsit bosonul Higgs, vom 
înțelege de îndată mult mai multe despre natura reală a lumii 
materiale. 

Pentru a explica mecanismul Higgs în termeni pe care un 
politician 1-ar putea înţelege era nevoie de o analogie simplă. 
David Miller, profesor de fizica particulelor şi de astronomie 
la University College din Londra, credea că a găsit tocmai o 
asemenea analogie. Cu câteva schimbări cosmetice, el s-a 
gândit că poate da viaţă explicației apelând la experienţa pro- 
prie a lui Waldegrave privind o personalitate care dominase până 
nu demult politica britanică: fostul prim-ministru Margaret 
Thatcher. EI a scris: 


Închipuiţi-vă o mică recepţie pentru activiştii partidului, 
care sunt distribuiți uniform într-o sală, stând toți de vorbă 
cu vecinii cei mai apropiaţi. Fostul prim-ministru Thatcher 
intră şi traversează încăperea. Toţi activişti din vecinătate 
sunt atraşi puternic şi se îngrămădesc în jurul ei. În timp ce 
se mişcă, ea atrage oamenii de care se apropie, în vreme ce 
oamenii pe care 1-a părăsit se întorc la distribuţia lor uni- 
formă. Din cauza grupului de oameni strânşi mereu în jurul 
€1, ea are o masă mai mare decât cea normală, adică are un 
impuls mai mare pentru aceeaşi viteză de mişcare prin 
cameră. Aflată în mişcare, îi e mai greu să se oprească, iar 
dacă s-a oprit îi e mai greu să se mişte din nou, fiindcă pro- 
cesul de grupare trebuie repornit. În trei dimensiuni şi cu 
complicațiile relativităţii, acesta e mecanismul Higgs. 

Pentru a da masă particulelor, s-a inventat un câmp de fond 
care este local distorsionat ori de câte ori o particulă se 
mişcă prin el. Distorsiunea — acumularea câmpului în jurul 
particulei — generează masa particulei. Ideea este preluată 
direct din fizica solidului. În loc de un câmp răspândit în 
tot spațiul, un corp solid conţine o reţea cristalină de atomi 
ionizaţi încărcați pozitiv. Când un electron se mişcă prin 

Figura 20. Explicaţia mecanismului Higgs folosită de David Miller în tex- 
tul său câştigător. Pe măsură ce Margaret Thatcher îşi croieşte drum prin 
„câmpul“ activiştilor partidului, câmpul se acumulează în jurul ei şi îna- 
intarea îi e încetinită. Această acumulare e echivalentă cu creşterea masei. 

Figura 21. Bosonul Higgs e asemănător unui zvon rostit în şoaptă care 
îşi face drum prin „câmpul“ activiştilor partidului. Când aceştia se adună 


în grupuri pentru a auzi zvonul, se formează o „particulă“ localizată care 
se propagă apoi prin cameră. 

reţea, atomii sunt atraşi spre el, făcând ca masa efectivă a 
electronului să fie de până la de 40 de ori mai mare decât 
masa unui electron liber. 

Câmpul Higgs din vid, postulat de teorie, este un fel de rețea 
ipotetică ce umple tot universul. Avem nevoie de el, fiindcă 
altminteri nu putem explica de ce particulele Z şi W care trans- 
mit interacțiile slabe sunt atât de grele, în timp ce fotonul 
care transmite forțele electromagnetice are masă nulă.? 


Aceasta explică mecanismul prin care particulele elementare 
fără masă (reprezentate în această analogie de doamna Thatcher) 
interacționează cu câmpul Higgs (distribuția uniformă a acti- 
viştilor partidului) şi astfel câştigă masă, după cum se arată în 
figura 20. Pentru a explica bosonul Higgs, Miller a continuat: 


Să considerăm acum un zvon care trece prin camera noastră 
plină de activişti ai partidului uniform răspândiți. Cei ce se 
află lângă uşă îl aud primu şi se îngrămădesc pentru a obține 
detalii, apoi se întorc şi se mişcă mai aproape de ceilalți ve- 
cini al lor, care vor să afle şi ei. O undă de aglomerări de 
oameni trece prin cameră. Ea se poate răspândi în toate col- 
țurile sau poate forma un mănunchi compact care transmite 
veştile de-a lungul unei linii de activişti de la uşă până la 
un demnitar din celălalt capăt al camerei. Deoarece infor- 
maţia e transmisă prin aglomerările de oameni şi, deoarece 
aglomerarea este cea care a dat o masă suplimentară fostului 
prim-ministru, rezultă că aglomerănile care transmit zvonul 
au şi ele masă. 

Teoria prezice că bosonul Higgs este tocmai o asemenea 
aglomerare în câmpul Higgs. Ne va fi mult mai uşor să 
credem că acest câmp există şi că mecanismul de a da altor 
particule masă este adevărat dacă vedem efectiv însăşi par- 
ticula Higgs. Se poate face iarăşi o analogie cu fizica soli- 
dului. O reţea cristalină poate transmite unde de aglomerări 

periodice, fără a fi nevoie ca un electron să se deplaseze şi 
să atragă atomii. Aceste unde se comportă ca şi cum ar fi nişte 
particule. Se numesc fononi şi sunt şi ele bosoni. S-ar putea, 
de asemenea, să existe un mecanism Higgs, cu un câmp 
Higgs care umple tot universul, fără să existe însă şi un boson 
Higgs. Următoarea generaţie de acceleratoare va lămuri 
aceste lucruri. 


Cele de mai sus sunt ilustrate în figura 21. 

Waldegrave a primit 117 texte, ceea ce arată cât de impor- 
tantă era căutarea bosonului Higgs pentru fizicieni. Au fost aleşi 
cinci câştigători, dar comunitatea fizicienilor a considerat că tex- 
tul lui Miller era cel mai bun. Miller a fost încântat să primească 
sticla sa de Veuve Clicquot, dar se pare că n-a apucat s-o savu- 
reze. „Soţia mea, cumnata mea şi prietena fiului meu au băut 
şampania“, a zis el.” 

Deşi foarte strâmtorat, guvernul britanic a continuat să-şi 
onoreze obligațiile asumate faţă de CERN.* 


* 


Goana după bosonul Higgs fiind temporar suspendată, mai erau 
alte câteva particule ale Modelului Standard care trebuiau găsite. 
Descoperirea cuarcului top a fost în cele din urmă anunțată la 
Fermuilab, pe 2 martie 1995, de către două echipe de cercetare 
concurente, alcătuite din aproape 400 de fizicieni. El a fost 
identificat prin produşii săi de dezintegrare. Protonii şi antipro- 
tonii energetici se ciocnesc producând o pereche top-antitop. 
Fiecare din aceste particule se dezintegrează într-un cuarc bottom 


* Pentru a ne face o idee, contribuția Marii Britanii la bugetul CERN 
pe 2011 a fost de 15%, sau 109 milioane de lire sterline (174 de mi- 
lioane de dolari), mai puţin de 2 lire pe an pentru fiecare cetăţean al 
țării. „E efectiv o sumă infimă“, spunea fizicianul Brain Cox, membru 
al colaborării ATLAS şi realizator TV. „De fapt, cheltuim aici mai mult 
pe alune decât pentru LHC“ (Sunday Times, 27 februarie 2011). (N. a.) 

şi o particulă W. O particulă W se dezintegrează într-un miuon 
şi un antineutrin miuonic. Cealaltă particulă W se dezintegrează 
într-un cuarc up şi un anticuarc down. Rezultatul final este o 
ciocnire care produce un miuon, un antineutrin MIuonic şi patru 
jeturi provenind din cuarci. Pentru masa cuarcului top s-a găsit 
valoarea uimitoare de 175 GevV, de aproape 40 de ori mai mare 
decât masa partenerului său din generaţia a treia, cuarcul bottom. 
În afara bosonului Higgs, singura particulă care rămânea 
să fie descoperită era neutrinul taonic. Descoperirea lui a fost 
anunţată la Fermilab după cinci ani, pe 20 iulie 2000. Era acum 
posibil să se reprezinte şirul interacțiilor produse de forța slabă 
care schimbă aroma de la un cuarc la altul, ca în figura 22. 


Generaţie l 2 3 


Up Charm Top 


Sarcină + 74 


Sarcină — 4 


Down Strange Bottom 


Figura 22. Dezintegrările dominante prin forța slabă „care schimbă 
aroma“ implicând cuarcii sunt: down—up, strange—up, charm-—strange, 
bottom—charm şi top—bottom. Două căi de dezintegrare mai puţin 
probabile sunt indicate prin linii întrerupte: charm—down şi bottom 
—up. Tranziţiile de jos în sus implică emisia unei particule W care se 
dezintegrează într-un lepton (cum e electronul) şi antineutrinul cores- 
punzător. Tranziţiile de sus în jos implică emisia unei particule W* 
care se dezintegrează într-un antilepton (cum e pozitronul) şi neutrinul 
corespunzător. 

Mai exista speranţa că Tevatronul sau LEP ar putea găsi 
bosonul Higgs, iar aceste instalaţii au fost împinse acum până 
la limitele lor. Problema era că masa bosonului Higgs nu poate 
fi prezisă cu o precizie rezonabilă. Spre deosebire de căutarea 
particulelor W şi Z, fizicienii nu prea ştiau încotro să se uite. 

În genere se credea că el trebuie să aibă o masă de ordinul 
a 100—250 GevV. Putea fi detectat prin canalele sale de dezin- 
tegrare, care urmau să implice perechi bottom-antibottom în 
asociere cu cuarci top şi bottom, doi fotoni de energie înaltă, 
perechi de particule Z, care, la rândul lor, se dezintegrau în patru 
leptoni (electroni, miuoni şi neutrini), perechi de particule W 
şi perechi de leptoni tau. 

LEP se dovedise a fi o instalație puternică şi adaptabilă, dar 
ajunsese la capătul vieţii sale şi urma să fie dezafectat în sep- 
tembrie 2000. În încercarea disperată de a găsi bosonul Higgs, 
fizicienii de la CERN împingeau acum instalația mult dincolo 
de limitele ei. Ea atinsese în august 1989 energia nominală per 
fascicul de 45 GeV (producând energii de ciocnire electron— 
pozitron de 90 GeV). Mai multe operațiuni de îmbunătăţire 
ridicaseră energia de ciocnire la 170 GeV, dând posibilitatea 
de a genera perechi de particule W. În vara lui 2000, modificări 
suplimentare au împins energia la peste 200 Gev. 

Pe 15 iunie 2000, fizicianul Nikos Konstantinidis de la CERN 
a studiat un eveniment care fusese înregistrat cu o zi în urmă 
de detectorul Aleph.* Conţinea patru jeturi produse de cuarci, 
dintre care două proveneau din dezintegrarea unei particule Z. 
Celelalte două jeturi păreau să provină din dezintegrarea unei 
particule mai grele, cu o masă de aproximativ 114 GevV. 

Toată lumea vedea în el un boson Higgs. 

Evident, un singur eveniment nu constituie o descoperire, 
dar el a fost urmat rapid de încă două evenimente înregistrate 
de Aleph şi de două evenimente înregistrate de o altă colaborare, 


* Aleph este acronimul de la Apparatus for LEP Physics [dispozitiv 
pentru studiul fizicii la LEP]. (N. a.) 


170 DESCOPERIREA 


numită Delphi.* Era tot insuficient pentru a anunţa o des- 
coperire, dar destul ca să-l convingă pe Luciano Maiani, director 
general la CERN, să prelungească funcționarea LEP până pe 2 
noiembrie. Când al treilea detector, numit L,, a înregistrat un 
tip diferit de eveniment, implicând pesemne dezintegrarea unui 
Higgs într-o particulă Z, care apoi se dezintegra în doi neutrini, 
se părea că CERN se afla în pragul uneia dintre cele mai impor- 
tante descoperiri din fizica energiilor înalte de la inventarea 
bosonului Higgs, în 1964. 

Fizicienii de la CERN cereau acum ca LEP să fie menţinut în 
funcțiune pentru încă şase luni. Maiani părea înclinat să accepte 
cererea, dar, după o examinare critică minuțioasă într-o serie de 
reuniuni cu cercetători de prestigiu, a hotărât în cele din urmă 
că dovezile erau insuficiente pentru a justifica o eventuală întâr- 
ziere în construcția LHC. Nu era posibilă o tranziție controlată, 
o comutare lină de la LEP la LHC pe o perioadă îndelungată. 
Pentru a construi LHC, tunelul care adăpostea LEP trebuia să fie 
complet golit. Maiani a simţit că era obligat să închidă LEP. 
Comunitatea CERN a aflat decizia dintr-un comunicat de presă. 

Mulţi fizicieni erau convinşi că se aflau aproape de o des- 
coperire importantă, iar felul în care tratase Maiani situația a 
lăsat un gust amar. Totuşi, când evenimentele de ciocnire au fost 
supuse unor examinări suplimentare, probabilitatea ca ele să 
fi fost într-adevăr semnale reale ale bosonului Higgs s-a redus 
şi mai mult. „Înţeleg nemulţumirea şi tristeţea celor care simt 
că erau gata să pună mâna pe bosonul Higgs“, scria Maiani în 
februarie 2001, „şi se tem că ar putea trece ani până ce rezulta- 
tele lor să poată fi confirmate.“* 

Singura concluzie a fost că bosonul Higgs trebuie să fie mai 
greu decât 114,4 GeV, cu o masă probabilă de aproximativ 
115,6 Gev. 


* Delphi este acronimul de la Detector with Lepton, Photon and 
Hadron Identification [detector pentru identificarea leptonilor, fotoni- 
lor şi hadronilor]. (N. a.) 

Odată cu descoperirea cuarcului top şi a neutrinului taonic, an- 
samblul particulelor elementare care alcătuiesc Modelul Standard 
era practic complet. Situaţia în care se ajunsese era fără prece- 
dent: nu existau date experimentale care să nu fie în acord cu 
predicțiile teoretice. Teoreticienii mai aveau însă multe de făcut. 

Deficienţele grave ale Modelului Standard ieşiseră la iveală 
încă din momentul conceperii lui. Modelul conţine un număr 
alarmant de mare de particule „fundamentale“ sau „elementare“. 
Aceste particule sunt legate între ele într-un cadru care necesită 
20 de parametri ce nu pot fi deduşi din teorie, ci trebuie măsuraţi. 
Din aceşti 20 de parametri, doisprezece stabilesc masele cuar- 
cilor şi ale leptonilor, iar trei sunt necesari pentru a preciza inten- 
sităile forțelor dintre el. 

Mai este apoi problema masei bosonului Higgs însuşi. El 
capătă masă prin aşa-numitele „corecţii de buclă“, care iau în 
considerare interacțiile lui cu particulele virtuale. Corecţiile de 
buclă care implică particule mai grele, cum este cuarcul top 
virtual, îi dau bosonului Higgs mult mai multă masă decât îşi 
poate permite să aibă dacă ruperea simetriei electroslabe are 
loc în modul acceptat. Rezultatul este că forța slabă ar trebui 
să fie mult mai slabă decât este în realitate. Aceasta e aşa-numita 
„problemă a ierarhiei“. 

ŞI, în ciuda combinării reuşite a forţei slabe cu forța electro- 
magnetică realizată în cele din urmă de Glashow, Weinberg şi 
Salam, structura SU(3)xSUO)xU(1) a teoriilor de câmp Yang-— 
Mills care alcătuiesc Modelul Standard este departe de a fi o 
teorie complet unificată a forţelor dintre particule. 

În lipsa unei orientări oferite de experiment, teoreticienii 
nu aveau altă soluție decât să se ghideze după nişte principii 
estetice, urmându-şi instinctele în căutarea unor teorii care să 
treacă dincolo de Modelul Standard şi să explice legile naturii 
la un nivel şi mai profund. 

Pe lângă teoriile marii unificări de tip Georgi-Glashow, o 
altă abordare a unificării a fost propusă la începutul anilor '70 
de teoreticienii din Uniunea Sovietică şi a fost redescoperită 
în mod independent în 1973 de fizicienii Julius Wess şi Bruno 
Zumino de la CERN. Ea se numeşte supersimetrie, adesea re- 
dusă la acronimul SUSY. Există o mare varietate de teorii super- 
simetrice, dar una dintre cele mai simple — propusă pentru prima 
oară în 1981 şi numită „modelul supersimetric standard mini- 
mal“ (cu acronimul MSSM) — conţine „supermultipleți“ care 
unesc particulele de materie (fermioni) cu bosonii care transmit 
forțele dintre acestea. 

În teoriile supersimetrice, ecuaţiile sunt invariante la trans- 
formarea fermionilor în bosoni şi viceversa. Proprietățile foarte 
diferite ale fermionilor şi bosonilor în fizica pe care o observăm 
astăzi trebuie să fie atunci rezultatul faptului că supersimetria 
e ruptă sau ascunsă. 

O consecinţă a acestei supersimetrii mai înalte e apariția 
unui număr exagerat de mare de noi particule. Pentru fiecare 
fermion, teoria prezice un partener supersimetric (numit sfer- 
mion), care este de fapt boson. Asta înseamnă că, pentru fiecare 
particulă din Modelul Standard, teoria prezice existenţa unui 
partener supersimetric masiv, diferenţa dintre spini celor două 
particule fiind de 'Y£. Partenerul electronului se numeşte selec- 
tron (o prescurtare de la scalar-electron). Fiecare cuarc are drept 
partener scuarcul corespunzător. 

La fel, pentru fiecare boson din Modelul Standard există un 
partener supersimetric corespunzător, numit bosin, care e de 
fapt fermion. Partenerii supersimetrici ai fotonului şi ai particu- 
lelor W şi Z sunt fotinul, winul şi zinul. 

Unul dintre avantajele MSSM este că rezolvă problema masei 
bosonului Higgs. În MSSM, corecțiile de buclă care fac ca masa 
bosonului Higgs să explodeze sunt compensate de corecțiile 
negative ce rezultă din interacțiile care implică particule virtuale 
supersimetrice. De exemplu, contribuţia la masa lui Higgs care 

provine din interacțule cu un cuarc top virtual este anihilată 
de interacţiile care implică un scuarc stop virtual. Această 
compensare stabilizează masa bosonului Higgs şi, în consecință, 
şi intensitatea forței slabe. Pentru a face ca acest mecanism să 
funcționeze, MSSM necesită de fapt cinci particule Higgs, 
fiecare având altă masă. Trei dintre aceste particule sunt neutre, 
iar două au sarcină electrică. 

Teoria MSSM corectează şi o altă problemă a Modelului 
Standard. După cum arătaseră Weinberg, Georgi şi Quinn în 
1974, intensităţile forţelor tare, slabă şi electromagnetică ale 
Modelului Standard devin aproape egale la energii înalte. Dar 
ele nu devin riguros egale, după cum ne-am aştepta de la o 
teorie de câmp a unei forțe electro-nucleare complet unificate. 
În cadrul MSSM, se prezice că intensităţile celor trei forţe 
dintre particule converg într-un singur punct (vezi figura 23). 

Supersimetria poate rezolva, de asemenea, o veche problemă 
din cosmologie. În 1934, astronomul elveţian Fritz Zwicky a 
descoperit că masa medie a galaxiilor din roiul Coma, dedusă 
din efectele lor gravitaționale, nu e în acord cu masa medie 
dedusă din luminozitatea galaxiilor pe cerul nopţii. Aproape 
90% din masa necesară pentru a explica efectele gravitaționale 
părea că e „absentă“ sau invizibilă. Această masă lipsă a fost 
numită „materie întunecată“. 

Problema nu afecta doar un singur grup de galaxii. Materia 
întunecată este o componentă esențială a Modelului Standard 
al cosmologiei big bang, aşa-numitul model lambda-CDM. Ob- 
servaţiile succesive asupra radiației cosmice de fond efectuate 
de sateliții COBE şi, mai recent, WMAP, sugerează că materia 
întunecată constituie aproximativ 22% din masa-energia uni- 
versului. Aproximativ 73% este „energie întunecată“, asociată 
cu un câmp de energie de vid răspândit peste tot, lăsând ca masa 
„vizibilă“ a universului (stele, neutrini şi elemente grele — materia 
din care suntem alcătuiți şi pe care o putem vedea) să contribuie 
cu mai puţin de 5%. 

Figura 23. (a) Extrapolarea intensităților forţelor în Modelul Standard 
implică o energie (şi un moment de timp după big bang) la care forţele 
au aceeaşi intensitate şi sunt unificate. Forţele nu converg însă într-un 
singur punct. (b) În modelul supersimetric minimal (MSSM), câmpurile 
cuantice suplimentare modifică această extrapolare, iar forțele converg 
într-o măsură mai mare. 

Supersimetria prezice superparticule care nu sunt afectate 
nici de forțele tari, nici de cele electromagnetice. Superparticule 
precum neutraliniu sunt deci candidaţi pentru aşa-numitele parti- 
cule masive care intracționează slab („„weakly interacting, massive 
particles“, prescurtat WIMP), care se presupune că reprezintă 
o parte importantă din materia întunecată. * 

Existenţa unei puzderii de particule supersimetrice poate 
părea de domeniul fantasticului, dar storia fizicii particulelor 
e presărată cu descoperiri fantastice, bazate pe predicții teore- 
tice pe care mulți le-au considerat absurde atunci când au fost 
făcute. Dacă există, unele dintre particulele supersimetrice se 
anticipează că îşi vor face apariţia la energii de ordinul TeV-ilor. 

Când LHC a început să prindă contur la peste 150 de metri 
adâncime sub solul francez şi cel elveţian, în primii ani ai noului 
mileniu, era evident că scopul său nu era numai să găsească 
bosonul Higgs electroslab, sau mai mulți bosoni Higgs, ori 
câteva particule supersimetrice prezise de MSSM. Era vorba 
de a împinge teoria dincolo de Modelul Standard; era vorba 
de capacitatea noastră de a înţelege din ce sunt alcătuite lucrurile 
şi cum au dat ele formă universului nostru. 


* 


Lucrările de demontare a LEP au început în decembrie 2000. 
Patruzeci de mii de tone de material trebuiau să fie îndepărtate. 
Tunelul a fost complet golit până în noiembrie 2001, când ingi- 
nerii au stabilit primul dintre cele şapte sute de amplasamente 
pentru componentele LHC. 

Au apărut inevitabil întârzieri. Maiani a anunţat depăşiri 
substanţiale ale costurilor în octombrie 2001, iar constrângeri 
bugetare ulterioare au amânat încheierea proiectului cu un an, 
din 2006 până în 2007. La fel cum constataseră şi americanii 


* Neutralinii sunt formaţi din combinaţii de fotini, zini şi higgsini 
neutri. Vezi Kane, p. 158. (N. a.) 

în timpul proiectului lor eşuat de contrucție a SSC, noua teh- 
nologie a magneților supraconductori tindea să înghită un buget 
mult mai mare decât se anticipase. 

Construcţia celui mai mare sistem de refrigerare din lume, 
capabil să răcească magneții supraconductori până la —271,4*C, 
a fost încheiată în octombrie 2006. Ultimul dintre cei 1 746 de 
magneţi supraconductori ai LHC a fost instalat în mai 2007. 

Deşi LHC urma să fie plasat în tunelul de 27 de kilometri 
care fusese folosit pentru LEP, lucrări de excavare suplimentare 
au fost necesare pentru a face loc noilor instalaţii de detecție. 
În planificarea iniţială acestea erau: un dispozitiv LHC toroidal 
(A Toroidal LHC Apparatus, cu acronimul ATLAS), solenoidul 
compact pentru miuoni (Compact Miuon Solenoid sau CMS), 
un experiment de ciocnire a ionilor (A Large Ion Collider 
Experiment sau ALICE), destinat studiului ciocnirilor ionilor 
grei (nuclee de plumb), precum şi un dispozitiv (Large Hadron 
Collider beauty sau LHCb) proiectat anume pentru studiul fizicii 
cuarcului bottom. 

Alte două instalaţii de detecție, mult mai mici, au fost adău- 
gate ulterior. Detectorul TOTEM (TOTal Elastic and diffractive 
cross-section Measurement) este destinat efectuării de măsu- 
rători de o precizie excepţională asupra protonilor şi e instalat 
lângă punctul în care protonii se ciocnesc în centrul detectorului 
CMS. În sfârşit, scopul detectorului LHCf (LHC forward) este 
să studieze particulele generate în regiunea „înainte“ a ciocni- 
rilor proton-—proton, aproape pe direcția fasciculelor inițiale. El 
e plasat lângă detectorul ATLAS şi foloseşte acelaşi punct de 
intersecție a fasciculelor ca acesta. 

Detectorii cu destinație generală ATLAS şi CMS urmau să 
fie folosiţi în căutarea bosonului Higgs şi a unei „noi fizici“ 
care să implice existenţa particulelor supersimetrice şi să rezolve 
misterul materiei întunecate. Detectorul ATLAS constă dintr-o 
serie de cilindri concentrici din ce în ce mai mari în jurul punc- 
tului în care se intersectează fasciculele de protoni din LHC. 

Scopul detectorului intern este să înregistreze particule încărcate, 
să permită identificarea lor şi să le măsoare impulsul. Detecto- 
rul intern este înconjurat de o mare bobină magnetică supracon- 
ductoare de formă cilindrică, folosită pentru a devia traiectoriile 
particulelor încărcate. 

În exterior sunt plasate calorimetrul electromagnetic şi cel 
hadronic, care absorb leptonii încărcaţi, fotonii şi hadronii, şi 
le determină energiile din avalanşa de particule pe care aceştia 
le creează. Un spectrometru pentru miuoni măsoară impulsul 
miuonilor de energie mare care străbat celelalte elemente ale 
detectorului. EI foloseşte un câmp magnetic toroidal (în formă 
de covrig), creat de mari magneţi supraconductori constând 
din opt bobine în partea cilindrică şi două situate la extremități. 
Aceştia sunt cei mai mari magneți supraconductori din lume 
(vezi figura 24). 

Componentele ATLAS nu pot detecta neutrini, prezenţa lor 
fiind dedusă din dezechilibrul energetic dintre particulele care 
se ciocnesc şi cele detectate. Detectorul trebuie de aceca să fie 
„ermetic“: nici o altă particulă în afară de neutrini nu poate 
scăpa nedetectată. 

Detectorul ATLAS are aproximativ 45 de metri lungime şi o 
înălțime de 25 de metri, aproape jumătate din dimensiunile 
catedralei Notre Dame din Paris. Cântăreşte circa şapte mii de 
tone, echivalent cu Turnul Eiffel sau cu o sută de avioane Boeing 
747 goale. Colaborarea ATLAS este condusă de un lider ales 
prin vot* şi constă din trei mii de fizicieni din peste 174 de 
universități şi laboratoare din 38 de țări. 

CMS are o structură diferită, dar performanţe asemănă- 
toare. Detectorul intern este un sistem bazat pe pixeli şi benzi 
de siliciu care măsoară pozițiile particulelor încărcate şi permit 


* Italianca Fabiola Gianotti a fost liderul colaborării ATLAS în pe- 
rioada 2009-2013. Din 2013 lider este fizicianul britanic David Charlton. 
În primii 15 ani, colaborarea ATLAS a fost condusă de elveţianul Peter 
Jenni. (N. £.) 

Figura 24. Detectorul ATLAS foloseşte un câmp magnetic toroidal (în 
formă de covrig) creat de un ansamblu de magneţi supraconductori 
uriaşi dispuşi în opt bobine centrale şi două situate la capete. Aceştia 
sunt cei mai mari magneţi supraconductori din lume. 

Sursa: O copyright CERN 


reconstruirea urmelor lor. Ca şi în detectorul ATLAS, calorimetrul 
electromagnetic şi cel hadronic măsoară energiile leptonilor încăr- 
caţi, ale fotonilor şi ale hadronilor. Un spectrometru pentru miuoni 
captează datele privind miuonii care trec dincolo de calorimetre. 

Detectorul CMS este „compact“, ceea ce înseamnă că folo- 
seşte un singur magnet supraconductor solenoidal, şi astfel e 
mai mic decât detectorul ATLAS. Totuşi, este destul de mare: 
21 metri în lungine, 15 metri în lăţime şi 15 metri în înălțime 
(vezi figura 25). Site-ul CMS afirmă că e plasat într-o cavitate 
subterană „care i-ar putea adăposti pe toți locuitorii Genevei, 
dar nu prea confortabil“5. Colaborarea CMS este condusă de 
un lider ales prin vot* şi include şi ea 3 000 de fizicieni şi 
ingineri din 183 de institute din 38 de țări. 


* Fizicianul italian Guido Tonelli a fost liderul colaborării CMS 
în perioada 2010-2011. El a fost urmat de Joseph Incandela în pe- 

La— 


Figura 25. Peter Higgs (stânga) vizitând detectorul CMS în timpul fazei 
de construcție. El apare alături de purtătorul de cuvânt al colaborării 
CMS de la acea dată, Tejinder Virdee. 

Sursa: O copyright CERN 


Lucrările pentru construcția componentelor detectorilor 
ATLAS şi CMS şi pentru excavarea cavităţilor subterane care 
urmau să le adăpostească începuseră din 1997-1998. Asam- 
blarea celor doi detectori s-a încheiat la începutul lui 2008. 

În august 2008, toţi cei 27 de kilometri ai LHC fuseseră ră- 
ciți la temperatura lui de funcționare. Operația necesitase peste 
10 000 de tone de azot lichid şi 150 de tone de heliu lichid pen- 
tru a umple complet magneţii. 

LHC era gata de pornire. 


%* 
„E un moment fantastic“, declara pe 10 septembrie 2008 


Lyndon Evans, directorul proiectului LHC. „Putem acum privi 


rioada 2012-2013 şi de Tiziano Camporesi începând cu ianuarie 
2014. (N. 1) 

cu încredere spre o nouă eră în înţelegerea originii Şi evoluției 
universului.“€ 

Din păcate, bucuria lui Evans nu avea să dureze. LHC a fost 
pornit la 10:28 am, ora locală. Fizicienii care umpleau până la 
refuz mica sală de control au aplaudat când un semnal luminos 
a apărut pe un monitor, indicând că protonii de viteză mare fu- 
seseră distribuiţi de-a lungul întregului inel de 27 de kilometri 
ai instalaţiei, la o temperatură de doar două grade peste zero 
absolut. Deşi mai degrabă nespectaculos (şi cam dezamăgitor 
pentru miliardul de oameni care se estimează că au urmărit 
momentul la televizor), el reprezenta punctul culminant a două 
decenii de eforturi neprecupeţite ale unor armate de fizicieni, 
proiectanți, ingineri şi muncitori. 

Un alt fascicul de protoni a fost trimis de-a lungul inelului 
în direcție opusă la ora 3 pm, în aceeaşi zi. Problemele au în- 
ceput puţin mai târziu. După exact nouă zile, un circuit electric 
de legătură dintre doi magneţi supraconductori a fost scurtcir- 
cuitat. A avut loc o descărcare electrică, producând o gaură în 
învelişul de heliu al magneţilor. Heliul gazos s-a scurs în sec- 
torul 3-4 al tunelului LHC şi, în explozia care a urmat, 53 de 
magneţi au fost distruşi, iar ţevile prin care circulau protonii 
au fost contaminate cu funingine. 

Nu se putea spera ca reparaţiile să fie efectuate înainte de 
oprirea planificată pentru iarnă, şi o repornire a fost decisă în 
mod provizoriu pentru primăvara lui 2009. Dar au apărut alte 
probleme şi, la o reuniune de la Chamonix din februarie 2009, 
conducerea CERN a luat hotărârea să aprobe lucrări suplimentare. 

Data repornirii a fost amânată. 


CAPITOLUL 10 
Întrebarea lui Shakespeare 


În care LHC funcţionează mai bine decât se aşteptau toți 
(cu excepţia lui Lyn Evans), datele colectate într-un an 
sunt prelucrate în câteva luni, iar bosonul Higgs îşi face 
apariția din locurile unde se ascundea. 


Abia la începutul lui septembrie 2009, la aproape un an de la 
prima pornire, a început procedura de răcire a ultimului sector 
din cele opt ale LHC. Toate cele opt sectoare au fost aduse din 
nou la temperatura lor de funcționare la finele lui octombrie, 
iar LHC a fost repornit în noiembrie. În ciuda costului crescut 
al electricităţii pe timpul lunilor de iarnă, acceleratorul a fost 
menținut în funcțiune toată iarna 2009-2010, în primul rând 
pentru ca fizicienii de la CERN să aibă un avans față de rivalii 
lor de la Tevatronul de la Fermilab, care produseseră şi ei câteva 
semnale incitante ce puteau fi atribuite bosonului Higgs. 

În primele luni ale anului 2010, protonii care circulau de-a 
lungul LHC deplasându-se pe direcții opuse în cele două inele 
au fost accelerați până la 3,5 TeV, pentru a se ciocni apoi fron- 
tal unii cu alții. Primele ciocniri la 7 TeV au fost înregistrate 
pe 30 martie. Această energie de ciocnire a fost apoi menţinută, 
iar intensitatea şi luminozitatea fasciculului au crescut treptat. 
Cei doi detectori ATLAS şi CMS au înregistrat evenimente ce 
puteau fi atribuite multor figuri familiare, întrucât particulele 
din colecția impresionantă a Modelului Standard, care fuseseră 
descoperite în decursul a peste şase decenii, erau acum înregis- 
trate în doar câteva luni. Printre acestea se numărau pionul 
neutru, descoperit în 1950, mezonii eta, rho şi phi (formaţi din 
diverse combinaţii de cuarci up, down şi strange), mezonii JAy 

Figura 26. În 2010, în primele câteva luni de funcţionare la 7 Te, cola- 
borările ATLAS şi CMS au înregistrat evenimente-candidat pentru în- 
tregul spectru cunoscut al particulelor Modelului Standard. Această 
diagramă a colaborării CMS prezintă dovezi clare pentru existenţa lui 
J/y, a lui upsilon (Y, un mezon format dintr-un cuarc bottom şi anti- 
particula sa) şi a lui ZO, puse în evidenţă prin producerea de perechi 
miuon-antimiuon de diverse energii. 


şi upsilon, bosonii W şi Z (vezi figura 26). Până în iulie, au fost 
strânse date noi privind cuarcul top. 

Pe 8 iulie 2010, fizicianul italian Tommaso Dorigo a postat 
pe blogul său un mesaj conţinând zvonul că unele semne privind 
un boson Higgs uşor fuseseră descoperite la Tevatron. Zvonul 
s-a răspândit rapid pe Internet şi a fost preluat de agențiile de 
ştiri. EI a fost aproape imediat negat de Fermilab într-un mesaj 
postat pe Twitter, care respingea „zvonurile difuzate de un blogger 
dornic de glorie“!. Dorido a căutat ulterior să justifice colpor- 
tarea zvonurilor, susținând că „a menţine fizica particulelor în 
centrul atenției cu aluzii la posibile descoperiri care ulterior 
nu se confirmă este mai important decât să vorbeşti tare şi răs- 
picat o dată la zece ani, păstrând tăcerea în restul timpului“?. 

Întemeiate sau nu, zvonurile au fost simptomatice pentru 
rivalitatea tot mai mare dintre Fermilab şi CERN şi pentru sen- 
zația tot mai pregnantă că ceva ar putea fi curând descoperit. 
Lederman recunoscuse mai înainte că, dacă va trebui să vadă 
cum CERN anunţă o nouă descoperire, va avea sentimente ames- 
tecate: „Ar fi ca şi cum soacră-ta s-ar prăbuşi de pe o stâncă la 
volanul BMW-ului tău“, a spus el. 

Postarea de pe blogul lui Dorigo se referise la zvonuri despre 
o dovadă la nivel de „trei sigma“, o măsură statistică ce reflectă 
gradul de încredere în datele experimentale.* Un semnal de trei 
sigma ar sugera un nivel de certitudine de 99,7% — cu alte cuvinte, 
o probabilitate de 0,3% ca datele să fie greşite. Deşi asemenea 
niveluri de certitudine par destul de convingătoare, fizicienii par- 
ticulişti cer de obicei date de cinci sigma, sau niveluri de certitu- 
dine de 99,9999%, pentru a justifica anunţul unei „descoperiri“. 

Era de aşteptat ca evenimentele de ciocnire care conduceau 
la producerea şi dezintegrarea bosonului Higgs să fie foarte 
rare, deci construirea unui set de date de cinci sigma necesita 
înregistrarea a numeroase ciocniri-candidat. Luminozitatea 
fasciculului de particule era prin urmare elementul crucial. Cu 
cât e mai mare luminozitatea, cu atât e mai mare numărul de 
ciocniri posibil candidate.** Într-adevăr, luminozitatea integrată 
(suma luminozității pe o perioadă de timp) este direct legată 
de numărul de ciocniri-candidat. 

Luminozitatea integrată se exprimă în unitatea destul de 
obscură numită „inversul unui barn***“ sau „barn la puterea 


* Evident, nu exista o astfel de măsură statistică pentru zvonul 
însuşi... (N. a.) 

** Luminozitatea este o măsură a numărului de particule care pot 
fi înghesuite în punctul de ciocnire, deci a numărului de ciocniri po- 
tențiale. Nu toate particulele din punctul de ciocnire se vor ciocni în 
realitate. Luminozitatea indică însă probabilitatea ca un număr de cioc- 
niri să aibă loc. (N. a.) 

*** În engleză, barn înseamnă „hambar“. Vezi mai departe explica- 
ţia denumirii. (N. £.) 

minus unu“, scris ca barn |. Fizicienii măsoară ratele reacţiilor 
nucleare prin „secțiunile eficace de împrăştiere“, exprimate în 
centimetri pătrați. Ne putem închipui că secțiunea eficace de 
împrăştiere reprezintă mărimea unei „ferestre“ ipotetice bidi- 
mensionale prin care are loc reacția. Cu cât este mai mare fereas- 
tra, cu atât este mai probabilă reacția. Cu cât este mai probabilă 
reacția, cu atât mai rapid va decurge ea. Secţiunile eficace cu- 
noscute au dimensiuni atomice, de regulă un număr înmulțit 
cu 102 cm?. Secţiunile reacțiilor implicând atomi de uraniu 
erau atât de mari, încât un fizician din proiectul Manhattan a 
spus în glumă că sunt „mari cât un hambar“. Barnul a fost apoi 
introdus ca unitate. O secţiune cu valoarea dată de un număr 
înmulţit cu 102 cm? a devenit egală cu acel număr, dacă e 
exprimată în barni. Un picobarn este o miime de miliardime 
(10-12) dintr-un barn, sau 10 3 cm?. Un femtobarn este o milio- 
nime de miliardime (10-15) dintr-un barn, sau 10-% cm?. 

La o reuniune CERN de la Evian, Franţa, din 8 decembrie 
2010, Gianotti a trecut în revistă şansele de a descoperi bosonul 
Higgs şi natura competiţiei dintre LHC şi Tevatron. Un simplu 
calcul statistic a indicat că, chiar şi cu o luminozitate integrată 
de până la 10 femtobarni la puterea minus unu (10x 1015 barn'!, 
sau 10% cm'?) până la sfârşitul lui 2011 Tevatronul nu putea 
raporta mai mult decât un semnal la nivel de trei sigma pentru 
Higgs, în anumite intervale restrânse de energie. Mai puterni- 
cul LHC era în principiu capabil să genereze semnale la nivel 
de trei sigma la o luminozitate între 1 şi 5 femtobarni la puterea 
minus unu, depinzând de masa bosonului Higgs. 

Pe 17 ianuarie 2011, Departamentul pentru Energie al SUA 
a anunţat că nu va finanța o extindere a programului Tevatro- 
nului după sfârşitul lui 2011. Această decizie n-a însemnat înce- 
tarea cursei pentru Higgs, dar era o recunoaştere a faptului că 
frontiera fizicii energiilor înalte trecuse din custodia Fermilab 
în cea a CERN. 

În planul iniţial de funcţionare pentru LHC fusese prevăzută 
o oprire de lungă durată în 2012, necesară pentru a creşte 

energiile fasciculelor de protoni, astfel încât să furnizeze energia 
nominală de ciocnire de 14 TeV.* Bosonul Higgs fiind pesemne 
atât de aproape, conducerea CERN a fost de acord în ianuarie 
2011 să amâne oprirea şi să continue să opereze LHC la o ener- 
gie de ciocnire de 7 TeV, în mod continuu, până în decembrie 
2012. O posibilă creştere a energiei de ciocnire până la 8 'TeV 
a fost considerată prea riscantă. În schimb, urmau să fie aplicate 
măsuri pentru a spori luminozitatea fasciculului. 

„Dacă natura este bună cu noi şi particula Higgs are masa 
în domeniul actual de energii al LHC“, spunea despre această 
decizie Rolf Heuer, directorul general al CERN, „am putea avea 
destule date în 2011 pentru a vedea unele semne, dar nu destule 
pentru o descoperire. Funcţionând pe tot parcursul anului 2012, 
vom avea datele necesare pentru a transforma aceste semne 
într-o descoperire.“ 

Scena era pregătită. 


* 


Secretara lui Einstein, Helen Dukas, l-a întrebat odată dacă 
i-ar putea da o explicaţie simplă a relativităţii, pe care s-o poată 
folosi ca răspuns la numeroasele întrebări primite de la reporteri. 
Einstein s-a gândit un timp şi a propus: „O oră în care stai cu 
o fată drăguță pe o bancă în parc trece ca un minut, dar un 
minut de stat pe o sobă încinsă pare o oră.“ 

În rândul miilor de oameni de ştiinţă implicaţi în colaborările 
de la Fermilab şi CERN, tensiunea şi emoția erau acum vizibile. 
De peste un deceniu nu mai fusese descoperită o particulă. 
Trecuseră aproape unsprezece ani de când Higgs-ul fusese 
„întrezărit“ la acceleratorul LeP. lar acum promisiunea unei 
fizici noi era teribil, chinuitor de aproape. Cât mai aveau de 


* Oprirea era necesară pentru a fi demontate aproximativ 27 000 de 
circuite de legătură dintre magneţii supraconductori principali, care 
urmau să fie reparate şi conectate între ele astfel încât să suporte cu- 
renţii mai intenşi necesari pentru a se produce 7 TeV pe fascicul. (N. a.) 

aşteptat? Şase luni? Un an? Doi ani? În mod clar se aflau pe 
teritoriul „sobei încinse“. 

A fost poate inevitabil ca barajul să se rupă. 

Peter Woit, specialist în fizică matematică la Universitatea 
Columbia, menţinuse un blog de fizica energiilor înalte după 
publicarea în 2006 a cărții sale de succes Nu-i nici măcar greşită 
(Not Even Wrong), o critică a teoriei moderne a corzilor*. Pe 
21 aprilie el a primit o postare anonimă care conținea rezumatul 
unei note interne ATLAS. Textul susținea că se găsise un semnal 
de patru sigma pentru un boson Higgs cu o masă de 115 Gev. 

Nu era o farsă. Lucrarea aparținea unei mici echipe de fizi- 
cieni din ATLAS, de la Universitatea Wisconsin-Madison, con- 
dusă de Sau Lan Wu, care făcuse parte din colaborarea Aleph 
ce „întrezărise“ Higgs-ul în anul 2000, la sfârşitul funcționării 
LEP. Nu era deci o coincidenţă faptul că Wu revenise la domeniul 
de energii unde credea că văzuse acele semnale preliminare. 

Existau însă două probleme. Prima era de natură fizică. Par- 
ticula fusese observată în aşa-numita distribuţie de masă difo- 
tonică dintr-un total combinat de circa 64 picobarni | de date 
adunate în 2010 şi la începutul lui 2011. 

La o energie de 7 TeV, ciocnirile proton-—proton care au loc 
în LHC implică în realitate ciocniri cuare-—cuarc şi procese de 
fuziune a gluonilor care, în teorie, pot produce bosoni Higgs. 
Canalele de dezintegrare deschise pentru Higgs depind de masa 
sa. Pentru o masă mare, canalele de dezintegrare implicând pro- 
ducerea a două particule W sau a două particule Z vor fi posi- 
bile. Dar pentru un Higgs cu masa joasă de 115 GeV nu există 
energie suficientă pentru a se atinge aceste canale. În acest caz, 
bosonul Higgs se dezintegrează pe alte căi. Una dintre acestea 
implică producerea a doi fotoni de energie înaltă, proces scris 
ca H-—yy. Problema era că rezonanța observată era de apro- 
ximativ 30 de ori mai frecventă decât prevedea Modelului 
Standard pentru acest canal de dezintegrare. 


* În original string theory. (N. 1.) 

Dezintegrarea bosonului Higgs în doi fotoni este dominată 
în Modelul Standard de aşa-numitele „bucle“ de bosoni W, im- 
plicând producţia şi anihilarea ulterioară a acestor bosoni.* Ideea 
e că această cale de dezintegrare are loc, conform predicțiilor, 
foarte rar, reprezentând numai circa 0,2% din toate căile posibile 
de dezintegrare. Dacă acesta era într-adevăr bosonul Higgs, 
atunci dezintegrarea lui în doi fotoni era dintr-un motiv oarecare 
mult amplificată. Alte particule noi, de pildă cuarci şi leptoni 
din a patra sau chiar a cincea generaţie, ar fi trebuit să fie invo- 
cați ca explicaţie. 

A doua problemă privea statutul descoperirii. Documen- 
tul difuzat era o notă internă ATLAS de tip comunicare, sau 
„COM“ — destinată unei distribuiri rapide pentru ca rezultatele 
care nu erau încă suficient de minuţios examinate şi aprobate 
să fie discutate în cadrul colaborării. În nici un caz el nu putea 
fi interpretat drept un punct de vedere „oficial“ al grupului 
ATLAS. Verificări şi analize ulterioare puteau elimina cu totul 
acest rezultat, cu mult înainte ca vreun articol oficial să fie scris. 

Vestea despre nota COM apărută prin scurgere de informaţii 
a lovit „blogosfera“ exact înainte de weekendul prelungit de 
Paşti şi, timp de câteva zile, discuţia s-a limitat la utilizatorii 
din domeniul fizicii energiilor înalte şi cei interesaţi de subiect. 
În 2009 Dorigo prezisese că vestea descoperirii Higgs-ului va 
apărea mai întâi pe un blog. EI a simţit că predicția îi fusese 
confirmată, dar avea mari îndoieli că acesta era chiar boso- 
nul Higgs, şi a pariat pe 1 000 dolari contra 500 că datele supli- 
mentare nu vor indica o nouă particulă de 115 GeV în canalul 
de dezintegrare cu doi fotoni finali. 

Povestea a fost preluată de principalele agenţii de ştiri brita- 
nice în duminica Paştelui, pe 24 aprilie. Jon Butterworth, un 
fizician din colaborarea ATLAS afiliat la University College 


* Un alt proces virtual, reprezentat tot printr-o buclă, implică for- 
marea şi anihilarea ulterioară a unei perechi fermion-antifermion, con- 
tribuţia dominantă fiind cea a cuarcului top. (N. £.) 

din Londra, a prezentat un raport echilibrat pentru postul de 
televiziune Channel 4 din Marea Britanie. EI a spus: „Ce s-a 
întâmplat aici e că un grup de oameni au petrecut patru nopți 
fără somn. EI au făcut câteva grafice şi s-au entuziasmat excesiv 
[şi] le-au trimis sub formă de notă internă colaborării. Ceea ce 
e în regulă. Toată lumea e surescitată acolo, dar, din păcate s-a 
produs o scurgere de informaţii. E un loc aflat în fierbere în 
momentul de faţă.““ Informaţia a fost prezentată pe larg în ziare 
a doua zi. 

În blogul său pentru ziarul Guardian, Butterworth a dez- 
voltat această temă: „Să păstrezi o atitudine ştiinţifică detaşată 
e uneori dificil. Şi, dacă noi înşine nu ne putem păstra mereu 
capul limpede, nu e de mirare că oamenii din afară ajung şi ei 
să se ambaleze. Din acest motiv avem o verificare internă con- 
tinuă, echipe separate care lucrează la aceeaşi analiză, refe- 
renți de specialitate externi, experimente repetate şi aşa mai 
departe.“ 

Zvonuri contrare nu au întârziat să apară. Un blog francez 
de fizica energiilor înalte a pretins pe 28 aprilie că, examinând 
mai multe date, fizicienii din ATLAS au constatat că semnalele 
Higgs-ului au dispărut rapid. Pe 4 mai, David Stiga, reporter 
la New Scientist, a postat online o ştire în care susținea că 
văzuse un document neoficial provenind din colaborarea CMS 
care arăta că o cercetare a datelor se soldase cu un rezultat nul.8 
Din asemenea scurgeri de informaţii un observator interesat 
putea întrezări mişcările haotice înainte şi-napoi care aveau 
loc acum în colaborările ATLAS şi CMS. 

Pe 8 mai, colaborarea ATLAS a făcut un anunţ oficial. Ana- 
liza completă a unui total de 132 picobarni”! folosind datele din 
2010 şi 2011 nu produsese într-adevăr nimic relevant; distribuția 
de masă difotonică nu indica nici un exces de evenimente. 
Într-o postare ulterioară pe blog, Butterworth a explicat că acest 
rezultat nul nu era deloc surprinzător: chiar şi predicțiile Mode- 
lului Standard sugerau că nu era încă nimic de văzut, dar că 

ceva ar putea apărea „cât de curând“. „Rămâneți deci preocupaţi 
de spectrul de masă difotonic“, scria el, „dar aşteptaţi să apară 
rezultate sigure înainte să deschiţi sticla de şampanie.” 

Se pare că n-a trebuit să aşteptăm prea mult. Pe 22 aprilie, 
la miezul nopții, LHC a atins un nou record mondial privind 
luminozitatea instantanee, de 4,67x 10% cm? sl, sau 467 
microbarni (o milionime dintr-un barn) la puterea minus unu 
pe secundă. Inginerul de serviciu în acea seară, Laurette Ponce, 
vizitase CERN când era copil şi revenise în laborator în 1999 
pentru studii de doctorat. „Niciodată nu mi-am imaginat că 
într-o zi voi apăsa butonul care va stabili recordul LHC-ului“, 
a mărturisit ea.!0 

Fundcă era miezul nopții, în camera de control de la CERN 
erau puțini cei care asistau la acest moment. Ponce a strigat de 
bucurie şi a dansat, fluturându-şi braţele în aer ca o adolescentă. 

Această creştere spectaculoasă în luminozitate fusese atinsă 
injectând din ce în ce mai multe mănunchiuri de protoni din 
SPS în fiecare fascicul care se deplasează de-a lungul LHC-ului. 
Pe 3 mai, luminozitatea de vârf a fost crescută şi mai mult, până 
la 880 microbarni”|! pe secundă, cu 768 de pachete de protoni 
per fascicul. Spre sfârşitul lunu mai s-a înregistrat o luminozitate 
de vârf de 1 260 microbarni”! pe secundă. 

Pentru comparaţie, secţiunea eficace pentru ciocniri ine- 
lastice proton-proton la 7 TeV este de circa 60 milibarni, sau 
0,06 barni. O luminozitate instantanee de 1 260 picobarni ! pe 
secundă implică deci 1260x 10%*0,06, adică peste 75 de mi- 
lioane de ciocniri pe secundă. Dacă presupunem că secțiunea 
de producere a bosonului Higgs la 7 TeV este de 9 picobarni*, 


* Această valoare e bazată pe recomandările pentru energia de cioc- 
nire de 7 TeV făcute de grupul de lucru privind bosonul Higgs la LHC. 
Secțiunile calculate de producere a bosonului Higgs prin fuziune gluon-— 
gluon variază, depinzând de masa Higgs-ului, de la circa 19 picobarni 
la 115 GeV până la o valoare de circa 3 picobarni la 250 GeV. Media 
pe acest interval de masă este de aproximativ 9 picobarni. (N. a.) 

atunci această luminozitate instantanee implică 1260x 106x 
9x 10-12 = 0,011 bosoni Higgs pe secundă, sau un boson Higgs 
produs în medie la fiecare 90 de secunde. 

Scandalul scurgerii de informaţii făcuse să se pună problema 
modului în care un rezultat „bombă“ trebuia să fie anunţat oficial. 
James Gilhes, şeful departamentului de comunicare al CERN, 
a explicat pentru New Scientist că orice asemenea rezultat va 
fi mai întâi discutat şi aprobat în cadrul colaborării care l-a 
găsit (ATLAS sau CMS), înainte de a fi comunicat directorului 
general CERN. El va fi comunicat apoi celeilalte colaborări, 
pentru ca rezultatul să poată fi confirmat. Apoi vor fi anunţaţi 
şefii altor laboratoare şi statele membre individuale care con- 
tribuie la finanțarea CERN. Anunţul se face apoi în cadrul unui 
seminar organizat la CERN. Dar până atunci multe mii de oa- 
meni ar fi deja în posesia informației. O altă scurgere de infor- 
maţii părea nu numai posibilă, ci aproape inevitabilă. 

Aşadar, unde se va rupe din nou barajul? 

Pe 17 iunie, LHC furnizase deja fiecărei colaborări cantitatea 
record de 1 femtobarn | de date, obiectiv care fusese prevăzut 
pentru tot anul 2011. „„Nu cred că ne-am fixat ținta prea Jos“, a 
explicat Heuer în discursul său de la mijlocul anului către 
personalul CERN. „Cred că ne-am fixat ținta în mod realist, dar 
nu optimist. lar eu, un optimist înnăscut, trebuie să spun acum 
că maşina a funcționat mai bine decât ne aşteptam.“!! 

Dar pentru Lyn Evans nu era nici o surpriză. „LHC lucrează 
mult mai bine decât se aştepta oricine, cu excepția mea“, a 
declarat el. „Sunt foarte fericit.“1?2 Evans venise la CERN în 
1969 şi participase la proiectul LHC încă de la naşterea lui, în 
1984, la reuniunea de la Lausanne. El condusese proiectul înce- 
pând cu 1993. Trecuse prin multe experienţe emoționante. 

Cu atât de multe date furnizate acum detectorilor ATLAS şi 
CMS, aşteptările au crescut la cote neatinse până atunci. Existau 
suficiente date pentru a furniza o dovadă la nivel de trei sigma 
în favoarea unui boson Higgs în intervalul de masă 135-475 


ÎNTREBAREA LUI SHAKESPEARE 191 


GeV. Dar şi pentru a exclude Higgs-ul cu un nivel de certitudine 
de 95% din intervalul 120-530 GeV. Punând ca limită sfârşitul lui 
2012, se aprecia că problema va fi tranşată, într-un fel sau altul. 

„După părerea mea, întrebarea lui Shakeaspeare pentru 
Higgs — a fi sau a nu fi — va avea un răspuns la sfârşitul anului 
viitor“, a spus Heuer.!? 

Toată atenţia s-a îndreptat acum către conferinţa în domeniul 
energiilor înalte a Societăţii Europene de Fizică (European 
Physical Society — EPS), programată să înceapă pe 21 iulie la 


Grenoble. 
* 


Reuniunea EPS avea să fie prima ocazie pentru colaborările 
ATLAS şi CMS de a arăta ce găsise fiecare din ele cu | femto- 
barn- de date. Faptul că puteau prezenta rezultate la doar câteva 
săptămâni după colectarea datelor era o mărturie a muncii 
intense şi a devotamentului a sute de fizicieni care lucraseră 
neobosit — şi cu puţine ore de somn — la analiză. 

A devenit evident că bosonul (sau bosonii) Higgs — admi- 
țând că există — nu putea fi „găsit“ ca atare. În schimb, anumite 
intervale posibile pentru masă aveau să fie eliminate, îngustân- 
du-se căutarea la intervale de masă din ce în ce mai mici, până 
când, în cele din urmă, bosonul Higgs nu va mai avea unde să 
se ascundă. 

Colaborarea ATLAS putea exclude acum, cu un nivel de 
certitudine de 95%, un boson Higgs al Modelului Standard 
cu masa în intervalele 155-190 Ge şi 295-450 Gev. În sine, 
acesta era deja un rezultat important. Faptul că nu se găsise 
nimic într-un interval de energii atât de mare ridica unele pro- 
bleme de ordin teoretic; majoritatea vizau fizica de dincolo de 
Modelul Standard. 

Dar mai era ceva. Datele prelucrate de ATLAS indicau şi 
un exces de evenimente peste fond, între 120 şi 145 GeV. Acesta 
se putea datora câtorva cauze, cum sunt de exemplu erorile 

analizei, fluctuațiile fondului, evenimentele care nu au fost 
corect anticipate sau calculate, sau incertitudinile sistematice 
din detector. Dar excesul putea fi şi primul indiciu că ceva ase- 
mănător cu bosonul Higgs al Modelului Standard (sau poate 
chiar mai mulți bosoni Higgs) stătea ascuns (stăteau ascunşi) 
în acest interval de energie. 

Excesul era dominat de evenimente care puteau fi asociate 
cu două canale de dezintegrare a Higgs-ului. Acestea implicau 
un boson Higgs dezintegrându-se în două particule W, deci în 
final în doi leptoni încărcaţi şi doi neutrini (proces scris ca 
H—W'W — 0'vtv)*, cu o contribuţie mai mică din canalul 
în care un Higgs se dezintegrează în două particule ZO, deci în 
final în patru leptoni încărcaţi (proces scris ca H—Z0ZO—t*ţ- 
t*6).** Primul era de aşteptat să fie unul din canalele domi- 
nante pentru un boson Higgs al Modelului Standard de masă 
suficientă, dar, desigur, neutrini şi antineutrinui astfel produşi 
trebuiau deduşi în mod indirect, deoarece nu puteau fi detectați, 
de aceea era foarte greu să se distingă evenimentele Higgs 
autentice de fond. În consecință, doar un interval de mase pentru 
Higgs a putut fi dedus pe baza datelor din acest canal. 

Al doilea canal este mult mai curat. De fapt, acesta este ca- 
nalul „de aur“, numit astfel deoarece e aproape complet necon- 
taminat de evenimente de fond şi furnizează astfel o măsurare 
a masei bosonului Higgs care poate fi în principiu foarte precisă. 
Procesul este şi foarte rar, doar unul dintr-o mie de bosoni Higgs 
dezintegrându-se astfel. 

Excesul de evenimente observat în datele ATLAS combinate 
era de doar 2,8 abateri standard, sau 2,8 sigma, peste fond. Nu 


* Leptonii încărcaţi şi neutrinii se produc în anumite combinaţii. 
De exemplu, o particulă W- se va dezintegra într-un electron sau un 
miuon şi antineutrinul corespunzător, iar o particulă W* se va dezintegra 
într-un pozitron sau un antimiuon şi neutrinul corespunzător. (N. a.) 
** Din nou, leptonii se produc în combinații fixe: electronii cu po- 
zitronii, miuonii cu antimiuonii. (N. a.) 

era nici măcar o „dovadă“ la nivel de trei sigma şi era departe 
de cele cinci sigma necesare pentru a declara o descoperire. 
Era totuşi un indiciu serios. Dar ce găsise CMS-ul? 

Colaborarea CMS a anunţat zone excluse cu un nivel de 
certitudine de 95% în intervalul 149—206 GeV, o mare parte 
din regiunea 200-300 GevV şi în intervalul 300—440 GeV. Datele 
CMS combinate indicau şi ele un exces interesant, care se 
dovedise dificil de evaluat, dar era puţin mai mic decât ce găsise 
colaborarea ATLAS. 

Veştile erau electrizante. Colaborările ATLAS şi CMS, care 
înainte de conferinţă lucraseră separat, în secret şi în competiție 
una cu alta, găsiseră ambele cam acelaşi lucru. 

Mai era încă un drum lung de parcurs. După prezentări, 
câțiva membri ai colaborărilor ATLAS şi CMS s-au strâns pen- 
tru a sărbători cu şampanie şi a discuta paşii următori. Un mic 
grup de lucru urma să se reunească pentru a combina rezultatele 
celor două colaborări şi a le completa cu noi date, astfel încât 
să se obțină o evaluare mai precisă. 

LHC a continuat să-şi doboare propriile recorduri. Pe 30 iulie 
el a atins un vârt de luminozitate de 2 030 microbarni”! pe se- 
cundă (peste 120 milioane de ciocniri proton-proton pe secundă). 
În ciuda unor probleme de stabilitate, pe 7 august acceleratorul 
furnizase fiecărei colaborări o cantitate de date de peste 2 fem- 
tobarni |. Era deja dublul volumului de date care fusese analizat 
şi prezentat la conferinţa EPS. 

Rezultatele combinate şi actualizate urmau să fie gata la timp 
pentru următoarea mare conferinţă de vară, al XV-lea Simpozion 
Internaţional privind Interacţiile Lepton-Foton la Energii Înalte, 
programat să înceapă pe 22 august la Institutul Tata din Mumbai, 
India. 

Se părea că răspunsul la întrebarea lui Shakespeare putea 
sosi în câteva luni. 

Einstein a afirmat odată: „Dumnezeu e subtil, dar nu e răută- 
c1os.“* Deşi capitolul următor din saga căutării bosonului Higgs 
nu pare să trădeze existența unei divinităţi excesiv de răută- 
cioase, din felul în care s-au derulat evenimentele am fi îndrep- 
tăuți să-l acuzăm pe Dumnezeu ca e oarecum malițios. 

În săptămânile dinaintea conferinței de la Mumbai, în 
blogosferă a început să circule zvonul că datele combinate 
ATLAS şi CMS vorbeau acum mult mai puțin ambiguu de un 
boson Higgs cu o masă de aproximativ 135 GeV. Se părea că 
datele combinate sugerau un exces de evenimente de dezinte- 
grare a bosonului Higgs cu un nivel de semnificație mult mai 
mare decât trei sigma. Aşteptarea devenea tot mai încordată. 
Deşi o dovadă de trei sigma nu avea să reprezinte o „descope- 
rire““, se putea judeca după încrederea fiziciemilor aflaţi cel mai 
aproape de rezultate dacă ei credeau că era vorba într-adevăr 
despre „el“. 

M-am întâlnit cu Peter Higgs în Edinburgh, într-o după-amia- 
ză ploioasă de Joi, cu câteva zile înainte de începerea conferinţei 
de la Mumbai. Higgs se pensionase în 1996, dar rămăsese 
apropiat de departamentul Universităţii Edinburgh, unde înce- 
puse să lucreze în 1960 ca lector de fizică matematică. Acum 
era un bătrânel vioi de 82 de ani. Am stat într-o cafenea împre- 
ună cu colegul şi prietenul său Alan Walker şi am vorbit despre 
experienţele prin care trecuse şi despre speranţele pe care şi le 
făcea pentru viitorul apropiat. 

Higgs publicase articolul care avea să-l lege pe vecie de 
particula care-i poartă numele în 1964.** Aşteptase timp de 
47 de ani o confirmare. Am vorbit despre ce urma să se întâmple 


* Cuvintele „Raffiniert ist der Herr Gott. Aber boshafi ist Er nicht“ 
sunt cioplite în piatră deasupra şemineului într-o cameră din Fine Hall, 
la Universitatea Princeton, în memoria lui Einstein. (N. a.) 

** Dar particula pe care a prezis-o e cunoscută sub numele de „boson 
Higgs“ abia din 1972. (N. a.) 

la conferința de la Mumbai şi despre şansele ca ceva important 
să fie raportat acolo. „Mi-e greu acum să mă confrunt cu cel care 
eram pe-atunci [în 1964], a explicat el. „Dar mă simt uşurat 
că se ajunge la un deznodământ. Ar fi frumos ca, după tot acest 
timp, ideea să se dovedească a fi corectă.“14 

Găsirea bosonului Higgs avea să fie în mod inevitabil răs- 
plătită cu un Premiu Nobel pentru mecanismul Higgs, şi se 
purtaseră discuţii aprige privind aceia dintre fizicienii impli- 
caţi — Englert, Higgs, Guralnik, Hagen şi Kibble — care vor 
recunoscuţi de Comitetul Nobel.* Am vorbit despre valul de 
publicitate care urma probabil să însoţească un anunţ pozitiv 
ferm la Mumbai şi orice anunţ ulterior din partea Academiei 
Suedeze. Biroul de presă al Universităţii Edinburgh avea să 
fie extrem de activ. Și, dacă lucrurile vor scăpa de sub control, 
Higgs îşi va închide pur şi simplu telefonul şi va refuza să 
răspundă când cineva o să sune la poartă. 

Dar se pare că nu era încă nevoie de asemenea măsuri ex- 
treme. Când conferinţa de la Mumbai a început în lunea urmă- 
toare, pe 22 august, James Gilles a emis un comunicat de presă 
la CERN. Nu se menționau deloc datele ATLAS şi CMS combi- 
nate care fuseseră promise la Grenoble. Când datele au fost 
completate cu încă un femtobarn | sau chiar mai mult din datele 
culese în intervalul dintre conferinţe, evenimentele în exces 
observate în regiunea de masă joasă din jurul lui 135 GeV scă- 
zuseră în semnificație. „Acum, cu datele suplimentare analizate, 
nivelul de semnificaţie al acelor fluctuații a scăzut puțin“, anunţa, 
destul de solemn, comunicatul de presă.!5 

Era greu să nu fii dezamăgit. Semnalele care apăruseră în 
rezultatele prezentate la Grenoble deveniseră mai puțin semnifi- 
cative în rezultatele prezentate la Mumbai. Performanţa excepțio- 
nală a LHC de a furniza un volum de date de peste 2 femtobarni | 


* Din păcate, Robert Brout murise în mai 2011 după o lungă sufe- 
rință. Premiul Nobel nu se acordă postum, iar fiecare premiu se poate 
împărți la maximum trei persoane. (N. a.) 

fiecărui detector până în august făcuse să se nască speranţa că 
răspunsul la „întrebarea lui Shakespeare“ ar putea sosi mai 
degrabă mai curând decât mai târziu. Fără îndoială însă, Dum- 
nezeu hotărâse să fie malițios — lucrurile n-aveau să meargă 
aşa uşor. 

Deşi date din peste 140 de bilioane de ciocniri proton-proton 
fuseseră deja acumulate de fiecare detector, fizicienii încă se 
luptau doar cu o mână de evenimente în exces. Iar statistica 
numerelor mici poate fi supusă unor fluctuații necontrolabile. 
Schimbări mici pot produce diferenţe mari. 

De exemplu, statistica datului cu banul pare foarte simplă. 
Știm că există o şansă de 50:50 de a obţine „cap sau pajură“. 
Dar, dacă ne uităm doar la câteva încercări, nu trebuie să ne 
mirăm dacă vedem un şir care indică un exces al unei anumite 
feţe a banului. Nu înseamnă că moneda e falsă. Pur şi simplu 
nu am efectuat suficient de multe aruncări care să ne dea un eşan- 
tion reprezentativ. Pe măsură ce strângem mai multe date, ne 
aşteptăm ca orice exces să dispară treptat. 

Rezultatele prezentate la Mumbai nu însemnau totuşi că 
bosonul Higgs al Modelului Standard nu există. Erau încă eve- 
nimente în exces la energii între 115 şi 145 GeV, dar acesta era 
un interval de energie despre care se ştia deja că e destul de 
problematic pentru LHC. 

Rămânea un singur lucru de făcut. Trebuia să avem mai 
multă răbdare şi să aşteptăm să fie analizate mai multe date. 
Higgs aşteptase 47 de ani. Câteva luni în plus nu mai contau. 


* 


LHC a continuat să funcționeze peste aşteptări toată vara lui 
2011 şi la începutul toamnei, atingând o luminozitate de vârt de 
3 650 microbarni | pe secundă. Perioada de operare cu protoni 
s-a încheiat pe 21 octombrie, fiecare colaborare strângând cu 
detectorul respectiv un volum de date de peste 5 femtobarni |, 
dintr-un număr de 350 de bilioane de ciocniri proton-proton. 

Dar o oarecare îngrijorare plutea în aer. Cele întâmplate la 
Mumbai subminaseră încrederea. Nici un anunţ despre Higgs nu 
mai venise de la CERN după conferinţa de la Mumbai, şi nici un 
anunţ nu părea să se întrevadă. Îndelung promisele date combi- 
nate de la detectorii ATLAS şi CMS au fost în sfârşit comunicate, 
dar ele nu ne spuneau nimic nou şi se refereau doar la volumul 
de date de 2 femtobarni ! care fuseseră disponibile în iulie. Setul 
de date combinate era acum de peste cinci ori mai mare. 

Un val de agitaţie a fost produs în schimb de anunţul, făcut 
pe 23 septembrie 2013, că un grup de fizicieni care lucrau la 
experimentul OPERA*, aflat la adâncime sub muntele Gran 
Sasso din lanțul Apeninilor din centrul Italiei, era pe punctul 
de a raporta rezultatele unor măsurători extrem de minuţioase 
ale vitezei neutrinilor miuonici generați la CERN, la o distanță 
de 730 de kilometri. Rezultatele sugerau că neutrini se deplasau 
prin Pământ şi ajungeau la destinaţie cu o viteză puțin mai 
mare decât viteza luminii. 

În timp ce dezbaterile privind neutrinii mai rapizi decât 
lumina luau amploare, alți fizicieni de la CERN încercau să ex- 
plice că nedescoperirea bosonului Higgs reprezenta totuşi un 
important pas înainte pentru fizica energiilor înalte. Era, desigur, 
adevărat că nedescoperirea va submina Modelul Standard şi îi 
va obliga pe teoreticieni să-şi ia de la capăt calculele complicate. 
Dar, cu toată bunăvoința din lume, a nu găsi nimic nu e pur şi 
simplu acelaşi lucru cu a găsi ceva. 

Perspectivele fiind destul de sumbre, anunţul că va avea loc 
o reuniune a Consiliului CERN cu reprezentanţii țărilor membre 
pentru a discuta ultimele rezultate în căutarea bosonului Higgs 
nu părea să impresioneze prea mult. Prima zi a reuniunii, progra- 
mată pentru 12 decembrie 2011, urma să se desfăşoare cu uşile 


* OPERA este un acronim de la Oscillation Project with Emul- 
sion-tRacking Apparatus (proiect de studiere a oscilaţiilor cu un aparat 
care măsoară urmele particulelor în emulsii) şi este o colaborare dintre 
CERN şi Laboratoarele Naţionale din Gran Sasso (LNGS). (N. a.) 

închise. Dar prezentările publice ale lui Gianotti şi Tonelh, plani- 
ficate pentru a doua zi, păreau ceva mai promițătoare. Exista 
oare ceva interesant de spus? 

Reprezentanţii presei din toată lumea s-au strâns la CERN 
în ziua de marţi, 13 decembrie. Ziariştii erau fără îndoială cam 
năuciți de prezentările tehnice destul de seci la care asistaseră, 
dar concluziile erau totuşi cât se poate de convingătoare. 

Combinând datele din câteva canale posibile de dezintegrare 
a bosonului Higgs, colaborarea ATLAS observase un exces de 
evenimente corespunzând valorii 3,6 sigma peste fondul prezis 
pentru un boson Higgs cu masa de 126 GeV. CMS a raportat 
un exces de evenimente combinate cu un nivel de semnificație 
statistică puţin mai scăzut, de 2,4 sigma, pentru un boson Higgs 
cu masa de aproximativ 124 Gev. 

Fizicienii îndemnau totuşi la prudenţă. „Acest exces se poate 
datora unei fluctuații“, a spus Gianotti. „Dar ar putea fi şi ceva 
mai interesant. Nu putem trage nici o concluzie în această etapă. 
Avem nevoie de mai multe studii şi de mai multe date. Având 
în vedere performanţa excepțională a LHC din acest an, nu va 
trebui să aşteptăm mult pentru a obţine date suficiente, şi sperăm 
ca vom lămuri misterul în 2012.*1€ 

Heuer a explicat: „| Datele conţin] semnale interesante în 
câteva canale în două experimente, dar vă rog să fiți prudenți. 
Nu l-am găsit încă. Nu l-am exclus încă. Rămâneţi pe recepție 
în anul care vine.“!” Jon Butterworth a declarat pentru buletinul 
de ştiri al postului britanic Channel 4: „Suntem cu toţii emoţio- 
nați, pentru că semnalul pare să fie foarte sugestiv şi, aşa cum 
a spus Rolf Heuer, a apărut în mai multe locuri simultan. Dar 
mai trebuie încă să dăm cu zarul de câteva ori.“18 

Higgs însuşi a declarat: „Ei bine, n-o să mă duc acasă să des- 
chid o sticlă de whisky ca să-mi înec amarul, dar nici n-am să 
mă duc acasă ca să destup o sticlă de şampanie!“!? 

Într-o postare pe blog din aceeaşi zi, Dorigo a declarat că 
rezultatele erau „o dovadă fermă“ pentru un boson Higgs al 

Modelului Standard, cu o masă de aproximativ 125 GeV.% A 
urmat un scurt, dar intens război verbal în blogosferă, când teo- 
reticianul american Matt Strassler a adoptat o atitudine mai con- 
servatoare, susținând că folosirea de către Dorigo a termenului 
„fermă“ nu era justificată: „Dacă spunea «o dovadă preliminară», 
n-aş fi zis nimic. Dar aşa, mi se pare că a depăşit limita...“21 

Realitatea e că fizicienii cereau în cor prudenţă, însă mulți 
erau gata să-şi asume individual riscul, după cum mi-a explicat 
Butterworth: „Avem într-adevăr nevoie de date pentru a fi siguri, 
dar eu unul aş paria pe rezultat. Depinde cât de mult îţi place 
să pariezi.“ 

Fără nici o exagerare, existau motive serioase de optimism. 
Cu LHC programat să înceapă din nou sesiunea de fizica proto- 
nilor în aprilie 2012, atenţia s-a îndreptat din nou spre marile 
conferinţe din timpul verii. 


* 


Parametrii următoarei runde la LHC au fost hotărâți la o reu- 
niune ținută în februarie 2012 la Chamonix. După un an de func- 
ționare cu mare succes, inginerii erau acum mult mai încrezători 
în privinţa posibilităților instalaţiei şi erau de acord să împingă 
energia de ciocnire totală proton-—proton până la 8 TeV. Această 
energie mai mare era de aşteptat să ofere o creştere de până la 
30% a ratei de producere a bosonului Higgs, care, luând în 
considerare efectele fondului (şi el crescut), ducea la o creştere 
a sensibilităţii de 10-15%. Obiectivul stabilit pentru 2012 era 
să se colecteze 15 femtobarni |! de date la această energie mai 
înaltă, ceea ce însemna că vor exista cu siguranţă suficiente 
date pentru a pune capăt căutării bosonului Higgs. 

Pe 22 februarie 2012 s-a anunţat că rezultatele de la OPERA 
care implicau neutrini mai rapizi decât lumina erau greşite. Un 
cablu de fibră optică slăbit produsese o mică întârziere în mă- 
surătorile de timp, ceea ce condusese la o scădere a timpului de 
zbor al neutrinilor cu aproximativ 73 de miliardimi de secundă. 

Când au fost corectate, măsurătorile au fost perfect compatibile 
cu deplasarea neutrinilor cu viteza luminii. 

Era o concluzie oarecum jenantă a întregii poveştii, dar fizi- 
cienii de pretutindeni au răsuflat uşuraţi, ştiind sigur că teoria 
restrânsă a relativităţii a lui Einstein nu era în pericol. Câţiva 
membri marcanți ai colaborării OPERA s-au retras din funcții. 
Acesta a fost (dacă mai era nevoie) un avertisment serios în legă- 
tură cu ce se poate întâmpla atunci când, după un experiment 
complicat de fizică, se fac anunţuri publice care se dovedesc 
ulterior false. 

LHC a fost pus din nou în funcțiune pe 12 martie, iar energia 
de ciocnire de 8 TeV a fost atinsă după optsprezece zile. Runda 
de fizica protonilor a început efectiv la mijlocul lui aprilie. 
Luminozitatea instantanee a atins un maximum de 6 760 de 
microbarni | pe secundă. Deşi colectarea datelor a fost încetinită 
puţin de unele probleme tehnice legate de criogenie, până la 
sfârşitul lui mai LHC a furnizat fiecărei colaborări cantitatea 
impresionantă de date de 1 femtobarn | pe săptămână. 

Se spera tot mai mult că se va anunţa ceva la cea de-a 
XXXVI-a Conferinţă Internaţională de Fizica Energiilor Înalte 
(International Conference on High Energy Physics — ICHEP), 
care urma să înceapă pe 4 iulie la Melbourne, în Australia. Până 
pe 10 iunie, data-limită după care teoretic nu mai era posibil 
să se analizeze alte măsurători în timp util pentru a fi prezentate 
la conferință, LHC furnizase fiecărei colaborăni un volum de 
date de aproximativ 5 femtobarni”! , tot atât cât se adunase în 
întregul an 2011. 

Inevitabil, zvonurile au început să apară pe blogurile de fizica 
energiilor înalte. Peter Woit a postat o informație sugerând că 
semnale convingătoare privind bosonul Higgs se vedeau din 
nou, datele din 2011 şi circa o jumătate din datele colectate în 
2012 indicând un exces de evenimente cu un nivel de semni- 
ficaţie de 4 sigma în canalul H——yy. Intensitatea speculațiilor 
a crescut. Toate semnele indicau că atât ATLAS, cât şi CMS ar 
putea comunica date care să arate un exces doar cu puţin mai 

mic decât cei 5 sigma necesari pentru a anunţa o descoperire. 
Dacă era într-adevăr aşa, atunci n-ar mai fi încăput nici o îndo- 
ială că prin combinarea rezultatelor celor două colaborări s-ar 
ajunge la o concluzie în favoarea existenţei a ceva de genul bo- 
sonului Higgs. 

Dar vor face colaborările acest pas? Dacă nu, problema va 
rămâne oficial netranşată până când se vor obține şi mai multe 
date. Aceasta va da libertate bloggerilor să-şi publice propriile 
combinaţii de date, cu siguranță foarte rezonabile, dar în mod 
evident neoficiale. Bloggeri se puteau trezi în situația de a anun- 
ţa o „descoperire“ care nu putea fi confirmată oficial. Nu exista 
nici un precedent pentru această situație în întreaga istorie a 
ştiinţei. 

ŞI atunci, cu o mişcare surprinzătoare, CERN a anunţat că va 
ține un seminar la sediul său din Geneva pe 4 iulie, într-o „avan- 
premieră“ la conferința ICHEP. Seminarul urma să ofere infor- 
maţii recente privind căutarea bosonului Higgs de către ATLAS 
şi CMS, fiind urmat de o conferință de presă. Higgs, Englert, 
Guralnik, Hagen şi Kibble au fost toți invitați să participe.* 

Acesta era fără îndoială un semn că una din colaborări (sau 
ambele) atinsese (atinseseră) nivelul de semnificaţie de 5 sigma 
cerut pentru anunţul unei descoperiri. Intensitatea speculațiilor 
a crescut din nou. Ca să nu rămână mai prejos, fizicienii de la 
Fermilab ne-au amintit că fiecare din cele două colaborări de 
la Tevatron, DO şi CDF, acumulase aproape 10 femtobarni! de 
date la o energie de ciocnire mai joasă. La o conferință ținută 
în martie la Moriond, în Franţa, fizicienii de la Fermilab prezen- 
taseră rezultate care indicau un exces de 2,2 sigma în intervalul 
115-135 GeV, cu accent pe dezintegrările în doi cuarci bottom, 
canal care nu e observat cu uşurinţă la LHC din cauza fondului 
ridicat. Într-un seminar ulterior de pe 2 iulie, cu două zile înainte 
de anunţul de la CERN, fizicienii de la Fermilab au declarat că, 


* Kubble avea un alt program pentru acea zi. Higgs, Englert, Gu- 
ralnik şi Hagen au participat cu toţii la seminar. (N. a.) 

prin îmbunătăţiri ale analizei, împinseseră nivelul de semnifi- 
caţie la 2,9 sigma. Bineînţeles că rezultatul era insuficient pentru 
a anunţa o descoperire, dar avea să ofere o confirmare puternică 
oricărui anunţ ulterior al unei descoperiri. 


* 


Pe 4 iulie am urmărit transmisiunea directă de la CERN prin 
Internet, stând confortabil în biroul meu, şi am urmărit reacțiile 
publicului prezent prin postările în direct pe blog ale lui Dorigo, 
care era prezent la seminar. 

Heuer a declarat că această zi e deosebită din mai multe 
motive. Era, la urma urmei, evenimentul de deschidere a unei 
conferinţe internaționale de fizică, prima conferință de acest fel 
deschisă prin legătură video de pe un alt continent. 

A urmat Joe Incandela, profesor de fizică la Universitatea 
din Santa Barbara, California, care a vorbit ca purtător de cuvânt 
al colaborării CMS. Părea tulburat, ca şi cum ar fi fost conştient 
de importanţa istorică a scenei pe care stătea acum în picioare, 
în centru. Tulburarea lui s-a domolit când şi-a intrat în ritm. 

Prezentarea sa punea în mod justificat accent pe comple- 
xitatea năucitoare a acestor experimente. Dacă te limitai să 
rezumi totul într-un singur rezultat — răspunsul la întrebarea 
lui Shakespeare —, însemna să nu respecţi eforturile tuturor 
celor implicaţi în funcţionarea LHC — operarea detectorilor, 
crearea sistemului de achiziţie a datelor, controlul evenimente- 
lor care au loc simultan, calculul fondului, organizarea reţelei 
de computere răspândite în lume şi efectuarea analizei deta- 
late —, care munciseră renunțând adesea la somn. Incandela a 
vorbit destul de mult despre aceste aspecte tehnice, ca şi cum 
ar fi vrut să-1 asigure pe toți că nu încăpea nici o îndoială în 
privinţa rezultatelor pe care urma să le prezinte. 

Când, în fine, a ajuns la ele, concluzia îţi dădea fiori. Combi- 
nând datele de ciocnire de la 7 TeV din 2011 cu datele de la 8 
TeV din 2012, se obținuse un exces de evenimente aproape de 
125 GeV în canalul H——yy cu un nivel de semnificație de 4,1] 

sigma. O combinaţie similară a datelor din canalul H—ZZY— 
tt Lt produsese un exces de evenimente cu un nivel de 
semnificație de 3,2 sigma. Punând la un loc datele din cele 
două canale, s-a obținut un exces de 5,0 sigma. Excesul aştep- 
tat pentru un boson Higgs al Modelului Standard de această 
masă este de 4,7 sigma. „E grozav că avem 5 sigma“, a spus 
Incandela.? 

În sală au izbucnit aplauze spontane. 

Au mai fost prezentate alte câteva rezultate, legate de alte 
canale de dezintegrare, dar ele n-au contribuit prea mult la 
imaginea generală. Rezultatele combinate sunt arătate în figura 
27(a), care reprezintă „valoarea lui p“ — o măsură a semnificației 
statistice a rezultatelor — în funcție de masa bosonului Higgs. 

Intrându-se deja în criză de timp, seminarul a trecut brusc 
la cea de-a doua colaborare. Fabiola Gianotti s-a ridicat să pre- 
zinte rezultatele ATLAS. Ea s-a referit cam la aceleaşi probleme, 
subliniind aspectele tehnice importante ale experimentului. M-a 
frapat un lucru: cu date însumând 10,7 femtobarni !, numărul 
de evenimente în exces la 126 GeV care puteau fi aşteptate din 
canalul H—yy era estimat a fi de doar 170. Numărul evenimen- 
telor de fond era aşteptat a fi de 6 340, un raport semnal/fond 
de doar 3%. 

Concluzia finală a Fabiolei Gianotti a fost aproape identică 
cu cea a colegului ei de la CMS. Combinând datele din 2011 
şi 2012 se obținuse un exces de evenimente la 126,5 GeV în 
canalul H—yy de 4,5 sigma, un nivel de semnificaţie puţin mai 
mare decât predicția Modelului Standard. Datele corespunză- 
toare din canalul H—ZOZO—t*(-t*t- au produs un exces la 
125 GeV cu un nivel de semnificație de 3,4 sigma. Combinând 
datele din cele două canale, s-a obţinut un exces de 5,0 sigma, 
de comparat cu predicția de 4,6 sigma a Modelului Standard. 
Rezultatele sunt rezumate în figura 27(b). 

Ambele colaborări găsiseră o dovadă la nivelul de 5 sigma, 
suficientă pentru a anunţa o descoperire. Au urmat alte aplauze. 

Figura 27. Rezultatele preliminare raportate de colaborările CMS şi 
ATLAS pe 4 iulie 2012. Graficele prezintă variaţia „valorii lui p“ — o 
măsură a nivelului de semnificaţie statistică — în funcție de masa par- 
ticulei Higgs. (a) Rezultatele CMS indică un exces pentru canalele 
H—yy şi H—ZOZ0—t*t-t't-, iar combinaţia lor atinge nivelul crucial 
de 5 sigma. Linia întreruptă indică excesul prezis pentru un boson Higgs 
al Modelului Standard. (b) Figura similară de la ATLAS indică acelaşi 
rezultat. 

Heuer a declarat: „Ca nespecialist, aş spune că eu cred că 
l-am găsit. Sunteţi de acord?“2* Nu mai încăpea nici o îndoială 
că ceva care semăna foarte mult cu bosonul Higgs al Modelului 
Standard fusese descoperit şi că, pentru un nespecialist, era 
chiar „el“. Dar fizicienii au standarde mai exigente. Ei erau 
acum foarte precauţi în legătură cu interpretarea descoperirii 
pe care tocmai o anunţaseră şi, sub presiunea întrebărilor ziariş- 
tilor într-o conferință de presă ulterioară, au adoptat concluzia 
că această nouă particulă este compatibilă cu bosonul Higgs. 
Ei au refuzat să răspundă la întrebarea dacă acesta era sau nu 
cu adevărat bosonul Higgs. 

Simplificând lucrurile, noul boson are o masă cuprinsă între 
125 şi 126 GevV şi interacționează cu alte particule ale Mode- 
lului Standard exact în modul aşteptat pentru bosonul Higgs. 
În afara unui mic exces* observat în canalul de dezintegrare 
H-—yy, modurile de dezintegrare ale noului boson în alte 
particule au rapoartele aşteptate pentru un boson Higgs al 
Modelului Standard. Experimentele ATLAS şi CMS spun sigur 
că acesta e un boson, dar nimic nu e clar în ce priveşte valoarea 
numărului său cuantic de spin, care ar putea fi 0 sau 2. Totuşi, 
singura particulă care se anticipează că ar avea spinul 2 este 
gravitonul, presupusul purtător al forței gravitaționale. Spinul 
O este deci mult mai probabil. Parafrazându-l pe Rubbia, am 
fi tentaţi să declarăm, cu oarecare îndreptățire: „Arată ca bo- 
sonul Higgs al Modelului Standard, miroase ca bosonul Higgs 
al Modelului Standard, trebuie să fie bosonul Higgs al Mode- 
lului Standard.“ 

Adevărul e că aceste rezultate reprezintă o piatră de hotar 
crucială pentru altă călătorie lungă. A fost descoperit un nou 
boson, care le apare tuturor ca un boson Higgs. Dar care boson 
Higgs? Modelul Standard are nevoie doar de unul pentru a 
rupe simetria electroslabă. Modelul Supersimetric Minimal are 


* Acest exces aparent a dispărut după analiza unui volum mai mare 
de date. (N. £.) 

nevoie de cinci. Alte modele teoretice fac alte predicții. Sin- 
gura cale de a afla cu precizie ce tip de particulă s-a descoperit 
este să se exploreze proprietățile şi comportamentul ei în alte 
experimente. 

Comunicatul de presă CERN afirma:75 


Identificarea precisă a caracteristicilor noii particule va 
necesita un timp îndelungat şi numeroase date. Dar, orice 
formă va lua particula Higgs, cunoaşterea noastră privind 
structura fundamentală a materiei e pe punctul să facă un 
mare pas înainte. 


Seminarul s-a încheiat cu câteva binemeritate manifestări exu- 
berante de prietenie şi felicitări reciproce. Când a fost întrebat 
ce părere are, Peter Higgs a felicitat laboratorul pentru remar- 
cabilul lui succes şi a spus: „Este într-adevăr un lucru incredibil 
că s-a întâmplat în timpul vieţii mele.“2 

Un capitol important din eforturile noastre de a înțelege 
natura fundamentală a substanţei materiale se apropie de sfâr- 
şit. Un nou capitol captivant e gata să înceapă. 


EPILOG 
Construcția masei 


Din ce e alcătuită lumea? 


La mijlocul anilor '30 am fi spus că toată substanţa materială 
din lume e formată din elemente chimice şi că fiecare element 
constă din atomi. Fiecare atom constă la rândul lui dintr-un 
nucleu compus dintr-un număr variabil de protoni încărcați 
pozitiv şi neutroni neutri electric. În jurul nucleului se rotesc 
electronii încărcați electric negativ, legaţi prin forţa de atracție 
electrică. Fiecare electron poate avea o orientare a spinului în 
sus sau în Jos, şi fiecare orbital atomic poate adăposti doi elec- 
troni, cu condiția ca spinii lor să fie împerecheaţi. Electronii pot 
sări dintr-un orbital în altul prin absorbție sau emisie de radiație 
electromagnetică sub formă de fotoni. 

Am fi explicat că masa unui cub de gheaţă de 18 grame 
ținut în palmă se obține din masa tuturor celor 10 800 miliarde 
de bilioane de protoni şi neutroni. 

Astăzi răspunsul nostru a devenit mult mai subtil. 

Protonii şi neutronii din nucleu nu sunt, de fapt, particule 
elementare. Ei sunt compuşi din cuarci cu sarcini electrice 
fracționare. Un proton constă din trei cuarci de diferite tipuri 
sau „arome“ — doi cuarci up şi unul down. Cuarcii se disting 
ŞI prin „culoarea“ lor: roşu, verde şi albastru. Cei doi cuarci 
up şi cuarcul down dintr-un proton au culori diferite, combinația 
finală fiind „albă“. Un neutron constă dintr-un cuarc up şi doi 
cuarci down, fiecare cuarc având din nou o culoare diferită. 

Forţa de culoare dintre cuarci este transmisă de opt tipuri 
diferite de particule de forță, numite gluoni. Această forță creşte 
în intensitate nu atunci când cuarcii se află aproape unul de altul, 
după cum ne-am aştepta, ci atunci când se îndepărtează. Forţa 
nucleară tare dintre protoni şi neutroni este doar un vestigiu, 
un rezultat al forței de culoare dintre cuarcii constituenți. 

Descoperirea unei noi particule la CERN indică faptul că 
masele cuarcilor apar din interacțiile cu câmpul Higgs. Aceste 
interacții transformă cuarcii, care altminteri ar avea masă nulă, 
în particule cu masă. Interacţiile le dau particulelor o grosime, 
care le face să se mişte mai încet. Această rezistenţă la accele- 
rare este ceea ce numim masă. 

Dar masele cuarcilor sunt foarte mici, contribuind doar cu 
1% la masa protonului sau a neutronului. Restul de 99% se 
obține din energia purtată de gluonii fără masă, care se depla- 
sează de la un cuarc la altul şi îi leagă între ei. 

În Modelul Standard, noţiunea de masă, ca proprietate intrin- 
secă sau măsură a cantității de substanţă, a dispărut. Masa este 
în schimb construită în întregime din energia interacţiilor care 
au loc între câmpurile cuantice elementare şi particulele lor. 

Bosonul Higgs este o parte a mecanismului care explică 
felul în care e construită masa tuturor particulelor din univers. 
Toată materia din lume o fi alcătuită din cuarci şi leptoni, dar 
ea îşi datorează substanţa energiei dobândite prin interacțiile 
cu câmpul Higgs şi schimbului de gluoni. 

Fără aceste interacții, materia ar fi la fel de efemeră şi lipsită 
de substanță ca însăşi lumina şi nimic n-ar exista. 


Postfaţă 


Runda de fizică proton-proton la 8 TeV a durat până la mijlocul 
lui decembrie 2012. LHC livrase peste 23 femtobarni”! de date 
de ciocnire la 8 TeV pentru fiecare dintre detectorii ATLAS şi 
CMS, care se adăugau celor 5,6 femtobarni ! la 7 TeV furnizaţi 
în 2011. Acceleratorul a fost oprit în februarie 2013 pentru o 
lungă perioadă de renovare. Aceasta are ca scop modificarea 
instalaţiei pentru a o face să funcționeze la energii de ciocnire 
proton-proton de până la 13 TeV. Un inginer a pus un anunţ pe 
avizierul de la LHC: „Fără fascicul o perioadă. Timpul de acces 
necesar estimat la circa 2 ani.“ 

Pe măsură ce fizicienii îşi rafinau analizele, apăreau întrebări 
şi se făceau speculaţii. Va indica excesul observat în dezintegra- 
rea în doi fotoni o fizică nouă, dincolo de Modelul Standard? 
Vor sugera rezultatele că există mai mulți bosoni Higgs? Sau, 
dimpotrivă, ele se vor consolida în jurul unui singur boson Higgs 
„convenţional“, al Modelului Standard? 

Rezultatele au fost raportate în timpul conferinţei anuale 
„Rencontres de Moriond“ desfăşurate la începutul lui martie 
în La Thuille, o staţiune de schi din Valle d'Aosta, în Alpii ita- 
heni. Ele au fost cât se poate de tranşante şi n-au oferit nici o 
consolare partizanilor teoriilor care încercau să treacă dincolo 
de Modelul Standard. Când se adăugaseră mai multe date, 
excesul aparent din rata dezintegrării H—yy observat de ATLAS 
nu crescuse, ci scăzuse. Rezultatele CMS pentru acest canal, 

raportate o săptămână mai târziu, erau şi ele perfect compatibile 
cu predicția Modelului Standard. Alte canale de dezintegrare, 
inclusiv dezintegrările în doi fermioni (în acest caz leptonii tau), 
erau, de asemenea, conforme cu predicțiile Modelului Standard. 
Ambele colaborări au postat pe Internet imagini cu o animaţie, 
permițându-le celor interesați să urmărească felul în care au 
apărut semnalele grăitoare privind noua particulă, pe măsură 
ce datele se acumulau. 

Nu au fost surprize nici în ce priveşte spinul noii particule, 
toate semnele indicând spinul 0. Într-un comunicat de presă 
CERN din 14 martie 2013, purtătorul de cuvânt al CMS, Joe In- 
candela, a spus: „Rezultatele preliminare cu setul de date com- 
plet din 2012 sunt splendide, iar pentru mine e limpede că avem 
de-a face cu un boson Higgs, deşi mai avem încă un drum lung 
de parcurs până vom şti ce tip de boson Higgs este.“ 

Fizicienii erau acum gata să facă un pas înainte faţă de anun- 
țul din 12 iulie 2012, care vorbea despre descoperirea unei par- 
ticule compatibile cu bosonul Higgs. Acum nu mai încăpea 
aproape nici o îndoială că acesta era într-adevăr un boson Higgs. 
Întrebarea dacă el este sau nu bosonul Higgs rămâne fără răs- 
puns, cel puţin deocamdată. 

Jim Baggott 
Reading, 13 martie 2013 


Postfaţă la ediția în limba română 


Descoperirea bosonului Higgs, povestită în această carte, a 
dominat fizica particulelor în cei trei ani care s-au scurs de la 
anunţul făcut de CERN în iulie 2012. 

Peter Higgs şi Francois Englert au primit Premiul Nobel 
pentru Fizică pe anul 2013. În motivaţia Academiei Suedeze 
se spune că premiul recompensează „descoperirea teoretică a 
unui mecanism care contribuie la înțelegerea originii masei 
particulelor subatomice şi care a fost confirmat recent prin 
descoperirea particulei fundamentale prezise în experimentele 
ATLAS şi CMS la acceleratorul LHC de la CERN“. 

Colaborările ATLAS şi CMS şi-au publicat primele rezultate 
anunțând descoperirea noii particule în acelaşi număr din revista 
Physics Letters, vol. 716 (2012), pp. 1-29 şi respectiv 30-61. 
Aceste articole au deja mii de citări în literatură. Analizele ulte- 
rioare, folosind toate datele acumulate în ciocniri la 7 şi 8 TevV, 
au inclus şi alte canale de dezintegrare ale bosonului Higgs. Din 
datele combinate ale dezintegrărilor în perechi yy, ZZ, WW, 
tau-antitau, bottom-antibottom şi miuon-antimiuon s-au stabilit 
cu o precizie din ce în ce mai mare masa, spinul şi parametrii 
de cuplaj ai noii particule. La reuniunea de fizică „Rencontres 
de Moriond“ care a avut loc în La Thuile, Italia, în martie 2015, 
colaborările ATLAS şi CMS au comunicat din datele lor com- 
binate valoarea de 125,09+0,24 GeV pentru masa bosonului 
Higgs, cu o precizie impresionantă (eroarea e de sub 0,2%). 

Toate rezultatele confirmă Modelul Standard al particulelor, 
care acum ar putea fi numit pe drept cuvânt „Ieoria Standard“ 
a particulelor, aşa cum a propus recent cunoscutul fizician, 
laureat al Premiului Nobel, Gerard "t Hooft.* 

Conform planificării inițiale, acceleratorul LHC a fost închis 
timp de aproape doi ani, de la începutul lui 2013 până la 
începutul lui 2015, pentru modificări care să permită mărirea 
energiei de ciocnire. În acest timp, colaborările ATLAS şi CMS 
au lucrat intens pentru a creşte performanțele detectonilor lor, 
în special în ce priveşte achiziţia şi prelucrarea datelor. Acce- 
leratorul şi-a reluat funcționarea în martie 2015 şi va atinge 
energii de ciocnire proton—proton de 13 TeV în cursul anului 
2015. A doua rundă de experimente va dura până în 2017, şi, 
după o altă perioadă de revizie în 2018, în care se va mări ener- 
gia până la 14 TeV, experimentele vor vontinua să strângă date 
până în 2021. Începând cu 2022, acceleratorul şi detectorii vor 
intra într-o etapă de modificări majore, pentru a doua fază de 
operare, de luminozitate foarte înaltă. Noile condiţii vor mări 
şansele descoperirii unor particule şi fenomene noi. 

Fizicienii speră să răspundă la întrebarea dacă există un sin- 
gur boson Higgs sau mai mulţi, aşa cum prezic anumite teorii 
mai generale. Ei speră să poată hotărî dacă particulele super- 
simetrice, care au refuzat până acum să se arate, există sau nu 
cu adevărat, şi să afle ce este materia întunecată din univers. 
Minunata aventură de care vorbea Steven Weinberg în cuvântul 
său înainte, efortul neobosit al omenirii de a înţelege universul 
în care trăim, va continua şi de acum înainte. 


Irinel Caprini 
iulie 2015 


* Vezi Gerard “t Hooft, The Evolution of Quantum Field Theory, 
From QED to Grand Unification, http://arxiv.org/abs/1503.05007, con- 
tribuţie la volumul 7he Standard Theory up to the Higgs discovery — 
60 years of CERN, L. Maiani şi G. Rolandi, editori. (N. £.) 

Antiparticulă. Identică în ce priveşte masa cu o particulă „obişnuită“, 
dar de sarcină opusă. De exemplu, antiparticula electronului (e) 
este pozitronul (€*). Antiparticula unui cuarc roşu este un anticuarc 
antiroşu. Fiecare particulă din Modelul Standard are o antiparticulă. 
Unele particule cu sarcină zero sunt propriile lor antiparticule (de 
exemplu, mezonul 10), altele (de exemplu, mezonul KO) nu coincid 
cu antiparticulele lor. 


Aromă (sau tip). Proprietate care distinge cuarcii între ei, pe lângă 
sarcina de culoare. Există şase arome sau tipuri de cuarci grupați 
în trei generaţii: up, charm şi top cu sarcina electrică +2/3, spinul 
şi masele de 1,7-3,3 MeV, 1,27 GeV şi, respectiv, 172 GeV, şi 
down, strange şi bottom cu sarcina electrică —1/3, spinul % şi 
masele 4,1—5,8 MeV, 101 MeV şi, respectiv, 4,19 GevV. Termenul 
de aromă se aplică şi leptonilor: electronul, miuonul şi tauonul, 
precum şi neutrinii corespunzători se disting prin „aromele lepto- 
nice“. Vezi lepton. 


ATLAS. Acronim de la A Toroidal LHC Apparatus (aparat toroidal 
pentru LHC), unul din cei doi detectori implicaţi în căutarea boso- 
nului Higgs la marele accelerator de hadroni (LHC) de la CERN. 


Atom. De la cuvântul grecesc afomos, care înseamnă indivizibil. Con- 
ceput inițial pentru a desemna constituenții ultimi ai materiei, cuvân- 
tul atom se referă acum la constituenții fundamentali ai elementelor 
chimice individuale. Astfel, apa constă din molecule de H,O, care 
sunt compuse din doi atomi de hidrogen şi un atom de oxigen. 
Atomii constau, la rândul lor, din protoni şi neutroni, legați între ei 
pentru a forma un nucleu central, şi din electroni, ale căror funcții 

de undă formează structurile caracteristice din jurul nucleului nu- 
mite orbitali. 


Barion. De la cuvântul grecesc barys, care înseamnă greu. Barionii 
formează o subclasă a hadronilor. Sunt particule mai grele care 
interacționează prin forţa tare, iar între ele se numără protonul şi 
neutronul. Sunt compuşi din triplete de cuarci. 


ase 


Big bang. Termen folosit pentru a descrie „explozia cosmică“ a spațiu- 
lui-timp şi a materiei în primele momente de la crearea universu- 
lui, acum circa 13,7 miliarde de ani. A fost născocit de fizicianul 
nonconformist Fred Hoyle ca termen peiorativ, dar, între timp, ori- 
ginea big bang a universului a fost confirmată prin dovezi indubi- 
tabile obţinute din detecția şi studiul radiației cosmice de fond de 
microunde, reminiscența rece a radiaţiei fierbinți care se crede că 
s-a desprins de materie la aproximativ 380 000 de ani după big 
bang. 


Bilion. O mie de miliarde, sau un milion de milioane, 1012, sau 
1 000 000 000 000.* 


Boson. Numit astfel după fizicianul indian Satyendra Nath Bose. Bo- 
sonii se caracterizează prin numere cuantice de spin întregi (1, 2, 
3...) şi, ca atare, nu se supun principiului de excluziune al lui Pauli. 
Bosonii sunt implicaţi în transmiterea forțelor dintre particulele de 
materie şi includ fotonul (pentru forța electromagnetică), particulele 
W şi Z (pentru forţa slabă) şi gluonii (pentru forța tare). Particulele 
de spin zero se numesc, de asemenea, bosoni, dar ele nu sunt impli- 
cate în transmiterea forțelor. Printre ele se numără pionii, perechile 
Cooper (care pot avea şi spin 1) şi bosonul Higgs. Gravitonul, par- 
ticula ipotetică a câmpului gravitațional, se presupune a fi un boson 
cu spinul egal cu 2. 


Boson Higgs. Numit astfel după fizicianul englez Peter Higgs. Toate 
câmpurile Higgs au particule de câmp caracteristice numite bosoni 
Higgs. Termenul de „boson Higgs“ este în mod special rezervat 
pentru Higgs-ul electroslab, particula câmpului Higgs folosit pentru 
prima dată în 1967-1968 de Steven Weinberg şi Abdus Salam pen- 
tru a explica ruperea simetriei electroslabe. O particulă care sea- 


* In engleză, billion înseamnă „miliard“, iar trillion înseamnă „bi- 
lion“. (N. ed.) 

mănă foarte mult cu bosonul Higgs electroslab a fost descoperită la 
acceleratorul LHC de la CERN pe 4 iulie 2012. Este o particulă neu- 
tră, de spin zero, cu o masă de 125 Gev. 


Boson Nambu-Goldstone. Particulă fără masă, de spin 0, creată ca o 
consecință a ruperii spontane a simetriei, descoperită de Yoichiro 
Nambu în 1960 şi studiată de Jeffrey Goldstone în 1961. În meca- 
nismul Higgs, bosonii Nambu-Goldstone devin al treilea „grad de 
libertate“ al unor particule cuantice care altfel nu ar avea masă (vezi 
figura 14, p. 92). 


Calea cu opt braţe. Schemă de clasificare a particulelor cunoscute în 
anii '60 în doi „octeți“, elaborată de Gell-Mann şi, independent, de 
Yuval Ne'eman. Tiparele se bazează pe o simetrie globală SU(3) 
şi se formează reprezentând particulele în funcţie de sarcina elec- 
trică sau de izospinul total şi de stranicetate (vezi figura 10, p. 75). 
Tiparele au fost explicate în cele din urmă prin modelul cuarcilor 
(figura 12, p. 86). 


Câmp cuantic. În teoria clasică a câmpului, unui „câmp de forţe“ i se 
atribuie o valoare în fiecare punct din spațiu-timp, iar el poate fi 
scalar (are doar mărime, nu şi direcţie) sau vectorial (are mărime 
şi direcție). „Liniile de forță“ pe care le observăm când presărăm 
pilitură de fier pe o bucată de hârtie pusă deasupra unui magnet con- 
stituie o reprezentare vizuală a unui astfel de câmp. Într-o teorie 
cuantică de câmp, forţele se transmit prin oscilaţiile câmpului care 
formează unde şi — deoarece undele pot fi interpretate şi ca parti- 
cule — prin particulele cuantice ale câmpului. Această idee poate fi 
extinsă dincolo de purtătorii de forță (care sunt bosoni de spin 1) 
pentru a include particulele de materie (fermionii). Astfel electronul 
este cuanta câmpului electronic şi aşa mai departe. 


Câmp Higgs. Numit astfel după fizicianul englez Peter Higgs. Termen 
generic folosit pentru orice câmp de energie de fond, introdus într-o 
teorie cuantică de câmp pentru a declanşa ruperea simetriei prin 
mecanismul Higgs. Existenţa câmpului Higgs utilizat pentru a rupe 
simetria într-o teorie cuantică de câmp a forței electroslabe este 
susținută puternic de descoperirea noii particule la CERN. 


CERN. Acronim de la Conseil Europeen pour la Recherche Nuclcaire 
(Consiliul European pentru Cercetări Nucleare). Şi-a schimbat nu- 
mele în Organisation Europeenne pour la Recherche Nuclaire 
(Organizaţia Europeană pentru Cercetări Nucleare) atunci când 

consiliul provizoriu a fost dizolvat, dar acronimul s-a păstrat. CERN 
se află în nord-vestul suburbiilor Genevei, în apropierea graniței 
dintre Elveţia şi Franța. 


CMS. Acronim pentru Compact Muon Solenoid (solenoid compact 
pentru detecția miuonilor), unul din cei doi detectori implicați în 
căutarea bosonului Higgs la marele accelerator de hadroni (LHC) 
de la CERN. 


Constanta cosmologică. În 1922, teoreticianul rus Aleksandr Friedmann 
a găsit o clasă de soluţii ale ecuaţiilor lui Einstein pentru câmpul 
gravitațional, care descriau un univers în care spațiul-timp se dilată. 
La început, Einstein se opusese ideii că spaţiul-timp ar putea să se 
dilate sau să se contracte, şi îşi ajustase un pic ecuaţiile astfel încât 
să aibă soluţii statice. Îngrijorat de faptul că gravitația convenţională 
ar putea domina asupra materiei din univers, făcând ca ea să se pră- 
buşească în ca însăşi, Einstein introdusese o „constantă cosmolo- 
gică“ — un fel de formă negativă sau repulsivă a gravitaţiei — pentru 
a contracara efectul. Când s-au înmulțit dovezile că în realitate 
universul se dilată, Einstein a regretat că avusese o asemenea idee, 
numind-o cea mai mare gafă din viaţa lui. Dar descoperiri ulteri- 
oare din 1998 au arătat că expansiunea universului este în realitate 
accelerată. Când au fost combinate cu măsurătorile din sateliți ale 
radiaţiei cosmice de fond de microunde, aceste rezultate au condus 
la concluzia că universul e umplut cu o „energie întunecată“, care 
reprezintă aproximativ 73% din masa-energia universului. O formă 
de energie întunecată necesită reintroducerea constantei cosmologice 
a lui Einstein. 


Constanta lui Planck. Notată cu /. Descoperită de Max Planck în 
1900. Constanta lui Planck este o constantă fizică fundamentală 
care reflectă mărimea cuantelor în teoria cuantică. De exemplu, 
energiile fotonilor se determină din frecvențele radiaţiei cores- 
punzătoare conform relației E = hv, adică energia este egală cu 
constanta lui Planck înmulțită cu frecvența radiației. Constanta lui 
Planck are valoarea de 6,626 x10-3 joule secundă. 


Cuantă. Unitate fundamentală, indivizibilă a unor mărimi fizice pre- 
cum energia sau momentul cinetic. În teoria cuantică se admite că 
aceste mărimi nu sunt variabile continue, ci sunt organizate în pa- 
chete sau „grămăjoare“ discrete, numite cuante. Utilizarea acestui 
termen este extinsă pentru a include particulele. Astfel, fotonul este 

particula cuantică a câmpului electromagnetic. Ideea poate fi ex- 
tinsă dincolo de purtătorii de forță, pentru a include chiar şi par- 
ticulele de materie. Electronul este identificat cu cuanta câmpului 
electronic şi aşa mai departe. Această identificare se numeşte uneori 
cuantificarea a doua. 


Cromodinamica cuantică (guantum chromodynamics sau QCD). 
Teoria cuantică de câmp bazată pe grupul SU(3), care descrie forța 
tare de culoare dintre cuarci, transmisă printr-un sistem de opt 
gluoni colorați. 


Cuarec. Constituent elementar al hadronilor. Toţi hadronii sunt compuşi 
din triplete de cuarci de spin Y (barionii) sau combinaţii de cuarci 
şi anticuarci (mezonii). Cuarcii formează trei generaţii, fiecare 
având câte doi cuarei cu „arome“ diferite. Cuarcii up şi down, cu 
sarcinile electrice +2/3 şi —1/3 şi masele în intervalul 1,7—3,3 MeV 
şi, respectiv, 4,1—5,8 MeV, formează prima generaţie. Protonii şi 
neutronii sunt compuşi din cuarci up şi down. Cea de-a doua gene- 
rație constă din cuarcii charm şi strange, cu sarcinile electrice +2/3 
şi —1/3 şi masele de 1,27 GeV şi, respectiv, 101 MeV. Cea de-a treia 
generație constă din cuarcii top şi bottom, cu sarcinile electrice 
+2/3 şi —1/3 şi masele de 4,19 GeV şi, respectiv, 172 GeV. Cuarcii 
au în plus o sarcină de culoare, fiecare tip sau aromă având o sar- 
cină roşie, verde sau albastră. 


Cuarcul bottom. Numit uneori şi cuarcul „beauty“ [frumuseţe]. Cuarc 
de generația a treia cu sarcina —1/3, spinul ! (este fermion) şi o 
„masă elementară“ de 4,19 GeV. A fost descoperit la Fermilab în 
1977, prin observarea lui upsilon, un mezon format din cuarcii 
bottom şi antibottom. 


Cuarcul charm. Cuarc de generaţia a doua cu sarcina +2/3, spinul 
(este fermion) şi o „masa elementară“ de 1,27 GevV. A fost desco- 
perit simultan la Brookhaven National Laboratory şi la SLAC în 
aşa-numita „revoluţie din noiembrie“ din 1974, prin observarea lui 
Jhy, un mezon format dintr-un cuarc charm şi un cuarc anti-charm. 


Cuarcul strange. Cuarc din cea de-a doua generaţie, cu sarcina —1/3, 
spinul Y (fermion) şi masa de 101 MeV. Proprietatea de „stranietate“ 
a fost identificată de Murray Gell-Mann şi, independent, de Ka- 
zuhiko Nishijima şi Tadao Nakano drept o caracteristică a unor par- 
ticule de mase relativ joase descoperite în anii '40 şi '50. Această 
proprietate a fost ulterior explicată de Gell-Mann şi George Zweig 

prin prezenţa în aceste particule compuse a cuarcului strange (vezi 
figura 12, p. 86). 


Cuarcul top. Numit uneori şi cuarcul „truth“ [adevăr]. Cuarc din cea 
de-a treia generaţie, cu sarcina 2/3, spinul Y (fermion) şi masa de 
172 GevV. A fost descoperit la Fermilab în 1995. 


Curenţi neutri (forţa slabă). Interacţii între particulele elementare care 
nu implică nici o schimbare a sarcinii electrice. Acestea se pot 
produce prin schimbul unei particule ZO virtuale sau schimbul si- 
multan al particulelor W* şi W- (vezi figurile 15 şi 16, pp. 102, 124). 


Deplasare Lamb. O mică diferenţă între două nivele de energie elec- 
tronice în atomul de hidrogen, descoperită de Willis Lamb şi Robert 
Retherford în 1947. Deplasarea Lamb a oferit un indiciu important 
care a condus la elaborarea renormării şi, cele din urmă, a electro- 
dinamicii cuantice. 


Dualismul undă-—particulă. Proprietate fundamentală a tuturor particu- 
lelor cuantice, care prezintă şi un comportament de undă nelocalizată 
(de pildă, produc interferență şi difracție), şi un comportament de 
particulă localizată, în funcţie de tipul de aparat folosit pentru a 
efectua măsurători asupra lor. A fost sugerat de Louis de Broglie în 
1921 ca o proprietate a particulelor de materie cum sunt electronii. 


Electrodinamica cuantică (guantum electrodynamics sau QED). Teoria 
cuantică de câmp bazată pe grupul U(1), care descrie forţa electro- 
magnetică dintre particulele încărcate cu sarcină electrică, transmisă 
prin fotoni. 


Electron. Descoperit în 1897 de fizicianul englez J.J. Thompson. În 
Modelul Standard, electronul este un lepton din prima generaţie, cu 
sarcina —l, spinul % (este fermion) şi masa de 0,51 Mev. 


Electronvolt (eV). Un electronvolt este cantitatea de energie pe care o 
câştigă un electron atunci când este accelerat sub o diferență de 
potenţial de un volt. Un bec de 100 W consumă energie cu o rată de 
circa 600 de miliarde de miliarde electronvolţi pe secundă. 


Element. Filozofii Greciei antice credeau că toată substanța materială 
este compusă din patru elemente — pământ, aer, foc şi apă. Un al 
cincilea element, numit eter sau „chintesenţă“, a fost introdus de 
Aristotel pentru a descrie corpurile cereşti neschimbătoare. Astăzi, 
aceste elemente clasice au fost înlocuite printr-un sistem de ele- 
mente chimice. Ele sunt „fundamentale“ în sensul ca elementele 

chimice nu se pot transforma unul în altul prin mijloace chimice, 
ceea ce înseamnă că un element constă dintr-un singur tip de atomi. 
Elementele sunt organizate într-un „tabel periodic“, de la hidrogen 
la uraniu şi dincolo de uraniu. 


Factor g. Constanta de proporţionalitate dintre momentul cinetic (cuan- 
tificat) al unei particule elementare sau compuse şi momentul ei 
magnetic, mărime care descrie efectul de rotaţie exercitat asupra 
particulei de un câmp magnetic extern. Pentru electron există trei 
factori g: unul asociat cu spinul lui, unul asociat cu momentul cine- 
tic al electronului în mişcarea sa orbitală într-un atom şi unul aso- 
ciat cu suma dintre spin şi momentul cinetic orbital. Teoria cuantică 
relativistă a lui Dirac pentru electron prezice pentru factorul g de 
spin al electronului valoarea 2. Valoarea recomandată de grupul de 
experți ai CODATA* în 2006 este de 2,0023 19343622. Diferenţa se 
datorează efectelor electrodinamicii cuantice. 


Fermion. Numit astfel după fizicianul italian Enrico Fermi. Fermionii 
se caracterizează prin spini semiîntregi (!£, 3% etc) şi înclud cuarcii, 
leptonii şi multe particule compuse, formate din diverse combinaţii 
de cuarci, cum sunt barionii. 


Forţa de culoare. Forţa tare care leagă cuarcii şi gluonii în interiorul 
hadronilor. Spre deosebire de forțele mai cunoscute, cum sunt gra- 
vitația şi electromagnetismul, forța de culoare prezintă libertate 
asimptotică — în limita asimptotică a distanţei nule dintre ei, cuarcii 
se comportă ca şi cu ar fi complet liberi. Forţa nucleară tare, care 
leagă protonii şi neutronii între ei în interiorul nucleelor atomice, 
este considerată a fi o „reminiscență“ a forței de culoare, care leagă 
cuarcii în interiorul nucleonilor. 


Forţa electromagnetică. Electricitatea şi magnetismul au fost recu- 
noscute drept componentele unei singure forţe fundamentale datorită 
contribuţiei câtorva fizicieni experimentatori şi teoreticieni, în prin- 
cipal a fizicianului englez Michael Faraday şi a teoreticianului sco- 
țian James Clerk Maxwell. Forţa electromagnetică leagă electronii 
de nuclee în interiorul atomilor, şi tot ea leagă atomii unul de altul 
pentru a forma marea diversitate a substanţelor moleculare. 


* Comitetul de Date pentru Ştiinţă şi Tehnologie (în engleză, Com- 
mittee on Data for Science and Technology), comitet interdisciplinar al 
Consiliului Internaţional pentru Ştiinţă. (N. £.) 

Forţa electroslabă. În ciuda diferenţei mari de scală dintre forța elec- 
tromagnetică şi forța nucleară slabă, ele sunt fațete a ceea ce a fost 
cândva o forță electroslabă unificată, care se presupune că a acţio- 
nat în „epoca electroslabă“, între 105% şi 10-12 secunde după big 
bang. Combinarea forței electromagnetice cu forța nucleară slabă 
într-o teorie de câmp SU(2)x U(1) a fost realizată mai întâi de Steven 
Weinberg şi, independent, de Abdus Salam în 1967-1968. 


Forţa gravitaţională. Forţa de atracție care se exercită între toate cor- 
purile cu masă. Gravitaţia este extrem de slabă şi nu joacă nici un rol 
în interacţiile dintre atomi, particulele subatomice şi particulele ele- 
mentare, care sunt guvernate în schimb de forța de culoare, de forța 
nucleară slabă şi de electromagnetism. Forța gravitațională e descrisă 
de teoria generală a relativităţii a lui Einstein. 


Forţa slabă. Numită astfel deoarece e mult mai slabă decât forţa tare 
şi decât forța electromagnetică, atât în ce priveşte intensitatea, cât 
şi raza de acțiune. Forţa slabă afectează atât cuarcii, cât şi leptonii, 
iar interacţiile prin forţa slabă pot să schimbe tipul sau aroma cuar- 
cilor şi a leptonilor, transformând, de exemplu, un cuarc up într-un 
cuarc down şi un electron într-un neutrin electronic. Forţa slabă a 
fost prima oară identificată ca o nouă forţă fundamentală în stu- 
diul dezintegrării beta. Purtătorii forţei slabe sunt particulele W şi 
Z. Forţa slabă a fost combinată cu electromagnetismul în teoria 
cuantică de câmp SU(2)xU(1) a forţei electroslabe de către Steven 
Weinberg şi Abdus Salam în anii 1967-1963. 


Forţa tare. Forţa nucleară tare, sau forța de culoare, leagă cuarcii şi 
gluonii în interiorul hadronilor şi este descrisă de cromodinamica 
cuantică. Forţa care leagă protonii şi neutronii între ei în interiorul 
nucleelor atomice (cunoscută şi ca forța nucleară tare) e considerată 
a fi un rezultat al forței de culoare care leagă cuarcii înăuntrul nu- 
cleonilor. Vezi forţa de culoare. 


Foton. Particulă elementară care stă la baza tuturor formelor de radiație 
electromagnetică, inclusiv lumina. Fotonul este un boson fără masă, 
cu spinul 1, care acționează ca purtător al forței electromagnetice. 


Funcție de undă. Descrierea matematică prin „unde de materie“ a 
particulelor, de exemplu a electronilor, conduce la ecuaţii caracteris- 
tice mişcării ondulatorii. Asemenea ecuaţii de undă conţin o func- 
ție de undă ale cărei amplitudine şi fază variază în spațiu şi timp. 
Funcțiile de undă ale electronului în atomul de hidrogen formează 

structuri tridimensionale caracteristice în jurul nucleului, numite or- 
bitali. Mecanica ondulatorie — exprimarea mecanicii cuantice în 
funcție de undele de materie — a fost elaborată pentru prima oară de 
Erwin Schrâdinger în 1926. 


Giga. Prefix care desemnează un miliard. Un giga electronvolt (GeV) 
este un miliard de electronvolţi, 10% eV, sau 1 000 Mev. 


Gluon. Purtătorul forței tari de culoare dintre cuarci. Cromodinamica 
cuantică necesită opt gluoni fără masă care au ei înşişi sarcină de 
culoare. În consecinţă, gluonii participă şi ei la forţă, şi nu doar o 
transmit de la o particulă la alta. 99% din masa protonilor şi neutro- 
nilor se presupune că este energie purtată de gluoni. 


Grad de libertate. Numărul de dimensiuni care sunt accesibile unui 
sistem sau în care sistemul este liber să se miște. O particulă clasică 
e liberă să se mişte în trei dimensiuni spaţiale. Fotonii sunt particule 
de spin | fără masă şi, ca atare, sunt constrânşi să se mişte doar în 
două dimensiuni, manifestate ca o polarizare circulară stângă şi una 
dreaptă, sau o polarizare verticală şi una orizontală. În mecanismul 
Higgs, bosonii fără masă pot câştiga un al treilea grad de libertate 
absorbind un boson scalar Nambu-Goldstone, vezi figura 14, p. 92. 


Graviton. Particulă ipotetică ce transmite forța gravitațională în teo- 
riile cuantice de câmp ale gravitaţiei. Deşi s-au făcut multe încer- 
cări de a construi o asemenea teorie, până în prezent nici una n-a 
fost considerată reuşită. Dacă există, gravitonul ar fi un boson de 
spin 2, fără masă şi fără sarcină electrică. 


Grupul de simetrie SU(2). Grupul unitar special al transformărilor 
liniare a două variabile complexe. Identificat de Chen Ninh Yang şi 
Robert Mills ca fiind grupul de simetrie pe care ar trebui să se ba- 
zeze o teorie cuantică de câmp a forței nucleare tari, SU(2) a fost 
ulterior identificat drept simetria forţei slabe şi, combinat cu sime- 
tria U(1) a teoriei de câmp a electromagnetismului, formează teoria 
de câmp SU(Q)xU(1) a forței electroslabe. 


Grupul de simetrie SU(3). Grupul unitar special al transformărilor 
liniare a trei variabile complexe. Utilizat de Murray Gell-Mann si 
Yuval Ne'eman ca simetrie globală pe care a fost construită „Calea 
cu opt braţe“. Ulterior a fost folosit de Gell-Mann, Harald Fritzsch 
şi Heinrich Leutwyler ca simetrie locală pentru teoria cuantică de 
câmp a forței nucleare tari (de culoare) dintre cuarci şi gluoni. 

Grupul de simetrie U(1). Grupul unitar al transformărilor liniare ale 


unei variabile complexe. Este echivalent (sau „izomorf“) cu gru- 
pul multiplicativ al tuturor numerelor complexe cu valoarea ab- 
solută egală cu unitatea (cu alte cuvinte, cercul unitate din planul 
complex). Este izomorf şi cu SO(2), grupul ortogonal special care 
descrie transformarea de simetrie implicată în rotația unui obiect în 
două dimensiuni. În electrodinamica cuantică, U(1) este identificat 
cu simetria de fază a funcției de undă a electronului (vezi figura 7, 
p. 46). 


Hadron. Termen derivat din cuvântul grecesc hadros, care înseamnă 


gros sau greu. Hadronii formează o clasă de particule care inte- 
racționează prin forţa nucleară tare şi sunt formate din diverse com- 
binaţii de cuarci. Această clasă include barionii, care sunt compuşi 
din trei cuarci, şi mezonii, care sunt compuşi dintr-un cuarc şi un 
anticuarc. 


Inflaţia cosmică. Expansiune exponențială rapidă a universului, care 


se consideră că s-a produs între 10-35 şi 10% secunde după big bang. 
Descoperită în contextul teoriilor unificate GUT de fizicianul ame- 
rican Alan Guth în 1980, inflaţia poate explica structura la scară 
mare a universului pe care o observăm astăzi. 


Izospin. Cunoscut şi ca spin izotopic sau spin izobaric. Introdus de 


Werner Heisenberg în 1932 pentru a explica simetria dintre pro- 
tonul şi neutronul nou descoperiţi. Simetria de izospin este acum 
înțeleasă ca fiind un caz particular al simetriei mai generale de 
aromă a interacţiilor hadronice. Izospinul unei particule poate fi 
calculat din numărul de cuarci up şi down pe care îi conţine (vezi 
pp. 84-85). 


Imprăştiere profund inelastică. Un tip de eveniment de ciocnire în 


care o mare parte din energia particulei accelerate (de exemplu, un 
electron) este folosită pentru distrugerea particulei-ţintă (de exem- 
plu, un proton). Particula accelerată ricoşează în urma ciocnirii cu 
o energie considerabil mai mică, iar simultan e produs un jet de dife- 
riți hadroni. 


Kaon. Grup de mezoni de spin 0 alcătuiți dintr-un cuarc up sau down 


şi un anticuarc strange, sau din anticuarcii corespunzători. Aceştia 
sunt K* (up-antistrange), K- (strange-antiup) şi KO (amestecuri de 
down-antistrange şi strange-antidown) cu mase de 494 Mev (k-) 
şi 498 Mev (KO şi anti KO). 

Lambda-CDM. Prescurtare de la lambda-cold dark matter (materie 
întunecată rece). Este cunoscut şi ca „Modelul Standard“ al cos- 
mologiei big bang. Modelul lambda-CDM explică structura pe 
scară largă a universului, radiaţia cosmică de fond în domeniul 
microundelor, expansiunea accelerată a universului şi distribuția ele- 
mentelor precum hidrogenul, heliul, litiul şi oxigenul. Modelul pre- 
supune că 73% din masa-energia universului este energie întunecată 
(care se reflectă în mărimea constantei cosmologice, lambda) şi 22% 
este materie întunecată rece, lăsând pentru universul vizibil — 
galaxiile, stelele şi planetele cunoscute — un rest de doar 5%. 


Lege de conservare. Lege fizică ce afirmă că o anumită proprietate 
măsurabilă a unui sistem izolat nu se schimbă atunci când sistemul 
evoluează în timp. Între proprietăţile măsurabile pentru care s-au 
stabilit legi de conservare se numără energia, impulsul, momentul 
cinetic, sarcina electrică şi cea de culoare, izospinul etc. Conform 
teoremei lui Noether, fiecare lege de conservare poate fi pusă în 
legătură cu o anumită simetrie continuă a sistemului. 


LEP. Acronim de la Large Electron-Positron Collider (marele accelerator 
pentru ciocniri frontale electron pozitron), predecesorul LHC de la 
CERN. 


Lepton. Termen derivat din cuvântul grecesc /epros, care înseamnă 
mic. Leptonii formează o clasă de particule care nu simt forţa nu- 
cleară tare şi care se combină cu cuarcii pentru a forma materia. Ca 
şi cuarcii, leptonii formează trei generaţii, care includ electronul, 
miuonul şi leptonul tau, cu sarcina electrică —I1, spin 2 şi mase de 
0,51 MeV, 106 MeV şi, respectiv, 1,78 GeV, precum şi neutrinii co- 
respunzători. Neutrinii de tip electronic, miuonic şi tauonic nu au 
sarcină electrică, au spin !/ şi se crede că au mase foarte mici (nece- 
sare pentru a explica fenomenul de oscilație a neutrinilor, adică ames- 
tecul cuantic al aromelor care face ca neutrinii să-şi poată schimba 
în timp aroma sau tipul). 


LHC. Acronim pentru Large Hadron Collider (marele accelerator pen- 
tru ciocniri frontale de hadroni). Acceleratorul cu cea mai înaltă 
energie din lume, capabil să producă energii de ciocnire proton-— 
proton de 14 TeV. LHC are o circumferință de 27 de kilometri şi se 
află la 175 de metri sub granița franco-elveţiană, la CERN, în apro- 
piere de Geneva. Operând la o energie de ciocnire proton-—proton de 
7 TeV şi ulterior de 8 TeV, LHC a furnizat dovezile care au condus 

la descoperirea unui nou boson, susceptibil de a fi bosonul Higgs, 
în iulie 2012. 


Libertate asimptotică. Proprietate a forței de culoare tari dintre cuarci. 
Forţa de culoare scade în intensitate atunci când cuarcii se apropie 
unul de altul, astfel că, la limita distanţei nule dintre cuarci (echiva- 
lentă cu limita asimptotică a unor impulsuri foarte mari), cuarcii se 
comportă ca şi cum ar fi complet liberi — vezi figura 17(b), p. 132. 


Luminozitate. Luminozitatea unui fascicul de particule într-un acce- 
lerator este numărul de particule pe unitatea de arie şi pe unitatea 
de timp înmulțit cu opacitatea fasciculului-țintă (o măsură a impe- 
netrabilității țintei față de particule). De un interes deosebit este 
luminozitatea integrată, care este integrala (suma) luminozităţii în 
timp, exprimată de obicei în unități de centimetru pătrat la minus 
unu (cm-2), sau inversul unui barn (102% cm), notat ca bam-. 
Numărul de ciocniri care rezultă dintr-o anumită reacție între parti- 
culele elementare se obţine simplu ca luminozitatea integrată în- 
mulţită cu secţiunea eficace a reacției (exprimată în cm?), care este 
o măsură a probabilității reacției. 


Materie întunecată. Descoperită în 1934 de astronomul elveţian Fritz 
Zwicky ca o anomalie în masele măsurate ale galaxiilor din gru- 
pul Coma (localizat în constelația Coma Berenice) pe baza miş- 
cărilor observate ale galaxiilor din apropierea marginii grupului, în 
comparaţie cu numărul galaxiilor observabile şi cu strălucirea totală 
a grupului. Aceste estimări ale maselor galaxiilor difereau printr-un 
factor de 400. Aproape 90% din masa necesară pentru a explica mări- 
mea efectelor gravitaționale părea să „lipsească“ sau să fie invizibilă. 
Această masă lipsă a fost numită „materie întunecată“. Studiile ulte- 
rioare sugerează existenţa unei forme de materie întunecată numită 
„materia întunecată rece“. Vezi materie întunecată rece. 


Materie întunecată rece (cold dark matter, prescurtat CDM). O com- 
ponentă crucială a modelului lambda-CDM al cosmologiei big bang, 
care se presupune că reprezintă aproximativ 22% din masa-energia 
universului. Compoziția materiei întunecate reci este necunoscută, 
dar se presupune ca ea constă în principal din materie „nebarionică“, 
adică din materie care nu conţine protoni şi neutroni, şi care cel mai 
probabil nu aparține Modelului Standard. Printre candidaţi se nu- 
mără aşa-numitele particule masive care interacționează slab (weakly 
interacting massive particles, sau WIMP). Ele au multe dintre pro- 

prietățile neutrinilor, dar trebuie să fie mult mai masive, şi de aceea 
se mişcă mult mai lent. Unele generalizări supersimetrice ale Mode- 
lului Standard sugerează că aceste particule ar putea fi neutralinii. 


Mecanism Higgs. Numit astfel după fizicianul englez Peter Higgs, dar 
menţionat adesea şi cu numele celorlalți fizicieni care au descoperit 
în mod independent mecanismul în 1964. Un nume alternativ este 
Brout-Englert-Higgs-Hagen-Guralnik—Kibble — BEHHGK, sau me- 
canismul „beck“, după fizicienii Robert Brout, Francois Englert, 
Peter Higgs, Carl Hagen, Gerald Guralnik şi Tom Kibble. Mecanis- 
mul descrie modul în care un câmp de fond — numit câmp Higgs — 
poate fi adăugat într-o teorie cuantică de câmp pentru a rupe simetria 
teoriei. În 1967-1968, Steven Weinberg şi Abdus Salam au folosit 
în mod independent mecanismul pentru a elabora o teorie de câmp 
a forţei electroslabe. 


Mega. Prefix pentru un milion. Un mega electronvolt (MeV) este egal 
cu un milion de electronvolţi, 10€ eV sau 1 000 000 ev. 


Mezon. Termen derivat din cuvântul grecesc mesos, care înseamnă 
> 
„mijlociu“. Mezonii sunt o subclasă a hadronilor. Ei exercită şi simt 
forța nucleară tare şi sunt compuşi din cuarci şi anticuarci. 


Miliard. O mie de de milioane, 10” sau 1 000 000 000. 


MIT. Acronim pentru Massachusetts Institute of Technology (Institutul 
Tehnologic din Massachusetts). 


Miuon. Lepton din cea de-a doua generație, echivalent cu electronul, 
cu sarcina —l, spinul % (fermion) şi masa de 106 MeV. Descoperit 
în 1936 de Carl Anderson şi Seth Neddermeyer. 


Modelul Standard al cosmologiei big bang. Vezi modelul lambda- 
CDM. 


Modelul Standard al fizicii particulelor. Modelul teoretic acceptat în 
prezent care descrie particulele de materie şi forțele dintre ele, cu 
excepția gravitaţiei. Modelul Standard constă dintr-un ansamblu de 
teorii cuantice de câmp cu simetriile locale SU(3) (pentru forţa de 
culoare) şi SUQ)xU(1) (pentru forța slabă şi electromagnetism). 
Modelul conţine trei generaţii de cuarci şi leptoni, fotonul, particulele 
W şi Z, gluonii forței de culoare şi bosonul Higgs. 

Mol. Unitate standard pentru cantitatea de substanță, care conţine un 
număr de grame egal cu masa atomică sau moleculară relativă. Un 
mol conţine 6,033x 10% particule. Numele derivă de la „moleculă“. 


Moleculă. Unitate fundamentală a unei substanţe chimice, formată din 
doi sau mai mulţi atomi. O moleculă de oxigen constă din doi atomi 
de oxigen, O,. O moleculă de apă constă din doi atomi de hidrogen 
şi un atom de oxigen, H.O. 


MSSM. Acronim de la Minimum Supersymmetric Standard Model 
(modelul supersimetric minimal standard), generalizarea minimală 
a Modelului Standard convenţional al fizicii particulelor, care in- 
clude supersimetria, elaborat în 1981 de Howard Georgi şi Savas 
Dimopoulos. 


NAL. Acronim de la National Accelerator Laboratory (Laboratorul Naţio- 
nal de Aceleratori) din Chicago. Devenit Fermi National Accelerator 
Laboratory, sau „Fermilab“, în 1974. 


ce A. 
1 


Neutrin. Numit şi „neutrino“, care înseamnă „neutru şi mic“ în italiană. 
Neutrinii sunt partenerii fără sarcină, de spin '2 (fermioni), ai celor 
trei leptoni încărcaţi negativ, electronul, miuonul şi tauonul. Se ad- 
mite că neutrinii posedă mase foarte mici, necesare pentru a explica 
fenomenul de oscilație a neutrinilor, adică amestecul cuantic al 
aromelor care face ca neutrinii să-şi poată schimba în timp aroma 
sau tipul. Oscilaţiile neutrinilor rezolvă problema neutrinilor solari — 
faptul că numerele de neutrini care străbat Pământul, determinate 
experimental, sunt în contradicție cu numerele de neutrini electronici 
estimate din reacțiile nucleare ce au loc în miezul Soarelui. În 2001 
s-a determinat că doar 35% dintre neutrinii din Soare sunt neutrini 
de tip electronic — restul sunt neutrini miuonici şi tauonici, ceea ce 
indică faptul că tipurile de neutrini oscilează atunci când se propagă 
de la Soare până pe Pământ. 


Neutron. Particulă subatomică neutră electric, descoperită în 1932 de 
James Chadwick. Neutronul este un barion constând dintr-un cuarc 
up şi doi cuarci down, cu spinul !2 şi masa de 940 Mev. 


Nucleu. Regiunea densă din centrul unui atom, în care e concentrată 
aproape toată masa atomului. Nucleele atomilor constau din diverse 
numere de protoni şi neutroni. Nucleul unui atom de hidrogen constă 
dintr-un singur proton. 

Număr complex. Un număr format înmulțind un număr real cu rădă- 
cina pătrată din —l, notată îi, se numeşte imaginar. Pătratul unui 
număr imaginar este un număr negativ, de exemplu pătratul lui Si 
este —25. Un număr complex este suma dintre un număr real şi unul 
imaginar. Numerele complexe sunt folosite pe scară largă în mate- 
matică pentru a rezolva probleme care sunt imposibil de rezolvat 
folosind doar numere reale. 


Număr cuantic. Descrierea stării fizice a unui sistem cuantic necesită 
specificarea proprietăţilor lui în funcţie de energia totală, impuls şi 
moment cinetic, sarcină electrică etc. O consecinţă a cuantificării 
unor asemenea proprietăți este apariția în această descriere a unor 
multipli regulați ai cuantelor asociate. De exemplu, momentul cine- 
tic asociat cu spinul unui electron este fixat la valoarea ' h/(2n), 
unde /h este constanta lui Planck. Numerele întregi sau semiîntregi 
care înmulţesc mărimile cuantelor se numesc numere cuantice. Când 
e plasat într-un câmp magnetic, spinul electronului poate fi orientat 
de-a lungul liniilor câmpului sau în sens contrar, dând naştere orien- 
tărilor „spinul în sus“ sau „spinul în jos“, caracterizate prin nume- 
rele cuantice +! şi —!4. Alte exemple sunt numărul cuantic principal, 
n, care caracterizează nivelele de energie ale electronilor în atomi, 
sarcina electrică, sarcina de culoare a cuarcilor etc. 


Particulă beta. Un electron de mare viteză emis de nucleul unui atom 
care suferă o dezintegrare radioactivă beta. Vezi radioactivitate/ 
dezintegrare beta. 


Particulele W şi Z. Particule elementare care transmit forța slabă. 
Particulele W sunt bosoni de spin 1, cu o unitate de sarcină electrică 
pozitivă (W*) sau negativă (W-) şi masa de 80 GevV. Particula ZO 
este un boson neutru electric de spin 1, cu masa de 91 GevV. Parti- 
culele W şi Z capătă masă prin mecanismul Higgs, şi pot fi consi- 
derate un fel de fotoni „grei“. 


Parton. Nume inventat de Richard Feynman în 1968 pentru a descrie 
„părțile“ constituente, aparent punctiforme, ale protonilor şi neu- 
tronilor. Ulterior s-a arătat că partonii sunt cuarci şi gluoni. 


Pereche Cooper. La o răcire sub temperatura critică, electronii dintr-un 
supraconductor simt o atracție reciprocă slabă. Electronii cu spini şi 
impulsuri opuse se combină pentru a forma perechi Cooper, care se 
mişcă prin reţeaua metalică în mod cooperativ, mişcarea lor fiind 
mediată sau facilitată de vibraţiile rețelei. Astfel de perechi de 

electroni au spinul 0 sau 1, fiind deci bosoni. În consecinţă, nu există 
nici o restricție asupra numărului de perechi care pot ocupa o sin- 
gură stare cuantică, iar la temperaturi joase ele se pot „condensa“, 
construind starea până la dimensiuni macroscopice. Perechile Cooper 
din această stare nu simt nici o rezistență la deplasarea prin reţea, 
iar rezultatul este supraconductibilitatea. 


Pioni. Grup de mezoni de spin 0 formaţi din cuarci up şi down şi anti- 


cuarcii lor. Aceştia sunt n? (up-antidown), 7 (down-antiup) şi 10 
(un amestec de up-antiup şi down-antidown), cu masele de 140 
Mev (1%) şi 135 Mev (10). 


Pozitron. Antiparticula electronului, notată ca e”, cu sarcina +1, spinul 


1 (fermion) şi masa de 0,51 Mev. Pozitronul a fost prima antipar- 
ticulă descoperită, în 1932, de Carl Anderson. 


Principiul de excluziune al lui Pauli. Descoperit de Wolfgang Pauli în 


1925. Principiul de excluziune afirmă că doi electroni nu pot ocupa 
aceeaşi stare cuantică (adică nu pot să aibă același set de numere 
cuantice) simultan. Pentru electroni, aceasta înseamnă că un orbi- 
tal atomic poate fi ocupat de cel mult doi electroni, cu condiţia ca 
aceştia să aibă spinii opuşi. 


Principiul de incertitudine. Descoperit de Werner Heisenberg în 1927. 


Principiul de incertitudine afirmă că există o limită fundamentală în 
precizia cu care se pot măsura perechile de observabile „conjugate“, 
cum sunt poziţia şi impulsul. Principiul poate fi asociat cu dualis- 
mului fundamental al comportării obiectelor cuantice atât ca unde, 
cât şi ca particule. 


Proton. Particulă subatomică încărcată pozitiv, descoperită şi numită 


astfel de Ernest Rutherford în 1919. Rutherford a stabilit de fapt că 
nucleul atomului de hidrogen (care este format dintr-un singur pro- 
ton) e un constituent fundamental al altor nuclee atomice. Protonul 


este un barion constând din doi cuarci up şi un cuarc down, cu 
spinul 2 şi masa de 938 Mev. 


Radiația cosmică de fond de microunde. La aproximativ 380 000 de 


ani după big bang, universul se dilatase şi se răcise suficient pentru 
a permite ca nucleele de hidrogen (protonii) şi nucleele de heliu 
(constând din doi protoni şi doi neutroni) să se recombine cu elec- 
tronii pentru a forma atomi neutri de hidrogen şi de heliu. În acel 
moment, universul a devenit „transparent“ pentru radiația reziduală 

fierbinte. Expansiunea ulterioară a deplasat şi a răcit această radia- 
ție fierbinte până în zona de microunde cu o temperatură de doar 
2,7 K (—270,5* C), puţin peste zero absolut. Această radiaţie de 
fond de microunde a fost prezisă de câțiva teoreticieni şi a fost 
descoperită în mod întâmplător de Arno Penzias şi Robert Wilson 
în 1964. Sateliții COBE şi WMAP au studiat de atunci în detaliu 
această radiaţie. 


Radioactivitate/dezintegrare beta. Descoperită de fizicianul francez 
Henri Becquerel în 1896 şi numită astfel de Ernest Rutherford în 
1899. Exemplu de dezintegrare prin forţa slabă, ea implică trans- 
formarea unui cuarc down dintr-un neutron într-un cuarc up, transfor- 
mând neutronul într-un proton cu emisia unei particule W-. Particula 
W- se dezintegrează într-un electron de mare viteză („particula 
beta“) şi un antineutrin electronic. 


Raze cosmice. Fluxuri de particule încărcate de energie înaltă din spa- 
țiul cosmic, care pătrund în permanență în atmosfera superioară a 
Pământului. Folosirea termenului de „rază“ datează de la începuturile 
studierii radioactivităţii, când fluxurile dirijate de particule încărcate 
erau numite „raze“. Razele cosmice provin din numeroase surse, 
incluzând procesele de energie înaltă care au loc la suprafaţa Soare- 
lui şi a altor stele, precum şi procese încă necunoscute, care au loc 
în altă parte în univers. Energiile particulelor din razele cosmice 
sunt situate de regulă între 10 MeV şi 10 Gev. 


Relativitate generală. Elaborată de Einstein în 1915, teoria generală 
a relativităţii încorporează relativitatea restrânsă şi legea gravita- 
ției universale a lui Newton într-o teorie geometrică a gravitaţiei. 
Einstein a înlocuit „acţiunea la distanță“ implicită în teoria gravita- 
ției universale a lui Newton cu mişcarea corpurilor masive într-un 
spaţiu-timp curbat. În relativitatea generală, materia îi spune spaţiu- 
lui-timp cum să se curbeze, iar spaţiul-timp curbat îi spune materiei 
cum să se miște. 


Relativitate restrânsă. Elaborată de Einstein în 1905, teoria restrânsă 
a relativităţii susține că orice mişcare e relativă şi că nu există un 
sistem de referință unic sau privilegiat față de care mişcarea să 
poată fi măsurată. Toate sistemele de referință inerțiale (adică, în 
mişcare uniformă unele față de altele) sunt echivalente — un obser- 
vator staționar pe Pământ ar trebui să obţină aceleaşi rezultate 
pentru acelaşi set de măsurători fizice ca un observator în mişcare 

uniformă pe o navă spaţială. Se exclud astfel noțiunile clasice de 
spaţiu şi timp absolut, repaus absolut şi simultaneitate. În formularea 
teoriei, Einstein a presupus că viteza luminii în vid reprezintă o 
viteză maximă ce nu poate fi depăşită. Teoria e „restrânsă“ doar în 
sensul că nu se referă la mişcarea accelerată; aceasta e luată în con- 
siderare în teoria generală a relativităţii a lui Einstein. 


Renormare. O consecinţă a introducerii particulelor în teoria câmpului 


este că acestea pot suferi interacții proprii, adică pot interacţiona cu 
propriile lor câmpuri. Aceasta face ca tehnicile folosite pentru rezol- 
varea ecuațiilor de câmp, de pildă teoria perturbaţiilor, să eşueze, 
deoarece termenii de interacţie proprie apar ca nişte corecții infinite. 
Renormarea a fost elaborată ca o metodă matematică pentru a eli- 
mina aceşti termeni de interacții proprii, prin redefinirea parametrilor 
(ca masa şi sarcina) ce caracterizează particulele de câmp înseşi. 


Ruperea simetriei. Ruperea spontană a simetriei are loc ori de câte ori 


starea de energie minimă a unui sistem fizic are o simetrie mai joasă 
decât stările de energie mai mare. Când sistemul pierde energie şi 
ajunge în starea lui de energie minimă, simetria se reduce, sau „se 
rupe“, în mod spontan. De exemplu, un creion în echilibru perfect 
pe vârful lui este simetric, dar se va roti către o stare mai stabilă, de 
energie mai joasă şi mai puţin simetrică, în care creionul se află 
de-a lungul unei anumite direcții. 


Sarcină electrică. Proprietate intrinsecă pe care o au cuarcii şi leptonii 


(şi, în termeni mai familiari, protonii şi electronii). Sarcina electrică 
există în două varietăți — pozitivă şi negativă —, iar curgerea sarci- 
nilor negative reprezintă curentul electric care stă la baza electrificării 
şi a multe ramuri ale industriei moderne. 


Sarcină de culoare. Proprietate a cuarcilor în plus faţă de aromă (up, 


down, strange etc.). Spre deosebire de sarcina electrică, ce apare în 
două varietăţi — pozitivă şi negativă —, sarcina de culoare apare în 
trei varietăți — roşie, verde şi albastră. Evident, folosirea acestor 
nume nu implică faptul că, în sensul obişnuit, cuarcii sunt „colorați“. 
Forţa de culoare dintre cuarci e transmisă de gluonii colorați. 


Simetrie de etalonare. Nume inventat de matematicianul german 


Hermann Weyl. Când ideea se aplică teoriilor cuantice de câmp, se 
alege o simetrie „de etalonare“ față de care ecuaţiile să fie inva- 
riante — modificări arbitrare ale etalonării nu influenţează rezultatele 

prezise. Legătura dintre simetria de etalonare şi legile de conservare 
(vezi legi de conservare şi teorema lui Noether) înseamnă că ale- 
gerea corectă a simetriei de etalonare poate conduce la o teorie de 
câmp care să respecte automat cerința de conservare a proprietăţii 
considerate. 


Sincrotron. Un tip de accelerator de particule în care câmpurile elec- 
trice variabile, folosite pentru a accelera particulele, şi câmpurile 
magnetice, folosite pentru a le obliga să se mişte pe un inel circular, 
sunt atent sincronizate cu fasciculul de particule. 


SLAC. Acronim de la Stanford Linear Accelerator Center, situat în Los 
Altos Hills, lângă Universitatea Stanford din California. 


Spin. "Toate particulele elementare prezintă un tip de moment cinetic 
numit spin*. Deşi spinul electronului a fost interpretat inițial ca o 
„rotaţie proprie“ a electronului (care s-ar învârti în jurul propriei 
axe, ca un titirez), spinul este un fenomen relativist şi nu are un 
echivalent în fizica clasică. Particulele se caracterizează prin nume- 
rele lor cuantice de spin. Particulele cu numere cuantice de spin se- 
miîntregi se numesc fermioni. Particulele cu numere cuantice de 
spin întregi se numesc bosoni. Particulele elementare de materie 
sunt fermioni. Particulele care transmit forța sunt bosoni. 


SSC. Acronim de la Superconducting Supercollider, un proiect ameri- 
can de a construi cel mai mare accelerator de particule din lume la 
Waxahachie, în comitatul Ellis din Texas, capabil să atingă energii 
de ciocnire proton-—proton de 40 TeV. Proiectul a fost anulat de Con- 
gresul SUA în octombrie 1993. 


Stranietate. Identificată ca o proprietate caracteristică a unor particule 
cum sunt hiperonul lambda neutru, particulele neutre şi încărcate 
sigma şi xi, precum şi kaonii. Stranietatea a fost folosită împre- 
ună cu sarcina electrică şi izospinul pentru a clasifica particulele 
conform „Căii cu opt braţe“ de către Murray Gell-Mann şi Yuval 
Ne'eman (vezi figura 10, p. 75). Această proprietate a fost ulterior 
explicată prin prezenţa în aceste particule compuse a cuarcului 
strange (vezi figura 12, p. 86). 


Supersimetrie (SUSY). Alternativă la Modelul Standard al fizicii parti- 
culelor, în care asimetria dintre particulele de materie (fermioni) şi 


* Termen preluat din engleză, care se traduce prin „rotaţie“. (N. 1.) 

particulele de forță (bosoni) este explicată printr-o supersimetrie 
ruptă. La energii înalte (de exemplu, la energiile care predominau 
în stadiile foarte timpurii de după big bang), supersimetria n-ar fi 
ruptă şi ar exista o simetrie perfectă între fermioni şi bosoni. Pe lângă 
asimetria dintre fermioni şi bosoni, supersimetria ruptă prezice un 
ansamblu de superparteneri masivi cu spinul diferit prin Y2. Parte- 
nerii supersimetrici ai fermionilor se numesc sfermioni. Partene- 
rul electronului se numeşte selectron; fiecare cuarc are ca partener 
scuarcul corespunzător. La fel, pentru fiecare boson există un bosin. 
Partenerii supersimetrici ai fotonului, ai particulelor W şi Z şi ai 
gluonilor sunt numiţi fotin, win, zin şi gluin. Supersimetria rezolvă 
multe dintre problemele pe care le are Modelul Standard, dar do- 
vezi ale existenţei superpartenerilor nu au fost deocamdată găsite. 


Supraconductibilitate. Descoperită de Heike Kamerlingh Onnes în 


1911. Când sunt răcite sub o anumită temperatură critică, anumite 
materiale cristaline îşi pierd toată rezistenţa electrică şi devin supra- 
conductori. Un curent electric va curge la infinit printr-un fir su- 
praconductor fără să consume energie. Supraconductibilitatea este 
un fenomen cuantic explicat prin mecanismul BCS, numit după John 
Bardeen, Leon Cooper şi John Schrieffer. 


Teorema lui Noether. Concepută de Amalie Emmy Noether în 1918, 


teorema leagă legile de conservare de anumite simetrii continue ale 
sistemelor fizice şi de teoriile care le descriu, şi sunt folosite ca in- 
strumente în construirea unor noi teorii. Conservarea energiei re- 
flectă faptul că legile care guvernează energia sunt invariante față 
de transformările continue sau „translaţiile“ în timp. Pentru impuls, 
legile sunt invariante faţă de translațiile continue în spațiu. Pentru 
momentul cinetic, legile sunt invariante faţă de rotațiile în spaţiu, 
adică nu depind de unghiul direcţiei măsurat față de centrul de 
rotaţie. 


Teoria perturbaţiilor. Metodă matematică folosită pentru a găsi so- 


luții aproximative ale ecuațiilor care nu pot fi rezolvate exact. Ecua- 
ţia în cauză e scrisă sub forma unei dezvoltări perturbative — suma 
unei serii potențial infinite de termeni care începe cu o expresie „de 
ordin zero“ care se poate rezolva exact. La aceasta se adaugă ter- 
meni suplimentari (sau, de perturbaţie), care reprezintă corecții de 
ordinul întâi, de ordinul al doilea, de ordinul al treilea etc. În prin- 
cipiu, fiecare termen din dezvoltare contribuie cu o corecție din ce 

în ce mai mică la rezultatul de ordin zero, aducând treptat calculul 
din ce în ce mai aproape de rezultatul exact. Precizia rezultatului 
final depinde deci de numărul termenilor perturbativi incluşi în cal- 
cul. Deşi este foarte diferită ca structură, ne putem face o idee pri- 
vind felul în care funcționează dezvoltarea perturbativă dacă ne 
uităm la dezvoltarea în serie de puteri a unei funcții trigonometrice 
simple, de pildă sin x. Primii câţiva termeni din dezvoltare sunt: sin 
x = x — 35131 + 5/51 — x +... Pentru x = 450 (0,785398 radiani), 
primul terment dă 0,785398, din care scădem 0,080745, apoi adău- 
găm 0,002490, apoi scădem 0,000037. Fiecare termen succesiv 
aduce o corecție mică şi, după doar patru termeni, avem rezultatul 
0,707106, care trebuie comparat cu sin 450 = 0,707107. 


Teorie de câmp Yang-Mills. Variantă de teorie cuantică de câmp ba- 
zată pe invarianţa la etalonare, elaborată în 1954 de Chen Ning 
Yang şi Robert Mills. Teoria de câmp Yang-—Mills stă la baza tuturor 
componentelor Modelului Standard actual al fizicii particulelor. 


Teorie de etalonare. Teorie bazată pe o simetrie de etalonare (vezi 
simetrie de etalonare). Teoria generală a relativității a lui Einstein 
este o teorie de etalonare invariantă față de schimbările arbitrare ale 
sistemului de coordonate din spaţiu-timp (ale „etalonării“”). Electro- 
dinamica cuantică (QED) este o teorie cuantică de câmp invariantă 
la modificarea fazei funcţiei de undă a electronului. În anii '50, 
elaborarea unei teorii cuantice de câmp pentru forțele nucleare tare 
şi slabă a devenit practic echivalentă cu identificarea unei mărimi 
care se conservă, şi deci a unei simetrii de etalonare convenabile. 


Teorie unificată generală (Grand Unified Theory sau GUT). Orice 
teorie care încearcă să unifice forțele electromagnetică, nucleară 
slabă şi nucleară tare într-o singură structură este un exemplu de 
teorie unificată generală. Primul exemplu de GUT a fost conceput 
de Sheldon Glashow şi Howard Georgi în 1974. Teoriile GUT nu-şi 
propun să includă gravitația; teoriile care fac acest lucru se numesc 
de regulă „teorii universale“ sau „teorii a tot ce există“. 


Tera. Prefix pentru a desemna un bilion. Un tera electronvolt (TeV) 
este un bilion de electronvolţi, 101? eV sau 1 000 Gev. 


Valoare medie pe vid. In teoria cuantică, mărimile observabile, cum e 
energia, se exprimă prin aşa-numitele valori probabile (sau medii) 
ale operatorilor care corespund observabilelor în mecanica cuantică. 

Operatorii sunt funcții matematice care acționează asupra func- 
țiilor de undă şi le modifică. Valoarea medie pe vid este valoarea 
probabilă a operatorului în vid. Din cauza formei curbei energiei 
potenţiale a câmpului Higgs, el are o valoare medie pe vid nenulă, 
care rupe simetria forței electroslabe — vezi figura 13, p. 91. 

Prefaţă 
Cuvânt înainte de Steven Weinberg 


Prolog: Formă şi substanță 


CUPRINS 


Din ce e alcătuită lumea? 


PARTEA I: INVENTAREA 


Poezia: dei Or IONICE: „e acei apt 2 Batai n a pt Di a aa în du ir d 


In care matematiciana germană Emmy Noether descoperă 
legătura dintre legile de conservare şi simetriile profunde 
ale naturii 


A gta Tie O SOUZA „asc sc e a d ode ia sa cp di 1, Sua a aa AC 


În care Chen Ning Yang şi Robert Mills încearcă să ela- 
boreze o teorie cuantică de câmp pentru forțele nucleare 
tari şi îl necăjesc pe Wolfsang Pauli 


Oamenii se dovedesc obtuzi în această privință ........... 


În care Murray Gell-Mann descoperă stranietatea şi 
„Calea cu opt brațe“, Sheldon Glashow aplică teoria de 
câmp Yang-—Mills în cazul forței nucleare slabe, iar oamenii 
se dovedesc obtuzi în această privință 


Idei corecte aplicate într-o problemă greşită .............. 


În care Murray Gell-Mann şi George Zweig inventează 
cuarcii, iar Steven Weinberg şi Abdus Salam folosesc 
mecanismul Higgs pentru a da (în sfârşit!) masă parti- 
culelor W şi Z 

=: POL TACE Asa |: e ese arat tat e 3 ai au alea ea aaa 0 a aa dac 98 
În care Gerard 't Hooft demonstrează că teoriile de 
câmp Yang-Mills pot fi renormate, iar Murray Gell- 
Mann şi Harald Fritsch elaborează o teorie a forţelor 
tari bazată pe culoarea cuarcilor 


PARTEA A II-A: DESCOPERIREA 


0.» -Cuteriți Meir iale AULA ee e ca e a ei a ta ari aia i 05 i Sa 115 


In care se arată că protonii şi neutronii au o structură 
internă, iar curenţii neutri ai forței nucleare slabe prezişi 
teoretic sunt găsiți, apoi pierduţi, şi apoi găsiți din nou 


7. “Trebuie să fie particulele W + ce e eee pret oa i el 131 
În care este formulată cromodinamica cuantică, este 
descoperit cuarcul charm, iar particulele W şi Z sunt 
găsite exact acolo unde se prezisese că trebuie să fie 


8. „Pasează în: POCUI ZILE n cca cupa te ao aaa tza îi Ara idila 148 
În care Ronald Reagan îşi foloseşte autoritatea pentru 
a susține construirea unui Super-Accelerator Supracon- 
ductor, dar şase ani mai târziu, când proiectul este anulat 
de congres, din el nu mai rămâne decât o gaură în Texas 


9 iu momenţ. fantastic: „șa e tt tate tă at Bo ai e i dat intra 161 
În care bosonul Higgs este explicat astfel încât să poată 
fi înțeles şi de un politician britanic, semne vagi privind 
Hiogs-ul sunt găsite la CERN, iar Marele Accelerator 
de Hadroni (LHC) este pornit, dar apoi explodează 


10 Întrebarea lui Shakespeare ..........cce ee 181 
În care LHC-ul funcţionează mai bine decât se aşteptau 
toți (cu excepția lui Lyn Evans), datele colectate într-un 
an sunt prelucrate în câteva luni, iar bosonul Higgs îşi face 
apariția din locurile unde se ascundea 

Din ce e alcătuită lumea? 

